
ĮŽANGA 


Tolerancijos sąvokoje visuomet slypėjo kažkas mįslingo. Su- 
ponuodama, kad dera taikstytis su pažiūromis, kurių nemėgstame 
ir kurias laikome žalingomis, ji ėmė prieštarauti dviem visuo- 
tinai ir seniausiai pripažintiems principams: intelektualiniam, 
reikalaujančiam siekti to, kas tikra, gera ir teisinga, ir politiniam, 
reikalaujančiam artėti prie bendrų nuostatų ir neutralizuoti 
reiškinius, galinčius kelti pavojų visuomenės santaikai. Atkreipkime 
dėmesį į tai, kad tolerancijos sąvoka yra šiek tiek platesnė nei kom- 
promiso. Pastaroji yra nuo seno žinoma praktinė nuostata, taikoma 
ir intelektualinėje, ir politinėje srityje, kuri, nors ir padėjo reguliuoti, 
tačiau buvo vertinama nevienareikšmiškai, nes vieni kompromisai 
buvo neišvengiami, kiti turėjo smerktinų kapituliantiškumo ar bai- 
lumo ženklų. Zolerancija turėjo aprėpti kai ką daugiau, nes ilgainiui 
įgijo vienareikšmiškai pozityvių konotacijų, kuriomis kompromisas 
niekad pasigirti negalėjo. Tačiau pirmiausia ji turėjo apimti tai, kas 
leistų įveikti prieštaravimą, atsiradusį tarp jos ir intelektualinio tie- 
sos principo bei politinio santaikos principo. Priešingu atveju tole- 
rancija reikštų visiškai arbitralią taisyklę, kurią privalome priimti, 
nes ji — iš esmės ar dėl pasekmių — yra gera, nors nežinome nei kodėl 
ji yra gera, nei ar tikrai duos naudingų rezultatų. 

Kaip analogiją pasitelkę biologinę tolerancijos prasmę — vienas 
medžiagas organizmas toleruoja, kitų netoleruoja — susiduriame su 
kita problema: visuomeninio organizmo galimybės toleruoti įvairias 


idėjas ar sąjūdžius nėra iš anksto duotos ir akivaizdžios, taigi jos turi 


žė 


tapti apmąstymų objektu. Problema tikrai yra kita, tačiau išvados 
panašios: tolerancijos negalima svarstyti atskirai nuo kitų pamatinių 
filosofinių sąvokų. Pasirodo, tolerancijos klausimas iškyla po klau- 
simo apie politinės ir intelektualinės darnos šaltinius, formuoja 
visuomenės gebėjimą neutralizuoti visus blogus padarinius, kuriuos 
potencialiai gali sukelti toleruojami reiškiniai, ir pasinaudoti vi- 
sais gerais šių reiškinių padariniais. Taigi tolerancija liaujasi buvusi 
pagrindinė vertybė — o pastaraisiais dešimtmečiais ji užėmė būtent 
tokią poziciją — ir tampa esmingesnių, labiau aprobavimo vertų 
taisyklių ir normų konsekvencija. 

Kaip matyti, remtis tolerancija kaip nepriklausoma karego- 
rija nėra itin prasminga, nes nepriklausoma ji būti negali. Apie ją 
kalbėdami visada, sąmoningai ar nesąmoningai, suponuojame kokį 
nors santykį su pagrindinėmis moralinėmis ir politinėmis sąvokomis. 
Jeigu mūsų laikais tolerancija įgijo savarankiškumo ir dabar ja ope- 
ruojama nepriklausomai nuo kitų argumentų, susiduriame tikriau- 
siai ne vien su augančiu tolerancijos vaidmeniu, bet dar labiau su 
esmine dvasine mūsų epochos evoliucija, kuri pakeitė, palyginti su 
ankstesnėmis epochomis, keliamų klausimų hierarchiją. 

Vis dėlto šios knygos tikslas nėra svarstyti šią dvasinę evoliuciją 
ar eventualiai pakeisti pačios sąvokos reikšmę. Kalbėsime apie gana 
senus laikus, kai tolerancijos kategorija buvo viena pagrindinių 
politinių kategorijų ir kai jos prasmė buvo palyginti paprasta. Ji 
kone be išimčių priklausė religinių problemų sferai ir turėjo būti 
kaip atsakymas į tarpkonfesinius karus bei į brutalų valstybių ir 
grupių elgesį su kitatikiais. Istorinis kontekstas lėmė, kad dauge- 
lis ilgų tuometinių debatų dėl tolerancijos įgijo epochos partiku- 


liarizmo. Vis dėlto pagrindinė problema - ir ji sudaro šios knygos 

esmę — nuolat lieka aktuali. Pakartokime: jeigu teigiame tolerancijos 
principą, bet nenorime vien deklaruoti kokios nors nesąmonės šalia 
svetimų idėjų bei nuostatų, visada, sąmoningai ar ne, darome pa- 
pildomas prielaidas apie save ir kitus žmones, žmogaus prigimtį, 
tikrovės tvarką, pasaulio pažinumą bei įvairius kitus fundamentalius 
dalykus. Tik kartu su šiomis prielaidomis ir jas verifikavus, tole- 
rancija gali atsiskleisti kaip protingas, naudingas ir moraliai teisin- 
gas veiksmas. Ne visos šios prielaidos yra akivaizdžios, protingos, 
naudingos ar pagirtinos. Tačiau jų nesuvokus, tolerancijos sąvoka 
netenka atpažįstamos prasmės ir tampa arbitraliai vartojamu politi- 
niu šūkiu. Nuosekliai samprotaudamas, stengsiuos atkurti koncep- 
tualias didžiosios diskusijos dalyvių prielaidas. Vienos jų pasirodys 
svarbios, kitos bergždžios, dar kitos itin kontroversiškos. 

Analizės objektas čia bus keturi anuomet susiformavę pagrindi- 
niai argumentai už toleranciją; kiekvienam jų skirtas vienas skyrius. 
Autoriai, kuriais remiuosi, atstovauja daugybei fiksuotų kraštutinių 
pozicijų — nuoseklaus tolerancionizmo (Castellionas, vėlyvasis Loc- 
ke'as, Bayle'is, Voltaire'as) ir nuoseklaus antitolerancionizmo (ank- 
styvasis Locke'as, Parkeris) — atspalvių; tarp jų yra autorių, kuriuos 
sunkoka identifikuoti vienareikšmiškai, artimesnių pirmai grupei 
(Montaigne'is, Spinoza) arba antrai (Proastas, Lipsijus, Hobbesas). 
Aprariamų autorių sąrašas yra palyginti neilgas, turint galvoje tai, 
kiek daug buvo didžiosios diskusijos dalyvių ir kiek daug buvo 
sukurta tekstų. Tačiau manyčiau, o peržvelgęs daugybę šių tekstų 
įsitikinau tuo dar labiau, kad filosofiniu požiūriu jis teisingai per- 


teikia esminę ginčo dramaturgiją. 


I SKYRIUS 


RELIGINIS 
FANATIZMAS IR 
POLITINĖ VALDŽIA 


Netolerancijos ištakos 


Ginčas apie toleranciją šešioliktame ir septynioliktame amžiuje 
labiau buvo ginčas apie netoleranciją. Toks apibūdinimas nėra 
menkniekis. Diskusijos dalyviai nekariavo už individo sąžinės laisvę 
nepriklausomai nuo valstybinės santvarkos, bet ginčijosi dėl religijos 
vaidmens politiniame gyvenime. Valstybės valdžios ribos piliečių ir 
religinių grupių atžvilgiu domino autorius labiau nei individo laisvių 
stera. Nors iš šio ginčo ir neatsirado ypatingų teorinių tekstų, kurie 
iš esmės paveiktų tikrosios politinės santarvės interpretaciją, — Loc- 
ke'o Laiškai apie toleranciją yra antriniai jo Antrojo traktato apie 
valdžią arba Esė apie žmogaus intelektą atžvilgiu, — bet jo padariniai 
buvo svarbūs. Nepaisant nuomonių dėl valstybės kišimosi į religinį 
gyvenimą ribų nevienodumo, kone visi sutiko, kad tam tikra religinė 
netolerancija arba plačiau — tam tikras religijos dalyvavimas politi- 
niame gyvenime yra žalingas reiškinys. Negana to, panašios buvo ir 
daugelio pažiūros į šios netolerancijos ištakas bei prigimtį. 

Šis susitarimas  negatyviuoju ginčo aspektu, nepaisant 


esminių skirtumų pozityviuoju jo aspektu, leido aiškiau atsklei- 

sti vieną svarbiausių naujosios politinės filosofijos suformuluotų 
institucionalinių principų, būtent — valstybės ir Bažnyčios 
atsiskyrimą!. Šioje tezėje, manyčiau, labiau negu bet kurioje kitoje 
iš tų, kurias anuomet iškėlė netolerancijos reiškinio refleksija, glūdi 
pagrindinė visos diskusijos reikšmė. „Idant niekas neklaidintų savęs 
ar kitų, — rašė Locke'as pradiniuose Laiško apie toleranciją fragmen- 
tuose, — manifestuodamas esąs ištikimas valdančiojo pavaldinys arba 
nuoširdus Dievo garbintojas, manau, kad visų pirma valstybės reika- 
lus reikia atskirti nuo religijos reikalų ir teisingai nubrėžti ribas tarp 
Bažnyčios ir valstybės. Jeigu tai nebus padaryta, niekad nebus galima 
baigti jokių ginčų - ginčų tarp tų, kuriems iš tikrųjų rūpi sielų arba 
valstybės gerovė, ir tų, kurie tik apsimeta, kad jiems tai rūpi “. 

niui turėjo darytis dar svarbesnis, — kad religija, susipynusi su poli- 
tine valdžia, virsta griaunamąja jėga. Kai kas pasisakydavo net dar 
radikaliau, būtent, kad religija yra pagrindinis persekiojimų šaltinis, 
vadinasi, yra atsakinga už daugelį kruvinų ir brutalių visuomeninių 
ar konfesinių grupių konfliktų. Taigi jai buvo užkraunama 
atsakomybė už politinius skilimus, maištus, visuomeninės tvarkos 
trikdymus, destabilizaciją, pilietinius karus, politinių santykių 
anarchizaciją bei brutalizaciją ir t. t. Į klausimą, kodėl religija suke- 
lia šiuos neigiamus reiškinius, buvo atsakoma, kad ji sukuria zea/, 
t. y. ypatingos rūšies aistrą, kuri žmones verčia persekioti kitokius, 
laužyti įstatymus, trikdyti politinę tvarką. Zelotizmas paverčia juos 
kurčiais sveiko proto balsui, aklais racionalumo reikalavimams, 
nejautriais saikingumo bei viešųjų moralinių normų argumentams. 
Iš to daroma išvada buvo nenuneigiama: jeigu ze2/ savo tikslams 


įgis galingų prievartos priemonių, kuriomis disponuoja valstybinė 

valdžia, įsivyraus beprotiškas teroras, bus sunaikinta pati politinės 
santaikos samprata. 

Šis argumentas, nors jį galima interpretuoti grynai praktinėmis 
kategorijomis, turėjo gilesnę prasmę: jį galima prasmingai sufor- 
muluoti tik remiantis tam tikra politinės tvarkos ir vietos, kuri joje 
atitenka religijai, koncepcija. Juk religijoje buvo atskleista skilimus 
sukelianti ir juos gilinanti jėga, o tai automatiškai kėlė abejonių dėl 
jos anksčiau dažnai pabrėžiamos integracinės funkcijos. Taigi at- 
siskyrimo principas, turėjęs neutralizuoti antagonizuojančius reli- 
gijos padarinius ir kartu nubrėžti bendrąsias visuomeninės santaikos 
sąlygas, nebuvo savaime visiškai neutralus. Valstybės ir Bažnyčios jis 
negretino kaip lygių jėgų. Jo smaigalys buvo nukreiptas ne į politi- 
nio absoliutizmo pavojus, o į religijos keliamas grėsmes, ir būtent 
pastarosios įtaka turėjo būti apribota. Iš dviejų nuo šiol atskirtų 
dėmenų būtent valstybė, o ne religija turėjo tapti jėga, buriančia 
žmones į politinę bendriją. 

Tolerancijos teoretikų pasisakymai nepalieka jokių abejonių. 
Locke'as rašė, jog Bažnyčios ir valstybės atskyrimo tikslas yra tas, kad 
„vieni nepuoštų krikščioniškajai dvasiai prieštaraujančių persekio- 
jimų ir žiaurumų rūpesčio dėl valstybės ar pagarbos įstatymams 
spalvomis ir, kita vertus, kad kiti už religijos šydo neieškotų sau 
papročių savivalės bei prasižengimų nebaudžiamumo'“. Kokios yra 
tos dvi šalys, apie kurias rašo Locke'as? Tekstas rodo, kad tai dvi 
grupės, kurioms būdinga dviejų rūšių demoralizacija: vienai — per- 
sekiojimas ir žiaurumas (persecutio ir saevitia), kitai — papročių 
savivalė ir prasižengimų nebaudžiamumas (morum licentia ir delicto- 
rum impunitas). Pirma rūšis — rūstus ir žiaurus fanatizmas — tikriau- 


siai turėtų priklausyti zelotizmui, kita — arbitralus ir kaprizingas 

autokratizmas — eventualioms politinės valdžios nuodėmėms. Tei- 
giama, kad religijos atskyrimas nuo politikos apribos abi demorali- 
zacijos rūšis: iš fanatizmo atims praktines priemones daryti bloga, 
o iš politinės valdžios — religijos priedangą jos nemoraliems kapri- 
zams. Taigi politinę sferą, kurios nuodėmė yra valdovo kaprizas, 
o ne kvazireliginis, sisteminis pasaulėžiūrinis zea/, dera pripažinti 
esant saugesne: pakanka atimti iš jos propagandinę priedangą, ir 
bus, be abejo, lengviau apriboti valdžios veiksmų nevaržomumą. 
Saiko ribų peržengimas valstybės veikloje nėra tad ginčo apie 
toleranciją objektas, nes tai veikiau politinės konstrukcijos klaidų 
efektas; valstybės žiaurumas, kurio neremia religija, kuris atsiranda 
dėl ne teisės sąlygomis veikiančio valdovo ydingumo, yra menkesnis 
reiškinys negu sąmoningas kitatikių persekiojimas pasitelkus valsty- 
bines institucijas*. 

Religijos kaltinimas pernelyg didelėmis ambicijomis ir 
ieškojimas ribų, kad ji nesiskverbtų į politikos sferą, neišvengiamai 
vertė kelti klausimą, kas iš esmės yra religija. Nors ir nebuvo tiesio- 
giai atsakyta į šį klausimą, bent jau buvo sutariama, kad svarbiausias 
dalykas — atskirti pagrindinius jos ypatumus nuo antraeilių. Kone 
kiekviena knyga ar pamfletas iš abiejų ginčo šalių — ir tolerancijos 
šalininkų, ir jos priešininkų — pateikdavo imp/icite, o dažniausiai 
explicite kokią nors koncepciją to, kas religijai priklauso iš esmės ir 
kas yra tik jos atsitiktinė dalis. Dauguma autorių atsiribodavo nuo 
minties, kad religijos atitraukimas nuo politikos yra jos suvaržymo 
ar iškraipymo forma arba priešiškumo jai apraiška (juo labiau ne 
ateizmas). Buvo pabrėžiama, kad reikia tik grįžti prie to, kas yra reli- 
gijos prigimtis ir kas turi būti ginama bet kokia kaina. Visa kita arba 


religijai nepriklauso, arba ją iškraipo, arba galiausiai yra religijos 

neapibrėžtų ir žmogui spręsti paliktų klausimų rinkinys. Kitaip ta- 
riant, net jeigu tikėjimo ir politikos atsiskyrimo principas taikė į 
tam tikras religijos apraiškas, buvo stengtasi įrodyti, kad pačios re- 
ligijos jis negriauna. 

Religijos pagrindu, — protestantiškoje aplinkoje tai ypač aki- 
vaizdu, — pripažintas Šventasis Raštas, taigi Dievo Žodis. Dėl to 
visi sutiko. Problema buvo tai, kas atsirado šalia jo. Rigoristiškai 
nusiteikę autoriai, kaip antai Johnas Miltonas, teigė, kad nieko dau- 
giau čia būti negali, kaltindami „papizmą“ schizma, nes šis, kaip 
tvirtino anglų poetas, prie Dievo Žodžio pridūrė „tradicijas ir prie- 
dus'*. Tačiau palaikyti religiją be „tradicijų ir priedų“ buvo nepapra- 
stai sunku, ir tai neišvengiamai dar labiau komplikavo jos atskyrimo 
nuo politikos užduotį. Mar kildavo religinio išgyvenimo ir religinių 
institucijų bei apeigų santykio problema. Reikėjo susimąstyti, ar re- 
ligija yra tik vidinis tikėjimas, ar ir tam tikros kulto formos. Jeigu 
ji aprėpia ir kulto formas, tai ar nėra jos, - jau vien dėl egzistavimo 
viešojoje sferoje, — savotiška politikos dalis? O jeigu religiją apribo- 
tume tikėjimu ir vidiniais išgyvenimais, ar tai nepadarytų politikos 
visiškai nepriklausoma ir jokių stabdžių neturinčia sfera? Jeigu reli- 
gija mums perteikia tiesą, ar ši tiesa nėra susijusi su politiniu gyve- 
nimu ir valstybės funkcionavimu? Ar apskritai galima tikėti, kad kas 
nors yra teisinga, ir kartu tai ignoruoti kolektyviniame gyvenime bei 
atskirti nuo institucijų, papročių, elgesio normų ir t. t.? 

Pastangos nustatyti, kas yra ir kas nėra religija, sukėlė, be abejo, 
vis didėjantį priešiškumą teoriniam spekuliatyviam krikščionybės 
įforminimui, atėjusiam iš viduramžių scholastikos. Hobbesas, filo- 
sofas, kurio įtaką politikos ir religijos problemoms sunku pervertin- 


ti, pasipiktinęs tvirtino, kad „scholastai į religiją įtraukė filosofiją ir 

Aristotelio doktriną, todėl atsirado aibė prieštaravimų ir nesąmonių, 
ir tai išgarsino dvasininkiją kaip apgavikiškų ketinimų turinčius 
nemokšas““. Tolerancijos šalininkai itin smerkė religinės dogmartikos 
apodiktiškumą, kurį, kaip buvo teigiama, fanatiškai nusiteikę gerbėjai 
pavertė religingumo matu ir dėl kurio sukėlė nemažai kruvinų 
konfliktų. Šis neigiamas požiūris iš dalies kilo dėl apskritai antischo- 
lastinio naujosios filosofijos nusistatymo, be to, jį rėmė fideistinė ir 
antiracionalistinė daugelio Reformacijos srovių nuostata. Dauguma 
bent jau pripažino, kad dogmatinių ginčų išspręsti nepavyks. 
Juk ir dėl krikšto, ir dėl Paskutinės vakarienės, ir dėl šventųjų 
pašaukimo, išteisinimo, laisvos valios, ir dėl daugelio kitų keblių 
problemų vyksta smarkūs ginčai, — rašė šešiolikto amžiaus autorius 
Sebastianas Castellionas', — taigi katalikai, liuteronai, cvinglistai, 
anabaptistai, vienuoliai ir visi kiti smerkia vieni kitus ir persekioja 
labiau nei turkai krikščionis, o tokio pobūdžio nesantaika kyla, 
aišku, ne iš kur kitur, kaip tik iš tiesos nežinojimo. Nes jeigu šie 
dalykai būtų žinomi taip, kaip yra žinoma, jog Dievas yra vienas, 
krikščionys sutartų dėl šių dalykų taip, kaip visos tautos vieningai 


sutaria, kad Dievas yra vienas“. 


Locke'as savo ruožtu Laiške rašė apie teologinių dogmatinių 
konfliktų beprasmiškumą, nes jie „dažniausiai susiję su sudėtingomis 
problemomis, kurios viršija vidutinio žmogaus nuovokumą “. Jis čia 
nepasakė, kokią būtent problemą turėjo galvoje, nors tikrai nereika- 
lavo, kad iš apreikštosios religijos būtų atimta bet kokia dogmatika. 
Veikiau, kaip ir Castellionas, parodė religinių karų neracionalumą, 
kuris turėjo stulbinti kiekvieną mąstantį žmogų: kaip galima lieti 
kraują ir kariauti, jeigu ginčo dalyką sudaro tokios neaiškios ir pai- 


nios problemos, kurių, be to, neįmanoma išspręsti? 

Kitą šimtmetį šią mintį perims šauniausias tolerancijos propa- 
guotojas Voltaire'as ir išsakys ją dar įtaigiau. Jeigu reikėtų, — pasakys 
jis, - aiškinti kokiam nors neeuropiečiui visų šių persekiojimų bei 
žudynių, kurių gausu religiniuose konfliktuose, priežastis, turėtume 
parausti iš gėdos. Juk nustebęs kinas ar indas išgirstų iš mūsų lūpų 
tokį paaiškinimą: 

Vieni tiki pakankama, kiti - veiksminga malone. Avinjone kalbama, 

kad Kristus mirė už mus visus, o viename Paryžiaus priemiestyje — 

kad tik už daugumą žmonių. Ten manoma, kad santuoka yra 
regimas neregimo dalyko ženklas, čia teigiama, kad nieko neregimo 
šioje sąjungoje nėra. Kai kuriuose miestuose gali egzistuoti regimos 
materijos formos, nors regima materija neegzistuoja, o vienas kūnas 


gali būti iškart tūkstančiuose vietų; užtat kituose miestuose manoma, 


kad materija yra laidi'“. 


Neteisėtų religijos pretenzijų kritika, ypač formuluojama 
iš racionalizmo ir skepticizmo pozicijų, tapo išorine bendresnių 
vakarietiško sąmoningumo pokyčių išraiška. Tai buvo metas, kai 
europinė mintis iš esmės ėmėsi kritinės žmogaus refleksijos, jos 
pagrindą sudarė požiūris, anuomet turėjęs fundamentalaus atra- 
dimo bruožų, esą žmogus visatos sandaroje užimąs marginalią 
poziciją. Kaip problema iškilo žmogaus puikybė, kuri, skatinama 
tam tikrų filosofijos sistemų, ypač religijos, teikė žmogui klaidingą ir 
pavojingą nuomonę apie jo didybę ir privilegijuotą vietą pasaulyje. 
Niekas kitas šios minties neišsakė taip iškalbingai kaip Montaigne is 
savo šaunioje Raymondo Seybondo apologijoje: 

Pasipūtimas yra mūsų įgimta, pirmapradė liga. Žmogus yra 

menkiausia ir trapiausia iš visų būtybių, bet labiausiai pasipūtusi. 


Jaučia ir mato save pasaulio šiukšlyne ir mėšlyne, prikaustytą 

ir pririštą prie blogiausios, negyviausios, sutrūnijusios jo dalies 

žemiausiame namo aukšte, toliausiai nuo dangaus skliauto kartu su 

šlykščiausiais gyvūnais: tačiau kliedėdamas iškelia save virš mėnulio 
ir deda jį sau po kojomis!!. 

Tad kova su filosofiniu spekuliaryviniu religijos apraisu iš esmės 
buvo kova su žmogaus „pasipūtimu“. Joje susipynė du motyvai. Pir- 
mas buvo moralistinis. Čia skambėjo iš senovės gerai žinomo požiūrio 
į puikybę aidai: tai pagrindinis blogio šaltinis ir svarbiausias impulsas, 
stumiantis žmogų į agresiją, grobuoniškumą, prievartą, žodžiu, į kolek- 
tyvinio gyvenimo taisyklių pažeidinėjimą bei laužymą. Buvo manoma, 
kad tam tikros religijos formos, ypač „papistinės“, dar labiau didina 
šią žmogaus puikybę, užuot skatinusios jo santūrumą. Antras motyvas 
kilo iš naujosios kosmologijos ir epistemologijos. Šiuo požiūriu, - arba 
pasaulio, kuris išties yra sutvarkytas, tačiau kuriame žmogus užima 
marginalią vietą, perspektyvoje, - žmogaus puikybė ryškėjo vis labiau 
ir darėsi dar labiau smerktina. Šiame kontekste religija atrodė jėga, dėl 
savo tradicionalizmo rėmusi pasenusią kosmologiją bei epistemologiją 
ir teikusi žmogui iliuzinį įsitikinimą, kad jo ribota visatos „šiukšlyno“ ir 
„mėšlyno (Montaigne o žodžiais tariant) perspektyva yra aukščiausioji, 
galutinė ir sankcionuora Dievo. 

Montaigne o skepticizmas buvo ypatingas reiškinys ir ne jis 
teikė toną ginčams apie toleranciją. Šiuos ginčus labiau paveikė kita 
teorija, būtent — naujoji prigimtinės teisės koncepcija, kuri stūmė 
lauk scholastinį mąstymą apie realybę. Ji atsižvelgė į daugelį moralinių 
epistemologinių prielaidų, kurias iškėlė skeptikai, tačiau nepasidavė 
pesimizmui ir abejonėms. Jos santykį su tolerancijos principu aptar- 
sime kitame skyriuje; o dabar pabrėžkime tik tai, kad buvo kelios jos 
versijos. Gamta ir gamtos dėsnis — itin paplitusios, kaip yra žinoma, 


anų laikų sąvokos, vartojamos įvairiuose kontekstuose: religijos, onto- 

logijos, politikos, ekonomikos ir t. t. Kalbėjimas apie prigimtinę teisę 
religijos kontekste priminė stoikų tradiciją, — aiškiai nukreiptą prieš 
žmogaus „pasipūtimą“ ir šia prasme atsižvelgiančią į skeptikų abejo- 
nes, — kuri šešiolikto amžiaus pabaigoje išgyveno tam tikrą renesansą 
ir kurios atstovai (Justus Lipsijus) irgi dalyvavo ginče apie toleranciją. 
Prigimtinės teisės požiūriu ir šios teisės įsivaizduojamame pasaulyje 
religinė žmogaus puikybė jau nebegalėjo reikštis; juk, kaip De jure bel- 
li et pacis rašė Grocijus: „Prigimtinė teisė yra tokia stabili, kad net pats 
Dievas negali jos pakeisti“ (Est autom jus naturale adeo immutabile, 
ut ne a Deo guidem mutari gueat)“. O jeigu taip, vadinasi, jokia re- 
ligija jau negalėjo būti priemonė kurti ontologijai ar epistemologijai, 
pagrindžiančioms vadovaujamąjį žmogaus ar žmonių bendruomenės 
vaidmenį. Pierre'as Bayle'is parašė net specialų veikalą apie tai, kad 
teologiškai žmogui neleistina pasiskirti svarbiausios vietos pasaulyje — 
Pensėes diverses sur la comėte, komentuodamas plintančias anuomet 
nuomones, jog 1680 metais pasirodžiusi kometa buvo artėjančios 
Dievo bausmės ženklas“. Bayle'is įrodinėjo, kad apie Dievą reikia 
kalbėti ir mąstyti kaip apie sukūrusįjį dėsnius, kuriems paklūsta 
gamta ir kuriais remiantis galima paaiškinti egzistuojančius faktus, 
tarp jų ir iš pažiūros neįprastus, pavyzdžiui, kometą. Primesti Dievui 
tiesioginį kišimąsi, sąmoningus valios aktus duodant signalus ir skel- 
biant artėjančius stebuklus, — o tai netiesiogiai atskleidžia įsitikinimą 
centrine žmogaus pozicija visatoje, nes juk būtent todėl Dievas turėtų 
kištis į dangaus kūnų judėjimą, — yra ne tik neišmanymo apraiška, 
bet ir iš esmės stabmeldystės, prietaringumo ar tiesiog primityvios 
pagonybės forma. 

Prigimtinės teisės kategorija derėjo ir prie naujosios filosofijos: 
ją vartojo dauguma garsiųjų filosofų - Hobbesas, Locke'as ir kiti. 


Gamtos ir prigimtinės teisės sąvokų pritaikymas filosofijoje poten- 

cialiai galėjo būti panaudotas religijos pagrindams sutvirtinti. Jeigu 
būtų pavykę ją susieti su tam tikru natūralumo suvokimu, ji būtų 
netekusi — bent jau hipotetiškai — arbitralių bei antagonizuojančių 
bruožų, nuolat pasrebimų jos visuomeninėse apraiškose. Tačiau re- 
ligijos racionalizacija remiantis šia teise atrodė gana rizikinga — pir- 
miausia jai pačiai, nes religija galėjo būti (faktiškai ir buvo) vis labiau 
įsiurbiama tų sričių, kurias prigimtinė teisė darė suprantamesnes, 
tokių kaip ontologija, etika ar politika. Visų jų ribose galima buvo 
suformuluoti prigimtinės dermės koncepcijas, kurios, net pripažinus 
Dievą galutiniu jų autoriumi, įgijo tiek autonomiškumo, kad ilgai- 
niui net nebereikėjo nuorodų į jų religinį šaltinį. Tai, pavyzdžiui, 
mechanistinė pasaulio vizija, utilitaristinė etika ar prigimtinės 
būklės koncepcija, kurių pirmosios versijos buvo interpretuojamos 
kaip atspindinčios tam tikrą dieviškąją tvarką. Taigi nauju pavidalu 
religija galėjo atsirasti kaip deistinės filosofijos versija (septyniolikto 
amžiaus autoriai dažnai būdavo priskiriami deizmui, o šis kadaise 
buvo interpretuojamas paprasčiausiai kaip ateizmas) arba kaip ab- 
straktus filosofinis moralės ar politikos pagrindas. Kitaip tariant, 
fhlosofų dėka naująją prigimtinę teisę atitinkanti religija ėmė virsti 
tikrovės, politikos arba moralės teorija ir kartu nykti kaip religija. 
Tačiau ginčo apie toleranciją dalyvius labiau domino ne teolo- 
gija, o kita religinio gyvenimo forma - tiesiogiai susijusi su žmonėmis 
ir stipriau veikianti politikos teoriją bei praktiką, t. y. religiniai 
papročiai. Nesunku suprasti, kodėl protestantiškoje visuomenėje tai 
buvo rimtas politinis iššūkis. Ne vien todėl, kad egzistavo daugybė 
konfesinių grupių ir kad jos gyveno įsitikinusios Visuotinės 
Bažnyčios — laikomos religinių persekiojimų šaltiniu — grėsme; pati 
protestantizmo specifika suponavo galimybę įvairiai skaityti Dievo 


Žodį; taigi skirtingų apeigų, vadinasi, ir skirtingų konfesinių grupių 

koegzistavimo problema iškilo kaip rimtas politinis klausimas. Ki- 
taip nei Visuotinės Bažnyčios tikintieji, kurie bent jau hipotetiškai 
galėjo puoselėti viltį, kad ilgainiui atsiras religinė vienybė, prote- 
stantai turėjo veikiau manyti, kad konfesijų įvairovė bus nuolatinis 
kolektyvinio gyvenimo bruožas ir pareikalaus kokio nors instituci- 
nio ar moralinio sureguliavimo. Ginčo dalyvių požiūris į religinius 
papročius buvo nevienareikšmiškas. Protestantiškų religijų tenden- 
cija pabrėžti vidinio išgyvenimo, stipraus ir besąlygiško tikėjimo 
vertę neišvengiamai menkino religinio kulto svarbą. „Tradicijos ir 
priedai“, apie kuriuos su panieka rašė Miltonas, itin pamaldiems 
krikščionims turėjo atrodyti esą ne tik nukrypimas nuo Dievo 
Žodžio, bet tiesiog nuodėminga stabmeldystė — būtent šią nuodėmę 
Prarasto rojaus autorius prikišo „papizmui “. Mažiau pamaldiems pro- 
tams papročių reikšmės susilpnėjimas kėlė veikiau ne stabmeldystės, 
o konvencionalumo idėją. Šiuo požiūriu papročių ginčai turėjo būti 
traktuojami kaip visiškai neprotingi, nes jie susiję su žmonių, va- 
dinasi, pritaikomaisiais, darbais. Savo Laiško pabaigoje Locke'as 
pateikė būtent tokį įsitikinimą, nors suformulavo jį švelniau: rašė 
apie bažnytinės bendruomenės skilimus „dėl ko nors nebūtino Die- 
vo kulte ar bažnytinėje drausmėje“. Kadangi krikščioniškoje reli- 
gijoje, jo manymu, būtina buvo tik tai, ką „aiškiais žodžiais prisakė 
įstatymų davėjas Kristus arba Šventosios Dvasios įkvėpti apaštalai“, 
vienų kultų vertinimas kaip teisėtų, o kitų kaip neteisėtų neturėjo 
prasmės. Niekas nepadaro schizmos nuodėmės, jei lieka prie savo 
kulto, — daro išvadą Locke'as, — „nors yra smerkiamas visokių 
krikščioniškomis vadinamų sektų, kurios atskirai ar visos kartu 


viešai skelbia jį netekus tikrosios krikščioniškos religijos dvasios !*. 

Kitų autorių skeptiškas požiūris į religinius papročius yra dar 
išraiškingesnis. Pierre'as Bayle'is, ginče apie toleranciją ypatingą 
vaidmenį suvaidinęs filosofas, savo Žodyno straipsnyje Japonija 
atkreipė dėmesį į krikščioniškų misionierių šališkumą pasakojant apie 
„stabmeldiškų tautų“ papročius. Ar nėra tikėtina, — mąsto jis, - kad, 
pasakodamas apie savo patirtį „didžiuosiuose Europos miestuose“, ki- 
nas ar japonas mūsų papročiuose irgi rastų apgavysčių, nesąmonių, 
nešvankybių ir kitų negarbingų mūsų būdo bruožų. Pajuokiantieji 
nekrikščioniškas visuomenes, pasakodami apie jų stabmeldystę, turėtų 
saugotis, „kad jiems nebūtų atsakyta: kodėl juokiatės, juk ši istorija 
pasakoja apie jus; arba kad jų nedemaskuotų, kaip jie to nusipelno, 
jog savo klaidas traktuoja atlaidžiai, o kitų — itin priekabiai '**. 

Bayle'is religinių papročių netraktavo kaip konvencijos, veikiau 
manė, kad jie atspindi žmogaus prigimtį - jos geruosius ir bloguo- 
sius bruožus, nors dažniau pastaruosius. Tad papročiai nieko ne- 
sako apie Dievą, užtat daug — apie žmogų: jie yra išorinė moralinės 
visuomenės būklės išraiška. Savo /vairiose mintyse apie kometą iš 
šios tezės jis padarė tolesnę išvadą, kad moralinis papročių lygmuo 
yra kriterijus, leidžiantis įvertinti religiją. Todėl stabmeldystė (apie 
kurią jis kalbėjo pagoniškų religijų, bet ne katalikybės kontekste) 
jam atrodė pasiutiškai pavojinga, pavojingesnė net už ateizmą, 
nes rėmė barbariškus papročius. Jos esmė buvo visiška dievo (arba 
veikiau dievų) degradacija iki žmogiškojo matmens ir jo angažuotas 
dalyvavimas pasaulyje vykstančiuose reikaluose. Tokia religija kone 
visiškai ištirptų papročiuose ir šitaip atskleistų visas žmogaus pri- 
gimties blogybes. 

Taigi Bayle'is kritiškai vertino religijos papročių sferą, tačiau, 
kaip matyti, visiškai jos neatmetė. Vėlesni autoriai žengė gerokai to- 


liau. Nes nuostatoje, paprotinį religinio kulto aspektą traktuojančioje 

kaip „tradicijas ir priedus“, glūdėjo toks didžiulis skepticizmo 
užtaisas, jog ilgainiui jis turėjo itin galingai sprogti. Apšvietos epo- 
choje papročiai tapo vienu dažniausių visuomenės gyvenimo ar- 
bitralumo bei iracionalumo pavyzdžių ir mėgstamiausiu puolimo 
objektu. Bayle'iui būdingas griežtas kalviniškos kilmės moralizmas 
neteko reikšmės ir užleido vietą ironijai bei pašaipai. Švietėjiškas pro- 
tas religijoje ėmė įžvelgti nebe grėsmingą autoritarinį zelotizmą, o 
groteskišką anachronizmą ir juokingą surambėjimą. Plintant infor- 
macijai apie pasaulį ir nekrikščioniškas visuomenes, krikščioniškoji 
bendruomenė ėmė atrodyti marginali, o jos universalistinės ambi- 
cijos — absurdiškos. Ypač mielai šios temos ėmėsi Volraire'as. Vie- 
name savo apsakymų-dialogų - Pranešime apie jėzuitų išvarymą iš 
Kinijos — jis aprašo, kaip jaunas misionierius aiškina Kinijos impe- 


ratoriui savo tikėjimo visuotinumą: 


Mano religija yra vienintelė teisinga, taip man pasakė mano 
viršininkas brolis Buvė, kuris apie tai sužinojo iš savo žindyvės. 
Kinai, japonai, korėjiečiai, totoriai, indai, persai, turkai, arabai, 
afrikiečiai ir amerikiečiai — visi bus pasmerkti. Dievui patinka tik 
viena Europos dalis, o mano sekta vadinasi katalikiška, tai reiškia — 
visuotinė religija“. 

Tačiau geriausia pašaipų tema tapo kultinis religijos apraisas. 

Stai pokalbio tęsinys iš Voltaire'o apsakymo. 

IMPERATORIUS. Norėčiau tik, kad manęs nepakartų kaip tavo 
dievo. Man atrodo, kad tai per didelė kaina už dieviškumą. 
BROLIS RIGOLĖ. Ak, pone, tai todėl, kad dar neturite tikėjimo. 
Tačiau kai būsite pakrikštyti, žavėsitės galimybe karoti dėl Jėzaus 
Kristaus, mūsų išganytojo, meilės. Kokį malonumą turėsite matydami 


jį per mišias, kalbėdami su juo, valgydami jį! 


ID 
LD 

IMPERATORIUS. Kaip? Argi jūs valgot savo dievą? 


BROLIS RIGOLĖ. Taip, pone. Gaminu jį ir valgau. Šįryt paruošiau 
jų keturis tuzinus ir tuoj juos atnešiu, jeigu Jūsų Didenybė įsakysite. 
IMPERATORIUS. Suteiksi man didžiulį malonumą, bičiuli. Arnešk 
man greitai dievų; tuo tarpu įsakysiu savo virėjams, kad pasiruoštų 
juos iškepti; pasakysi jiems, su kokiu padažu reikėtų juos paruošti: 


manyčiau, kad patiekalas iš dievų — tai nuostabus dalykas...!' 


Tolerancionistai ir 
antitolerancionistai 


Ginčo apie toleranciją dalyviai gana preciziškai apibrėžė jo 
objektą: čia rūpėjo vadinamieji „neutralūs dalykai '. Buvo sutarta, 
kad tolerancija nėra susijusi su tuo, kas moraliai bloga, kas iš pri- 
gimties kenksminga ir niekšinga, kieno moralinis turinys yra exp/i- 
cite nusakytas Dievo Žodžio (daugiau apie tai kalbama II skyriuje). 
Be šios rūšies reiškinių egzistuoja dar daugybė dalykų, kurie, pa- 
sak Locke'o, yra „iš prigimties moraliai neutralūs“, taigi „esantys 
viduryje — nei geri, nei blogi". Tai būtų, kitaip šią mintį išsakius, 
tokie žmogaus elgesio elementai, kurie savaime neturi moralinio tu- 
rinio. Būtent jie priklauso politinei valdžiai, kuri numato įstatymus, 
reguliuojančius jų funkcionavimą visuomenės labui. Šiuo klausimu, 
būtent, kad politinis institutas, o ne bažnytinė valdžia kontroliuo- 


ja neutraliuosius dalykus, sutarė kone visi pasisakiusieji ginče. Šią 

mintį išsakė ir visiškai įtikinamai toleranciją gynęs Locke as savo 
Laiške, ir griežtai ją kritikuojantys Samuelis Parkeris, Robertas 
I Estrange'as, Jonas Proastas ir pats Locke'as savo ankstyvuosiuose 
darbuose, - ypač Two Tracts on Government, — nukreiptuose prieš 
toleranciją. 

Tai nebuvo vienintelis abi šalis vienijantis motyvas. Įstabus 
šešiolikto ir septyniolikto amžiaus debatų apie toleranciją ir 
„neutraliųjų dalykų“ prasmę bruožas — daugybė bendrų prielaidų. 
Ir vieni, ir kiti pagrindiniu grėsmės šaltiniu laikė religinį zea/, o 
pagrindiniu tikslu — jo neutralizaciją. Galima tiesiog pasakyti, kad 
tolerancijos kritikai buvo jautresni fanatizmo pavojui ir audringiau 
stodavo prieš jį. Justus Lipsijus, šešiolikto amžiaus pabaigos olandų 
autorius, savo Šešiose knygose apie politiką, rekomenduojančiose, 
tarp kitko, griežtai vertinti religinius atskilėlius, rašė: 

Pasisakyti šia tema mane skatina ne smalsumas, bet bendras gėris 

ir dabartinė Europos būklė, apie kurią, prisipažįstu, negaliu mąstyti 

be ašarų. Gerasis Dieve, kokius maišto laužus užkūrė religija šioje 
puikiausioje pasaulio dalyje. Didieji mūsų krikščioniškų valstybių 
vadai kovoja vieni su kitais, o milijonai žmonių siaubiami ir žudomi 
kasdien prisidengiant pamaldumu. Kas viso to akivaizdoje gali tylėti? 


Be abejo, ne aš". 


Samuelis Parkeris tą pačią mintį išsakė agresyviau: „Kas yra 
išdidus ir išpuikęs dėl religijos, natūraliai nugrimzta į šiurkščiausią 
prigimties begėdiškumą bei niekšingumą ir visiškai nesugeba būti 
geras valdinys ar geras artimasis **. 

Iš įsitikinimo, jog religinis fanatizmas visada buvo ir yra grėsmė 
politiniam stabilumui, jie darė išvadą, kad valstybės labui ir sau- 


gumui valdovai neturi toleruoti atskalūniškų sąjūdžių, bet privalo 

juos likviduoti. Priešingu atveju valstybė nustos egzistuoti ir panirs 
į pilietinio karo chaosą. Taigi pražūtinga puikybė, kurią skatina re- 
ligija, gali būti apribota vien griežtomis teisinėmis ir politinėmis 
sankcijomis. Lipsijus jau cituotame veikale, iš dalies primenančiame 
Machiavelli Vz/dovą, nes yra panašus į tam tikrą valdovo žinyną, 


duoda tokį patarimą valdančiajam: 


Tegul [fanatiški atskalūnai] būna tavo nubausti, kad dėl jų tu 
nepatirtum kančių; ypač jei sukelia maištą. Nes geriau tegul žūna 
vienas nei visa visuomenė. Tie, kurie prievartauja [privalomą 
valstybėje] religiją, vienoje šalyje baudžiami vienaip, kitoje — kitaip, 
bet niekur nepaliekami nenubausci. Nėra vietos švelnumui: išdegink, 
išpjauk, nes geriau pašalinti vieną organą, negu bus suardytas visas 
kūnas. Juk kai šventai religijai iškrečiama kokia niekšybė, dėl to 
kenčia visi“!. 

Parkeris teigė šitaip: 

Laukinė ir fanatiška sąžinė yra pernelyg stiprus dalykas, kad pavyktų 
ją sutramdyti paprastu griežtumu, todėl jai uždėti apribojimai turi 
būti proporcingi jos nedrausmingumui; taigi ją reikia kontroliuoti 
rūpestingiau ir sąžiningiau nei visus kitus viešąją tvarką ardančius 


principus dėl joje glūdinčių pavojingumo ir nedrausmingumo““. 


Suformulavę minėtus argumentus remdamiesi „neutraliųjų 
dalykų“ kategorija, turėtume daugmaž tokį samprotavimą. Religi- 
niai fanatikai kelia pavojų todėl, kad savo vienašališką neutraliųjų 
dalykų interpretaciją, tokią, kokią formuoja jų papročiai, kultai, elg- 
sena, nuomonės apie religinių dogmų teisingumą ir neteisingumą ir 
t. t., jie stengiasi paversti visuotinai privaloma valstybėje; pavyzdžiui, 
sekta, tikinti tam tikrų patiekalų vartojimo nuodėmingumu, jų 


vartojimą norės padaryti baudžiamą visoje visuomenėje. Kad šito 

išvengtume, maža to, kad neleistume kokiai nors šališkai neutraliųjų 
dalykų interpretacijai sugriauti tos, kuri yra privaloma, arba kad 
neleistume įvairioms grupėms kariauti dėl to, kuri iš jų yra teisi, 
visą neutraliųjų dalykų interpretaciją reikia patikėti valdovui. Jis 
nustatinės, kokie kultai atitinka valstybės interesus, o kokie jiems 
yra grėsmė. Jis taip pat turės teisę likviduoti visas religines grupes, 
kurių atskalūniškas zea/ gali sugriauti tvarką valstybėje. Vėlgi jis — ir 
tik jis — galės keisti privalomą neutraliųjų dalykų interpretaciją, jei- 
gu tai pasirodys būtina. 

Šis samprotavimas, atrodo, turi daug nepaneigiamumo 
bruožų. Juos galima atkurti trim sakiniais. Pirma, jeigu religija yra 
dvasinis reiškinys, egzistuoja plati neutraliųjų dalykų sfera. Arba 
kitais žodžiais: juo labiau religija yra traktuojama kaip sielos (rai- 
gi vidinis) rūpestis, juo platesnė turi būti neutralių (nesusijusių su 
sielos išganymu, išorinių, taigi politinių) dalykų sritis. Antra, jeigu 
pagrindinis prievartos šaltinis yra religinis zea/, linkęs primesti vieną 
neutraliųjų dalykų interpretaciją, politinės tvarkos likimas priklauso 
nuo kokios nors visuotinai (tai yra vieno krašto ribose) privalomos 
šių dalykų traktuotės. Trečia, jeigu bendroji traktuotė garantuo- 
ja pilietinę taiką, turi būti stipri valdžia, visiškai kontroliuojanti 
visuomenės gyvenimą. 

Šio samprotavimo nepaneigiamumas atsiranda dėl to, kad 
sunku ką nors prikišti išvadoms iš pateiktų prielaidų; tačiau pačios 
prielaidos, kuriomis remiasi samprotavimas, žinoma, diskutuotinos, 
tačiau jų kvestionavimas ginčo laikais buvo arba labai sudėtingas, arba 
kėlė naujų, kur kas komplikuotesnių klausimų. Pirmoji prielaida su- 
sijusi su religijos interpretavimu kaip sielos, taigi tam tikro vidinio 


dalyko. Stiprus, Reformacijai būdingas polinkis į tokį požiūrį, aišku, 


o 
—l 

savaime nebuvo šios tezės įrodymas, tačiau atsisakyti jo atrodė tie- 
siog neįmanoma. Tai ne tik prieštarautų epochos tendencijoms, bet 
ir atvertų kelią religiniam fanatizmui. Paradoksas buvo tai, kad, kaip 
paaiškėjo, įsitikinimu dėl esminio religijos priklausymo vidiniam pa- 
sauliui rėmėsi ir visa tolerancijos koncepcija. Abi šalys atsidūrė tos 
pačios problemos akivaizdoje. Juo su didesne panieka žiūrėta į reli- 
gijos „tradicijas ir priedus“ (nė viena iš šalių nejautė jiems ypatingos 
pagarbos), tuo atkakliau kildavo klausimas, ką su jais daryti; juo giliau 
buvo skverbiamasi į sielą ieškant tikrojo religingumo, tuo labiau augo 
neutraliųjų dalykų skaičius, o kartu didėjo ir politikos bei politinės 
valdžios, turėsiančios jais rūpintis, svarba. 

Antroji prielaida pabrėžia nuolatinę fanatizmo grėsmę, o tai 
vėl nėra besąlygiška tiesa, tačiau ją sunku pašalinti iš samprotavimo. 
Kaip ir anksčiau, tezė apie tokios grėsmės egzistavimą buvo visos 
koncepcijos raison d ėtre: ją pašalinus, tolerancijos klausimas netektų 
prasmės. Suprantama, šis požiūris turėjo empirinių šaltinių, bet, o tai 
svarbu, sėmėsi savo jėgos ir iš kitur. Ar žmonės tikrai buriasi į agre- 
syvias konfesines bendruomenes, sukeliančias pilietinius karus? Tai 
istorinių aplinkybių klausimas ir toli gražu ne būtinybė. Kad taptų 
būtinybe, šis teiginys turi remtis bendresne teze apie kolektyvinį 
elgesį (pavyzdžiui, „liaudis iš esmės yra agresyvi minia“) ar tiesiog 
apie žmogaus prigimtį („polinkis į karą yra stipresnis už polinkį į 
taiką“). Netolerancijos šalininkai mėgo pabrėžti šiuos žmogaus prigi- 
mties bruožus, o tolerancijos šalininkai turėjo būti — dėl akivaizdžių 
priežasčių — santūresni, nors įsitikinimas priešo, kuriuo buvo religinis 
zeal, egzistavimu ir juos galėjo paskatinti taip manyti. 

Apie abi šias prielaidas dar kalbėsime. Prisiminkime dar trečią 


iškeltą prielaidą, irgi bendrą abiem šalims, kuri dabar mums yra 


28 TOLERANCIJA 


svarbiausia, nes remia pačią samprotavimo išvadą. Tai įsitikinimas, 
kad pilietinės taikos kūrimo procesas tam tikrą akimirką gali būti 
baigtas, taigi, kad galima sukurti tokią valstybę, kuri pakils virš reli- 


gijos ir išsaugos visiems priimtiną neutraliųjų dalykų interpretaciją. 


Valdovo suverenumas ir 
tolerancijos ribos 


Taigi kokius reikalavimus turi atitikti valdžia, kuri baigs konfesi- 
nius karus ir garantuos pilietinę taiką? Atsakymas į šį klausimą susijęs 
su atsakymu į klausimą apie politikos prigimtį. Nesunku pastebėti, 
kad anksčiau pateiktame samprotavime turime Naujiesiems laikams 
būdingą mąstymo būdą apie politiką kaip apie desakralizuotą, 
autonominę sritį, patikėtą suvereniam valdovui, kuris veikia racio- 
naliai ir veiksmingai dėl bendro labo. Suverenumas, turintis tapti 
taikos garantu, pagal garsiąją Bodino formulę yra „didžiausia valdžia 
įsakinėti *, galinti keisti galiojančius įstatymus ir vietoj jų priimti ge- 
resnius, spręsti karo ir taikos, apeigų ir papročių klausimus. 

Reikia tik, — rašė Bodinas, — kad tie, kurie yra suverenūs, jokiu 

būdu nepriklausytų nuo kieno nors kito įsakymų, kad galėtų skelbti 

valdiniams įstatymus ir juos atšaukti arba panaikinti nenaudingus 
įstatymus, kad vietoj jų priimtų kitus. To negali įvykdyti tas, kuris 


pats paklūsta įstatymams““. 


Dėl savo pasekmių tai buvo absoliutistinė, nors, aišku, nebūtinai 


monarchistinė koncepcija. Bodinas, tiesa, buvo paveldėtinės monar- 

chijos šalininkas, kaip ir Parkeris; užtat Hobbesas, o ir Locke'as savo 
ankstyvuosiuose Two Tracts on Government, pateikia kontraktinę 
valdžios koncepciją. Taigi kalbant, kad būtent valdovas nustato, kuri 
neutraliųjų dalykų interpretacija yra teisinga, nebūtinai buvo galvo- 
ta apie paveldėtinę monarchiją, bet veikiau apie absoliutistinę val- 
dymo sistemą, kuriai būdingas racionaliausias „didžiausios valdžios 
įsakinėti“ panaudojimas visuotiniam gėriui realizuoti. 

Panašus buvo ir Spinozos mąstymo stilius, nors jis, vienintelis 
iš minėtų autorių, buvo demokratijos šalininkas; tačiau jis pateikė 
hobsišką šios santvarkos pagrindimą, — iš prigimtinės būklės išėję 
žmonės savo įgaliojimus perduoda suverenui, — o tai suponavo 
pritarimą politinio racionalumo rigorizmui. Taigi, nors Spinoza 
teisėtai laikomas minties laisvės propaguotoju, politiniu požiūriu 
jis nesiskiria nuo kitų valstybinio griežtumo skelbėjų. „Suverenūs 
valdovai, — rašė jis Teologiniame politiniame traktate, — yra tikrieji 

religijos ir pamaldumo interpretatoriai““. Koncepciją, politinę sferą 
siūlančią atiduoti suverenui, o dvasinę - palikti Bažnyčiai, pripažino 
„pernelyg kvaila, kad reikėtų ją neigti'**. Nors Spinoza ir rašė apie 
būtinybę apriboti politinę valdžią, bet ne dėl to, kad manė, jog, — 
turint galvoj piliečių laisves, — ji turi būti menka. Atvirkščiai, pasak 
jo, ji turi būti didelė, ir vienintelę ribą nubrėžia realus jos įrakos 
spindulys. Tad racionali politika privalo nubrėžti savo galimybių ri- 
bas ir jų neperžengti. 

Ar ryžtingi antitolerancionistai, tokie kaip Parkeris, irgi mąstė 
panašiai, ar liko už politinio racionalizmo ribų? Aistringi ir retorikos 
kupini Parkerio bei kitų netolerancijos šalininkų žodžiai neturėtų 
mūsų klaidinti. Juose nebuvo jokio kvazireliginio zea/. Jų valstybės 
koncepcija buvo tokia pat realistinė kaip ir Machiavelli, Hobbeso, 


Spinozos, Locke o ar prancūzų autorių, apibūdinamų kuopiniu pa- 

vadinimu les Politigues (prie kurių, beje, priskiriamas ir Bodinas). 
Propaguotas griežtumas nebuvo skirtas žmogui išganyti, jo tikslas 
nebuvo ir kišimasis į piliečių sielą ar sąžinę. Jausdami religinių karų 
pavojų, jie troško tik realizuoti tai, ką stipri politika gali realizuoti: 
pilietinę taiką, saugumą, stabilumą, gyvybės išsaugojimą. 
Ber kuri aukščiausioji valdžia, — rašė Parkeris, — kyla iš to paries 
šaltinio ir remiasi tuo pačiu principu, būtent: absoliučiai būtina, kad 
visuomenė išsaugotų žmogaus prigimtį, ir absoliučiai būtina, kad 


valdžia išsaugotų žmonių bendruomenę“. 


Taigi religija jiems, kaip ir jų oponentams, buvo politinė, 
o ne filosofinė problema; jie norėjo rasti jos politinį sprendimą, 
nesirūpindami pasaulėžiūrinėmis pasekmėmis. Nors ir buvo gina- 
mas vienos religijos viename krašte principas, bet ne dėl to, kad 
oficialioji religija būtų buvusi pripažinta teisinga, o todėl, kad tai 
buvo politiškai naudinga, nes garantavo visuomeninę taiką. Panašiai 
buvo kovojant su disidentais, nes buvo remiamasi ne kryžiaus žygių 
dvasia, bet politine pragmatika. 

Neturėtų mūsų klaidinti ir kai kurie tolerancijos gynėjų tekstų 
fragmentai. Jų požiūriai į valstybę daugeliu atžvilgių buvo panašūs, 
ir sunku jų valdžią svarstančiuose raštuose rasti kokį nors svarbų 
politinio sentimentalizmo elementą. Pilietinė taika, anot jų, irgi 
reikalavo stiprios politikos, ir jie atvirai ją gynė. Vaidmuo, kurį Loc- 
ke as priskirdavo valdžiai savo vėlyvuosiuose darbuose, jau būdamas 
tolerancijos šalininku, ne ką menkesnis už tą, kurį jis postuluo- 
davo ankstyvuosiuose darbuose kritikuodamas toleranciją. Aišku, 
Two Tracts on Government gerokai skiriasi nuo Dviejų traktatų apie 
valdžią, pirmiausia grėsmės, kuri valstybės saugumui kyla iš religinės 


laisvės, dydžio įvertinimu, bet tame vėlesniame tekste matome ir 

beveik autoritarinę, bent jau bendrosiose deklaracijose, politinės 
valdžios koncepciją. Viename pradinių Antrojo traktato fragmentų 
skaitome: 

Todėl manau, kad politinė valdžia yra įgaliojimas kurti įstatymus, 

tarp jų ir dėl mirties bausmės, vadinasi, ir dėl visų mažesnių bausmių, 

siekiant nustatyti ir išsaugoti nuosavybę, taip pat naudoti visuomenės 
jėgą šiems įstatymams vykdyti bei apsaugoti bendruomenę nuo 
išorinių grėsmių — ir visa tai dėl visuotinio gėrio“. 

Iš to, kas čia pasakyta, galima spręsti, jog jeigu visuomenę 
valdantys įstatymai jau yra galiojantys, valdžios pareiga yra griežtai 
juos vykdyti ir ryžtingai, išlaikant galimybę taikyti mirties bausmę, 
rūpintis visuomenės saugumu ir visuotiniu gėriu. 

Toks politinės valdžios supratimas, nors iš pirmo žvilgsnio to 
nematyti, iš esmės atitinka Laiško tolerancijos koncepciją. Viešųjų 
religinių kultų, kuriems Locke'as vienas pirmųjų pritarė, toleravi- 
mas turi savo ribas, o valdžia jas saugo; tai ji, o ne kažkoks abstrak- 
tus principas, nustato, ar tam tikros apeigos neprieštarauja įstatymui 
ir ar dėl jų nekyla grėsmė visuotiniam gėriui. Jeigu iškyla toks 
prieštaravimas ir grėsmė egzistuoja, tuomet tolerancija yra negalima 
ir valdžia turi riboti viešųjų religinių kultų laisvę. Locke'as žengė net 
dar toliau ir teigė, kad tam tikra iš esmės leistina religinio turinio 
veikla kai kuriomis aplinkybėmis gali būti valdžios uždrausta. 

Jeigu susiklostys tokia situacija, — rašė jis Laiške, - jog valstybei tam 

tikrą laiką bus naudinga tausoti kiekvieną raguočių kraujo lašą, 

kad išgelbėtų sergančius galvijus, ar kam nors būtų neaišku, kad 
šiuo atveju valdžia turi visišką teisę kiekvienam valdiniui uždrausti 
bet kokį galvijų skerdimą, visai nekreipdama dėmesio į tikslus 


ar panaudojimą. Tačiau esant tokiai situacijai valdžia skelbia ne 

religinio, o valstybinio pobūdžio įstatymą ir draudžia anaiptol ne 


veršių aukojimą, o tiesiog jų skerdimą“". 


Ši citata aiškiai parodo Locke'ui ir kitiems diskusijos apie 
toleranciją dalyviams būdingą politinių argumentų viršenybę 
prieš religinius: jeigu kyla visuotinio gėrio reikalavimų ir religinių 
praktikų konfliktas, visada laimės visuotinio gėrio reikalavimai, net 
jeigu konfliktas kyla ne dėl esminio šių praktikų kenksmingumo, 
o susiklosčius objektyvioms aplinkybėms. Būdinga ir tai, kad Loc- 
ke'as, remdamasis savo neutraliųjų dalykų koncepcija, mano, jog 
aną draudimą galima apibūdinti vien politinėmis kategorijomis, be 
kokių nors diskriminacinių intencijų. Draudimas aukoti veršius yra 
religinės netolerancijos forma, tačiau draudimas žudyti galvijus yra 
racionalus politinis sprendimas, priimtas vardan visuotinio gėrio, 
nors stebėtojas iš šalies nemato šių draudimų skirtumo nei dalyko, 
nei pasekmių atžvilgiu. Skirtumas tas, kad pirmasis yra susijęs su 
religiniu dalyko aspektu, ir šiuo klausimu valdžia neturėtų imtis ko- 
kios nors veiklos, o antrasis — su religiškai neutraliu to paties dalyko 
aspektu. Atkreipkime dėmesį į tai, kad panašų argumentą pritaiko 


ir Parkeris: 


Laikinos bausmės taikomos tiems asmenims, kurie maištauja prieš 
nustatytas viešojo religinio kulto taisykles, ir tai daroma tuo pačiu 
pagrindu, dėl ko baudžiami prieš kitus viešuosius valdžios ediktus 
stojantys žmonės: ir vienu, ir kitu atveju svarbu tas pat, būtent — 
visuotinės taikos ir visuomenės interesų garantavimas; šiuos dalykus 
pažeidus, visada visuomenė sunerimsta. Todėl, kaip ir prieš pilietines 
teises nukreipti žmonių veiksmai sulaukia griežtos valdovų reakcijos, 
taip ir nusižengimai bažnytinei teisei smerkiami tos pačios valdžios. 
Reikalas, apie kurį kalbame, galiausiai yra ne religinio, o politinio 


pobūdžio; to reikia ne tikėjimui, o taikai ir valstybės labui; galimas 


Religinis fanatuzmas ir politinė valdžia 33 


dalykas, kad žmogus yra geras krikščionis, bet jo pažiūros negalės 
būti toleruojamos, jei jos kelia grėsmę visuotinei taikai ir galutiniams 


valdžios tikslams?". 


Locke'o valstybės griežtumą šiek tiek nušviečia Laiško frag- 
mentas, kuriame minimi keturi particularia, kai valstybė neprivalo 
laikytis religinės tolerancijos. Du iš jų yra gerai žinomi; jie susiję 
su ateistais ir su išpažįstančiais kitas religijas bei pavaldžiais „sveti- 
miems valdovams“; pastarąją kategoriją Locke'as iliustruoja musul- 
mono pavyzdžiu: šis, net jeigu prisiektų lojalumą „krikščioniškajai 
įstaigai“, vis vien „yra įsipareigojęs aklai paklusti Konstantinopolio 
mufrijui, o tas savo ruožtu yra nepaprastai paklusnus otomanų sulto- 
nui ir, taikydamasis prie jo pomėgių, skleidžia pramanytas savo reli- 
gijos pranašystes *!. Nesunku pastebėti, kad į šią kategoriją patenka 
ir katalikai, nors jų lojalumas Locke'ui neatrodo toks įtartinas**. 

Musulmonų ir katalikų atveju argumentas yra tipiškai politi- 
nis. Kiek sudėtingesnis argumentas ateistų atveju. Locke'as pašalina 
juos iš tolerancijos vertų asmenų būrio dėl dviejų priežasčių: pirma, 
„ateistui negali būti šventi jokie laidavimai, jokie susitarimai, jokios 
priesaikos, jokie visuomenės saitai '; antra, „ateizmas iš pagrindų 
griauna bet kokią religiją **. Pirmas argumentas yra aiškiai politi- 
nis, nors nėra akivaizdu, kodėl ateistai negali būti pasitikėjimo verti 
piliečiai (ši problema bus aptariama tolesniuose knygos skyriuose). 
Antras argumentas skamba it tam tikras disonansas, nes jame slypi 
sugestija, kad religija kaip sąmoningumo faktas gali būti valstybės 
rūpesčio objektas; kitaip tariant, tai gali būti taisyklės, jog valstybė 
neturi teisės kištis į savo piliečių sielas, išimtis. Čia ateistai atstovautų 
tokiai sielos sugedimo rūšiai, kurios moraliniais sumetimais, ne vien 


politiniais, jokia krikščioniška valstybė toleruoti negali. 

Mus dominančiu aspektu įdomesni yra du kiti — pirmieji 
paminėti — particularia, rodantys tolerancijos apribojimus. Pir- 
mas jų skelbia: „Valdžia neturi toleruoti jokių dogmų, priešingų 
ir priešiškų žmonių visuomenei ar geriems papročiams, kurie yra 
būtini, kad piliečių bendruomenė išliktų geros būklės (tiksliau, jai 
„išsilaikyti“ — 44 societatem civilem conservandam necessariisP*. Taigi 
explicite išdėstyta mintis, kuri, kaip stengiuosi įrodyti, vienija tole- 
rancijos šalininkus ir priešininkus, būtent, kad politinė valdžia var- 
dan visuotinio gėrio nustato tolerancijos ribas ir jai šiuo klausimu 
priklauso paskutinis žodis. Pareiškimo, kuris tokia forma galėjo pa- 
sirodyti iš po Lipsijaus ar I'Estrange'o plunksnos, aštrumą Locke'as 
nedelsdamas sušvelnina: jis priduria, kad tokie dalykai yra „retas 
reiškinys bet kurioje bažnyčioje“. Tačiau papildoma konstatacija, ir 
tai nesunku pastebėti, jau yra kitos kokybės; tai savotiška tikėjimo 
deklaracija, pateiktos taisyklės niekuo nekeičianti. Ar valstybė dažnai 
turi kištis į bažnyčių veiklą, ar retai — tai istorinių aplinkybių reika- 
las; taisyklė nėra pažeidžiama, nes kiekvienąsyk iškilus būtinybei, 
valstybė privalo griežtai ginti politinės bendruomenės patvarumą. 
Formuluokime tai kiek kitaip: Locke'o ir, tarkim, Lipsijaus skirtu- 
mas čia — tik skirtingos nuomonės apie tai, kaip dažnai valstybė yra 
priversta riboti toleranciją vardan visuotinio gėrio; iš to paties prin- 
cipo jie padarė skirtingas praktines išvadas konkrečiomis sąlygomis, 
tačiau, pabrėžkime dar kartą, nepriklausomai nuo taikymo dažnumo 
principas lieka tas pats. 

Svarbu ir tai, kad tarp eventualaus valstybės kišimosi į religiją 
dingsčių Locke'as mini „dogmas“ ir „papročius“, tačiau savo 
tikėjimo deklaracijoje kalba tik apie dogmas: „Jokia sekta nedrįsta 


žengti iki tokios beprotybės, kad kaip tikėjimo dogmas pateiktų 

tai, kas aiškiai griauna visuomenės pagrindus“**. Turint galvoje, kad 
dogmatika buvo tapatinama su anachronišku viduramžių schola- 
stikos palikimu ir nevykusia filosofijos įtaka religijai, įsitikinimas 
menku jos poveikiu atrodo natūralus. Tačiau dėmesio verta yra tai, 
kad Locke'as nedeklaruoja čia savo pasitikėjimo įvairių religijų ar 
konfesinių grupių „gerais papročiais“ ir nesiskelbia esąs įsitikinęs, 
jog religinių bendruomenių išsaugojimas tik ypatingais ir itin re- 
tais atvejais pareikalaus valdžios įsikišimo. Čia neatrodo, kad mažėja 
tokio kišimosi, bent jau jokios nuomonės šia tema nepareikšta; sa- 
vaime aišku, jog, kaip rodo minėtas pavyzdys apie draudimą sker- 
sti aukojamus galvijus, valstybės įsikišimas nebūtinai turi būti nu- 
lemtas būtinumo sutramdyti kokį nors fanatikų sąjūdį, sąmoningai 
siekiantį nuversti suverenią valdžią ir jos įstatymus. Tokia teisė iš 
esmės glūdi valdžios struktūroje ir sudaro jos prerogatyvą, arba, kaip 
tai apibrėš Locke'as Antrajame traktate, „galią, pačiai apsisprendus, 
veikti dėl visuotinio gėrio neatsižvelgiant į galiojančią teisę“. 

Dar svarbesnis yra antras tolerancijos apribojimas. Iš esmės 
jis kartoja ankstesnį principą, tačiau kiek platesne forma. Religinis 
zeal, — aiškina Locke'as, — veikia ne tik atvirai, siekdamas užgrobti 
sau privilegijas ir valdžią, — juk tuomet būtų palyginti lengva jį lo- 
kalizuoti, — bet ir slapčia. Yra pažiūrų, teorijų, šūkių, kurie atro- 
do esą vien religinio ar moralinio turinio, tačiau jie sudaro tiktai 
priedangą politiniams siekiams. Kas nors gali, pavyzdžiui, skleisti 
teoriją, kad valdymas remiasi malone, tačiau tikrasis jo tikslas bus 
galiausiai garantuoti „kovotojams [už šią teoriją] visas žemiškąsias 
gėrybes“. Taigi tai nėra susiję su religiniu fanatizmu tikrąja pra- 
sme; ne zeal gresia politiniam stabilumui, o veikiau griaunamasis 


ir uzurpatoriškas sąjūdis, kuris naudojasi religiniais šūkiais, kad 

nuverstų teisėtą valdovą. Religija čia yra nepaprastai patogus įrankis 
apgaudinėti, todėl turi būti traktuojama įtartinai. Kitaip tariant, 
Locke'as čia, atrodo, įtaigauja, kad valdžia turi nuolat budėti; ank- 
stesniame Laiško fragmente jis rašo, kad sektos, būdamos mažuma, 
mėgsta skelbti „būtinumą puoselėti tarpusavio toleranciją , užtat 
„pelniusios valdžios malonę““", tuoj pat trypia bendrabūvio pagrin- 
dus. Religiją reikia traktuoti kaip daugmaž sąmoningo žaidimo dėl 
valdžios formą. Todėl toleranciją galima atšaukti, jeigu kyla įtarimas, 
kad kokios nors grupės skelbiamas religinis turinys ir net pats tole- 
rancijos principas yra politinė apgavystė. Kartu valdžios prerogatyva 
gerokai išplečiama; į ją įtraukiama teisė religinių sąjūdžių deklara- 
cijose ir veiksmuose įžvelgti politines intencijas ir potekstes. 

Tokio motyvo atsiradimas Laiške yra įsidėmėtinas, mat daugelis 
toleranciją remiančių pasisakymų grindžiami kažkuo visai priešingu, 
būtent, pasitikėjimo nuostata bei reikalavimu riboti įrarumą dėl 
sektų ir konfesijų elgesio. Visiškas įtarumas būdingas veikiau aršiems 
tolerancijos priešininkams, tokiems kaip I Estrange as ar Parkeris, 
nes, anot jų, visa „neutraliųjų dalykų“ sfera turi būti kontroliuoja- 
ma valdžios; o jeigu taip, vadinasi, kiekviena nepriklausomybės ar 
nukrypimo religijos srityje forma savaime įtartina (nors nebūtinai 
naikintina ar smerktina). Kaip jau minėta, viena iš tolerancijos 
priešininkų samprotavimo prielaidų skelbė žmogaus prigimtimi ar 
visuomenės elgesiu pagrįstą tezę apie įgimtą Žmonių agresyvumą. 
Tačiau iš kur toks Locke'o valdžios nepasitikėjimo piliečiais prin- 
cipas, juo labiau kad, kaip irgi anksčiau pastebėta, tezė apie esminį 
sugedimą šitaip mąstantiems žmonėms buvo nepriimtina? Beje, ne- 
sunku matyti, kad lygiai kaip pasitikėjimas yra viena iš svarbių tole- 


rancijos sąlygų, taip jo stoka yra vienas svarbių kovos su netoleran- 

cija aspektų. Nepritardami tezei apie esminį visuomenės ar žmogaus 
prigimties sugedimą, tolerancijos gynėjai negalėjo jos visiškai atme- 
sti. Visa tai apibendrindami galėtume teigti, kad šioje vietoje Loc- 
ke'o teorijoje randame gerai žinomą visoje tolesnėje tolerancijos 
koncepcijos istorijoje motyvą, kurį galime suvokti kaip pasitikėjimo 
ir įrarumo augimą drauge. Tolerancijos principui remti reikia skel- 
bti tikėjimą gera individų ar grupių valia ir geromis jų intencijomis, 
o kovojant su netolerancija nuolat reikia nepasitikėti eventualiais 
grėsmės šaltiniais. Dar labiau apibendrinant galima iškelti tezę, jog 
visa vėlesnioji tolerancijos sąvokos istorija buvo nuoseklus vienos ir 
kitos nuostatos plėtojimas: vis daugiau grupių ir pažiūrų pelnydavo 
pasitikėjimą ir kartu augo budrumas vis gausėjančių ir vis giliau 


slypinčių netolerancijos šaltinių atžvilgiu. 


Racionali prievarta 


Suvokdami problemą iš šiek tiek kitos perspektyvos, galime 
teigti, kad abi ginčo šalis vienijo įsitikinimas, jog pilietinę taiką 
ginti galima politinėmis prievartos priemonėmis. Nors toleran- 
cijos šalininkai apie šią prievartą stengėsi rašyti atsargiau, 0 jos 
priešininkai grįždavo prie šios temos dažnai ir mielai, ir vieniems, 
ir kitiems neribota ir iracionali prievarta atrodė bjauri, moraliai 
smerktina ir neduodanti jokių rezultatų. Kitaip tariant, nors jie ir 
įgaliodavo valdžią taikyti ryžtingas priemones religiniams santarvės 


griovėjams, bet darė prielaidą, kad valstybės interesų, stabilumo ir 

pilietinės taikos požiūriu tai turi būti racionali prievarta. Tai buvo 
itin svarbu tolerancijos priešininkams, mat jie norėjo išvengti bet 
kokių įtarimų apie paramą tironijai; toks įtarimas, žinoma, ne itin 
rūpėjo tolerancijos šalininkams. Todėl griežta valdžia, kitaip nei ti- 
ronija, turėjo, anot autoritaristų, būti ne kaprizinga, o ribojama ir 
savo tikslų, ir priemonių atžvilgiu. 

Taigi Lipsijaus, Parkerio ar Proasto teiginiuose nerasime 
požiūrio, kad, taikydama prievartą ir drausmę, valdžia gali pasiekti 
bet kokį tikslą, pavyzdžiui, kad netikintys žmonės taps tikinčiaisiais 
arba kad katalikai pereis į anglikonybę. Jie puikiai suvokė ribotas 
jėgos panaudojimo galimybes ir todėl laikėsi principo, kad jėgą 
reikia naudoti protingai ir įžvalgiai. Lipsijus, pavyzdžiui, po griežto 
(anksčiau cituoto) valdovui priesako naikinti atskalūnus, rašo: 

Žinau iš patirties, kad gydytojai dažniau pasiekia gerų rezultatų, jei 

savo pacientus palieka ramybėje, o ne ką nors jiems daro ar judina jų 

kūną. Iš tikrųjų laikas ir ramybė paprastai išgydo tuos melancholija 
sergančius žmones. Kiti šaukia: ginklas ir karas; bet ar jie nemato, 
kad ginklas ir karas sukelia ginkluotą pasipriešinimą? Žmogaus siela 
iš prigimties yra maištininkė, linkusi į tai, kas uždrausta, ir atspari 
įtakoms. Todėl reikėtų pasvarstyti, ar ne geriau būtų laikytis saiko, 
negu nederamai taikyti gydymo priemones ir taip sukelti aibę 


nelaimių“. 


Replikuodamas  Locke'ui, Proastas irgi pabrėžia savo 
pasibjaurėjimą Laiške apie toleranciją pasmerktais metodais. Pa- 
lankiai cituodamas Laiško fragmentus, jis daro išvadą apie žiaurių 
priemonių neveiksmingumą: 

Dabarturiu pabrėžti, kad visiškai pritariu šiam Autoriui (t. y. Locke'ui], 


jog persekioti žmones ugnimi ir kardu, atimti jų nuosavybę, žaloti 


kūno bausmėmis, marinti badu ir kankinti kalėjimuose, pagaliau 

atimti jų gyvybę- ir visa tai tik tam, kad paverstum juos krikščionimis, 
tai fatališkas būdas parodyti, jog norima išganyti tuos, su kuriais 
šitaip elgiamasi. Būtų be galo sunku įtikinti protingus žmones tuo, 
kad tasai, kuris nė nemirktelėjęs ir širdyje visiškai pritardamas savo 
brolį gali atiduoti budeliui gyvą sudeginti, nuoširdžiai ir atsidavęs 
rūpinasi brolio išgelbėjimu iš pragaro ugnies aname pasaulyje. Turiu 
pasakyti, jog, nekalbant apie akivaizdų absurdą atimti žmonėms 
gyvybę, kad padarytum juos krikščionimis, šie metodai yra tokie 
tolimi nuo tikslo, dėl kurio buvo naudojami, jog paprastai sukelia 


priešingas pasekmes““. 


Šių autorių atsiribojimas nuo tironijos reiškė ne vien tai, kad 
jie tikėjo jėgos panaudojimo racionalumu, vadinasi, galimybe taikyti 
tam tikras priemones (priverstinis išorinis religinis konformizmas) 
tam tikriems tikslams (pilietinė taika) pasiekti; tironijai, kaip buvo 
pastebėta jau senovėje, būdingas politinis nestabilumas, ir būtent šią 
ydą turėjo įveikti naujoji politikos koncepcija. Kad stabilumą garan- 
tuojantis projektas būtų realus ir kad nekiltų įtarimo, jog jis išsigims 
į tironiją, reikėjo aiškiai identifikuoti politinę sferą ir atskirti ją nuo 
nepolitinės; kitaip tariant, reikėjo parodyti, kur privalu besąlygiškai 
paklusti valdžiai ir į kokias žmonių gyvenimo sritis valdžia kištis nega- 
li. Tokia aiški riba tarp politinio paklusnumo sferos ir žmogaus laisvės 
erdvės parodė esminį tironijos ir naujosios autoritarinės santvarkos 
skirtumą, taigi ir politinio arbitralumo bei politinės dermės skirtumą. 
Daugumos tolerancijos priešininkų nuomone, ši riba buvo tarp 
mąstymo (sąžinės) ir veiklos. Todėl žmogus turėjo visišką religinių 
įsitikinimų laisvę, tačiau savo veikla privalėjo besąlygiškai paklusti po- 
litinei valdžiai ir jos nurodymams dėl išorinių religinio kulto apraiškų. 
Savo Second Tract on Government jaunasis Locke'as rašė, kad „vidinis 


širdies pamaldumas, kurio reikalauja Dievas, kuris yra religijos esmė 

bei siela ir be kurio kitos religinio kulto apraiškos veikiau provokuoja 
Dievą nei jį patraukia... nors visiškai nebylus ir paslaptingas ir vi- 
sas pasislėpęs nuo žmonių akių, nei paklūsta žmonių įstatymams, nei 
tiesiog yra pajėgus jiems paklusti“. Ir dar apie „išorinius religinius 
veiksmus: „Didžiai išmintingas ir geras Dievas apie tas apeigas leido 
spręsti valdžiai ir patikėjo jas tam, kuris viešpatauja ir turi teisę valdyti 
bažnyčią, taigi gali jas gerinti, neigti, keisti ar kokiu nors būdu tobu- 
linti taip, kaip pagal jo sprendimą tai būtų geriausia ir atitiktų laiką, 
papročius ir Bažnyčios reikalavimus'**. 

Vėliau Locke'as pripažins, kad toks politinės tvarkos ir tiro- 
nijos skirtumas yra nepakankamas. Jis įrodinės, kad prievartos ne- 
veiksmingumo esmė yra gilesnė, nei manė stiprios apsišvietusios 
valdžios skelbėjai. Prievartos neįmanoma racionalizuoti taip, kad 
būtų galima neklystamai suderinti tikslus bei priemones ir pasiekti 
reikalingą efektą — pilietinę taiką. Nepavyks atlikti ir procedūros, 
vidinius dalykus atskirsiančios nuo išorinių, kad prievartą sau- 
giai galima būti naudoti vien išoriniams veiksmams. Prievartos 
prigimtis yra tokia, — atrodo, teigia Locke as, — kad ji veikiau sti- 
prina, o ne mažina pasipriešinimą valdžiai. Pabandykime, - argu- 
mentuoja jis, — specialias drausmės priemones paskirti kitos odos 
spalvos ar tam tikros akių spalvos žmonėms, ir pamatysime, kaip 
jie susiburs į glaudžią grupę, nuolat smarkiai konfliktuojančią su 
valdžia. Juo labiau šis mechanizmas tinka religijai ir išorinėms jos 
apraiškoms. Pamėginkime, — tęsia jis toliau, — naudoti jėgą prieš 
įvairias religines grupes, ir taip paskatinsime jas gynybos sumeti- 
mais susivienyti į politinį sąjūdį, antagonistiškai nusiteikusį valdžios 
atžvilgiu. Šiuo argumentu Locke'as lyg įteiginėja, kad tironijai, kaip 


žinoma, būdinga nuolat ieškoti naujų priešų ir juos naikinti. O tai, 

pabrėždavo senovės žmonės, nepaprastai brutalizuoja gyvenimą ir 
baigiasi prievartine tirono mirtimi nuo realių ir potencialių aukų 
rankų. Tačiau ir racionalios išorinės prievartos santvarka, kurią siūlė 
tolerancijos priešininkai, nėra visiškai laisva nuo šios ydos. Žinoma, 
galima pastebėti, kad nuo jos nėra visiškai laisva ir Locke'o valdžios 
koncepcija, nes ir jis nesikratė, kaip stengiausi parodyti ankstesnia- 
me skyrelyje, panašios prievartos formos pilietinei taikai garantuoti. 
Tačiau Locke'ą galima ginti įrodinėjant, kad apie tokios prievartos 
taikymą jis kalba kaip apie išskirtinį dalyką, o ne kaip apie įprastinę 
politinę praktiką. 


Antitolerancionistai: 
paternalizmas ir 
tradicionalizmas 


Dabar metas iškelti principinį klausimą, kad suvoktume septy- 
nioliktame amžiuje atsiradusios religijos ir valstybės atskyrimo kon- 
cepcijos esmę. Kur glūdėjo abi ginčo šalis skirianti riba, jeigu ir vie- 
ni, ir kiti nuogąstavo dėl antagonizuojančios religijos įtakos ir todėl 
norėjo užkrauti jai politinę drausmę? Kas rodo pozicijų skirtingumą, 
jeigu iš esmės juos vienijo sutarimas dėl politinių saitų pirmenybės 
prieš visokius kitokius? Ar skirtingas vertinimas priemonių tam 


pačiam tikslui — pilietinei taikai — pasiekti buvo vienintelis skirtu- 

mas? Ar ginčas buvo apie tai, kas labiau tinka politinei santarvei 
įtvirtinti — veikiau nuolankumas daugumos religinių grupuočių 
atžvilgiu ar griežtumas; ar geriau plėsti politinės santarvės stabilumo 
požiūriu leistinų dalykų sferą, ar ją siaurinti; ar akcentuoti prievar- 
tos priemonių neveiksmingumą, ar verčiau jas tobulinti ir t. t.? 
Atsakymas, kad tolerancijos šalininkų ir priešininkų skirtumas 
buvo tik santūrumo dėl prievartos priemonių vartojimo laipsnis, 
būtų kiek šokiruojantis, o dar svarbiau, kad ir kaip jie buvo panašūs, 
vis dėlto neteisingas. Manau, kad skirtumas susijęs su esminiais 
dalykais. Tad koks jis? Akivaizdžiausias atsakymas, kurį randame 
septyniolikto amžiaus tekstuose, būtų toks: tolerancijos šalininkai 
optimistiškai vertino žmogaus prigimtį, o tolerancijos priešininkų 
požiūris šiuo klausimu buvo pesimistiškas; kalbant tiksliau, pirmieji 
pasitikėjo bendruomene, o antrieji bendruomenę laikė neprotin- 
ga minia, linkusia siautėti ir pasiduodančia permainingoms emo- 
cijoms. Toks skirtumas, aišku, yra svarbus, nors galima ginčytis, 
ar jis taikytinas visiems diskusijos dalyviams (sunku, pavyzdžiui, 
Bayle'iui primesti kokį itin optimistinį požiūrį į žmogaus prigimtį, 
o ir Locke'as, priešingai paplitusiai nuomonei, visai nebuvo opti- 
mistas). Tačiau pirmiausia atrodo, kad požiūris į žmogaus prigimtį 
ar į bendruomenės elgesį nevaidina lemiamo vaidmens, nes tai yra 
veikiau požiūrio į toleranciją padarinys nei priežastis. Kad ir ko- 
kie svarbūs būtų šie klausimai, manau, nepavyktų apginti tezės, 
kad žmogaus prigimties interpretacija buvo kaip nors ypatingai 
užvaldžiusi šio laikotarpio mąstytojus ir kad čia suformuluotos 
nuostatos juos privertė užimti politinio autoritarizmo poziciją arba 
priimti religinės tolerancijos principą. Žmogaus prigimties inter- 


pretacija suvaidino kur kas svarbesnį vaidmenį aštuonioliktame 

amžiuje, o anksčiau jos vaidmuo buvo veikiau antrinis. Antrinis 
kieno atžvilgiu? Kitose šio skyriaus dalyse stengsiuos apginti tezę, 
jog kategorija, kuri lemia ginčo šalių skirtumą, yra politinės tvarkos 
prigimtis. 

Pradėkime nuo autoritaristų, kurių teorija kyla, kaip kelis- 
syk jau pabrėžėme, iš Hobbeso politikos koncepcijos. Locke'as, 
prisiminkime, argumentavo (Two Tracts), kad už dalykų, kuriems 
taikoma gėrio ir blogio kategorija, srities ribų, taigi už tokių, ku- 
riuos „atveria protas, kurie paprastai vadinami gamtos dėsniais arba 
žodžio apraiškomis ', žmogus yra pats sau viešpats ir vienintelis savo 
laisvės šeimininkas. Tačiau „yra tokia nepažeidžiama visuomenės 
ir valdžios ypatybė, jog kiekvienas konkretus žmogus būtinai turi 
atsižadėti šios teisės į laisvę ir patikėti ją valdovui, suteikdamas jam 
tokią didelę valdžią savo veiksmams, kokią turi pats“. Taigi žmogus 
teisėtai visą savo laisvę atiduoda kažkam kitam, kuris nuo šiol spręs 
jo vardu; tasai kažkas gali būti individas (monarchas) arba grupė 
(parlamentas). Nuo šiol šis „valdovas“ politikos klausimais yra 
„vienintelis teisėjas, nes priešingu atveju bet kuris įstatymas būtų 
ginčytinas, o valdžia galėtų vien įtikinėti, bet neturėtų galios reika- 
lauti paklusnumo *!. 

Tokia koncepcija, kaip buvo pabrėžiama kone kiekvienąsyk 
ją aptariant, remiasi paradoksu, nes sieja du elementus: laisvę ir 
autoritarizmą. Viena vertus, žmonės yra laisvi iš prigimties, ir ši 
laisvė iš esmės atsiskleidžia politiniame gyvenime: ne tik valdovas 
įgyja prerogatyvą valdyti laisvo ir sąmoningo individų susitarimo 
(kontrakto) pagrindu, bet ir visa jo veikla kyla iš šios laisvės. Jis yra 
laisvas kelti sau tikslus ir rinktis priemones jiems realizuoti, o uždėti 


jam apribojimai nėra dideli. Politinės sferos išskyrimas ir apsiriboji- 

mas ja atleido jį nuo tos priklausomybės, kuri bent jau nominaliai 
buvo jam užkrauta, kai reikėjo siekti religinių ar dvasinių tikslų. 
Religinių ir politinių, dvasinių ir žemiškų tikslų derinimas vertė jį 
įvairiais būdais teisintis dėl savo veiklos ir žongliruoti abiem katego- 
rijomis. Kai tik politika buvo emancipuota, teisintis jau nebereikėjo, 
ir jis galėjo veikti be doktrininių apribojimų. Suverenumas tad buvo 
didi laisvės apraiška, nors tai buvo ne beribė, kaip tironijos atveju, 
laisvė, o racionalizuota tikslų ir priemonių atžvilgiu. Kadangi su- 
verenas savo įgaliojimus gavo iš individų, jie irgi turėjo matyti jo 
veikloje — kuriant įstatymus, teisėtai interpretuojant neutraliuosius 
dalykus, siekiant politinės taikos — savo laisvės manifestaciją. 
Tačiau kita vertus, politinė tvarka buvo itin autoritarinė. 
Piliečiai, patikėję savo laisvę suverenui, tapo besąlygiškai priklau- 
somi. Visa, kas buvo už mąstymo laisvės sferos ribų, taigi ir visi kiti 
neutralieji dalykai, buvo atiduota valdyti suverenui, kuris reikalavo 
visiško paklusnumo tokiai interpretacijai, kokią pats šiems dalykams 
suteikė. Šis reikalavimas neturėjo jokių išimčių, nes, kaip rašė jauna- 
sis Locke'as cituotame fragmente, kiekviena tokia išimtis sugriautų 
visą sistemą: teisė ir valdžia taptų derybų bei įkalbinėjimų objektu, 
o tai sunaikintų suvereno funkcijas. Locke'as samprotauja šitaip: 
kad valstybė egzistuotų ir funkcionuotų („būtinas visuomenės ir 
valdžios bruožas ), reikalingas suverenas; kad suverenas atliktų savo 
pareigą, jis negali įtikinėti, jis turi primesti savo valią; todėl politinė 
sistema yra tokia, kuri primeta paklusnumą. Tiesa, jaunasis Locke'as 
ir kiti autoritaristai aiškiai suvokė, kad suverenas gali klysti ir skriau- 
sti, tačiau nesutiko jo kontroliuoti ar reikalauti, kad jis pagrįstų savo 
valią. Tad kvestionuoti egzistuojančius įstatymus ir įstaigas nėra 


piliečio reikalas — jokiu atveju ir jokiu mastu. 

Abiejų koncepcijos elementų — laisvės ir autoritarizmo — su- 
derinimas pasirodė esąs nepaprastai sudėtingas. Jos logika turėjo 
paskatinti esmingai pervertinti šių elementų santykį. Sunku buvo 
patikėti, kad iš prigimties esi visiškai laisvas, tačiau kartu pasmerktas 
gyventi visiškai paklusdamas; sunku tad buvo sutaikyti prigimtinės 
laisvės būklę su faktiškos priklausomybės būkle. Buvo ir didesnių 
sunkumų. Visa koncepcija buvo naujoviška ta prasme, kad pateikė 
racionalistinį valdžios ištakų ir jos funkcionavimo aiškinimą, ir kita 
prasme — jos turinys atitiko naujas politinės filosofijos kryptis: ji 
skelbė prigimtinę žmonių lygybę, rėmėsi sutarties teorija, o valdžiai 
užkrovė racionalias pareigas, tokias kaip visuomeninė taika, piliečių 
saugumas ir nuosavybės apsauga. Tačiau šis naujoviškumas nederėjo 
prie reikalavimo besąlygiškai paklusti suvereno valiai. Pakartoki- 
me: tai buvo ne loginis, o psichologinis prieštaravimas. Tas, ku- 
ris save laiko iš prigimties laisvu individu tarp kitų iš prigimties 
laisvų individų, o valdžią suvokia kaip sutartinį reiškinį, vargiai 
priimtų nebylaus paklusnumo nuostatą, būdingą veikiau ankste- 
sniam, nekontraktiniam mentalitetui (pritariančiam, pavyzdžiui, 
dieviškosios karaliaus valdžios kilmės koncepcijai). Paklusnumas 
gali atrodyti racionalus pagal apibrėžimą („būtinas bruožas“), bet 
negali būti psichologiškai priimtas naujosios epochos žmogaus, jei 
neturės kokios nors stipresnės ir iš vidaus labiau įpareigojančios 
sankcijos. 

Autoritaristai, kuriuos šis mąstymo būdas stulbino perdėtu 
paklusnumo koncepcijos abstraktumu, atsisakę Hobbesui ar jau- 
najam Locke ui būdingo naujojo racionalizmo, mėgino suteikti jai 
konkretesnę formą. Jie itin pabrėždavo religijos svarbą, paversdami 


ją kertiniu visuomenės akmeniu. Vienoje valstybėje kaip politinės 

santarvės pagrindas privaloma viena religija: toks sprendimas jiems 
atrodė daug pranašesnis pilietinės taikos išsaugojimo požiūriu 
nei abstraktus kontraktualizmas. Kad išvengtume nesusipratimų, 
pabrėžkime, kad čia nekalbama apie slaprą sugrįžimą prie religinio 
zelotizmo ar teokratijos. Santvarkos pagrindimas religine vienybe 
buvo politinio racionalizmo šalto apskaičiavimo efektas ir neturėjo 
kokių nors intencijų panaudoti politines priemones piliečių sieloms 
išganyti. Tai matyti iš kalbos, kurią vartojo autoritaristai, apeliuo- 
jantys tik į praktines vienintelės ar daugelio religijų pasekmes. 
Religija ir Dievo baimė, — rašė Lipsijus, — tai vieninteliai dalykai, 
palaikantys visuomenės vieningumą. Atimkite tai, ir žmonių 
gyvenimas taps kupinas beprotybės, nelaimių ir žiaurumo. <...> 
Neturėtume labai tikėti tais Egipto karaliais, kurie, stiprindami savo 
valdžią, prikurdavo ir maišydavo religijas, kad egiptiečiai visi kartu 
negalėtų organizuoti sąmokslo. Kvailiai. Viena religija kuria vienybę, 


o iš religijų maišaties kyla atskalūnybė““. 
Panašiai rašė Parkeris: 


Religija yra arba naudinga, arba pavojinga valstybei, nes jos 
formuojama nuostata yra arba taiki, arba smurtinė; kaip nėra nieko 
veiksmingesnio valdžios interesams, taip nėra ir nieko grėsmingesnio; 
taigi kunigaikščiams niekas labiau nerūpi kaip doktrinų, skelbiamų 
jų valstybių ribose, globa“. 


Ir toliau: 


Leisti egzistuoti valstybėje įvairioms religinėms sektoms yra ne kas 
kita kaip sergėti daugybę pretekstų ir progų viešiesiems neramumams. 
<...> Jeigu religija skaldo žmonių protus, joks bendras interesas 
negalės jų suvienyti; ten, kur fanatizmas naikina draugystę, gamtos 


saitai nėra tokie stiprūs, kad susietų žmones“. 

Autoritaristai, konkretizuodami paklusnumą ir pavaldumo 
suverenui idėjai suteikdami abstrakčios galios, žengė dar toliau. Jie 
pasirėmė tam tikra tradicionalizmo torma, kurios jaunasis Locke'as 
ar Hobbesas beveik neminėjo. Parkeris, pavyzdžiui, mąstydamas 
neabejotinai panašiai kaip ir Hobbesas, jo koncepcijos kritikai skyrė 
net du savo veikalo skyrius, kuriuose Leviatano autoriui priekaištavo 
pirmiausia dėl abstraktaus kontraktualizmo. Jeigu suverenas atsiran- 
da iš sutarties, kurią sudaro lygūs ir laisvi prigimtinės būklės indi- 
vidai, vadinasi, įgijęs absoliučią valdžią, jis gali, remdamasis priimta 
hipoteze, primesti bet kokią religiją, netgi islamą. Tokia galimybė 
Parkeriui yra nepriimtina, ji įrodo fundamentalią Hobbeso klaidą. 
Todėl Parkeris argumentuoja, kad suverenas atsiranda ne religinėje 
prigimtinės būklės tuštumoje, o susiformavus tam tikrai konkrečios 
šalies situacijai. Visas jo samprotavimas iš esmės turėjo apginti anglų 
religiją ir anglų religinės politinės santarvės — stabilios, racionalios, 
veiksnios — koncepciją, išryškindamas aukštesnį šio modelio lygį 
palyginti su puritonų ir papistų koncepcijomis (įdomu tai, kad šiems 
pastariesiems jis neskiria daug dėmesio). Taigi religija, kilusi iš krašto 
tradicijų, integruodama piliečius, atlieka vertingą politinę funkciją. 
Tos pačios nuomonės apie bendrąjį principą buvo Lipsijus: 

"Tai yra tikrasis apdairumas, ir todėl kunigaikštis neturi išpažinti jokios 

kitos religijos ar kulto, o tik pagal senuosius papročius garbinti vieną 

Dievą; nes protinga yra saugoti savo protėvių įstatymus laikantis 

šventų apeigų; nusigręžti nuo jų ar laužyti įprastus šalies papročius 

visų tautų laikoma sunkiausiu nusikaltimu. Todėl tie, kurie taip 
daro, turi būti nubausti, o tą, kuris rūpinasi, kad būtų gerbiamas 

Viešpaties didingumas, myli Dievas. Artmink tai gerai. Nieko nėra 

žmogui geresnio už religiją; turime ją saugoti visomis savo galiomis 


ir stiprybe“". 

Kartu su tradicionalizmu, irgi oponuojant  Hobbesui, 
buvo priimtas dar vienas principas, — paternalizmas. Hobbeso 
prigimtinėje būklėje gyveno lygūs individai; Parkeris šią situaciją 
įvertino kaip abstrakčią, taigi nerealią. Hierarchija neatsiranda 
iš sąmoningo individų susitarimo, — ji yra duota. Visada žmogus 
gimsta tam tikroje hierarchinėje struktūroje, kaip vaikas šeimoje. 
Tikroji prigimtinė būklė, pasak Parkerio, yra kitokia nei ją aprašė 
Hobbesas. Iškart žmonių neatsirado gausiai „kaip grybų“, bet jie 
gimė iš vieno Dievo sukurto žmogaus, kuris ėmėsi vėliau atsiradusių 
žmonių vedlio funkcijos. Taigi priklausomybė nuo vieno - galiausiai 
nuo vieno Dievo - visada buvo natūrali žmogaus būsena. Parkeris 
čia formuluoja, kaip nesunku pastebėti, argumentą, kuris politinį 
paklusnumą kildino iš tėvo valdžios, o karaliaus funkcijas — iš Ado- 
mo funkcijų; R. Filmerio pateikta šio argumento versija bus griežtai 
sukritikuota Locke'o Pirmajame traktate apie valdžią. 

Kaip matyti iš šios rekonstrukcijos, autoritaristų koncepcijoje 
tradiciniai ir naujieji motyvai yra ypač susiję. Naujiesiems, be abejo, 
priklauso racionalistinis valdžios ir suvereno funkcijų suvokimas, 
politinių reikalavimų viršenybė prieš visus kitus, priemonių ir 
tikslų racionalizacija, valstybės atsižadėjimas išganyti piliečių sielas 
ir t. t. Tačiau į šią koncepciją buvo įtraukti tradicionalizmas ir pa- 
ternalizmas — tai abstraktų valdžios ir paklusnumo sistemos modelį 
turėjo padaryti realesnį, pagrįsti jį tikrosiomis priklausomybėmis 
ir ryšiais. Bet šis sumanymas, nors ir kilo iš noro įveikti esminius 
racionalistinės suvereno koncepcijos keblumus, negalėjo pavykti iki 
galo. Tradicionalizmas ir paternalizmas, sugrąžinti dėl jų politinio 
veiksmingumo, nebegalėjo būti tokie, kokie buvo kadaise. Tai ge- 


riausiai matyti iš religijos pavyzdžio. 

Visas naujojo autoritarizmo modelis rėmėsi religijos perkėlimu 
į vidinę sferą, jos išorines apraiškas traktuojant kaip religiniu 
požiūriu ne itin svarbias. Ogi dabar, pasitelkus tradicionalizmą ir 
paternalizmą, paaiškėjo, kad politiškai optimali situacija — tai ne 
vien privalomų ritualų laikymasis, bet ir nuoširdus vienos protėvių 
religijos bei tradiciškai įsišaknijusios hierarchijos puoselėjimas. 
Skaitant Parkerio veikalus matyti ši dvejybė (net prieštaringumas), 
kai nuo vieno religijos supratimo pereinama prie kito: nuo jos trak- 
tavimo kaip vien vidinio dalyko prie suvokimo, kad ji yra stiprus 
dvasinis veiksnys visuomenei telkti apie tam tikrus kultus, tikėjimus 
ir papročius. Tačiau svarbiausia čia — ne prieštaringumas. Parkerio 
samprotavimo yda yra ta, kad apie religinę bendruomenę jis kal- 
ba vien politinėmis kategorijomis; jo aptariama sąjunga yra de facto 
politinė, kur religijai valstybės vieningumo atžvilgiu atitenka tar- 
nybinis vaidmuo. Visas autoritaristų mąstymo būdas, veiksmingu- 
mo kategoriją pabrėžiantis pilietinės taikos gynimo ir išcentrinių 
jėgų neutralizacijos kontekste, buvo pastanga sumenkinti religijos 
įtaką politikai ir apriboti ją vidiniais potyriais. Racionalistinis in- 
strumentalizmas, prisiminkime, ryškus netgi pačiame jų politinio 
fhlosofavimo metode, pavyzdžiui, vadovėlinis Lipsijaus veikalo sti- 
lius — panašus į tą, kurį vartojo Machiavelli: patarinėti valdovui, 
vadinasi, traktuoti politinę sferą kaip priklausomą nuo protingos 
valdovo veiklos*' — aiškiai prieštarauja tradicionalizmui ar paterna- 
lizmui, jeigu, vartodami šiuos terminus, turėtume galvoje bruožus, 
būdingus iki naujųjų laikų istoriškai susiformavusioms ir racionali- 
zacijos nepripažįstančioms bendruomenėms bei hierarchijoms. Au- 
toritaristams išorinė religija buvo antrinis dalykas; vadinasi, ji buvo 


ne tikrojo visuomenės religingumo apraiška, o racionalistinis po- 

stulatas, racionalistiškai mąstančių teoretikų iškeltas tam, kad būtų 
galima įveikti racionalistinės valdžios ir paklusnumo koncepcijos 
trūkumus. 

Taigi naujojo autoritarizmo teoretikams iškilo nepaprastai 
sunki dilema. Buvo galima eiti Hobbeso ir jaunojo Locke'o keliu, 
ir taip atsirastų ypatinga visiško absoliučiai laisvų ir lygių žmonių 
paklusnumo koncepcija, kuri paskui būtų gerokai modifikuota — 
individo laisvei suteiktas didesnis laukas ir atitinkamai didesnė ga- 
rantija. Galima buvo eiti ir Parkerio keliu, tradicines hierarchines 
struktūras ir politinio paternalizmo ideologiją derinant prie naujojo 
autoritarizmo. Tačiau šis metodas buvo itin kontroversiškas, nes 
operavo religija, kuri iš esmės buvo politika, bet turėjo toliau vai- 
dinti religiją. Panašiai pasinaudota ir tradicinio paternalistinio 
paklusnumo modeliu: tai iš esmės buvo apšviestasis absoliutizmas, 
apsimetantis tradiciniu paternalizmu. 

Susumavę autoritaristų koncepciją galime išsakyti tokiais sam- 
protavimo žingsniais: 1) religija pirmiausia yra vidinis reiškinys, 
todėl egzistuoja daugybė neutraliųjų dalykų, kuriuos turi apibrėžti 
politinė valdžia; 2) šią daugybę neutralių dalykų būtina itin griežtai 
kontroliuoti, vadinasi, eventualioms anarchistinėms tendencijoms 
sutramdyti būtinas autoritarizmas; 3) kad autoritarizmas būtų veik- 
smingas, paklusnumas valdžiai turi remtis tradicine išorine religija, 
taigi specifiniu tam tikrame krašte religiniu kultu ir tradicinėmis 


hierarchijomis. 

Locke'as: 
kas priklauso politikai ir 
kas — nepriklauso 


Kokia gi yra ta politinė tvarka, kuria remiantis buvo gina- 
mas tolerancijos teisingumas? Pirmiausia ištirkime Locke'o Laiške 
pateiktą argumentaciją. Politiniu požiūriu, kaip parodėme anksčiau, 
pritarti tolerancijai yra gana paprasta, būtent: pripažinti tam tikrą 
viešojo religijos egzistavimo formą ir šitaip leisti jai išeiti iš vidinės 
žmogaus sferos. Locke'as tad rašo apie „bažnytines draugijas“ ir 
teigia, kad „viešoji valdžia“ turi toleruoti „viešus susirinkimus“ ir 
„viešą Dievo garbinimą“, nes žmonės vienijasi į „bažnytines drau- 
gijas tam, kad rengtų bendrus susirinkimus, ne vien kad vieni kitus 
taurintų, bet ir kad aiškiai visiems parodytų esą Dievo garbintojai 
ir garbiną dieviškąją didybę tokia forma, kurios jiems ne gėda ir 
kuri, jų įsitikinimu, yra Dievo verta ir jam patinka '*. Be šių „viešų 
susirinkimų“ ir viešo Dievo garbinimo religija, galima suprasti, ne 
tik sunkiai įsivaizduojama, bet ir yra, Locke o manymu, luošas pa- 
maldumo variantas. Akivaizdu, kad, palyginti su Parkerio tipo auto- 
ritaristais, jis gerokai stumteli ribą tarp religijos ir politikos. Religijai 
jis priskiria ne tik pažiūras, bet ir apeigas, laikydamas jas nepoliti- 
niais veiksmais. 

Tatrai išgirdęs, politinio suvereno interesų skelbėjas turėtų 
paklausti, ar daugybė bažnytinių draugijų bei viešųjų religinių 
susirinkimų laisvė nekelia grėsmės politiniam stabilumui ir kodėl 


Locke'as jau nebijo to, apie ką buvo įspėjęs ankstyvuosiuose raštuose, 

būtent, kad religiniai zelotai paims politinę valdžią ir sugriaus 
pilietinę tvarką. Šis klausimas, perteiktas neutraliųjų dalykų karego- 
rijomis, skambėtų taip: ką daryti, kad įvairios grupės, įvairiais būdais 
suteikiančios įvairiems iš pradžių neutraliems dalykams įvairias pra- 
smes, susilaikytų nuo tarpusavio priešiškumo ir nemėgintų politinės 
jėgos naudoti oponentams įveikti? Užuot atsakęs konkrečiai, Loc- 
ke'as pateikia štai tokį principą: 
Kas leidžiama valstybėje, to valdžia negali drausti bažnyčioje, ir 
ką kiti piliečiai gali atlikti kasdieniams poreikiams tenkinti, to 
irgi jokiu būdu negalima ir nereikia įstatymu drausti kokios nors 
sektos išpažinėjams, kai šie nori tai daryti sakraliniais tikslais savo 
religiniuose susitikimuose. <...> Tačiau tai, kas iš esmės žalinga 
piliečiams jų visuomeniniame gyvenime, ką draudžia visuotiniam 
labui priimti įstatymai, tai negali būti leidžiama sakralinėse bažnyčios 


apeigose ar įgyti nebaudžiamumo privilegiją“. 


Pateiktame principe yra nuoroda, leidžianti suprasti Loc- 
ke'o samprotavimo prasmę. Čia daroma prielaida, kad į moraliai 
neutralių dalykų koncepciją būtina atsižvelgti ir kuriant įstatymus, 
ir žmogiškai elgiantis. Kad žmonės, garbinantys Dievą be galvos 
apdangalo, nejaustų neapykantos tiems, kurie jį garbina prisidengę 
galvas, ir vieni, ir kiti turi aiškiai suvokti, jog moraliai neutralus 
buvimas su kepure ar be jos gerokai skiriasi nuo analogiško religinio 
reiškinio, kuris įvairiose konfesinėse bendruomenėse įgauna įvairių 
formų, nors atskleidžia panašų turinį. Tuomet priešiškumo nebeliks, 
nes mūsų santykiuose su kitų apeigų žmonėmis ne vien įžvelgsime 
tų apeigų kitoniškumą, bet ir suvoksime objektyvią bet kokio 
rituališkumo schemą. Žmonės, pridengiantys galvas šventykloje, 


kaip ir tie, kurie šventykloje nusiima kepures, supras, kad tam tikra- 

me nereliginiame lygmenyje ar tam tikroje nereliginėje tikrovėje jų 
veiksmai yra moraliai neutralūs. Tad apeigos tampa nepolitiniais 
veiksmais, kuriuos turime toleruoti kaip tik dėl to, kad jie yra ne- 
politiniai; o svarbiausia, kad atsiskleidžia du jų aspektai: nepolitinis, 
kurį dera toleruoti, ir politinis — netoleruotinas, tačiau dėl jo sutarta 
siekant principinio politinės bendruomenės narių vieningumo. 

Locke'o postuluojamas principas (kas leistina politikoje, lei- 
stina ir religijoje) ir moraliai neutralių dalykų koncepcija iš esmės 
skatina grįsti religinę toleranciją politiniu stabilumu. Ir ne vien 
todėl, kad, suvokus moraliai neutralų aspektą dalykų, kitame kon- 
tekste įgaunančių religinį turinį, vengiama agresyviai absoliutizuoti 
vienas apeigas ir priešpriešinti jas kitoms. Locke as, atrodo, teigia, 
kad būtina tolerancijos sąlyga yra vieningumas tuos neutraliuosius 
dalykus interpretuojant politiniu požiūriu. Tik tuomet, kai mus 
vienys šiuos dalykus reguliuojantys įstatymai ir taisyklės, galėsime 
toleruoti skirtingas jų religines interpretacijas. Jeigu privalomas kri- 
terijus teigia, kad tai, ką įstatymas leidžia politiniame gyvenime, turi 
būti leidžiama ir religinėse apeigose, šiam kriterijui reikia visuoti- 
nio pritarimo bei vieningos nuomonės apie tai, kas yra įstatymiškai 
leistina, ir šis vieningumas turi būti toks gilus ir gyvas, kad galėtų 
nusverti priešišką nusistatymą kitokioms, į mūsiškes nepanašioms 
religinėms apeigoms. Kitaip tariant, nepalankumas kitokiems 
kultams bus tuo mažiau svarbus, juo visuotinesnis ir gilesnis bus 
visuomenės įsitikinimas, kad visi gerbia egzistuojančias teisines lei- 
stinumo bei neleistinumo taisykles ir juo stipresnis bus jausmas, kad 
kultai ir religinės apeigos šioms taisyklėms neprieštarauja. 

Šitaip politinė sritis buvo pripažinta vienintele, kur įmanomas 


daugmaž darnus tam tikros visuomenės individų susikalbėjimas. 

Čia neteigiama, kad ši sritis yra iš prigimties elastinga, vadina- 
si, palanki tolerancijai; toks argumentas, gretinantis politikos 
elastingumą ir atsajų religinį dogmatizmą, atsiras kiek vėliau. Iškyla 
veikiau priešinga priklausomybė: politika yra vienintelė sritis, kur 
galimi tvirti sprendimai ir tvirtas žmonių pritarimas jiems. Verti- 
nant Locke'o samprotavimų požiūriu, čia nėra nieko paslaptingo. 
Jeigu politinės sferos tikslai telkiasi apie tokius dalykus kaip saugu- 
mas, taika, nuosavybės apsauga, jie yra tokie aiškūs ir konkretūs bei 
susiję su veiklos racionalumu, kad šiuo klausimu galimas principinis 
racionaliai veikiančių individų susitarimas. O jeigu taisyklės — šio 
susitarimo objektas — bus svarbesnės už kitas, tuomet religiniai skir- 
tumai neteks savo reikšmės, nes bus vertinami politinio gyvenimo 
principų vienybės požiūriu. Kam naikinti tuos, kurie pridengia galvą 
šventykloje, jeigu visi piliečiai sutaria, jog buvimas su kepure ar be 
jos neprieštarauja nė vienai valstybėje privalomai politinei taisyk- 
lei? Locke'o argumentas turi įrodyti, kad be reikalo bijome kitokių 
apeigų ir imame įtarinėti kitas religijas, jeigu šių religijų išpažinėjai 
yra patikimi valstybėje privalomų teisės normų kūrėjai ir vykdytojai. 
Suformuluokime tai kiek kitaip: religinės sferos (aprėpiančios ne 
vien įsitikinimus, bet ir religines apeigas) įvairialypiškumas toleruo- 
tinas todėl, kad jo nėra politinėje sferoje. 

Koks tad yra tolerancijos šalininkų, tokių kaip Locke as, pozi- 
cijos savitumas ir kas juos iš esmės skiria nuo autoritaristų? Pirmiau- 
sia į akis krinta vienas aspektas: jokiu būdu nepavyktų jam primesti 
to keisto perėjimo nuo kraštutinio religijos supratimo kaip vidinio 
dalyko prie kraštutinio jos supratimo kaip tradicinių apeigų. Reli- 
gija Locke ui nėra nei visiškai vidinė, nei, aišku, visiškai išorinė. Tai- 


gi kai jis kalba apie Bažnyčios atskyrimą nuo valstybės, turi galvoje, 

kad egzistuoja, bent jau teoriškai, tokia žmonių gyvenimo, grupinės 
veiklos, o ne vien individualaus mąstymo sfera, kuri politikai ne- 
priklauso. Prisiminkime, kad ši nepriklausomybė nuo politikos 
praktiškai gali būti smarkiai apribota, ir valstybė gali įsikišti, jei tik 
įžvelgiama anos šalies grėsmių. Tačiau teorinių principų lygmenyje 
pripažįstama, kad galimi nepolitiniai veiksmai, vadinasi, valstybės 
nekontroliuojami, kuriuos politinė valdžia privalo toleruoti. Autori- 
taristai nepritarė tokiai nuolaidai ne tik praktiškai, bet ir teoriškai. 
Religijos išplėtimas į veiklos sritį sumažino politinei sferai 
tenkantį krūvį. Pašalinę iš religinės sąmonės tiesiogines grėsmes poli- 
tinei santarvei, tolerancijos šalininkai nebeturėjo taip smarkiai plėsti 
politinės kontrolės, pavyzdžiui, tradiciniais kultais, kaip tai darė au- 
toritaristai, siekti santvarkos stabilumo. Todėl politinė sfera galėjo ne 
tik būti preciziškai apibrėžta kaip apimanti saugumą, pilietinę taiką 
ir nuosavybės apsaugą, beje, taip ją apibrėžė ir autoritaristai, — bet ir 
patraukti daugiau subjektų. Mažėjant potencialių grėsmių skaičiui 
didėja tikimybė, kad individai įstengs priimti teisingus ir racionalius 
sprendimus, turėsiančius prisidėti prie saugumo, pilietinės taikos ir 
nuosavybės apsaugos. Maža to, stiprėja pagrindas manyti, kad tai 
nebus vienkartinis reiškinys, kaip Hobbeso atveju, saugumu ir taika 
besirūpinantiems individams racionaliai nutarus atiduoti savo laisvę 
Leviatanui, bet taps nuolatiniu kolektyvinio gyvenimo įstatymų ir 
taisyklių kūrimo procesu, vis labiau artėjant prie tų kelių idealų, 
kuriuos, pasak Locke'o, gali įgyvendinti politika. Taigi politinis 
racionalizmas nebūtinai turi įgyti apšviestojo absoliutizmo formą, 
kai politinio eksperto mokomas valdovas suteikia žmonėms taiką ir 
tvarką. Jeigu tikslai yra preciziškai apibrėžti ir aiškiai prabylantys į 


žmonių protus bei susiję su savisaugos troškimu, — o tokie ir yra sau- 

gumas, taika ir nuosavybės apsauga, — ir jeigu jie įsišakniję žmogaus 
prigimtyje, prigimtinėje būklėje ir sudaro politinės tvarkos esmę, 
vadinasi, yra tikimybė, kad žmonės išsaugos visuomeninę santarvę, 
suteikdami valdžiai tik dalį savo įgaliojimų, o sau palikdami geroką 
laisvės erdvę. 

Locke'o politinės santarvės koncepcija nėra moralinis postula- 
tas, o nukrypimas nuo ankstesniojo autoritarizmo nėra arbitralaus 
naujos, optimistinės žmogaus prigimties vizijos susikūrimo rezul- 
taras. Ji įteigia veikiau tam tikro politinio mechanizmo idėją: jeigu 
politinę sferą išlaisviname religijai pripažindami kokią nors viešojo 
egzistavimo formą, kuriai netaikoma tiesioginė valdžios kontrolė, 
vadinasi, sudarome galimybę išryškėti racionaliems politiniams 
individų veiksmams, kurie nustatys vidinę tvarką garantuojančius 
įstatymus. Šį politinio racionalumo, kuriame nebėra zelotizmo 
beprotybės, religinės ekstazės, nerealių ir neįgyvendinamų siekių 
bei rūpesčio sielos išganymu, suaktyvėjimą galima traktuoti kaip 
savaime besivystantį procesą ta prasme, kad sukurti mechanizmai 
ir įstatymai plečia tolerancijos erdves, o kartu ir visuomenės gali- 
mybes bei norą persekioti naujas zelotizmo formas. Taigi juo labiau 
individas remiasi politiniais motyvais ir juo tiksliau skiria juos nuo 
religinių, tuo stipresni yra saugumas, pilietinė taika ir nuosavybės 
apsauga; o jiems stiprėjant auga tolerancija bei politinė galimybė 
neutralizuoti visus atvirus ir slaptus priešus, kurie, prisidengdami 
religija, siekia destabilizuoti sukurtą tvarką. 

Autoritarizmą gretinant su Locke o koncepcija galima pastebėti 
dinamišką dviejų orientacijų kontrastingumą. Autoritaristai rėmėsi 
vidine religija ir racionalistine politikos koncepcija, tačiau visa jų 


koncepcija siekė išplėsti valdžią ir apimti ja kuo platesnes gyveni- 

mo erdves. Tolerancijos šalininkai savo ruožtu rėmėsi platesniu re- 
ligijos supratimu, o visa jų koncepcijos logika siekė išplėsti erdves, 
nepriklausomas nuo tiesioginio valdžios kišimosi. Toks priešingumas 
nėra atsitiktinis ir priklauso ne vien nuo psichologinės autorių pre- 
dispozicijos. Tam tikru mastu jis atskleidžia du kelius, kuriais galėjo 
nueiti naujosios politikos koncepcijos inspiruotas mąstymas: viena 
vertus, jis gali krypti į vis didesnį apšviestąjį absoliutizmą, plečiantį 
racionalią visų gyvenimo sferų kontrolę ir reguliuojantį jas bendram 
labui; kita vertus, šis mąstymas gali siekti vis didesnės individų au- 
tonomizacijos, remdamasis įsitikinimu, jog protingumas tiesiog iš 
prigimties turi plėstis, vystytis, stiprėti ir kartu darytis vis didesnio ir 
vis savarankiškesnių, atsakingai veikiančių naujose gyvenimo erdvėse, 
individų būrio paskirtimi. Taigi naujoji politikos koncepcija gali ska- 
tinti arba racionaliosios valstybės, arba racionaliojo individo kultą. 
Šios dvi tendencijos, nors ir priešingos, neturi viena kitos eliminuoti. 
Pradinėje naujosios politinės filosofijos fazėje ir viena, ir kita - į tai bu- 
vome atkreipę dėmesį — atsiskleidė Hobbeso koncepcijoje. Paskui jos 
išsiskyrė, tačiau ateityje vėl turėjo suartėti šiuolaikinėje išsivysčiusios, 
emancipuotus individus valdančios valstybės koncepcijoje. 

Šioje individualaus racionalumo suaktyvinimo tendencijoje 
vis dėlto buvo tam tikrų keblumų. Kad ir kaip aiški ir supranta- 
ma buvo politinės santarvės, pagrįstos racionaliais saugumo, taikos 
bei nuosavybės apsaugos siekiais, koncepcija, kuri ir garantavo 
religinę toleranciją, gerokai sunkiau buvo apibrėžti tai, kas liko už 
pragmatinės politikos sferos ribų. Reikėjo atsakyti į klausimą, kokio 
pobūdžio yra dalykai, toleruotini dėl to, kad nei pozityviai, nei ne- 
gatyviai nedalyvauja kuriant saugumą, taiką ir nuosavybės apsaugą. 


Kad tai buvo problema, iš dalies esame pastebėję. Prisiminkime, kad 


58 TOLERANCIJA 


toji nepolitinė sfera pasirodė esanti ne visai nepolitinė. Pasak Loc- 
ke'o, pamename, religinė veikla turi du aspektus: tipiškai religinį ir 
politinį. Santaika ir racionalus susitarimas dėl antrojo toleranciją 
daro galimą pirmojo ribose. Taigi tam tikra prasme galima sakyti, 
kad politinių ir nepolitinių dalykų skyrimas, nulemtas valstybės ir 
Bažnyčios atskyrimo, ne tik nėra, bet ir negali būti griežtas: religi- 
niuose reikaluose visada yra tam tikras politiškumo elementas. 
Tačiau nepolitinės sferos problema yra dar rimtesnė. Iš dalies 
lengviausia būtų ją apibrėžti kaip privačią sferą. Galima rasti daugybę 
tai patvirtinančių Locke'o ir kitų tolerancijos gynėjų pasisakymų: 
jeigu šie reikalai tampa sąžinės problema, jeigu jie atsiranda iš in- 
dividualaus žmogaus kontakto su Dievu, vadinasi, jie yra vidiniai 
ir gali priklausyti tik privačiai kiekvieno mūsų sferai. Šiuo atveju 
negatyvų apibrėžimą „nepolitinis“ atitiktų pozityvus apibrėžimas 
„privatus ; taigi dichotomija privatus-politinis arba privatus-viešas 
galėtų tapti aiškia toleranciją pagrindžiančia formule: viešąją tvarką 
tiesiogiai veikiantys dalykai turi būti kontroliuojami, o privatūs 
lieka vien individo reikalas. Tačiau tokia aiški formulė dėl labai 
paprastos priežasties negali būti taikoma Locke o koncepcijoje. Jei- 
gu politika aprėpia vien saugumo, pilietinės taikos ir nuosavybės 
apsaugos reikalus, absurdiška būtų visus kitus dalykus — didžiulę 
žmonių gyvenimo erdvę — priskirti privačiai sferai. Taigi keblumas 
atsiranda, kaip maryti, kaip tik toje visos koncepcijos dalyje, kurią 
buvome linkę laikyti stipriausia: reliatyviai siaura, tiesiog preciziška 
politikos samprata. Pasirodė, kad dėl to atsirado plati sritis, kurią 
sunku identifikuoti. Šalia akivaizdžiai privačių dalykų ten esama ir 


aiškiai neprivačių. 

Locke'as, be abejo, nepasakytų, kad filosofijos ir teologijos pro- 
blemos yra privačios arba net subjektyvios ar arbitralios. Vis dėlto 
samprotavimo, teikiančio pagrindą tolerancijos principui, logika 
perkėlė šias problemas arčiau privatumo - ne jų tikrosios prigimties, 
bet jų vaidmens kolektyviniame gyvenime požiūriu. Locke'as, kaip 
mokslo teoretikas, aišku, įžvelgė šį skirtumą, tačiau jis negalėjo turėti 
didesnės reikšmės politikos teoretikui; politinės sistemos funkciona- 
vimo požiūriu, nėra jokio esminio skirtumo tarp kulinarinio skonio 
ir filosofinės doktrinos: ir viena, ir kita yra nepolitiniai dalykai; ir 
viena, ir kita turi savo politinį aspektą, dėl kurio bendruomenės 
nariai daugmaž sutaria. Pavyzdžiui, visi sutaria, kad gyvulių skerdi- 
mo būdas neturi įtakos saugumui, taikai ir nuosavybės teisei, todėl 
krikščionys toleruoja ritualinį galvijų skerdimą žydų mažumoje; 
iš čia galima (epistemologiškai ydinga, bet politiškai priimtina) 
išvada, kad gyvulių skerdimo būdas yra privatus žydų bendruomenę 
sudarančių individų reikalas. Lygiai taip pat samprotauti galima 
filosofinės teorijos, teologijos, papročių, meno ir daugybės kitų vi- 
suomeninio gyvenimo elementų atžvilgiu. Maža to, drįstume teigti, 
kad koncepcijos logika yra privatumo sferos išplėtimas priskiriant 
jai vis daugiau reiškinių; šiai sferai iš prigimties labiau nei kuriai 
nors kitai taikytina tolerancijos apsauga. Taigi visos neprivačios ir 
nepolitinės gyvenimo formos, virsdamos privačiomis, gali ieškoti 
prieglobsčio. 

Visa rai leidžia padaryti dvi rimtas išvadas. Pirma, nenorint 
kvalifikuoti visų nepolitinių dalykų kaip privačių, iškyla proble- 
ma patikslinti ribas, skiriančias privačius dalykus nuo tų, ku- 
rie, nebūdami politiniai, nėra ir privatūs, o paskui parodyti, kaip 


neprivatūs ir kartu nepolitiniai dalykai negali formuoti politinės 

sferos ir koks yra jų santykis su ja. Žengę šį žingsnį, turėsime kitaip 
suvokti tolerancijos problemą, nes ligšiolinė koncepcija suponavo 
tokią dichotomijos politinis—nepolitinis sampratą, kuri dabar turi 
būti aiškiai modifikuota. Juk jeigu pripažintume, kad politinėje sfe- 
roje be saugumo, taikos ir nuosavybės apsaugos dar svarbūs ir kiti 
motyvai, o įtakos šiai sferai turi kartu ir nepolitiniai, ir neprivatūs 
dalykai, prarastų įtikinamumą teiginys, jog tolerancijos ribas lemia 
vien saugumas, taika ir nuosavybės apsauga. 

Jeigu mums pavyktų identifikuoti tokią sferą, kartu įveiktume 
ir kirą keblią išvadą — netiesioginį gyvenimo supolitinimą. Kadangi 
tolerancijos laidas yra politinių kriterijų bendrumas įgyvendinant 
tokius tikslus kaip saugumas, taika ir nuosavybės apsauga, kone 
neišvengiamai turime visus nepolitinės gyvenimo sferos reiškinius — 
papročius, doktrinas, kultūros reiškinius, religiją ir t. t. — vertinti 
atsižvelgdami į tai, ar jie neprieštarauja šiems politiniams kriterijams 
ir tikslams. Ir ne todėl, kad visuomenėje turėtų egzistuoti saugumui, 
taikai ir privačiai nuosavybei pavojingi reiškiniai, bet dėl to, kad, 
išnykus kitiems politiniams vertinimo kriterijams, pripažintiems 
potencialiai prieštaraujančiais tolerancijai, turi būti sustiprintas šis 
vienintelis reiškinių vertinimo tribunolas. Niekas, žinoma, netrukdo 
nepolitinėse sferose taikyti joms būdingų kriterijų, — grožio mene, 
tiesos moksle ir filosofijoje, veiksmingumo ūkyje ir t. t., — tačiau 
nesunku pastebėti, kad jie bus antraeilio pobūdžio: politinė santaika 
remiasi politinių kriterijų bendrumu, todėl sprendimas toleruoti ką 
nors nepolitinėje sferoje suponuoja politinio vertinimo tribunolo 
pritarimą. Taigi logiškai mąstant politinis vertinimas, nustatan- 
tis neutralumą saugumo, taikos ir nuosavybės apsaugos principų 


atžvilgiu, užbėga už akių bet kokiems kitiems vertinimams. 

Šitaip tolerancijos koncepcijoje išryškėja dvi jau anksčiau 
pastebėtos tendencijos, kurios, iš pažiūros būdamos priešingos, 
veikia podraug. Viena vertus, vis labiau linkstama visus nepoliti- 
nius dalykus vertinti privatumo kategorijomis, ir tai turėtų stiprinti 
apsaugą nuo netolerancijos. Kita vertus, atsiranda gyvenimo supo- 
litinimo tendencija, kurią lemia vienintelio veiklos leistinumo kri- 
terijaus taikymas. Taigi tolerancija reikalauja, kad būtume vis la- 
biau privatūs, traktuodami vis daugiau dalykų kaip individualaus, 
nuo viešo kišimosi apsaugoto patyrimo formas, ir kartu vis labiau 
politiški, vadinasi, vis aiškiau suvoktume, koks svarbus yra politinis 
testavimas, būtinas kiekvienam reiškiniui, kad jis patektų į saugią, 


tolerancijos apimtą sferą. 

II SKYRIUS 


PRIGIMTINĖ 
TEISĖ IR 
TOLERANCIJA 


Absoliutistinės religijos 
pretenzijos 


Septyniolikto amžiaus diskusija apie toleranciją apėmė 
daugybę sudėtingų problemų, susijusių su žmogaus pažinimo ribo- 
mis ir tikrumu. Prisiminkime dar sykį, jog pats ginčas tuomet — nei 
savo kilmės, nei intencijos atžvilgiu — nebuvo iš esmės epistemolo- 
ginio ar teorinio pobūdžio, jeigu pastarąjį suvoksime kaip tvirto fhi- 
losofinio tolerancijos pagrindo sukūrimą arba jo sugriovimą. Ginčo 
dalyviams natūraliai rūpėjo pirmiausia praktiniai dalykai, susiję su 
suvereno valdžios sfera, bausmių griežtumu, santykiais su kitatikiais 
bei viskuo, kas galėjo sustabdyti kruvinus konfliktus ir garantuoti 
visuomenės ramybę. Taigi tai buvo ne filosofiniai, bet visų pirma 
politiniai debatai. Šiuo atžvilgiu tolerancijos svarstymai septyniolik- 
tame amžiuje skiriasi nuo to, kas apie šią sąvoką kalbama ir rašoma 
paskutiniais dvidešimtojo amžiaus dešimtmečiais, kai tolerancija 
tapo principu, modifikuojančiu — dažnai radikaliai - metafizines ir 


epistemologines problemas!. Vis dėlto, kai šią sąvoką imta vartoti ir 

ją mėginta pagrįsti, neišvengiamai reikėjo apsvarstyti kai kurias ga- 
limas tolerancijos principo akceptavimo išvadas arba suformuluoti 
epistemologines prielaidas, kurios galėtų jį paremti. 

Iš dviejų ginčo šalių tolerancijos priešininkai buvo kur kas 
mažiau susirūpinę dėl su pažinimo ribomis susijusių problemų. 
Tokius kaip Parkeris domino kone vien praktiniai dalykai. Ka- 
dangi, — teigė jis, - suverenas visiškai valdo Practices, o žmogus yra 
nevaržomai laisvas savo Judgmnents, visa minties sfera atrodo neutra- 
li. Parkeris rašė savo veikalą taip, kad galėtų jį apginti ir anglikonų 
bažnyčios, ir Anglijos monarchijos požiūriu, specialiai nesirūpino 
pagrįsti jo universaliomis kategorijomis, ir nedarė nesąmoningos 
prielaidos, kad Anglija yra tiesos centras ir sargas; jis buvo savotiškas, 
nors ne itin rafinuotas komunitaristas avant la kettre'. Kiti autoriai, 
net jeigu ir nebuvo pernelyg pragmariškai nusiteikę, taip pat nedaug 
rašė pažinimo temomis, nebent apie akivaizdžius dalykus. Jeigu 
kalbėjo apie Tiesą, turėjo galvoje Šventąjį Raštą, kurį traktavo kaip 
absoliučią religinių, moralinių ir politinių vertinimų interpretaciją, 
per daug nesirūpindami epistemologiniu tokio įsitikinimo kontek- 
stu. Richardas Baxteris, pamHeto, būdingu pavadinimu Fair War- 
ning or XXV Reasons Against Toleration and Indulgence of Popery 
autorius, argumentavo, kad katalikai neturi būti toleruojami, nes 
jie yra priešingi Žodžiui arba Tiesas“. Pierre'as Jurieu, kalvinistas or- 
todoksas, polemizuodamas su Bayle'iu irgi rėmėsi Žodyje sutelkta 
Tiesa?. Tačiau visos problemos ir klausimai, susiję su tokiais teigi- 
niais, liko už antitolerancionistų interesų sferos ribų, ir nesunku 
atspėti, kodėl. Vien politinėmis kategorijomis mąstantiems auto- 
riams epistemologija turėjo atrodyti gana menkas dalykas palyginti 


su valdžios stabilumo ir visuomeninės taikos problemomis, užtat gi- 

liai religingiems žmonėms Žodis pagal apibrėžimą buvo didžiausias 
autoritetas, ir nei filosofija, nei tekstų (kad ir Šventojo Rašto) inter- 
pretacijos klausimai negalėjo jo sugriauti. Tarp kovojančių su tole- 
rancija autorių, kurie užsimindavo apie tam tikras epistemologines 
problemas, buvo jaunasis Locke as (kalbama apie jo Two Tracts on 
Government) ir Jonas Proastas; pastarasis didelę svarbą teikė religijos 
teisingumui kaip jos dalyvavimo žmogaus gyvenime sankcijai“. Apie 
jas susimąstydavo jaunasis ir subrendęs Hobbesas, nors jo perėjimas 
nuo tolerancijos kritikos prie jos gynimo nėra visai aiškus, o ir jo 
požiūris į šią kategoriją apskritai buvo gana dviprasmiškas. 

Diskusijos dalyvių pasisakymų epistemologiniais klausimais 
analizė — nuspėju čia vieną šio skyriaus išvadų — tam tikru atžvilgiu 
bus galiausiai nuvilianti. Neatrodo, kad septyniolikto amžiaus autorių 
darbuose būtų pavykę aptikti kokį nors teorinį tolerancijos pagrindą 
ar epistemologinę prielaidą, kurie praktiškai skatintų netoleranciją. 
Kitaip tariant, sunku yra nurodyti tokį epistemologinį teiginį, — ar 
tai būtų tikėjimo ir proto demarkacija, ar žinojimo pretenzijų ribų 
nustatymas, — kuris sudarytų būtiną kitatikių persekiojimo ar jų 
toleravimo sąlygą ir svarų argumentą. Veikiau atrodo, kad epistemo- 
loginiai ir politiniai klausimai buvo keliami skirtinguose lygmenyse. 
Todėl pažintiniai teiginiai vienu atžvilgiu skatino toleranciją, o kitu 
darė ją negalimą. 

Tokia tezė prieštarauja paplitusiai nuomonei, jog tolerancijos 
postulatas lėmęs tikėjimo detronizaciją ir proto intronizaciją. Tai 
anaiptol nereiškia, kad nepavyktų surasti tokią pažiūrą remiančių 


fragmentų. Locke'as rašė Laiške: 


Juk kiekviena bažnyčia yra pati sau ortodoksali, tačiau kitiems - kly- 


stanti arba eretiška. Nes kiekvienas, jeigu kuo nors tiki, tiki todėl, 

kad laiko tai teisinga, o tai, kas yra priešinga jo tikėjimui, smer- 
kia kaip klaidingus svaičiojimus. Todėl bet koks dviejų bažnyčių 
ginčas — ar apie dogmų tiesą, ar apie apeigų teisingumą — iš abiejų 
pusių turi lygias galimybes ir tiek pat pagrindo, ir tokio ginčo nepa- 
vyks sušvelninti jokia teisėjo nuosprendžio sentencija... Problemos 
sprendimas priklauso vien aukščiausiajam visų žmonių teisėjui, ir 


jam priklauso bausti klystantį nusidėjėlį". 


Tikėjimas, kaip, atrodo, teigia šiame fragmente Locke'as, 
sukelia žmogui įsitikinimus, kurie negali puoselėti pretenzijos ne tik 
į besąlygišką teisingumą, bet ir į teisingumą apskritai. Objektyvių 
ar intersubjektyvių pažintinių kriterijų požiūriu, šie įsitikinimai 
nesileidžia net hierarchizuojami, nes visi yra vienodai subjektyvūs, 
vadinasi, vienodai arbitralūs. 

Tokia nuomonė tiesiogiai taiko į visus anksčiau cituotus teigi- 
nius, kurie į pirmą vietą kelia religinę Tiesą. Panaši yra ir Bayle'io 
intencija, kuris jau pirmuose savo Filosofinio komentaro skyriuose 
explicite atmetė aukštesniąją religijos funkciją žmogaus žinojime. 

Tenekalba jau niekas ir niekad, — rašė jis, - esą teologija yra karalienė, 

o filosofija tik jos tarnaitė, nes juk patys teologai savo darbais liudija, 

kad filosofiją jie laiko dvarininke, o teologiją - jos tarnaite; štai Čia ir 

atsiranda visos tos proto ir vaizduotės pastangos bei siekiai išvengti 


kaltinimo stojus tikros filosofijos opozicijonė. 

Bayle'is formuluoja čia akivaizdžiai kitokį nei Locke'as 
argumentą, bet jo išvados yra tokios pat. Jis sako, kad net patys 
religijos primato šaukliai, jei tik ginčijasi dėl vienos ar kitos dogmos 
formuluotės ar kaltina vienas kitą nukrypimais bei nenuoseklumu, 
čia pat iš esmės pripažįsta proto prioritetą. Mat tik jo pagrindu 


įmanoma formuluoti teiginius ir diskutuoti. Išvada (kurią galėtume 

pridurti): religija tiesiog iš prigimties negali būti žmogiškojo 
pažinimo pagrindas. 

Toks požiūris į epistemologinę religijos vertę atitiko nuomonę, 
kad religinis zea/ yra pagrindinis politinės taikos pavojus. Taigi, 
atrodytų, nuvainikavus absoliutistines religijos pretenzijas į Tiesą, 
zelotizmas neteks savo intelektualinio pagrindo. Kitaip tarus: kai 
protas išstums tikėjimą iš jo pažintinių funkcijų ir taps pagrindi- 
niu mūsų žinojimo šaltiniu, politinis gyvenimas bus saugesnis. 
Tačiau šis argumentas turi esminį keblumą. Jis ne visai dera prie 
epistemologinių Hobbeso, Locke'o ir kitų autorių sistemų visu- 
mos, be to, anaiptol nėra antagonistinis tam, ką rašė tolerancijos 
priešininkai. Tolerancionistų epistemologija yra gana sudėtinga 
koncepcija — jai aptarti bus skirtas šis skyrius. Kita vertus, dera taip 
pat susimąstyti, — ir šis motyvas nuskambės skyriaus pabaigoje, — ar 
buvo kas nors šioje koncepcijoje, kas galėtų paskatinti vėlesnius teo- 
retikus ieškoti epistemologinių tolerancijos pagrindų, pavyzdžiui, 
menkinant tiesos kategoriją politiniame gyvenime. Kokie būtent — 
formuluojant klausimą kitaip - Locke'o ir kitų pasisakymai, nepai- 
sant jų intencijų, leido manyti, kad kelias į toleranciją yra pažintinių 


žmogaus gabumų nuskurdinimas. 

Du prigimtinės teisės 
taisyklių tipai 


Jaunojo Locke'o darbuose epistemologinės problemos yra gana 
marginalios, tačiau nėra abejonės, kad politiniai veikalai, tokie kaip 
Two Tracts on Government (ypač antrasis, parašytas lotynų kalba"), au- 
toritarizmo koncepciją gvildena platesniame kontekste, apimančiame 
ir pažinimo teorijos problemas. Pagrindinis šių bendriausių motyvų 
yra teisės, kuriai paklūsta žmogaus veikla, kategorija ir čia kylantis 
klausimas apie teisinių normų bei taisyklių pobūdį. Bendrąja for- 
muluote Locke'as neišsiskyrė iš kitų epochos autorių; jis teigė, kad 
aukščiausioji žmogaus veiklą valdanti teisė kyla iš Dievo ir ją galima 
pažinti. Šią teisę Locke'as atskyrė nuo kitų, žemesnių teisės rūšių, ku- 
rias nustato žmogus ir kurios negali prieštarauti aukščiausiai teisei, 
tačiau reguliuoja tai, ką toji palieka žmogui spręsti. 

Formuluodamas aukščiausios teisės kategoriją, Locke'as turėjo 
kartu pateikti kokią nors tikėjimo ir proto sferų (arba — apreiškimo 
ir žinojimo) santykio interpretaciją. Ji buvo gana paprasta. 

Dieviškoji teisė, — rašė Locke'as tame pačiame darbe, - yra Dievo 

perteikta žmonėms ir sudaro jų gyvenimo pagrindą ir taisyklę. Todėl 

ją pažįstame arba per proto šviesą, kuri yra natūralus ir žmonėms 

įgimtas dalykas, arba per dieviškąjį apreiškimą; taigi skirstome ją į 

prigimtinę ir pozityviąją teisę. Kiekvieną jų apibrėžiu ta pačia kate- 

gorija „moralioji“, nes jos yra tapačios turinio ir materijos atžvilgiu, 


skirtingi yra tik perteikimo būdai ir nurodymų aiškumas!“. 


Tokia prigimtinės teisės samprata — kaip Dievo nustatytų ir 


proto atskleidžiamų principų visumos — patvirtinama kituose ank- 

styvuosiuose darbuose. Tai ypač būdinga specialiai šiai problema- 
tikai skirtam veikalui, kuris buvo publikuotas tik 1954 metais kaip 
Essays on the Law of Nature ir iškelia tezę (Locke'o laikais gana plačiai 
skelbtą!!) taip pat aiškiai ir ryžtingai: 
Dievo valia turi privalomą galią savyje ir per savo vidinę jėgą; 
pažįstame ją arba per gamtos šviesą, ir tokiu atveju turime reikalą su 
čia aptariama prigimtine teise, arba dieviškųjų vyrų dėka ar kitokiu 
panašiu būdu, ir tokiu atveju tai yra pozityvioji dieviškoji teisė. <...> 
Šios dvi teisės skiriasi vien perteikimo metodu ir jų pažinimo būdu: 
apie pirmąją žinias gauname per gamtos šviesą ir natūraliuosius 


dėsnius, antrąją suvokiame per tikėjimą!“. 


Taigi prigimtinės teisės koncepcija, kaip ją suvokė jaunasis 
Locke'as", implikavo — bendriausia forma — esminį apreiškimo ir 
žinojimo atitikimą. Formuluojant tai tiksliau, ji skelbė, kad yra to- 
kia -fundamentaliausia -apreiškimo dalis, susijusi su gėriu ir blogiu, 
kuri sudaro racionalaus ir diskursyvinio pažinimo objektą. Žinoma, 
šios kone tomistiškai skambančios generalinės formulės nedera trak- 
tuoti pažodžiui, bet negalima jos menkinti ir kaip paprasčiausios 
retorikos, kuri turėjo paslėpti iš esmės antireliginę tezę'*: išties tai, 
kas sudarė aną fundamentalią dalį, kur stojo žinojimo ir tikėjimo 
darna, galėjo implikuoti drastišką tradicinių religijos pretenzijų 
apribojimą, tačiau Locke'o intencija buvo sumažinti, o ne padidinti 
prarają tarp tikėjimo ir žinojimo sferų. 

Brandaus Locke'o darbuose aptinkame teiginių, kurie gal ir 
nekartoja jo ankstyvosios epistemologijos tezių, bet ir neatrodo jiems 
prieštaraujantys. Esė apie žmogaus intelektą, savo pagrindiniame epi- 
stemologiniame darbe, — ir viename svarbiausių epochos veikalų, — 


Locke'as nedaug kalba apie prigimtinę teisę, tačiau jo formuluoja- 

mos mintys atrodo pažįstamos. Skirdama dieviškąją, valstybinę ir 
nuomonės teisę, šią pirmąją jis apibūdina kaip teisę, „kurią Dievas 
nustatė žmogaus veiklai ir paskelbė jam arba gamtos šviesos galia, 
arba apreiškimo balsu“ !*; toks teiginys puikiausiai galėjo būti ir Two 
Tracts on Government. Esė turime taip pat visą skyrių apie tikėjimo 
ir proto santykį, kuris atkartoja jau žinomą požiūrį. 
Labai toli, — rašo Locke'as, — driekiasi tikėjimo sfera, neprievar- 
taudama proto ir nesudarydama jam jokių kliūčių; jo neįžeidžia ir 
nedrumsčia, bet priešingai — remia ir maitina nauji tiesų atradimai, 
kylantys iš amžino bet kokio pažinimo šaltinio"“. 
Kitoje to paties veikalo vietoje: 
Protas yra natūralus apreiškimas, per kurį amžinas šviesos tėvas ir bet 
kokio pažinimo šaltinis žmonių padermei teikia tą tiesos dalį, kurią 
paskyrė natūralių žmogaus pažintinių gabumų sričiai; apreiškimas 
yra natūralus protas, išplėstas naujų Dievo tiesiogiai duotų atradimų 
visumos, dėl kurių teisingumo protui laiduoja liudijimai ir įrodymai, 


kad tai ateina iš Dievo!'. 


Šiai temai skirtame skyriuje — o iš dalies ir antroje iš pateiktų 
citatų — vis dėlto išryškėja tam tikra mintis, kuri tokias bendras dek- 
laracijas komplikuoja. Taigi Locke'as rašo, kad, nors apreiškimas 
yra tikras, bet ar koks nors teiginys iš tikrųjų yra apreiškimas, turi 
nustatyti protas. Kitaip tariant, protas iškyla čia kaip rimtesnis nei 
apreiškimas autoritetas ta prasme, kad jis pateikia savarankišką ir 
nepriklausomą savo teigiamų tiesų pagrindimą, ogi tikėjimo sfera 
tokio pagrindimo pateikti negali. Šitaip pasakius, nedera vis dėlto 
daryti išvados, kad religija Locke'ui tapo nereikalinga — kaip dei- 
stams, kurie stengėsi redukuoti ją į filosofiją. Tokią išvadą skatintų 


požiūris, jog kadangi skelbiamų tiesų pagrindimą teikia tik protas, 

būtų nesąmonė tiesos statusą pripažinti religijai, kuri iš prigimties 
neturi pagrindimo. Skirtumas tarp Locke'o ir, tarkime, Johno Io- 
lando, svarbiausio epochos deisto, yra esminis. Pastarasis savo gar- 
siajame veikale Christianity not Mysterious argumentavo, kad visa 
apreikštoji religijos dalis iš esmės yra kliūtis natūraliajai religijai'*. 
Brandaus Locke'o darbuose tokios intencijos, žinoma, nerasime, 
maža to, jis parašė kelis veikalus, kuriuose bandoma - atsižvelgiant 
į jo tikėjimo ir proto santykio koncepciją — racionaliai interpretuoti 
krikščionybę būtent kaip apreikštąją, o ne natūraliąją religiją. Šie 
veikalai yra: Reasonableness of Christianity (ir atsakymai polemistams 
A Vindication of the Reasonableness of Christianity from Mr. Edwardss 
Reflection, A Second Vindication of the Reasonableness of Christianity) 
ir A Parapbrase and Note on the Epistle of St. Pauls to the Galatians“. 
Beje, jau Esė jis skyrė nemenką vietą tikėjimui: 
Kur tad proto principai neparodė akivaizdžiai, kad pats teiginys yra 
teisingas arba klaidingas, ten gali išspręsti aiškus apreiškimas kaip 
kitokio pobūdžio teisingumo principas ir pagrindas laikyti teisin- 
ga; ir toks teiginys gali būti čia tikėjimo reikalas, taigi likti už pro- 
to ribų. Šiuo ypatingu atveju protas negalėjo pakilti virš tam tikro 
tikėtinumo lygmens; ir ten, kur protas apvylė, o apreiškimas parodė, 


kur yra tiesa, ten apie reikalą sprendžia tikėjimas““. 


Ką gi skelbė prigimtinė teisė ir kokiu pagrindu buvo galima 
remti ją kartu proto ir apreiškimo autoritetu? Apskritai viskas til- 
po dviejose pagrindinėse kategorijose. Pirmoji prigimtinės teisės 
taisyklių grupė buvo susijusi su racionalaus elgesio kriterijais (rules 
of prudence), tai yra tokio elgesio, kuris atitiktų individo interesus 
ir kartu tokį žmonių sambūvį, kuris išsaugo stabilumą ir įvairių 


individualių interesų pusiausvyrą. Vienintelis reguliatyvus princi- 

pas čia buvo individo saugumas arba, plačiau, gyvenimas laikan- 
tis visuotinės pusiausvyros sistemos. Geriausių tokio pobūdžio 
natūralių taisyklių pavyzdžių pateikia Hobbeso filosofija. Taigi pir- 
ma jo natūrali taisyklė skamba taip: „reikia siekti taikos ten, kur ji 
yra įmanoma, o kur neįmanoma, pagalbos reikia ieškoti kare *!. An- 
tra taisyklė kalba apie būtinumą laikytis susitarimų, trečia — susijusi 
su teikiamų paslaugų pusiausvyra; kitos taisyklės priklauso tai pačiai 
arba panašiai kategorijai. Locke'as irgi pateikia tokio pobūdžio 
prigimtinės teisės taisyklių pavyzdžių, ypač Antrajame traktate. Skai- 
tome ten, kad „protas, kuris yra ši [prigimtinė] teisė, moko visą 
žmonių padermę, jei tik ji nori jo klausyti, jog, kadangi visi yra 
lygūs ir nepriklausomi, niekas neturi kenkti kito gyvybei, sveikatai, 
laisvei ar nuosavybei". Kiti pavyzdžiai iš to paties veikalo: „Tas, 
kuriam padaryta žala, turi teisę savo vardu reikalauti atlyginti žalą, 
ir tik jis pats gali už tai atleisti. Arba „Jeigu kas pralieja žmogaus 
kraują, žmonės turi pralieti jo kraują. 

Kitas prigimtinės teisės taisyklių tipas, tiesa, neprieštarauja 
formaliems racionalaus elgesio, individualaus intereso ir visuotinės 
pusiausvyros principams, tačiau yra labiau materialinio pobūdžio. 
Šios taisyklės kyla dažniau ne iš racionalaus individo intereso, o iš 
visuotinių pozityvių moralinių jausmų, tokių kaip užuojauta, gai- 
lestingumas, meilė, sąžiningumas, bendrumo jausmas, atsakomybė 
už kitus, tikėjimas Dievu. Taigi Locke'as rašė antrajame iš savo Two 
Tracts: 

Prigimtinė teisė reikalauja iš mūsų puoselėti tam tikrus jausmus, to- 

kius kaip pagarba ir baimė Dievybės atžvilgiu, atsidavimas tėvams, 


artimo meilė. Jų nuolat privalome laikytis, ir nėra tokios akimirkos, 


kad būtume nuo jų atleisti... Kiti dalykai suponuoja viešuosius veik- 

smus, pavyzdžiui, dalyvauti religinėse apeigose, paguosti nelaimingą 
artimą, padėti vargšams, pavalgydinti alkaną: čia nėra nuolatinės pa- 
reigos, bet vien tam tikru metu ir tam tikru būdu. Nesame įpareigoti 
priglobti ir maitinti kaskart kiekvieną sutiktąjį, bet tik tuomet, kai jo 


skurdas reikalauja mūsų dosnumo, o mūsų turtas tai leidžia“. 


Antrajame traktate Locke as taip pat apeliuoja į nesuinteresuotą 
ir neegoistinį atsakomybės už kitų likimus jausmą“. 

Antroji iš šių dviejų taisyklių rūšių, aišku, gali būti gana ne- 
sunkiai paremta ne tik tekstu, bet ir bendrąja etine Šventojo Rašto 
(ypač Pakartoto Įstatymo, Evangelijų ar šv. Pauliaus laiškų) iškalba, 
užtat pirmųjų ryšys su apreikštąja tiesa lieka gana silpnas. Mar palie- 
pimai garbinti Dievą, gerbti tėvus, mylėti ar būti gailestingam išties 
lengvai siejami su pagrindiniu moraliniu krikščionybės pamokymu, 
ogi racionalios egoistinių interesų pusiausvyros visuotinės taikos labui 
idėja anaiptol nėra dominuojantis Dievo Žodžio motyvas. Taigi ne tik 
neatrodo, kad Šventasis Raštas galėtų aiškiai remti šitaip suprantamą 
veiklos racionalumą (tai nereiškia, kad turėtų jį atmesti ar smerkti) 
ar tokio pobūdžio žmonių sąveiką, bet ir akivaizdu, jog bet kokia 
parama čia būtų neefektyvi. Visa šių į protingą individualų interesą 
apeliuojančių taisyklių prasmė yra ta, kad jos pačios save pagrindžia, 
o Šventojo Rašto autoritetas labai nedaug gali jas sustiprinti. Net jeigu 
apreiškimo ir nebūtų, rules of prudence vis vien išsaugotų savo galią 
ir būtų proto šviesos suvoktos. Negana to, kiekvienas Knygos ir ra- 
cionalumo reikalavimų nesutarimas visuomet turėtų būti išspręstas 
pastarųjų naudai. Būdinga tad, jog fragmentai, kuriuose Hobbesas 
mėgina parodyti, kad už šių taisyklių stovi Dievo Žodis, esti kar- 
tais veikiau propagandinė mankštelė negu teologinė argumentacija. 


Pavyzdžiui, tezei „dieviškasis įstarymas yra sveikame prote“ paremti 

Hobbesas pateikia 36 psalmės fragmentą: „Išmintis ateina iš tei- 
siojo lūpų, jo liežuvis sako, kas teisinga. Pagrįsdamas pirmą taisyklę, 
kuri (prisiminkime) teigė, kad „reikia siekti taikos ten, kur ji yra 
įmanoma, o kur ji neįmanoma, pagalbos reikia ieškoti kare“, Hobbe- 
sas, be kita ko, cituoja 84 psalmės fragmentą: „...ramybė ir teisumas 
pasibučiuos“ ir iš šv. Luko Evangelijos žinomą sakinį: „Garbė Dievui 
aukštybėse, o žemėje ramybė jo mylimiems žmonėms!“. Kiek geriau 
pavyko pagrįsti antrą taisyklę, kurioje buvo kalbama apie susitarimų 
laikymąsi: „Viešpatie, kas gali svečiuotis tavo palapinėje? ...kas 
net nuostolį patirdamas laikosi žodžio...“** Kaip matyti, Šventojo 
Rašto citatos parenkamos itin selektyviai ir fragmentiškai, dažnai 
gana laisvai jas interpretuojant ir atsižvelgiant vien į tai, ar jos remia 
atskiras natūralias taisykles. Taigi Hobbesas nervirtina, kad Šventasis 
Raštas turi kokią nors aiškią moralės koncepciją, kurią būtų galima 
apibendrinti ir sugretinti su prigimtine koncepcija, bet traktuoja jį 
veikiau kaip patogių citatų rinkinį (nepatogias jis apeina) iš anksto 
pagrįstai koncepcijai argumentuoti. 

Kiek kitaip atrodo Locke'o reikalai. Antrajame traktate 
aptinkame apibendrintą filosofinį-teologinį argumentą pirmam 
taisyklių tipui pagrįsti — ne kiekvienai taisyklei atskirai, bet bendrai 
jose slypinčiai minčiai. 

Žmonės, būdami sukurti vieno visagalio ir be galo išmintingo Kūrėjo, — 

rašė ten Locke'as, — visi yra vieno suverenaus Valdovo tarnai; jie buvo 

įkurdinti pasaulyje Jo įsakymu ir Jam nusprendus, yra Jo nuosavybė ir 

Jo kūrinys; jie buvo sukurti, kad gyventų tol, kol Jam, o ne kam nors 

kitam tai patiks. Visi jie buvo apdalyti tais pačiais gabumais ir visi yra 

vienos prigimties. Todėl negali būti tarp mūsų tokios priklausomybės, 
kuri leistų vieniems naikinti kitus, lyg vieni būtume sukurti kirų nau- 


dai, lyg mums būtų sukurta kokia žemesnė rūšis“". 

Šio argumento esmė yra ta, kad žmonės nėra patys sau val- 
dovai ir negali vienas kito naikinti. Taigi stabilios taikos sistemos 
kūrimas bei racionalumo, garantuojančio visiems vienodą saugumą, 
reikalavimų paisymas nėra grynai techninė priemonė žmogaus 
egoizmui ar poreikiams tenkinti, bet kyla iš egzistencinės žmogaus 
situacijos, kuri pagrįsta visiška priklausomybe Dievo atžvilgiu, ir tai 


giliausia prasme yra jo religingumo ženklas. 


Empirizmas ir prigimtinės 
teisės griežtumas 


Locke'o prigimtinės teisės koncepcija buvo empiristinė; em- 
pirizmo sąvoką čia reikia suprasti kaip nativizmo priešpriešą, taigi 
kaip požiūrį, kuris negatyviai skelbia, jog nėra įgimtų idėjų, o po- 
zityviai — kad pažinimo šaltinis yra juslinė patirtis, atsirandanti iš 
kontakto su išoriniais sąmonės atžvilgiu daiktais ir susisteminama 
proto. Kad būtent tokią koncepciją (kurią galbūt tiksliau būtų va- 
dinti empiristine-racionalistine, kad atskirtume ją nuo sensualisti- 
nio empirizmo) Locke as išplėtojo Esė, yra gerai žinoma: pirmoje 
šio veikalo dalyje paneigiamas nativizmas, o antroje autorius prista- 
to savo pažinimo modelį, kuriame protui skiria juslinės medžiagos 
organizavimo, apibendrinimo ir abstrahavimo funkciją. Svarbu tai, 
kad šia koncepcija jaunasis Locke'as rėmėsi ir savo prigimtinės teisės 
apybraižose. Prigimtinės teisės atžvilgiu tai reiškė, kad žinios apie šią 


teisę nėra įgimtos ir ne Dievo duotos mūsų protui, o kyla būtent iš 

to paties šaltinio, iš kurio atsiranda visos kitos žinios. Kaip tik apie 
tai kalbama II-IV minėto veikalo skyriuose. „Išties nieko, — rašė 
Locke'as, — nepasieks protas, ši galinga pažinimo priemonė, jeigu 
anksčiau tai nebuvo suvokta ir priimta kaip duotybė“. Ir toliau 
aiškina: „Teigiu, kad bet kokių žinių apie prigimtinę teisę šaltinis 
atsiranda iš tų daiktų, kuriuos suvokiame savo juslėmis“". 

Ar toks empirizmas — paklauskime - susilpnina įpareigojančią 
prigimtinės teisės galią ir atveria kelią tolerancijai kaip lanksčiai 
šios teisės taisyklių interpretacijai ir jų taikymui? Kad ir koks būtų 
atsakymas į šį klausimą, aišku viena. Nei Locke as, nei Hobbe- 
sas neformulavo savo empiristinės prigimtinės teisės koncepcijos 
norėdami susilpninti jos taisykles. Pavyzdžiui, Locke'as visą savo 
ankstyvojo darbo esė skyrė įrodymui, kad ob/igatio legis naturale yra 
perpetua et universalis“. 

Šie prigimtinės teisės paliepimai, — rašė jis, — absoliutūs ir susiję su 

vagyste, ištvirkimu bei šmeižtu, o kita vertus, su religingumu, al- 

truizmu, ištikimybe ir panašiai, vienodai įpareigoja visus pasaulio 
žmones — karalius ir valdinius, diduomenę ir prastuomenę, tėvus ir 


vaikus, barbarus ir graikus! 


Kitame skyriuje griaunamas utilitaristinis reliatyvizmas, kurį 


autorius kildino iš sofistų ir apibūdino šitaip: 


Remdamiesi naudingumu, žmonės nustatė teisines taisykles, 
atitinkančias jų elgesį bei papročius ir laikui bėgant kintančias vie- 
nos bendruomenės ribose; taigi nėra jokios prigimtinės teisės, nes 
visi žmonės ir kitos gyvos būtybės yra motyvuojami įgimtais savo 
interesų siekimo impulsais; nėra ir ko nors panašaus į natūralią tei- 
singumo taisyklę, o jeigu tokia įvedama, ji tampa beprotybės viršūne, 


nes veikiant kitų naudai pridaroma skriaudų sau pačiam??. 

Neįmanoma paneigti, kad brandusis Locke'as yra gerokai at- 
sargesnis epistemologijos srityje; aptinkame net ir tam tikrų skep- 
ticizmo elementų: kalbos netobulumo pastebėjimas, autoritetų 
kritika, utilitaristinis hedonistinis motyvas. Vis dėlto pažintinis 
absoliutizmas prigimtinės teisės atžvilgiu nuolat puoselėjamas ir 
vėlyvuosiuose darbuose. Ne kartą? Locke'as sugretina matematinį 
ir moralinį žinojimą (kuris sudaro pagrindinį prigimtinės teisės 
turinį) argumentuodamas, kad pastarajame galima pasiekti tokį pat 
didelį tikrumą ir tikslumą kaip ir pirmajame. Mat, pasak jo, visiškai 
nepagrįstas yra požiūris, kad epistemologinis empirizmas, priešingai 
nei nativizmas, silpnina mūsų žinojimą. Jau pirmoje Esė dalyje, 
pradėdamas savo nativizmo kritiką, Locke'as rašė: 

Lygiai neprotinga būtų priskirti įvairias tiesas prie įgimtų ženklų ar 

bruožų, nes juk galime aptikti savyje gabumų, leidžiančių pažinti šias 

tiesas taip pat lengvai ir tikrai, kaip ir tada, jeigu jos būtų įspaustos 
prote nuo gimimo““. 

Taigi Esė Locke'as aiškina, kodėl moralinis žinojimas realiai 
nepasiekė matematinio žinojimo lygmens panašiai kaip kadaise Eš- 
says on the Law of Nature jis aiškino, kodėl, nepaisant prigimtinės 
teisės universalumo, žmonių požiūriai į ją yra skirtingi**: pirmuoju 
atveju jis nurodė „nedovanotiną aplaidumą ir klastingumą **, an- 
truoju — faktą, kad „arba žmones valdo gilus įprotis bei tradiciniai 
pavyzdžiai, arba jie leidžiasi apimami aistrų ir todėl patiria kitų 
moralinę įtaką **. Ir viena, ir kita yra ignorancijos formos. 

Šitaip pasakius, reikia vis dėlto pabrėžti, kad Locke'o laikais 
jo empirizmas buvo vertinamas būtent kaip bandymas suardyti 
prigimtinės teisės stabilumą ir kartu kaip moralės bei religijos 


pagrindų destrukcija?. O nativizmas, tai yra teorija, skelbianti, kad 

Dievas įrašė moralines tiesas individų protuose ir širdyse, ne tik 
pelnė tuomet didžiulį populiarumą, bet ir atrodė esąs akivaizdus 
moralinio stabilumo garantas. Locke'as, aišku, remdamasis rimtais 
samprotavimais, atmetė tokias nativizmo pretenzijas. 
Aptikdamas savo prote tokius jame įrėžtus įgimtus teiginius, - tikino 
jis Esė, - Žmogus sugebėtų juos nesunkiai atskirti nuo kitų tiesų, kurių 
išmoko vėliau ir iš anų išvedė; ir lengviausia būtų žinoti, kokie jie ir 
kiek jų yra. <...> Nesunku nuspėti, kad jeigu skirtingoms sektoms 
priklausantys žmonės imtųsi sudaryti įgimtų praktinių taisyklių sąrašą, 
kiekvienas įtrauktų į jį tik tokias taisykles, kurios atitinka jo paties prie- 
laidas ir gali suteikti pagrindą jo Mokyklos ir Bažnyčios doktrinoms: 
štai akivaizdus įrodymas, kad tokių įgimtų tiesų nėra. Negana to, dau- 
gelis žmonių visiškai nėra linkę rasti savyje tokių įgimtų moralinių 
principų, tad nepripažįsta žmonių padermės laisvės ir, paversdami 
šitaip žmogų mašina, atmeta ne tik įgimtas, bet ir visokias moralines 
taisykles ir nepalieka galimybės tikėti jomis tiems, kurie nesupranta, 


kaip kas nors, neturėdamas veiklos laisvės, galėtų paklusti įstatymui". 


Faktiškai šis fragmentas turi du argumentus. Pirmas skelbia, kad 
nativistai, apeliuodami į įgimtų tiesų akivaizdumą, turėtų sugebėti 
ne vien išvardyti jas, bet ir gauti joms pritarimą, tačiau nepajėgia pa- 
siekti nei vieno, nei kito. Matome čia galbūt aliuziją į dekartiškojo 
tipo sistemą, kurios išeities taškas buvo prote atskleistos nekintamos 
tiesos, turinčios sudaryti viso žinojimo pagrindą. Tokios sistemos 
nėra, teigia Locke'as, ne dėl to, kad išvadų iš pirminių tiesų dary- 
mas būtų abejotinas, bet todėl, kad nėra nei tikrumo, nei susitarimo 
dėl šių tiesų turinio. Locke as čia pakiša mintį, kad tai, ką laikome 
šiomis tiesomis, iš esmės yra patyrimo kelyje įgytų pažiūrų visuma; 
taigi, jeigu išpažįstame tam tikrą religiją bei tam tikras pažiūras, jų 


skelbiamos tiesos mums atrodys pirminės ir įgimtos. 

Antras argumentas apeliuoja į išvadą, kai kurių darytą iš 
mechanikos. Buvo teigiama, jog, kadangi viskas - gamta, žmogus, 
visuomenė - funkcionuoja pagal mechanikos principus, moralinių 
kategorijų įvesti neįmanoma. Kvaila būtų teigti, kad mašina turi 
kažkokių įgimtų bruožų, kurie nesileidžia redukuojami į jos dalių 
judėjimo dinamiką. Moralumas galimas tuo atveju, jeigu yra laisvė; 
tik tuomet galime ką nors kvalifikuoti kaip gerą ar blogą. Mecha- 
nistinio determinizmo situacijoje nėra vietos laisvei, vadinasi, nėra 
vietos ir prigimtinei teisei, kuri yra moralinė teisė. Čia viešpatauja 
gamtos dėsniai, taigi — hizikos dėsniai. 

Šie argumentai yra tokie stiprūs, kad dera susimąstyti, ar jie 
negresia ne tik nativizmui, bet ir bet kokiam, net empiristiniam, 
prigimtinės teisės supratimui. Ar pavyktų apginti tokios teisės 
sampratą pripažinus, kad žmonės iš tikrųjų nesutaria dėl pamatinių 
moralinių klausimų, o deterministinę mechaniką laikant pagrindine 
gamtos teorija? Atrodo, jog pagal Locke'ą empirizmo pranašumas 
yra tas, kad jis sukuria tam tikras pažinimo galimybes, kurių netu- 
ri nativizmas. Juk, pasitelkus nativizmą, nesutarimas dėl pagrindinių 
moralinių skirtybių yra, — įsitikinęs Locke'as, — diskvalifikuojantis, 
o empirizmas, jei akcentuotume mokymą, suteikia galimybę sutar- 
ti dėl jų remiantis žinojimo raida. Nuomonių skirtingumai gali būti 
išeliminuoti arba aiškiai redukuoti verifikuojant jas remiantis paryri- 
mu ir atskiriant atsitiktinius, lokalinius bei partikuliarinius dalykus 
nuo universalių. Kitaip tariant, prigimtinę teisę galima traktuoti kaip 
postulatą ar veikiau kaip intelektualinę užduotį, kuri gali būti rea- 
lizuota vystantis empiristiniam mąstymui. Anksčiau minėtas šios teisės 
taisykles lengviau paremtume ir pagrįstume patyrimu pavyzdžiui, 
kad kontrakto suardymas sukelia politinę katastrofą — nei apeliuoda- 


mi į įgimtas žmonių intuicijas. 

Toks prigimtinės teisės supratimas atsispiria ir kitam 
prieštaravimui, nes leidžia panaudoti bendrą metodologiją tiriant 
ir gamtą, ir moralumą. Šia prasme gamtoje stebimas determiniz- 
mas negresia moralės egzistavimui. Net priešingai: galima sakyti, 
kad, nors moralės dėsniai, susiję su laisvės sfera, nėra mechanistinės 
fizikos dėsnių tąsa, vis dėlto šių dviejų tikrovės sferų analogija eg- 
zistuoja. Etinio empirizmo šalininkas veikia panašiai kaip fizikas 
teoretikas: stebi žmonių elgesį ir daro išvadas iš prote kuriamų 
idėjų, pamažu nustatydamas tam tikras natūralias moralės taisyk- 
les. Žinoma, žmonės yra laisvos būtybės, o „laisvės idėja nurodo 
galią, kurią turi žmogus, kad įvykdytų kokį nors veiksmą arba jo 
neįvykdytų, atsižvelgdamas į savo sprendimą ar mintį, protu pa- 
sirinkdamas vieną galimybę ir atmesdamas kitą“*. Todėl visiškai 
nebūtina, kad visi žmonės paklustų prigimtinės teisės principams 
taip, kaip teniso kamuoliukas, neturintis nei proto, nei valios (o tai 
yra laisvės sąlygos), paklūsta mechanikos principams. 

Kaip matyti iš to, kas pasakyta, empiristiškai suvokta prigimtinė 
teisė gali būti traktuojama dvejopai. Viena vertus, ši teisė atrodo 
besąlygiška, nepaneigiama ir nesileidžianti kaip nors reliatyvizuoja- 
ma, o kita vertus, atsižvelgiant į žmogaus laisvę ar jo nemokšiškumą, 
ji gali būti ignoruojama arba apeinama. Todėl ji neveikia žmogaus 
savaime, vien savo teisingumo galia, bet reikalauja pažintinės, taip 
pat politinės pastangos, kad būtų skleidžiama ir saugoma. O kadan- 
gi ši teisė paremta tiesos ir tikrumo garantija, ji turi tapti politinės 
veiklos tikslu. Juk be jos politinė tvarka egzistuoti negali. 

Šioje vietoje galima digresijos forma pridurti, kad panašiai 
atrodė situacija racionalistinėje tradicijoje; tai rodo ir Spinozos filo- 


sofija, kuri irgi siekė suderinti tiesos apie tikrovę besąlygiškumą su 

minčių skelbimo politiniame gyvenime laisvės principu bei su filo- 
sofavimo laisve. Individualus racionalistų, kaip ir empiristų, protas, 
atradęs gamtą valdančius dėsnius, turi jiems paklusti, o ne - vado- 
vaudamasis valios kaprizais — skelbti jiems paklusnumą. Jeigu tiesa 
mums atskleidžia pasaulyje viešpataujantį būtinumą, žmogus, pasi- 
naudodamas savo mąstymo laisve, turi siekti šį būtinumą suprasti, 
o politinė valdžia negali jo ignoruoti. Spinoza rašė savo Politiniame 


traktate: 


Juo laisvesnis yra žmogus, juo labiau dera pripažinti, kad jis būtinai 
turi saugoti savo buvimą ir valdyti savo protą; kiekvienas, aišku, su- 
tiks, kad čia nesiekiama supainioti laisvę su arbitralumu. Nes laisvė 
yra dorybė, arba tobulybė. Todėl dalykai, į kuriuos grimzta silpnas 
žmogus, negali būti priskirti jo laisvei. Žmogaus anaiptol nevadina- 
me laisvu dėl to, kad jis gali neegzistuoti arba nesinaudoti protu, bet 
[jis vertas tokio apibūdinimo] todėl, kad jis išsaugo galią egzistuoti ir 
veikti pagal žmogiškosios prigimties dėsnius. Juo labiau pripažįstame 
žmogų laisvą, juo mažiau turime pagrindo teigti, kad jis gali liautis 
naudojęsis protu ar blogiui teikti pirmenybę prieš gėrį. Todėl Dievas, 
kuris egzistuoja absoliučioje laisvėje, taip pat supranta ir veikia pagal 
būtinumą, tai yra egzistuoja, supranta ir veikia pagal savo prigimties 
būtinumą. Nėra abejonės, kad Dievas veikia pagal tą patį būtinumą, 
dėl kurio jis egzistuoja. O kadangi jis egzistuoja dėl savo prigimties 
būtinumo, veikia jis irgi dėl savo prigimties būtinumo, tai reiškia, 
kad jis veikia absoliučiai laisvai“! 

Ar vis dėlto šiuo atveju — kyla klausimas — neprieštaraujame to- 
lerancijos idėjai? Tikrai neprieštaraujame, — taip bent, atrodo, manė 
racionalistinės orientacijos filosofai, — nors čia atsiranda esminių 
jos kvalifikacijų. Remiantis ką tik pateikta citata derėtų kiek kitaip 
pažvelgti į kai kuriuos politinius Spinozos pasisakymus, pavyzdžiui, 

į entuziastingą konfesinio ir politinio pliuralizmo Amsterdame 

pagyrimą Teologinio-politinio traktato pabaigoje. 
Amsterdamo miestas, — rašė jis ten, — skina laisvės vaisius sukūręs 
puikią gerovę ir pelnęs kitų žmonių susižavėjimą. Šioje labiausiai 
klestinčioje šalyje, šiame puikiame mieste įvairių tautybių ir religijų 
žmonės gyvena kartu didžiausioje santarvėje ir neabejodami patiki 
savo turtus bendrapiliečiui nepriklausomai nuo to, ar jis yra turtin- 
gas, ar vargeta, ar paprastai elgiasi padoriai, ar ne. Jo religija ar sekta 
nelaikoma esminiu veiksniu: tai neturi reikšmės teisėjams nustatant 
jo kaltę; nėra tokios sektos, kuri būtų taip niekinama, kad jos atsto- 
vai — nieko neskriaudžiantys, mokantys mokesčius ir padoriai gyve- 


nantys — būtų netekę politinės valdžios apsaugos“. 


Kad ir kaip galėtų atrodyti, šiame fragmente nėra tolerancijos 
apologijos, jeigu ji turėtų reikšti pasitikėjimą privačių kaprizų teigi- 
niais bei įsitikinimą, kad žodžio ir tikėjimo laisvę valdo savireguliavi- 
mo mechanizmas. Tolesni fragmentai rodo, kad Spinozai rūpėjo kiti 
dalykai, atitinkantys anksčiau padarytus apibendrinimus. Jis įžvelgė 
sektų, kaip politinių sąjūdžių, grėsmę, o religinę atskalūnybę verti- 
no kaip pavojingą politinės neatsakomybės platformą. Todėl manė, 
kad ryžtinga suvereno intervencija privalo šį pavojų neutralizuoti. 
Ne anų sąjūdžių aktyvumas, o būtent intervencija prieš juos labiau 
atitiko proto principus. Tokie sąjūdžiai, pasak Spinozos, atsirado nei 
inspiruojami filosofų, nei veikiami intelektualinių diskusijų. Tikri 
filosofai turi rašyti ir mąstyti laisvės atmosferoje, bet tai nesudaro 
pavojaus valstybei. Susižavėjimas Amsterdamu kilo iš to, kad mie- 
stas, puoselėdamas filosofiją ir intelektualinę kultūrą, išugdė ne tik 
protingą ir stiprią politinę valdžią, bet ir visuotinę įvairių religijų bei 


konfesijų piliečių pagarbą proto tiesoms. 

Panašias esmines tolerancijos idėjos kvalifikacijas implikavo 
empiristinė filosofija, kuriai atstovavo Locke'as. Pasak jo, padaryti 
moralinę teisę — kaip valdžios, taip ir atskirų žmonių bei religinių 
bendrijų — politinės veiklos tikslu būtų ne tik pateisinamas, bet ir 
visais atžvilgiais natūralus žingsnis. Laiške apie toleranciją, apeliuo- 
damas į šv. Pauliaus Laišką Galatams (5, 19-21), kur kalbama, kad 
„nepaveldės Dievo karalystės“ tas, kuris leidžia sau tokius dalykus 
kaip „ištvirkavimas, netyrumas, gašlavimas, stabmeldystė, burti- 
ninkavimas, priešiškumas, nesantaika, pavyduliavimas, piktumai, 
vaidai, nesutarimai, susiskaldymai, pavydai, [žmogžudystės,] gir- 
tavimai, apsirijimai“, Locke'as rašė, jog šias „ydas reikia rauti su 
šaknimis taip pat rūpestingai bei atkakliai, kaip naikinamos sektos, 
jeigu kas nors, nuoširdžiai susirūpinęs dangaus karalyste, iš tikrųjų 
įsitikino, kad privalo pasistengti plėsti jos ribas“*“. Antrajame trakta- 
te apie valdžią Locke'as parašys, kad prigimtinė teisė privaloma net 
ikipolitinėje tikrovėje, nes visi priklauso gamtos ir Dievo kūrinių 
bendrijai“, o kas šią teisę pažeidžia, tas iškrinta ir iš šios bendrijos. 
Tokį žmogų, rašė Locke'as: 

galima sunaikinti dėl tų pačių priežasčių, dėl kurių nušaunamas vil- 

kas ar liūtas. Juk tokie žmonės nėra susieti visuotiniais proto dėsniais, 

neturi jokių kitų principų, išskyrus jėgą ir prievartą, taigi gali būti 
traktuojami kaip plėšrieji gyvūnai, pavojingos ir kenksmingos besti- 


jos, kurios tikrai gali sunaikinti tą, kuris patektų jų valdžion““. 


Kitaip nei šiuolaikinėse koncepcijose, Locke'as, gindamas religinę 
toleranciją, nedaug vietos skyrė tam, kas šiandien vadinama moraline 
tolerancija, — tokia kategorija būtų jam tikriausiai nesuprantama, — ir 
net Laiške jo pastabos šia tema dabartiniams liberalams skamba kiek 


šokiruojančiai“. Rašydamas ten, kad „išties didžiulė nauda būtų tie- 

sai, jeigu ją kada nors pagaliau paliktų ramybėj“, jis anaiptol neturėjo 
galvoj tiesos kategorijos ignoravimo politiniame gyvenime. Jam 
rūpėjo tik tie religijos aspektai, kuriuos vadino „praktinėmis ir speku- 
liaryviomis bažnyčios dogmomis“ ir kurie yra vien tikėjimo reikalas. 
Kalbėdamas apie kitus religijos aspektus, tuos, kuriems pagrindą su- 
teikia ir žinojimas, ir apreiškimas, kurie priklauso prigimtinei teisei, 
Locke'as visiškai neragino palikti tokios tiesos ramybėje. 
Papročių teisėtumas, — rašė jis, - kuris nėra menkiausia iš sudedamųjų 
religijos bei tikrojo dievobaimingumo dalių, turi didžiulę reikšmę 
ir civiliniame gyvenime; juo taip pat remiasi sielos ir valstybės 
išganymas. Todėl moraliniai veiksmai priklauso abiejų tribunolų - ir 
išorinio, ir vidinio — sferai ir paklūsta aukščiausiai ir pilietinio, ir 
naminio valdovo valdžiai, tai yra vyriausybei ir sąžinei“'. 
Prisiminus ankstesniame poskyryje nubrėžtą dviejų pri- 
gimtinės teisės taisyklių tipų skyrimą galima sakyti, kad politinei 
valdžiai Locke'as uždėjo pareigą stovėti abiejų sargyboje. Čia jis 
skyrėsi nuo Hobbeso, kuris tokią pareigą pripažino vien pirmojo 
tipo — susijusio su žmonių veiklos logika bei pusiausvyros būsenos 
išsaugojimu — atžvilgiu ir netraktavo antrojo tipo prigimtinės teisės 
kategorijomis. Pozityvias moralines vertybes Hobbesas kildino visų 
pirma iš valstybinės teisės nuostatų. Tiksliau sakant, nors ir neneigė, 
kad vagystė yra blogis, o sąžiningumas — gėris, bet ir nesutiko, kad 
galima vienareikšmiška ir besąlygiška jų interpretacija. Vagystė turi 
būti baudžiama remiantis ne prigimtine teise, nes neįmanoma duoti 
tokio jos apibrėžimo, kurio kas nors negalėtų užginčyti, o valstybine 
teise, kuri tokį vienareikšmišką apibrėžimą primeta. 
Jeigu tad kas nors turi būti pagrįstai vadinama kalte, — rašė jis De 


cive, - esant tokiai įvairovei tų, kurie tai vertina, negalima remtis 

veikiau vieno žmogaus nuomone nei kito tiesiog natūralios žmonių 
lygybės akivaizdoje. O kadangi nėra jokių kitų nuomonių apie daik- 
tus šalia individų nuomonių ir valstybės nuomonės, todėl aišku, kad 
valstybė turi nustatyti, ką pagrįstai reikia laikyti kalte. Taigi kaltė, 
arba nuodėmė, yra tai, ką prieštaraujančio valstybės nuomonei arba 


įstatymams kas nors padarė, atsisakė daryti, pasakė ar bent norėjo“. 


Tokia pozicija yra bandymas suderinti reliatyvizmą pamatinių 
moralinių problemų atžvilgiu su politiniu griežtumu. Mat, nors ir 
nepavyktų pagrįsti moralinio piktnaudžiavimo remiantis prigimtine 
teise, vis dėlto ši teisė kartu suteikia valstybei galią nustatyti krite- 
rijus atskiriant moralinius veiksmus nuo nemoralinių ir besąlygiškai 
šiuos kriterijus primesti. Taigi kas nors, kas „natūraliai“ yra nusikal- 
timas, valstybinės teisės požiūriu gali būti ne nusikaltimas. 

Juk nors prigimtinė teisė, — rašė Hobbesas, — draudžia vagystę, 

svetimoteriavimą ir panašius dalykus, vis dėlto, jeigu valstybinė teisė 

liepia tai padaryti, tai nėra vagystė, svetimoteriavimas ir taip toliau. 

Štai kadaise spartiečiai, leisdami jaunuoliams tam tikra tvarka slapčia 

paimti svetimus turtus, nutarė, kad šie turtai bus ne svetimi, o prik- 

lausys tam, kuris juos šitaip paims: taigi toks paėmimas slapčia ne- 
buvo vagystė. Panašiai barbarų lytiniai santykiai pagal jų teisę buvo 


teisėta santuoka““. 


Kitaip tariant, Hobbeso reliatyvizmas menkino moralines ver- 
tybes, nusmukdydamas jas nuo absoliutaus lygmens iki valstybinių 
teisių, tačiau anaiptol neatmetė būtinumo jų laikytis. 

Kita prigimtinių taisyklių rūšis — rules of prudence, susijusios 
su individų veiklos pusiausvyros mechanizmais — irgi gina valstybę, 
nors šiuo atveju aukštesniojo autoriteto jėga ir apeliuodama į 
prigimtį. Tai, be kita ko, taikoma tiems, kurie neigia Dievo valdžią 


(ir jį patį), arba ateistams, bei tiems, kurie neigia suvereno valdžią. 

Vieni ir kiti tiesiogine prasme yra teisės priešai (nes neigia šią teisę 


nustatančius autoritetus), o todėl stoja prieš natūralias taisykles. 


Ateistą baudžia tiesiog pars Dievas, Dievo pastatyti karaliai. Ir 
bausmė jam atitenka ne kaip valdiniui iš karaliaus už tai, kad nesilaikė 
taisyklių, o kaip priešui iš priešo už tai, kad nenorėjo pripažinti 
taisyklių. Tai reiškia: karo teisės pagrindu, kaip buvo gigantams, 
theomachous. Nes žmonės, kurie nepaklūsta nei bendram valdovui, 


nei vienas kitam, yra priešai“. 

Panašiai maištininkai, išdavikai ir kiti, pripažinti nusikaltę prieš 
valstybę, baudžiami ne pagal valstybės, o pagal prigimtinę teisę, tai 
yra ne kaip blogi piliečiai, bet kaip valstybės priešai; ne remiantis 


įgaliojimais, kuriuos suteikia valdžia, bet karo teisės pagrindu*!. 


Voliuntarizmas ir 
racionalizmas 


Kad ir kaip buvo deklaruojami prigimtinės teisės absoliutumas 
ir universalumas, vis dėlto gali kilti abejonių, ar iš tikrųjų tokios kva- 
lifikacijos suderinamos su empirizmu. Juk moralės sfera —- Hobbesui, 
Locke'ui ir kitiems tai buvo akivaizdu — nėra gamtos tęsinys, ir tokiu 
atveju mechanikos dėsniai čia negali būti taikomi. Papročių, elgesio 
ir politikos srityje empirizmas — paremtas indukcija, taigi atskirų 
faktų apibendrinimu - atrodo teikiąs silpnesnį pagrindą prigimtinei 


teisei nei nativizmas ar racionalizmas. Beje, tai pripažįsta patys auto- 


9() TOLERANCIJA 


riai, — jie tiesiog daro prielaidą, kad laisvos valios žmonės nebūtinai 
turi laikytis natūraliomis vadinamų taisyklių. O jeigu taip, galėtume 
argumentuoti, kad Hobbeso ir Locke'o teiginiuose aptinkamas mo- 
ralinis bei politinis griežtumas yra veikiau akcidentinis nei esminis; 
kad jis kyla labiau iš autorių temperamento, epochos atmosferos ar 
kai kurių ne pirmos svarbos jų sistemų tezių (pavyzdžiui, perdėtas 
pavojų politinei taikai akcentavimas); kad todėl jų teorijose slypi 
tam tikras būtent su empirizmu susijęs tolerantiškumo potencialas, 
kuris galėtų išaugti kitomis kultūrinėmis aplinkybėmis; kad, kitaip 
tariant, jų prigimtinės teisės netolerantiškumas yra tik tariamas, nes 
jie iš esmės teikia prielaidas, kurios rodo, jog ilgainiui tokia reikli 
teisė turi pasidaryti neįgyvendinama. 

Abiejų autorių empirizmas vis dėlto nebuvo tolygus indukcio- 
nizmui. Todėl dera paklausti, koks iš esmės yra prigimtinės teisės pa- 
grindas? Kad atsakytume į šį klausimą, o kartu ir į klausimą, iškeltą 
ankstesnėje pastraipoje, turime prisiminti kone visoje prigimtinės 
teisės istorijoje minimą skyrimą. Tai racionalistinio ir voliuntaristi- 
nio teisės supratimo skyrimas: racionalistiškai suprasta prigimtinė 
teisė buvo įrašyta į realybę ir prieinama proto pažinimui, o suprasta 
voliuntaristiškai, įpareigojo todėl, kad atsirado iš Dievo valios. 

Racionalistinės interpretacijos pavyzdys galėtų būti Suarezo 


formuluotė: 


...net jeigu Dievas neegzistuotų arba neteisingai spręstų apie daik- 
tus, vis vien teisingo proto, kuriuo disponuoja žmogus, sprendimai, 
visuomet patvirtinantys jo įsitikinimus, kad, pavyzdžiui, melas yra 
blogis, būtų tokio pat teisinio pobūdžio, kokio ir yra šiandien, nes 
tai yra taisyklė, pačioje smerkiamo dalyko prigimtyje nurodanti eg- 


zistuojant blogį“. 

Voliuntaristinės interpretacijos atstovas buvo Ockhamas, o iš 
politinių mąstytojų klasikinę interpretaciją pateikė Marsilijus Pa- 
duvietis: 

Dieviškoji teisė yra žmonių nesvarstytinas tiesioginis Dievo įsakymas 

dėl laisvų veiksmų, kuriuos žmonės turi vykdyti arba kurių turi 

vengti šiame pasaulyje atsižvelgdami į siektiną tikslą ar kokią nors 


naudingą situaciją būsimame pasaulyje“?. 


Kuri prigimtinės teisės interpretacija buvo naujųjų amžių 
politinėje filosofijoje populiaresnė — ginčytinas dalykas, tačiau kai 
kurie autoriai suplakdavo abi orientacijas. Grocijaus, įtakingiausio 
prigimtinės teisės teoretiko darbuose, tiesa, matome ryškų 
racionalistinį motyvą, — pavyzdys būtų ankstesniame skyriuje ci- 
tuotas sakinys, jog net pats Dievas negali pakeisti dėsnių“*, — bet 
atsiranda čia ir aiškių voliuntarizmo elementų“. 

Žinoma, nėra taip, kad kiekviena šių orientacijų vienareikš- 
miškai ir tiesiog iš esmės implikuotų arba teisės taikymo griežtumą, 
arba toleranciją. Voliuntarizmą ir racionalizmą galima traktuoti ir 
kaip remiančius autokratizmą, ir kaip jį griaunančius. Voliuntariz- 
mas, teisės pagrindą nukeliantis į arbitralų dieviškojo ar žmogiškojo 
suvereno sprendimą, gali būti pripažintas galingu teisės desakra- 
lizavimo veiksniu, taigi atveriančiu kelią lanksčiam reliatyvizmui; 
tačiau kita vertus, galima jame matyti bet kokių objektyvių barjerų, 
saugančių žmogų nuo valdžios kaprizų, naikinimo tendenciją. 
Panašiai galima samprotauti apie racionalizmą: viena vertus, jis 
pakiša valdžiai aukštesnes normas, šitaip ją apribodamas ir apsaugo- 
damas valdinius, kita vertus — suteikia normoms nepaprastai stiprias 
sankcijas, o tai gali jas paversti reiškinio, dabartinių autorių vadina- 


mo moraline netolerancija, įrankiu. 

Ir Hobbesą, ir Locke'ą pagal jų deklaracijas galima laikyti 
voliuntaristais. Ypač pirmąjį, laikomą kone chrestomatiniu vo- 
liuntaristu — tai liudija dažnai cituojama formulė iš 15-ojo Levia- 
tano skyriaus: „įstatymas tiesiogine prasme yra žodis to, kuris turi 
įgaliojimus įsakinėti kitiems“ (law, properly, is the word of bim, that 
by right hatb command over otbers)*“. Tačiau kita vertus, aptinkame 
racionalistiškai skambančių Hobbeso fragmentų; pavyzdžiui, 14- 
ajame Leviatano skyriuje skaitome: „Prigimtinė teisė (/ėx naturalis) 
yra nurodymas arba taisyklė, kurią atranda protas ir kuri draudžia 
žmogui daryti tai, kas naikina jo gyvybę arba atima iš jo priemones 
šią gyvybę išsaugoti 


Hobbeso komentatoriai nesutaria, ar prigimtinės teisės 

taisyklės jo teorijoje iš tikrųjų yra sankcionuoti Dievo valios, ar tai 
veikiau yra tiktai rules of prudence, taigi protingo elgesio principai**. 
Kontroversija yra net platesnio pobūdžio: tai susiję su Dievo vaid- 
meniu visoje sistemoje. Jeigu jo valia sankcionuoja teisę, Dievas, 
aišku, turi savo vietą Hobbeso sistemoje; jeigu prigimtinė teisė tai 
pačios save grindžiančios rules of prudence, Dievas tampa nereikalin- 
ga kategorija. Argumentas šios pastarosios versijos naudai, žinoma, 
būtų (kaip parodyta anksčiau) pirmojo prigimtinės teisės taisyklių 
tipo autonomiškumas ir galimybė jas sankcionuoti neatsižvelgiant į 
Apreiškimo tiesas. O voliuntaristinę religinę interpretaciją remiantis 
argumentas yra giliai visoje Hobbeso sistemoje slypinti suvereno ir 
Dievo analogija**. Hobbeso pasaulyje egzistuoja valdžios grandinė — 
nuo dirbtinės, kylančios iš sutarties dėl valdovo suverenumo, iki 
natūralaus Dievo suverenumo. Kitaip tariant, Hobbeso pasaulis 
kaip visuma yra voliuntaristinis, kur valia yra galutinė valdovo in- 


stancija. Taigi paklusnumas įstatymams kyla ne tik iš racionalaus 


Prigimtinė teisė ir tolerancija 03 


savo intereso suvokimo, bet ir iš racionalaus valdžios kaip suvereno 
valios supratimo. Todėl matome čia ne tik paprasto apskaičiavimo 
elementą, neišvengiamai susijusį su egoistiniu racionalizmu, bet 
ir bausmės baimės elementą kaip nuolatinį teisingumo sistemos 
dėmenį. Tačiau tai nėra paprasta baimė, apie kurią kalbėtume suvo- 
kdami Hobbeso intuiciją vulgarios valdymo technologijos katego- 
rijomis, taigi kaip požiūrį, kad tvarkai palaikyti žmonės turi jausti 
žemiškos ir dieviškos valdžios baimę. Juk tokia baimė ir racionalus 
paklusnumas yra ne valdžios išsaugojimo technikos elementai, o 
egzistencinės situacijos, kurioje gyvena ir veikia Hobbeso žmogus, 
esmė. Visa politinė sistema ir valdžios struktūra yra paprasta šios 
egzistencinės situacijos konsekvencija — čia valia, ir tik ji, yra mora- 
liai pasaulį organizuojantis veiksnys (beje, ji gali būti ir pagrindinis 
jo moralinės dezorganizacijos veiksnys). Šia prasme galima sakyti, 
kad griežtumas yra neatsiejamas Hobbeso koncepcijos bruožas, ir 
prigimtinė teisė neatliks savo funkcijos remdamasi vien savo racio- 
nalumu. Galima, aišku, kaip daro kai kurie komentatoriai, izoliuoti 
prigimtinės teisės taisykles kaip nepriklausomas rules of prudence, 
bet tuomet turėtume pakeisti egzistencinę žmogaus situaciją ir nu- 
tolti nuo tos, kurią pateikė Hobbesas. Tada ir griežtumas taptų iš 
esmės ne itin svarbiu bruožu, o tolerancija — kaip rules of prudence 
padarinys — įgytų potencialiai pagrindinę reikšmę. 

Nėra ženklų, kad Hobbesas galėtų sutikti su tokia galimybe. 
Į toleranciją jis apeliavo kelissyk, tačiau darė tai su gana savotiška 
intencija, kuri išskiria jį iš tolerancionistų ir iš jos priešininkų būrio. 
Jeigu pavyktų apibūdinti Hobbeso tolerancijos - kaip geros politinės 
santvarkos išvestinės — pažangą, tai būtų ne atlaidumo didėjimas 


ir griežtumo mažėjimas, bet neracionalios prievartos pakeitimas 

racionaliąja. Todėl Hobbesas galėjo Leviatane parašyti politinio au- 
toritarizmo pagyrimą ir kartu, neprieštaraudamas pats sau, pagirti 
religinę toleranciją. Jis rašė apie valstybinę religijos kontrolę, apie tai, 
kad valdovas turi prižiūrėti dogmas; tokią kontrolę jis laikė suvereno 
valios išraiška, kuri yra akivaizdus pirmapradžio laisvų ir racionalių 
žmonių kontrakto padarinys. Bet jis rašė taip pat (47-ame Leviatano 
skyriuje) apie tolerancijos būtinumą ir džiaugsmingai vaizdavo, kaip 
ant Reformacijos bangos žlunga religinė žmonių elgesio kontrolė, 
atsiradusi be kokio nors sąryšio su prigimtine teise“. Naujosios 
autoritarinės valstybės kūrimas — bent jau tokią išvadą galima pa- 
daryti skaitant Hobbesą — tampa įmanomas kartu yrant iracionaliai 


prievartai ir tradicinėms religinės priklausomybės tormoms. 


Locke'as: tarp 
voliuntarizmo ir 
racionalizmo 


Jaunasis Locke as irgi patyrė voliuntaristinės prigimtinės teisės 
interpretacijos įtaką. Ir Two Tracts, ir Essays on the Law of Nature 
teisę pristato visų pirma kaip kilusią iš Dievo valios ir Dievo valios 
legirimuotą. Žemesnio lygio teisę nustatantis valdovas traktuojamas 
kaip tolimas Aukščiausiojo Valdovo, kuriančio Aukščiausiąją Teisę, 


atspindys. Voliuntarizmas — panašiai kaip ir Hobbeso, bet kiek ki- 


Prigimtinė teisė ir tolerancija 05 


taip — lemia specifinį žmogaus prigimties supratimą. Minėtuose 
veikaluose gausu pastabų apie žmonių padermės silpnumą, įgimtą 
jos polinkį į klaidas bei nuodėmes, kurioms vienintelis barjeras gali 
būti valdovo valios primesta drausmė. Todėl teisė nėra taisyklių, 
kurios atsiveria žmonėms laisvame racionalios refleksijos procese, 
rinkinys, — tam jie yra pernelyg silpni moraliai, o kartu ir intelek- 
tualiai, — bet iš valdovo sprendimų kilę nurodymai. 

Tačiau taip pasakius, kartu reikia pabrėžti, kad voliuntarizmas 
neatstoja visos jaunojo Locke'o koncepcijos, ir tai todėl, kad iki galo 
nepagrindžia politinės tvarkos, kuri ryškėja jo Two Tracts. Voliun- 
tarizmas gali laisvai — psichologiškai net labiau nei logiškai — virsti 
paternalizmu: teisę kurianti politinė valdžia yra, viena vertus, mo- 
deliuojama pagal Dievo valdžią, kita vertus - pagal tėvo valdžią (juk 
ta pirmoji irgi yra Dievo Tėvo valdžia). Pagal Parkerį, pavyzdžiui, — 
apie tai kalbėjome ankstesniame skyriuje, - žmonės gimsta jau tam 
tikroje paternalistinėje priklausomybės santvarkoje. Jaunasis Loc- 
ke'as atsižvelgė į tokią galimybę antrame iš savo Two Tracts, tačiau, 
kaip rodo kontekstas, ji nepasirodė jam nei vienintelė galima, nei 
labai įtikinama. Tas paternalizmas implikavo, kad valdovas yra Die- 
vo pateptasis: 

jeigu pareigūnas turi valdyti dėl savo kilmės ir jeigu jis turi Dievo 

duotus sostą ir skeptrą dėl savo būdo bei prigimties, negali būti jokių 

diskusijų, kad jis yra vienintelis krašto ir jo gyventojų valdovas, ne- 
apribotas kontrakto ar sąlygų ir gali daryti viską, ko nedraudžia Die- 
vas, nes paklūsta tik Jam ir tik iš Jo yra gavęs įgaliojimą egzistuoti ir 


valdyti“!. 


Kodėl tokia galimybė yra Locke'ui ne itin priimtina, supra- 


sime palyginę ją su dviem kitomis, kurias jis mini. Viena jų kyla 

iš įsitikinimo „prigimtine teise pagrįstos žmonių lygybės“ egzista- 
vimu. Bet kadangi esant visų lygybei valstybė neįmanoma, žmonės 
dalį savo laisvės nutaria atiduoti valdovui, kuris, „remdamasis visuo- 
tiniu susitarimu, disponuoja valdžia ir natūraliu kiekvieno individo 
įgaliojimu **. Kita galimybė atsiranda tuomet, kai „bet kuri valdžia 
laikoma ateinančia iš Dievo, bet manoma, kad asmens, šią valdymo 
galią įgyjančio, nominavimas ir paskyrimas yra liaudies reikalas'**. 
Kaip matyti, apeliavimas į prigimtinę teisę vyksta visų pir- 
ma kontraktualizmo kontekste. Paternalizmui prigimtinė teisė ne- 
reikalinga, bet ne ta prasme, kad ji nėra privaloma ja grindžiamoje 
valstybėje (ji turi būti privaloma visur ir visada), o todėl, kad tie- 
sioginis ir aukščiausias žmonių autoritetas yra ne šioji teisė, o 
valdovas. Kontraktualioje valstybėje, taigi tokioje, kur individai 
atiduoda dalį savo laisvės — ar net ją visą — valdovui, teisė būna 
esminis elementas formuojantis santvarkai. Ankstesnės valdžios ne- 
buvimas padaro ją vienintele garantija ir kokios nors tvarkos prin- 
cipu, kol susikurs valstybė. Kad ir koks didžiulis būtų Zwo Tracts ir 
Antrojo traktato apie valdžią skirtumas, šiame pastarajame veikale 
brandus Locke'as pakartos šią mintį, nors labiau išplėtota forma, 
piešdamas ikipolitinės tikrovės būklės vaizdą, kur valdo tiktai vi- 
siems privaloma prigimtinė teisė. Taigi, nors jaunojo Locke'o teisė, 
įpareigojanti žmones pradinėje situacijoje, kai jie sudaro valdovą 
iškeliantį kontraktą, yra voliuntaristinio pobūdžio, artimesnė šiems 
žmonėms atrodo veikiau racionalistinė jos interpretacija; ikipoliti- 
niai individai įsivaizduojami kaip racionalios būtybės, kurios, su- 
pratusios natūralią tvarką, racionaliai nusprendžia atsižadėti savo 
laisvės. Paternalistinės ir kontraktualiai pamatuotos valstybės kon- 


trastas leidžia teigti, kad pirmojoje individų priklausomybė yra 

amžina ir besąlygiška, o antrojoje kyla iš racionalaus natūraliosios 
tvarkos pažinimo, taigi procese, kuris veikiau susijęs su požiūriu, 
kad prigimtinė teisė yra objektyvaus pobūdžio ir jos objektyvumas 
yra suvokiamas protu. Paternalizmo žmogus yra autonominės va- 
lios nerekusi būtybė, gyvenanti ir veikianti Dievo paskirto valdovo 
valios primestų taisyklių rėmuose. Užtat kontraktualizmo žmogus — 
kad galėtų leisti atsirasti valdžiai, atstovaujančiai visų ir kiekvieno 
valiai — turi būti intelektualiai sąmoninga ir protinga būtybė, kuri, 
remdamasi žiniomis apie tikrovės prigimtį, sąmoningai ir protingai 
nusprendžia dėl autoritarinės santvarkos sudarymo. 

Vėlesniuoju savo filosofinės raidos laikotarpiu, nors ir pakeitęs 
politines pažiūras, Locke'as neatsižadėjo voliuntarizmo. Galbūt tei- 
singiausia būtų pasakius taip: kalba, kurią jis vartoja samprotau- 
damas apie teisę, yra voliuntaristinė, tačiau turinys kartais atrodo 
artimas racionalizmui. Ryškiausiai tai matyti Esė. 

Jeigu taisykle laikau aukščiausio nematomo įstatymų kūrėjo valią, — 

rašė Locke'as, — vadinu veiksmą geru arba blogu, nuodėme arba pa- 


reigos įvykdymu priklausomai nuo to, ar jis, mano manymu, yra 


Dievo lieptas, ar uždraustas““. 


Bendroji formulė čia yra aiškiai voliuntaristinė, nes būtent 
Dievo valia explicite paversta teisės šaltiniu. Principų kodifikacija 
ir moralinis poelgių vertinimas remiasi — pakartokime — veiksmų 
ar valstybinės teisės įstatymų palyginimu su taisyklėmis, kurias 
davė „aukščiausias nematomas įstatymų kūrėjas“, konstatuojame 
atitikimą ar neatitikimą, ir pirmasis byloja apie moralumą, o antra- 
sis — apie prasikaltimą. Erika ir įstatymų kūrimas iš esmės yra ma- 
tavimo menas: poelgių ir nurodymų dėliojimas atsižvelgiant į tuos 


aukščiausius matus. O jeigu taip, jeigu moralumo mokslas — kaip 

buvo teigiama viename iš anksčiau minėtų fragmentų — gali būti 
realizuojamas kaip kone matematinio tikslumo dedukcinė siste- 
ma, vadinasi, turime čia iš esmės aiškius racionalizmo elementus. 
Toje srityje, kur kodifikuojami teisės principai ir taikomi moraliniai 
vertinimai, žmogus veikia remdamasis objektyviomis taisyklėmis, 
kurių jis pakeisti negali, prie kurių turi prisitaikyti ir pagal kurias — 
atsižvelgdamas į atitikimo ar neatitikimo kriterijus — privalo viską 
įvertinti. Nežinia, kokia yra neutraliųjų dalykų sfera, kurią apibrėžia 
tiktai įstatymų kūrėjo valia, tačiau ji, be abejo, negali būti tokia 
plati, kaip norėjo autoritaristai, tarp jų ir jaunasis Locke'as. For- 
muluojant preciziškiau: juo didesnį vaidmenį priskiriame prigimti- 
nei teisei ir juo labiau pasitikime galimybe vertinti žmonių poelgių 
ir jos taisyklių atitikimą ar neatitikimą, juo siauresnė bus visiškai 
neutralių dalykų sritis, kurią politinis suverenas gali besąlygiškai 
kontroliuoti. 

Kyla vis dėlto klausimas apie tų aukščiausių sprendimų 
teisėtumą. Bet kokia abejonė dėl jų teisingumo ar bent mūsų in- 
terpretacijos pernelyg komplikuoja visą sumanymą. Juk gali susi- 
daryti įspūdis, kad, konstruodami iš vidaus sutelktą moralinę teisinę 
sistemą, remiamės prielaidomis, kurių patys nesugebame pagrįsti ir 
dėl kurių galime rimtai abejoti. Tokia mintis nebuvo svetima ir Loc- 
ke'ui. Toliau Esė jis rašo: 

Įgyju deramą supratimą apie santykius, kuriuos pavadinau mora- 

liais, kai veiksmą lyginu su taisykle, nepriklausomai nuo to, ar ji 

yra teisinga, ar ne. Nes, matuodamas ką nors jardu, žinau, ar mano 
matuojamas daiktas yra ilgesnis, ar trumpesnis nei tai, ką manau 
esant jardu, nors galbūt jardas, kuriuo aš matuoju, ne itin tiksliai 


atitinka pavyzdį... Net jeigu matas buvo netikras ar aš suklydau jį 

įvertindamas, vis vien mano pastebėtas palyginamų daiktų atitikimas 


ar neatitikimas leidžia man suvokti jų santykį“. 


Traktuodami šiuos sakinius paraidžiui ir nuosekliai, turėtume 
gauti anksčiau minėtą desakralizuotą teisės koncepciją, kurią siūlo 
voliuntarizmas. Tačiau ji ne iki galo tenkina Locke'ą. Jo tekstuo- 
se yra įvairių mėginimų įveikti arbitralumo grėsmę aukščiausioms 
taisyklėms: vienas jų — tai šen bei ten atsirandantis hedonistinis 
motyvas (tačiau apeikime jį šioje knygoje), kitas — voliuntaristinis 
prigimtinės teisės sankcionavimas, anksčiau minėtas Antrojo trak- 
tato fragmente, kur matėme — nepaprastai svarbią šio veikalo visu- 
mai — apeliaciją į gyvybės išsaugojimo kategoriją. Sakė ten Locke'as, 
kad esame Dievo nuosavybė, o jis nori išsaugoti mūsų gyvybę; tai 
reiškė, kad taisyklių kriterijus gali būti svarbus žmonių išlikimui. 

Vis dėlto manau, - ir tai nėra nepaprasta nuomonė, - kad Loc- 
ke'as niekada neabejojo nei aukščiausiojo įstatymų kūrėjo aukščiausių 
taisyklių teisingumu, nei mūsų žiniomis apie jas. Jis traktavo jas kaip 
besąlygišką duotybę, ir tai, nepaisant voliuntaristinės kalbos, darė jį 
artimesnį racionalistinei interpretacijai. Bet kuriuo atveju tekste nėra 
jokių ženklų, kad jis būtų svarstęs tų aukščiausių taisyklių ar nors 
mūsų žinojimo apie jas netikrumo galimybę. Nėra taip pat ženklų, 
kad jis — kaip tai darė Hobbesas — perteiktų moralinių vertybių 
interpretaciją politiniam suverenui ir paverstų jį vieninteliu jos ar- 
bitru. Negana to, galima manyti, kad, nepaisant voliuntaristinių 
deklaracijų, smerktini veiksmai - kad ir žmogžudystė — buvo jo taip 
kvalifikuojami ne vien dėl to, kad jie kelia grėsmę žmonių išlikimui, 
bet ir todėl, kad jie iš esmės yra blogi. 

Taigi kyla klausimas, kodėl Locke'as nebuvo nuoseklus ir nežengė 


vienu ar kitu prigimtinės teisės interpretavimo keliu. Tikriausiai — ir 

tai gana akivaizdus atsakymas — pars racionalizmas atrodė jam esąs ne- 
pakankama perspektyva, panašiai kaip ir ne iki galo galėjęs jį tenkinti 
grynas voliuntarizmas. Tai, ką jis pasirinko, buvo savotiškas vieno ir 
kito derinys, o kaip toks derinys yra įmanomas, parodė Reasonableness 
of Christianity, kur pabaigos skyriuose jis rašė, kokios naudos davė 
žmonijai apreiškimas. Prigimtinė teisė, teigiama ten, buvo atrasta ir 
aprašyta filosofijos, tačiau pasirodė nepakankama žmonių nusistaty- 
mui pakeisti. Pats visuotinių moralės taisyklių atskleidimas pasitelkus 
protą neturi tiek galios, kad paveiktų žmonių būdą. Taigi — galima pa- 
daryti išvadą — iš esmės turi būti apribotas argumentas, apeliuojantis į 
išlikimą kaip natūralų, Dievo duotą elgesio principą; juk žmogus gali 
arba nesuprasdamas, arba dėl valios silpnumo pasiduoti tokioms pa- 
gundoms, kurios ilgainiui pasirodys jo išlikimui kenksmingos. Apie 
to meto, kai atsirado Apreiškimas, dvasinę situaciją Locke'as rašė: 
Filosofija turbūt jau išsisėmė ir padarė viską, ką galėjo, o jeigu būtų 
padariusi daugiau — nors, kaip žinome, to nepadarė — ir remdamasi 
nekvestionuojamais principais būtų davusi mums etiką mokslo pavidalu, 
kaip matematika, kur kiekvienas elementas yra įrodomas (išskirta mano — 
R. L), tai vis vien nepadarytų didesnės įtakos žmogui jo dabartinėje 
netobuloje būsenoje, o ir netaptų reikalingu vaistu. Dauguma žmonių 
neturi laiko ir sugebėjimų suprasti įrodymus ar juos realizuoti... Tikėtis, 
kad darbininkai ir prekiautojai, audėjos ir melžėjos pasitobulins šitaip 
suprantamoje etikoje, yra lygiai taip pat beprasmiška, kaip ir tikėtis, 
kad jie taps puikiais matematikais. Duotas įsakymas yra tikriausias ir 
vienintelis kelias priversti juos paklusti ir laikytis drausmės. Didžiulė 


dauguma nesugeba pažinti ir todėl turi tikėti“. 


Taigi Locke'as teigia, kad, viena vertus, egzistuoja amžinų ir 
nekintamų moralinių principų rinkinys, protas juos atskleidžia, o 


filosofija jų pagrindu gali sukurti rišlią dedukcinę etinę sistemą, 

bet, kita vertus, reikalingas įsakymas ir akivaizdus Dievo valios 
apreiškimas, o tai mums davė krikščioniškoji religija. Toks proble- 
mos pateikimas turi sąskambių su tuo, ką rašė Hobbesas, kai imp/i- 
cite pripažino grynojo iki rules of prudence redukuotos prigimtinės 
teisės racionalumo nepakankamumą. Tačiau panašumas čia tik taria- 
mas. Brandusis Locke'as, kitaip nei Hobbesas, nepiešia kokios nors 
ypatingos egzistencinės situacijos, o veikiau pateikia — viena ver- 
tus, gana akivaizdų, o kita vertus, kiek paviršutinišką — sociologinį 
žmonių elgesio stebėjimą. Įsakymas — Dievo ar suvereno — yra tad 
veiksmingos sociotechnikos, kuri taikoma nemokytai masei, dalis, 
o ne rūpesčio dėl išlikimo determinuotos ir baimės veiksniui neat- 
sparios žmogaus prigimties konsekvencija. Šiuo požiūriu galima 
teigti, kad prigimtinės teisės, o ir įstatymų kūrėjo valios griežtumas 
nėra toks integralus Locke'o sistemos elementas kaip Hobbeso. Tai 
anaiptol nereiškia, kad religinės ir moralinės tolerancijos asimetrija 
brandžiajam Locke'ui yra menkas dalykas. Tai reiškia tik, kad kas 
nors, apeliuojantis į Locke'o palikimą, gali sumenkinti visą griežtos 
prigimtinės teisės realizacijos problemą. Mat šioje koncepcijoje yra 


tam tikras ryškus motyvas, tokį sumenkinimą leidžiantis. 


Tolerancija ir pažinimas 


Trumpiausiai Hobbeso ir Locke o skirtumą mus dominančiu klau- 
sirmu galime suformuluoti šitaip. Leviatano autorius neskiria politinio ir 


pažįstančio žmogaus, o štai Locke'ui toks skirtumas — nors ir paties fi- 

losofo neartikuliuotas — turi didžiulę reikšmę. Visa Leviatano struktūra 
ir pateiktos čia išvados rodo, kad Hobbesas nedaro šuolio pereidamas 
nuo žmogaus kaip pažįstamos būtybės aprašymo prie jo aprašymo kaip 
politinės būtybės. Hobbesas pradeda analizę apibūdindamas žmogaus 
pažinimo būdą, emocijų, juslių, racionalaus sprendimo vaidmenį, jo 
egzistencinę situaciją, determinuotą rūpestį dėl gyvybės išsaugojimo, 
kad švelniai pereitų prie politinių ir institucionalinių problemų. Visa 
valstybės-Leviatano ir jos racionalaus griežtumo koncepcija kyla iš tų 
pirminių psichologinių bei epistemologinių nuostatų. Ir nors tai nėra 
besąlygiškas sekmuo, — galbūt pavyktų sukurti kitą psichologinę ir 
epistemologinę koncepciją, kuri atitiktų valstybės-Leviatano teoriją, — 
bet nekyla abejonių, kad šioje valstybėje gyvena veikalo pradžioje 
aprašytos ir apibūdintos būtybės. 

Tokios vienareikšmiškos išvados vis dėlto nepadarytume Locke 'o 
atžvilgiu. Dalis problemų kyla dėl gana paprastos priežasties. Hob- 
besas įdėjo į Leviataną savo hlosofijos visumą, taigi natūraliai siekė 
suderinti visus elementus, o Locke'as atskiroms problemoms paskyrė 
atskirus veikalus. Taigi interpretuotojui visuomet kyla klausimas, kiek 
pastabos apie religiją iš Reasonableness of Christianity atitinka Antrojo 
traktato apie valdžią politinę filosofiją ir Laiškuose išdėstytą toleran- 
cijos koncepciją bei kokiu mastu visa tai būtų galima koherentiškai 
suderinti su Zhoughts on Education edukacijos koncepcija bei Esė apie 
žmogaus intelektą epistemologija. Kadangi nemanau, kad pavyktų 
konstatuoti kokį nors esminį visos sistemos nenuoseklumą, bandy- 
siu apginti požiūrį, jog tolerancijos kategorijos atžvilgiu Locke o epi- 
stemologija nukreipia į kiek kitokias išvadas nei jo politikos teorija. 
Kalbant konkrečiau, politikos teorija gerokai apriboja toleranciją (tai 


buvo parodyta ankstesniame skyriuje), o prigimtinė teisė politiniame 

kontekste implikuoja tam tikrą griežtumą ir neteikia pagrindų mo- 
ralinei tolerancijai (tai parodė ankstesnė šio skyriaus dalis), užtat epi- 
stemologiniame kontekste tolerancija tampa daug labiau įtikinama 
ir stipresne sistemos kategorija. Politinis žmogus — formuluojant šią 
mintį dar kitaip — aiškiai mažiau naudojasi tolerancija nei žmogus, 
suvokiamas kaip pažinimo subjektas. 

Pradėkime nuo teiginio, kad Locke'o epistemologijoje yra 
sąvokų, kurias galima pavartoti aprašant netolerancijos reiškinį. Svar- 
biausia jų yra Epthusiasm, arba „jausmų pakilimas“. Šią kategoriją 
Locke'as įvedė norėdamas parodyti ribą, skiriančią teisingą proto ir 
apreiškimo vartojimą nuo neteisingo. Pagrindinė filosofo intencija 
aiški: nei proto žinios, nei per apreiškimą žmonėms perduota infor- 
macija nekelia grėsmės žmogui; tai, kas jam gresia, kas atima iš jo 
išmintį ir stumia į neatitaisomą apgaulę, yra kitos rūšies įsitikinimas, 
kurį Locke'as apibūdina kaip tik žodžiu Entbusiasm. 

Turiu galvoj, — rašo jis Esė, - jausmų pakilimą, kuris nustumia į šalį 

protą, norėdamas viršum visko iškelti protui nepavaldų apreiškimą. 

Tačiau iš tikrųjų jis panaikina ir protą, ir apreiškimą, — suteikda- 

mas jų vietą nepagrįstiems fantazijos vaisiams, ištrauktiems iš savo 


smegenų, — ir laiko juos pažiūrų bei elgesio pamatais“. 


Kaip žinojimas, nesvarbu, proto ar apreikštas, remiasi įrodymais 
bei pagrindimais ir lieka jų galios nubrėžtose ribose, taip „jausmų 
pakilimas“ ignoruoja bet kokius argumentus ir racijas, o vienintelė 
jo atrama yra subjektyvus įsitikinimo intensyvumas. Taigi juo sti- 
priau jaučiame ką nors kaip Dievo mums tiesiogiai duotą tiesą, juo 
ryškiau švyti ji mūsų prote, tuo labiau protas ignoruoja bet kokius 
pažinimą koreguojančius veiksnius, grimzdamas į svajones, klaidas, 


nesąmones ir iliuzijas. 


104 TOLERANMCIJA 


Locke'o aprašytas „jausmų pakilimas turi keletą elementų. Visų 
pirma, kaip galima numanyti, jo turinys yra ypatingo pobūdžio — 
arba tiesiogiai religinio, arba smarkiai su religingumu susijusio. Nes 
tiktai toks gali sukelti tą vidinio susijaudinimo būseną, slopinančią 
bet kokį kritinį mąstymą. Tai dalykai, kurie dažnai byloja apie 
autentišką pamaldumą, taurų svajingumą ir naivumo persunktą 
tikėjimą aukščiausiomis dvasinėmis vertybėmis, tačiau visuome- 
niniame kontekste jie gali būti gerokai antagonizuojantys. „Kitaip 
iš kurgi, — klausia Locke'as, — rastųsi fanatiški įvairių kovojančių 
grupuočių šalininkai““. Kartu jis pabrėžia, kad jausmų pakilimas 
atsiranda iš perdėto tikėjimo akivaizdumo jausmu kaip teisingumo 
kriterijumi. Kaip empiristui, Locke'ui tokia įgimta akivaizdumo in- 
tuicija negalėjo patikti, o proto šviesa — vertinga nativistų sąvoka — 
kėlė vienareikšmiškai blogas asociacijas. Jis rašė apie ją kaip apie 
gudrybę, pridengiančią proto tingumą, dykavimą, nemokšiškumą, 
inteligencijos stoką. Šie bruožai, kuriuos veikiau sietume su reakcijos 
į pasaulį sulėtėjimu, irgi - paradoksalu — padėdavo kurti ir stiprinti 
religinį „entuziazmą“. Šalia jų Locke'as mini dar puikybę ir tuštybę, 
kurios dažnai yra susijusios su įsitikinimu esant Dievo išskirtam ir 
jo įpareigotam skelbti Tiesą. 

Taigi jausmų pakilimas yra, kaip matyti, ypatingas kratinys — tai 
ir atviraširdis pamaldumas bei idealistinis svajingumas, ir perdėtas 
pasitikėjimas intuicija, ir bukaprotiškumas, ir puikybės nuodėmė, ir 
nuodėmingas tuščios šlovės troškimas. Tai tik svarbiausi Entbusiasm 
sudarantys elementai, nors galima būtų, be abejo, paminėti ir kitus. 
Nesunku pastebėti, kad toks apibūdinimas be ypatingų keblumų gali 
būti panaudotas norint epistemologinėmis bei psichologinėmis ka- 
tegorijomis interpretuoti reiškinį, kuris, pasak anos epochos autorių, 


sudarė religinės netolerancijos pagrindą ir kurį jie nusakydavo žodžiu 

zeal. Žinoma, jausmų pakilimas gerokai skiriasi nuo politinės prie- 
vartos kaip būdo primesti savo religiją ir naikinti svetimą. Tačiau 
pamėginus Locke'o filosofijoje suformuluotromis kategorijomis 
apibūdinti tokios prievartos besigriebiančiųjų mentalitetą matyti, kad 
jie tikrai labai arti to, kas slypi sąvokoje „jausmų pakilimas“. Galima, 
aišku, priekaištauti šiai tezei, — ir manding teisingai, - kad pats Enthu- 
siasm, kaip proto būsena, nesukelia smurto, kad smurtui rastis reika- 
lingas papildomas skatinantis bei prievartos vartojimą pateisinantis 
veiksnys, tačiau toks priekaištas nesumenkina požiūrio, jog „jausmų 
pakilimas“ yra potencialiai pavojingas reiškinys. Ir tokia išvada nea- 
bejotinai seka iš atitinkamų Esė apie žmogaus intelektą skyrių. 
Locke'as nepostuluoja Esė pasipriešinimo - juo labiau politinio 
pobūdžio - jausmų pakilimui; tai nėra epistemologijos reikalas. En- 
thusiasm, tiesa, yra ypatinga — atsižvelgiant į jo sukeliamą pavojų — 
proto būsena, tačiau protui pavojingų klaidų ir trūkumų yra kur 
kas daugiau. Užuot dėstęs kovos su jausmų pakilimu programą, 
Locke'as pateikia šiame veikale ir apybraižoje Apie tinkamą pro- 
to vartojimą, kuri paprastai priduriama prie Esė, detalų teisingos 
intelektualinės raidos nurodymų sąrašą. Kitaip tariant, Locke'ui 
labiau rūpi ne kovoti su entuziazmu, bet parodyti, koks turi būti 
pažinimo procesas bei su kokiomis kliūtimis susiduria protą lavinan- 
tis žmogus. Tiesa, žodis rolerancija šiame kontekste nevartojamas, 
tačiau nekyla abejonių, kad ši kategorija — ištraukus ją iš politinio 
konteksto — taikliai nusako sąlygas, kuriomis turi vykti pažintinių 
žmogaus galių raida. Mat pagrindinės Locke'o nurodomos kliūtys 
yra tos psichologinės savybės ir tie proto polinkiai, kurie buvo ypač 
būdingi jausmų pakilimui — pradedant subjekryviomis fantazijomis 


ir baigiant proto tingumu bei savikritiškumo stoka. 

Svarbu ne tik tai, kad, pasak Locke o, intelektualinė žmogaus 
raida turi vykti laisvai, be baimės ir prievartos; tai nėra itin origi- 
nalus įsitikinimas, nes tradiciškai buvo manoma, kad pažinimas 
ir prievarta — nesuderinamos sąvokos. Dar svarbiau yra tai, kad 
žinių įgijimo ir proto tobulinimo procesas — tai nuolatinė opozi- 
cija Žmonių įpročiams, įsigalėjusioms pažiūroms, autoritetams, 
tradicinėms nuomonėms, tėvų ir mokytojų įteigtiems įsitikinimams. 
Taigi kam nors, kas nejaučia opozicijos šioms išvardytoms mąstymo 
schemoms, žinių įgijimo bei proto lavinimo procesas turi atrodyti 
keistas ir ekstravagantiškas, o gal net tiesiog erzinantis. Ir vis dėlto, 
kadangi būtent taip vyksta proto raida, reikia pritarti šiai tradicinių 
leistinų taisyklių peržengimo nuostatai. Kitaip tariant, tolerancija — 
suvokiama kaip bausmės dėl pažiūrų, prasilenkiančių su daugumos 
ar valdžios pripažįstamais įsitikinimais, netaikymas — ne tik ima ska- 
tinti žinių įgijimą ir pažintinių gabumų kultivavimą, bet ir tampa 
būtina sąlyga šiems tikslams pasiekti. 

Juk negalima apsiriboti viena pasaulėžiūra, viena religija ar vie- 
nu įsitikinimų rinkiniu — reikia be išankstinių nusistatymų tyrinėti 
ir racionaliai analizuoti įvairiausias jų atmainas. 

Aš neteigiu, — rašė Locke'as, - kad norint tapti geru geografu reikia 

pačiam užkopti į kiekvieną kalną, ištirti kiekvieną Žemės rutulio upę, 

iškyšulį, įlanką... tačiau kiekvienas pripažintų, kad geriau kraštą pažins 
tas, kuris dažnai juo keliauja įvairiomis kryptimis, negu tas, kuris kaip 
įkinkytas arklys sukasi ratu savo paties pėdsakais arba tas, kuris laikosi 


siaurų vienos ar dviejų jam patinkančių parapijų ribų““. 


Įsivaizduokime, - argumentavo Locke'as, - du žmones: vienas — 
„aistruolis“, taigi žmogus, „apsėstas sektantiškos aistros ir įsitikinęs 


savo sektos neklystamumu... nenorintis liesti knygos nei imti disku- 

tuoti su kuo nors abejojančiu kai kuriais dalykais, kuriuos jis laiko 
šventais“; kitas „kruopščiai ir nešališkai tiria religinių požiūrių skir- 
tumus, o tai gali suformuoti nuomonę, jog nėra tokios religijos, kuri 
būtų visais atžvilgiais be priekaišto [ir kad] sektos bei sistemos yra 


< 70 


žmonių kūriniai ir paženklintos žmogiškojo polinkio klysti“. Kuris 
iš šių dviejų žmonių, — klausė toliau Locke'as, — bus arčiau tiesos, ir 
atsakymas į šį klausimą buvo jam akivaizdus: aistruolis tolsta nuo tie- 
sos, o kritiškas ir nešališkas daugelio religijų tyrėjas prie jos artėja. 
Ypač akcentavo Locke'as du pažinimo proceso elementus — 
abudu galinčius atskleisti savo kūrybinį potencialą vien tolerancijos 
sąlygomis ir abudu glaudžiai susijusius su empiristiniu jo filosofijos 
pagrindu. Vienas jų - savarankiškas sprendimų priėmimas. Išskirtinę 
jo reikšmę gali paliudyti faktas, kad filosofas kritikavo mokytojų 
ir tėvų vaikams diegiamą pamatinių žinojimo bei auklėjimo idėjų 
komplektą. Svarbu juk ne tai, kad vaikai disponuotų aklai priim- 
tomis teisingomis idėjomis, o kad įgytų gebėjimą naudotis protu 
ir šitaip patys galėtų suvokti idėjų santykį. Čia vis dėlto būtina 
pabrėžti, kad Locke as anaiptol neteigė, — kaip tai vėliau padarė 
Johnas Stuartas Millas, — jog pats nukrypimas nuo visuotinai 
pripažintų principų yra pozityvus ir lavinantis veiksnys. Jis nesižavi 
užsispyrimu, kūrybiniu klydimu ar ekstravagantiškumu, veikiau 
iškelia įsitikinimą, kad protas, įgudęs savarankiškai daryti išvadas, 
ne tik prieis prie pamatinių principų, bet ir supras juos geriau bei 
laikysis jų stipriau nei priėmęs juos aklai ar iš įpročio. Bet kuriuo 
atveju užakcentuotas mąstymo savarankiškumas, o kartu — nors ir 
neartikuliuota — prielaida apie natūralią bręstančio proto tendenciją 
į tiesą turėtų įteigti išvadą, kad tolerancija tokiam protui, net jei jis 


ir klystų, yra būtina jo raidos sąlyga. 

Kitas elementas, taip pat kylantis iš Locke o empirizmo, tai 
požiūris, kad žinios įgyjamos laipsniškai. Tiktai tie, kurie vadovauja- 
si klaidingu nativistiniu įsitikinimu, kad pamatinės tiesos apsireiškia 
visa savo esme vienkartiniu aktu (nesvarstykime, ar toks požiūris į 
nativizmą yra teisingas), gali manyti, jog pažinimo aktas yra bai- 
gtinis ir uždaras. Panašiai to gali tikėtis ir religijos, kurios — kaip 
katalikybė — remiasi absoliučiais institucionaliniais autoritetais, to- 
kiais kaip centralizuota Visuotinė Bažnyčia arba popiežiaus nekly- 
stamumo principas, ir vienu arbitraliu aktu nulemia atskirų teiginių 
teisingumą ar neteisingumą. Tačiau empiristo kelias į tiesą yra ilgas, 
ir kiekviename etape atliekamos naujos ankstesnių pažiūrų revizijos 
bei verifikacijos pasitelkiant naujas informacijas bei analizuojant 
naujus požiūrius. Nors, viena vertus, artėjimas prie tiesos turi teikti 
žmogui vis stipresnį tikrumo jausmą ir įtikinti jį įgytų žinių verte, kita 
vertus, žinių įgijimo patirtis verčia tolerantiškai ir atlaidžiai žvelgti 
į pažintines žmonių pastangas. Pati nuoseklaus žinių tobulinimo 
idėja suponuoja žmogiškojo pažinimo netobulumą ir klaidingumą, 
ir labiausiai tai suvokia tas, kuris šiuo keliu žengė pakankamai toli. 

Kas stropiai ir iš tikrųjų ištyrė daiktus ir todėl išsivadavo iš abejonių 

dėl visokių doktrinų, kurias pripažįsta ir kuriomis gyvenime vado- 

vaujasi, tas galėtų turėti daugiau pagrindo pretenduoti, kad kiti jo 
klausytų; tačiau tokių žmonių yra nedaug ir jie nemato reikalo pa- 
mokslauti kitiems, taigi neverta būgštauti dėl jų įžūlių pretenzijų ar 
viršininkiškų piktnaudžiavimų. Taip pat pagrįstai galima manyti, 
kad jeigu žmonės patys žinotų daugiau, jie neskubėtų primesti savo 


nuomonės kitiems!!. 

Pažįstantis subjektas, 
politinis subjektas 


Politinio ir epistemologinio požiūrių skirtumas išryškėja ir 
prigimtinės teisės kontekste. Nors teisės turinys ir sfera abiem atvejais 
lieka tie patys, vis dėlto ji traktuojama skirtingai. Epistemologinėje 
perspektyvoje prigimtinė teisė yra mūsų pažintinių galių uždavinys; 
taigi ji laipsniškai atsiskleidžia žmogaus protui žinių tobulinimo ir 
šių galių ugdymo procese. Politinėje perspektyvoje ji yra rinkinys 
taisyklių, kurios jau nuo pat pradžių turi būti pripažintos — politinės 
tvarkos labui — kaip visiems piliečiams privalomos. Kaip pažinimo 
procese natūralu yra, vadinasi, toleruoti visas klaidas, susijusias su 
intelektualiniu brendimu (tokia yra kaina, kurią turime sumokėti 
už mąstymo savarankiškumo protegavimą bei pažintinio gradua- 
lizmo prielaidą), taip politiniame procese tokios tolerancijos ribos 
turi būti aiškiai susiaurintos. Ne tik nerealu būtų laukti, kol visi 
politinės bendruomenės nariai savarankiškai arba tinkamos eduka- 
cijos dėka ims protingai ir sąmoningai akceptuoti prigimtinės teisės 
principus, — juk toks procesas, net jeigu ir būtų įmanomas, niekad 
negalėtų baigtis dėl naujų piliečių atsiradimo, — bet ir visos šiame 
kelyje į protingą savarankiškumą padarytos klaidos turėtų rimtų 
neigiamų politinių padarinių. Taigi Locke'as teigė, — kaip liudija 
anksčiau pateikta Laiško apie toleranciją citata, — kad „papročių 
teisėtumas.... turi didžiulę reikšmę ir civiliniame gyvenime; juo re- 
miasi taip pat sielos ir valstybės išganymas“ ir kad „todėl moraliniai 
veiksmai priklauso abiejų tribunolų - ir išorinio, ir vidinio — sferai 


ir paklūsta aukščiausiai ir pilietinio, ir naminio valdovo valdžiai, tai 

yra vyriausybei ir sąžinei ', betgi negalėjo — išvengęs prieštaravimo — 
duoti politinio sutikimo, kad, pavyzdžiui, intelektualiai nesubrendę 
žmonės, nors ir be piktų kėslų, skleistų klaidingas pažiūras apie 
moralumą, nes šios pažiūros galėtų sukelti valstybei žalingus veik- 
smus. Todėl, - formuluojant tai kitaip, — nors epistemologiniame 
lygmenyje tam tikras teisingumo siekimo automatizmas galėtų būti 
priimtinas, politiniame lygmenyje toks automatizmas turėjo būti 
griežtai eliminuotas. 

Tad pažinimo srityje Žmogus yra vertas pasitikėjimo, ir 
be šio pasitikėjimo Locke'o epistemologija atrodo tiesiog nesu- 
prantama. Joje explicite pateikta pažintinio egalitarizmo ideolo- 
gija. Visi žmonės — valstiečiai, krovikai, batsiuviai, medžioklės ar 
stikliuko mėgėjai, dvarininkai, išsimokslinę žmonės, City kavinių 
liežuvautojai, religiniai entuziastai ir kiti vienaip ar kitaip Locke'o 
paminėti — „taip nelygiai susikaupę tikrų žinių ir taip nevienodai 
pažengę pažįstant daiktus, turi vienodus natūralius gabumus. To- 
kios skirtingos jų galimybės kyla vien iš to, kad jų pažintiniams ga- 
bumams buvo paskirtos nevienodos veiklos sritys, leidžiančios rink- 
ti žinias bei įgyti idėjų, sąvokų, įvaizdžių, kuriais galėtų operuoti 
jų protas ir kurių pagrindu galėtų formuotis jų mąstymo galia “*. 
Aišku, Locke'as matė realią konkrečių žmonių pažintinę nelygybę ir 
net buvo linkęs pripažinti, kad „didžiuma žmonių yra neišvengiamai 
pasmerkta niekados neįveikti tų argumentų, kuriais jie grindžia savo 
pažiūras ir kurie yra būtini kaip jų pamatas". Negana to, jis tiesiog 
teigė, kad, „tarp dviejų žmonių gali susidaryti didesnis tarpas nei 
tarp kokio nors žmogaus ir gyvulio“"“. Tai vis dėlto nekeičia funda- 
mentalaus įsitikinimo, kad šie skirtumai atsiranda vien dėl aplinkos 
poveikio bei atitinkamų protą lavinančių pratybų buvimo ar ne- 


buvimo. Taigi, jeigu — tokia išvada prašyte prašosi — visiems būtų 

suteiktos vienodos išorinės sąlygos bei protą lavinančios pratybos, 
turėtume daugmaž vienodą visų žmonių intelektualinį lygį. O jeigu 
norėtume užauginti protiškai nesubrendusius žmones, procesas vi- 
suomet atrodytų taip, kaip ką tik buvo aprašyta pasitelkus toleran- 
cijos principą kaip Locke'o empirizmo konsekvenciją. Tačiau kas 
darytina realiame pasaulyje — kur vienodos sąlygos ir vienoda visų 
raida yra neįmanomos ir kur lavinimo metodas negali būti visuo- 
tinai taikomas — su visais tais, kurie atsilieka atsidėję pelnydamie- 
si duoną ar dėl atsidavimo intelektualiai pražūtingam „entuziaz- 
mui“ — to Locke'as, žinoma, nesako, nes tai yra ne psichologinė, o 
politinė problema. 

Politikos srityje Locke'as nepasitiki žmogumi, priešingai — at- 
siranda įtarumas; reakcija — pridurkime — visiškai suprantama, nes 
čia žmogaus veikla ir pažiūros peržengia grynai intelektualinių 
ieškojimų ribas. Įtarumas siekia gana toli, taip kad — kaip buvo kon- 
statuota ankstesniame skyriuje — net religinių dogmų sfera, kurią 
turi saugoti tolerancija, būna suvereno traktuojama kaip poten- 
cialus pavojų šaltinis. Apie moralinių prigimtinės teisės taisyklių 
politinę realizaciją jau buvo kalbėta ne kartą. Tačiau svarbiausia yra 
egalitarizmo proto srityje ideologija. Politinėje sferoje jis jau nebe- 
taikomas, tad kyla klausimas, ką daryti su tomis masėmis, kurioms 
dėl įvairių priežasčių nelemta protiškai subręsti. Ką daryti su visais 
Locke'o minėtais batsiuviais, krovikais, valstiečiais ir kitais? Atsaky- 
mas į šį klausimą buvo suformuluotas anksčiau cituotame Zbe Rea- 
sonableness of Christianity ftragmente: 

Tikėtis, kad darbininkai ir prekiautojai, audėjos ir melžėjos pasi- 

tobulins šitaip suprantamoje etikoje, lygiai taip par beprasmiška, 


kaip ir tikėtis, kad jie taps puikiais matrematikais. Duotas įsakymas 


112 TOLERANCIJA 


yra tikriausias ir vienintelis kelias priversti juos paklusti ir laikytis 


drausmės. Didžiulė dauguma nesugeba pažinti ir todėl turi tikėti. 


Locke'as tad pasitelkia voliuntaristinį savo teisės teorijos 
aspektą, ir paklusnumo mechanizmą ima lemti nebe įsakymo tei- 
singumo supratimas, o labiau paties būtinumo paklusti suvoki- 
mas. Įsakymas gali būti tiesioginis, paskelbtas suvereno ir paremtas 
baudžiamųjų sankcijų už nepaisymą sistemos, arba netiesioginis — 
įpratimo, papročių ar tradicijos efektas. Kaip maryti iš atitinkamo 
The Reasonableness of Christianity pasažo, apreiškimą Locke'as trak- 
tavo kaip apraišką dvasinės jėgos, atstojančios — plačioms žmonių 
masėms, nesugebančioms deramai panaudoti savo proto — tą 
racionalistinę etiką, kurią jis tikėjosi sukurti pagal matematikos, 
pagrįstos nenuginčijamais dedukciniais sprendiniais, modelį. Todėl, 
priešingai nei intelektualinio egalitarizmo ideologijoje, čia nekalba- 
ma apie savarankišką ir nuoseklų savų racionaliai pagrįstų įsitikinimų 
siekimą. Veikiau yra taip, kad plačios masės nesvarstydamos prii- 
ma pirminiu pasitikėjimo aktu pamatines moralumo taisykles, nes 
mato jose apreikštą Dievo valią. Kitas būdas taip drąsiai priimti šias 
taisykles — pavyzdžiui, per sąmoningą individualią intelektualinę 
refleksiją — joms atrodo neįmanomas. O kad Dievo valia, paveikda- 
ma milijonų paprastų žmonių elgesį ir mintis, apsireiškė būtent taip, 
buvo, pasak Locke'o, didžiai naudinga moralinei žmonijos raidai ir 
suteikė galimybę sugyventi. 

Žmogaus, kaip epistemologijos subjekto, ir žmogaus, kaip 
politikos subjekto, — o kartu ir tolerancijos pažinimo procese ir 
griežtumo politikos bei moralės sferoje — kontrastas būdingas ne 
vien Locke'o koncepcijai; tai schema, žinoma iš ankstesnės filoso- 


fijos. Jau senovėje būta autorių, — ir ypač ryškus pavyzdys čia būtų 

Platonas, — kurie pažinimo lygmenyje vadovavosi atsargumu, itin 
išlavintu savikritikos jausmu, požiūrių atvirumu bei platumu, 
tačiau politiniame lygmenyje siūlė autokratinius, neretai pernelyg 
autokratinius sprendimus. Pažinimo, o netiesiogiai ir mokymo 
sritis buvo tad visuomet daugiau ar mažiau susijusi su tolerancija 
(ne kaip absoliučiu atlaidumo bet kokiam apsimetimui principu, o 
kaip natūralia reakcija į triūsingą bei žabangų kupiną tiesos siekimo 
procesą), nors ši sąvoka dar buvo nežinoma arba tiesiog nevartojama 
tam esminiam žmogaus santykio su pažinimu bruožui apibūdinti. 
Aišku, Locke'as skiriasi nuo senovės filosofų, ir skirtumas, kaip ma- 
tyti iš jo prigimtinės teisės koncepcijos, be kita ko, yra tas, kad jis 
atrėžė nuo viso pažinimo lauko didoką religinių problemų plotą. 
Šitaip jis pripažino jas neišsprendžiamomis ir netelpančiomis toje 
srityje, kurią žmogaus protas galėtų apibrėžti pasitelkęs visiems 
privalomą formulę. Toks žingsnis buvo sumanytas kaip proto 
perėmimas, tiksliai nustatant jo pritaikymo ribas, o kartu kai kurių 
religijos pretenzijų, apeliuojančių į proto autoritetą, apribojimas. Ir 
nors politiškai ši sritis vis dar buvo pavojinga, tai vien dėl to, kad ne 
visi pripažino jos neracionalią prigimtį. Palygindami prisiminkime, 
kad Sokratas, atėniečių apkaltintas nepagarba valstybinės religijos 
dievams bei ritualams, niekad nereplikavo savo kaltintojams, kad 
jo teologija yra tokia pat teisinga ar arbitrali kaip ir oficialioji ir kad 
šios problemos nėra iš tų, kurių atžvilgiu racionalūs žmonės gali 
užimti bendrą visiems privalomą poziciją. 

Tačiau svarbiausias Locke'ą išskiriantis bruožas yra kitas. Ki- 
taip nei Hobbeso koncepcija, kurioje žmogus kaip pažinimo subjek- 
tas buvo galop prarytas politinio žmogaus, Locke'o epistemologijos 


ir politikos sferų atskyrimas interpretuojant žmogų sukėlė sąjūdį, 

kuris ilgainiui galėjo sunaikinti politinį žmogų. Formuluojant tai 
paprasčiau, nors empirizmo ir protinio egalitarizmo ideologijos 
paremta Lockeo tolerancija apsiriboja pažinimo sritimi, galima 
įsivaizduoti, kad panašius principus pavyktų pritaikyti ir politikos 
srityje. Moralės problemos ir pamatinės metafizinės teologinės tie- 
sos, kurias Locke' as priskiria prigimtinei teisei ir padaro esminiu 
kolektyvinio gyvenimo dėmeniu, gali tad - nupjovus maždaug taip, 
kaip filosofas tai padarė su dogmomis ir kultais — būti pašalintos iš 
politinei prievartai pavaldžios srities. Šitaip iš politinio gyvenimo 
išnyktų nereikalingas moralinis griežtumas, o suvereno įsakymas 
užleistų vietą moraliniam dialogui, kurį su gerais ketinimais ir gerb- 
dami vieni kitus rutuliotų skirtingų etinių pažiūrų žmonės. 
Diskutuotina, aišku, kokiu mastu pavyktų pagrįstai apginti 
tokią Locke'o idėjos evoliuciją. Tačiau, regis, daugmaž šiuo kolek- 
tyvinio gyvenimo depolitizacijos keliu vyko liberalios minties evo- 
liucija“, o nesant žmogaus kaip politinės būtybės charakteristikoje 
pavojingų elementų, — tuo Locke'as skyrėsi nuo Hobbeso, - atrodo, 
kad tai buvo natūrali Laiško apie toleranciją autoriaus intuicijos rai- 
da. Tiesą sakant buvo du — iš dalies nesuderinami — keliai, kuriais 
galėjo vykti (ir faktiškai vyko) evoliucija. Pirmas yra pripažinti, kad 
politiniai ginčai, susiję su moralės problemomis, gali būti racio- 
nalizuoti, o besiginčijančios šalys veikiau bus panašios į diskusijų 
klubo narius ar į seminaro dalyvius nei į kovojančias dėl valdžios 
suinteresuotas grupuotes. Tokia politikos vizija padaro ją protin- 
gos komunikacijos sfera, o tai savo ruožtu verčia priimti toleranciją 
kaip visuotinę šios komunikacijos sąlygą bei pripažinti ją visokios 
išminties dėmeniu. Panašiai politika ir tolerancija suprantamos, 


pavyzdžiui, Johno Stuarto Millo filosofijoje““. Tokiam mąstymui 

priekaištaujama dėl naivumo. Kitaip tariant, argumentuojama, kad 
reali visuomenė nepanaši į diskusijų klubą, politiniai sprendimai 
priimami kitaip nei intelektualiniai, o sprendžiantys subjektai vado- 
vaujasi kitais tikslais nei tiesos siekimas ar noras sukurti racionalią 
komunikaciją. 

Kitas motyvas Locke'o minčiai plėsti būtų toks: žmogus kaip 
pažinimo subjektas laiko moralės problemas neišsprendžiamomis — 
panašiai kaip anksčiau tokiomis ėmė laikyti teologijos problemas — 
ir pašalina jas iš politinio gyvenimo sferos. Jos liaunasi buvusios 
esminių politinių ginčų priežastis, nes protingi subjektai įžvelgė jų 
epistemologinį nepagrįstumą. Užuot ginčijęsi, matysime čia kiekvie- 
nos šalies troškimą realizuoti savo gyvenimo bei gėrio modelį, o 
siekiant tokių tikslų tolerancija turi tapti pamatine ir būtina sąlyga". 
Verta pabrėžti, kad šią argumentaciją sudaro du elementai: pirma, 
tezė, jog ginčas dėl neišsprendžiamų problemų yra politiškai antago- 
nizuojantis ir destabilizuojantis, ir antra, tezė, jog neišsprendžiamos 
problemos neturi daryti poveikio politiniam gyvenimui. Dėl pirmo 
elemento derėtų sutikti. Tačiau dėl antrojo dalykas komplikuojasi, 
nes nėra akivaizdaus ryšio tarp fakto, kad tam tikri ypatumai yra 
neišsprendžiami, ir klausimo, ar skirtingų šalių nuomonės turi ar 
neturi žalingos politinės įtakos. Kitaip tariant, ginčas apie moralinį 
paleistuvystės pobūdį gali būti neišsprendžiamas, tačiau tai anaip- 
tol nereiškia, kad paleistuvystė turi kokios nors neigiamos įtakos 
(kaip manė Locke'as) politinio gyvenimo būklei ar tokios įtakos 
neturi. Todėl šiuolaikinės liberaliosios teorijos — suvokiančios tokį 
kontrargumentą — stengiasi ne tik pašalinti iš politinės sferos tam 
tikrą ginčytinų problemų pluoštą, ber ir rasti institucionalinę idėją, 
kad vienoks ar kitoks jų sprendimas nedarytų poveikio bendrai 

visuomenę valdančiai taisyklių sistemai". Vis dėlto manau, kad ir 
šiuo atveju tebegalioja požiūris, jog žmogus, kaip pažinimo subjek- 
tas, prisiima šiame pasaulyje daugelį pamatinių politinio žmogaus 


funkcijų: būtent jis nustato šį pasaulį valdančias taisykles. 

III SKYRIUS 


KRIKŠČIONIŠKOJI 
MEILĖ IR 
TOLERANCIJA 


Tikrosios Bažnyčios 
požymis 


Dar vienas rimtas argumentas, atsirandantis toleranciją 
ginančiuose tekstuose, apeliuoja į meilę kaip į krikščioniškosios re- 
ligijos principą, o apskritai — į krikščioniškąją etiką, kuri ne tik sme- 
rkia smurtą visų, net klystančiųjų, atžvilgiu, bet ir — pagal Jėzaus 
žodžius iš Kalno pamokslo (Mt 5, 43—48) - liepia mylėti priešus. 
Kristus, arba, kaip rašo Locke'as, „mūsų išganymo Vadas“, neap- 
ginklavo savo mokinių „nei ugnimi ar kardu, nei prievartos įrankiais, 
bet aprūpino Evangelija, taikos naujiena, šventumu ir pavyzdingais 
papročiais“!. Todėl Locke as savo Laišką pradeda fundamentaliu tei- 
giniu, kad tolerancija yra „esminis tikrosios Bažnyčios požymis ; ji 
yra svarbesnė už papročius ir doktriną, nes šie „gali būti veikiau dėl 
valdžios ir viešpatavimo kovojančių žmonių, o ne Kristaus Bažnyčios 
vėliava; todėl tas, kuris visa tai turi, bet stokoja meilės, nuolanku- 


mo ir geranoriškumo visiems žmonėms, net ir neišpažįstantiems 

krikščioniškojo tikėjimo, dar nėra krikščionis “. Ir toliau: žmogus, 
kuriam stinga „gyvenimo šventumo, papročių grynumo, dvasios nuo- 
lankumo bei romumo, veltui savinasi krikščionio vardą... Nes, jeigu 
dera tikėti Evangelija ir apaštalais, niekas negali būti krikščionis be 
meilės, be tikėjimo, veikiančio ne prievarta, bet meile“. 

Kas primeta krikščioniškąją religiją per prievartą, — rašė Bay- 
le'is Filosofiniame komentare, — pasitelkdamas kankinimus, smurtą 
ir terorą, tas liudija, kad Kristus turėjo ateiti „siųstas Šėtono, 
pasislėpusio po tauriausiais apdarais griežtos ir sudvasintos moralės, 
kurią palaiko baisiausi nuodai, galintys sunaikinti žmonių padermę, 
paversdami ją siaubingu ir nesibaigiančiu kraujo bei sunkiai 
aprašomos nelaimės spektakliu“. Bet juk, teigia Bayle'is: 

svarbiausi Jėzaus Kristaus asmenybės bruožai ir, sakytume, pagrin- 

dinės jo savybės buvo nuolankumas, romumas ir kantrumas. 

Jis nesakė, kad veda bandą pliekdamas botagu ir naudojasi juo 

neleisdamas jai prieš jo valią nukrypti nuo kelio. <...> Jo apaštalai ėjo 

paskui tą romumą ir mokė mus, kad sektume jais bei jų Viešpačiu. 

Reikėtų kone iš naujo parašyti Naująjį Testamentą, jeigu norėtume 

surinkti visus ten esančius įrodymus, kad širdingumas, gerumas ir 


kantrus atkaklumas yra išskirtiniai ir esminiai Evangelijos bruožai*. 


Akivaizdus šio argumento bruožas, skiriantis jį nuo pirmame 
skyriuje aprašyto argumento, yra apeliacija, bent jau iš pradžių, vien 
į moralės ir teologijos sferą, politinius klausimus aiškiai traktuojant 
kaip antrinius ir išvestinius. Anksčiau tolerancijos šalininkai susi- 
telkdavo ties politiniais reikalais, o tai vertė juos ryžtingai veikti 
valdžią (ir kartu iš dalies prilygino opozicijai); dabar gi politiniai 
veiksniai, atrodo, nebevaidina svarbesnio vaidmens. Pabrėžiama, 


kad krikščioniškoji moralė pagrįsta gerumu bei užuojauta artimie- 

siems, taigi kartu ir kitatikiams; moralinė krikščionio pareiga yra 
pripažinti toleranciją didžiausia dorybe. 

Šitaip suformulavus problemą, iškart atsiranda nemenkas in- 
terpretacinis keblumas. Juk iškyla klausimas, kaip suderinti blaivią 
politinę orientaciją, apie kurią kalbėta anksčiau, su aktualiuoju pri- 
tarimu evangelinei etikai; kaip gali koegzistuoti du principai, kurie 
atrodo aiškiai susikertantys. Locke'o pastabas priešpriešinant Kristaus 
Bažnyčią žmonių siekiams „valdyti ir viešpatauti“ cituotame frag- 
mente galima nukreipti prieš jį patį: juk „valdžiai ir viešpatavimui“ 
savo teorijoje jis skyrė daug dėmesio, kur kas daugiau nei „meilei“, 
anaiptol netraktuodamas jų kaip nuodėmingų dalykų. Tolerancijos 
šalininkų kritikas galėtų iškelti net jiems kaltinimą, kad jie patys 
įsivėlė į prieštaravimus, savo pozityviose politinėse koncepcijose 
neapeliuodami į evangelines dorybes. Juk, kaip matyti iš pirmo 
skyriaus, nei Locke'as, nei Bayle'is, kad ir kaip būtų atsidavę tole- 
rancijos reikalui, nesukūrė tokios politikos ir politinės santarvės teo- 
rijos, kuri remtųsi meile, altruizmu, pasiaukojimu ir kitais panašiais 
moraliniais jausmais, tapatinamais su pirmaprade krikščioniškosios 
religijos dvasia. Nors tiesa yra, kad prigimtinės teisės koncepcijoje 
atsiranda vieta vertybėms, susijusioms su krikščioniškosios meilės 
idealu, tačiau, kaip parodė ankstesnis skyrius, ši teisė jomis neapsi- 
riboja. Ne tik kai kurie autoriai, tokie kaip Hobbesas, prigimtinėje 
teisėje skiria nedaug dėmesio meilei, bet ir visa šios teisės galia tarsi 
remiasi tuo, kad bent jau lygiareikšmį vaidmenį joje turi tie prin- 
cipai, kurie, kaip rules of prudence, nėra kokių nors itin altruistinių 


žmogaus prigimties normų padariniai. 

Meilė šventuosiuose 
krikščionybės tekstuose 


Meilės idealo panaudojimą ginant toleranciją ypač remia 
šventieji krikščionybės tekstai, tačiau kartu jie rodo visą šio idea- 
lo sudėtingumą ir šitaip patvirtina įtampos tarp jo ir politinio ra- 
cionalizmo reikalavimų galimybę. Nes kokia gi yra iš Naujojo 
Testamento kylanti meilės prasmė? Nekalbant apie komplikuotą 
teologinę šios sąvokos interpretacijos problemą ir susitelkus vien 
ties moraliniu visuomeniniu jos matmeniu, išties galima patvir- 
tinti teiginį, kad dažniausiai Šventasis Raštas traktuoja meilę kaip 
Kristaus etikos esmę. Tačiau kalbėdami apie esmę susiduriame su 
tam tikra problema. Jeigu meilė yra moralės esmė, ar tai reiškia, 
kad visa, kas lieka už šios esmės ribų, yra menki ir nereikšmingi 
dalykai? Šis klausimas lengvai gali virsti pagunda visus tuos 2e-esmi- 
nius dalykus kvalifikuoti kaip antrinius, nereikalingus ar tariamus. 
Ogi čia priartėjame prie nepaprastai kontroversiškos konstatacijos, 
nes tarp šių tarsi nereikalingų dalykų yra tokių, kuriuos protaudami 
būtume linkę pripažinti racionaliomis politinės tvarkos taisyklėmis 
ir be kurių kolektyvinis visuomenės gyvenimas atrodo neįmanomas. 
Pailiustruokime šią problemą reprezentatyviausiais Naujojo Testa- 
mento fragmentais, kalbančiais apie meilę. Dauguma jų atkartoja tą 
pačią situacinę schemą. 

Vienas svarbiausių fragmentų yra šv. Mato evangelijoje (22, 
34—40), kur Jėzus formuluoja „didžiausią Įstatymo įsakymą“ ir 
„antrąjį — panašų į jį . Pirmasis skamba taip: „Mylėk Viešpatį, savo 


Dievą, visa širdimi, visa siela ir visu protu; antrasis - „Mylėk savo 

artimą kaip save patį . Svarbus yra šio įsakymo paskelbimo kon- 
keblumų ir užkrauti jam neišsprendžiamą problemą. Iš pradžių 
jie klausia, ar kas nors, niekinantis, kaip jis, išorinius dalykus, 
bus paklusnus ciesoriaus valdžiai, o paskui kelia klausimą apie 
mirusiųjų prisikėlimą ir rodo su juo susijusias komplikacijas (kie- 
no žmona bus prisikėlusi moteris, ištekėjusi už mirusio vyro bro- 
lio). Pagaliau klausiama apie „didžiausią Įstatymo įsakymą . Po dar 
vieno mėginimo Jėzus prabyla prieš fariziejus, kaltindamas juos 
veidmainyste. Pagrindinė kaltinimo idėja yra tai, kad jie rūpinasi 
išoriniais dalykais — turtais ir įtakomis, bet ignoruoja vidinius („Jūs 
panašūs į pabaltintus antkapius, kurie iš paviršiaus gražiai atrodo, 
o viduje pilni numirėlių kaulų ir visokių nešvarumų) ir pamiršta, 
„kas svarbiausia Įstatyme: teisingumą, gailestingumą ir ištikimybę“. 
Nepaisant šlovės ir sėkmių jų „namai bus palikti tušti“, o Jeruzalė 
bus sunaikinta ir „neliks akmens ant akmens“. 

Taigi meilė čia yra aiškiai minima kaip naujojo Įstatymo esmė, 
tačiau dėl to fragmento formuluotė anaiptol netampa akivaizdi; 
svarbiausia kliūtis ta, kad meilės sąvoka atsiranda poleminiame 
kontekste. Juk, viena vertus, ji priešpriešinama netikrai religingumo 
formai, kita vertus — netikrai mokslingumo formai. Taigi skaitant 
paviršutiniškai galima padaryti išvadą: kadangi meilė yra naujosios 
religijos esmė, ji savaime panaikina religinį kultą ir religinę refleksiją. 
Paprasta ir gryna meilė, kurią atrandame per tikėjimą, kultą ir 
refleksiją, darosi ne tik nereikalingu balastu, bet tiesiog kliūtimi 
kelyje į Dievą. Dar griežčiau formuluodami galime sakyti, kad, 
atmetę kultus ir teorizavimus, lengviau tapsime naujojo Įstatymo 
nariais. Aišku, tokia interpretacija yra neteisinga, bet situacinė sche- 


ma tarsi suteikia jai tam tikro įtaigumo, o tai savo ruožtu galėtų ska- 

tinti daryti išvadą, kad meilės koncepcija buria neinstitucionalinę ir 
neintelektualinę žmonių broliją. Kad tokia interpretacija yra klai- 
dinga, rodo įdėmus teksto skaitymas. Pradėdamas savo kalbą prieš 
fariziejus, Jėzus tarė: „Į Mozės krasę atsisėdo Rašto aiškintojai ir fa- 
riziejai. Todėl visa, ką jie liepia, darykite ir laikykitės, 
tačiau nesielkite, kaip jie elgiasi...“ 

Kiti žinomi Naujojo Testamento fragmentai, kai kurie jų 
pagrįsti panašia schema, yra šventojo Pauliaus laiškuose: Romiečiams 
(12, 1-14), Pirmajame Korintiečiams (12, 27 - 14, 25), Galatams 
(5, 1-12), Kolosiečiams (3, 1-17); taip pat Pirmajame (4, 7 - 5, 
12) ir Antrajame (4—6) šventojo Jono laiškuose. Verta įsižiūrėti į 
svarbiausius iš jų. 

Ryškiausią poleminį meilės sąvokos panaudojimą aptinka- 
me Laiške Galatams, kur polemika nukreipta prieš judaizmą. Ten 
kalbama apie laisvę ir išsilaisvinimą, o Įstatymo praktika ir teisė 
pripažįstamos pavergiančiomis. 

Kristus, — rašo šv. Paulius, - mus išvadavo, kad būtume laisvi. Tad 
stovėkite tvirtai ir nesiduokite vėl įkinkomi į vergystės jungą! Šrai 
aš, Paulius, sakau jums: jeigu leisitės apipjaustomi, Kristus jums 
nebus naudingas. Aš pakartotinai įspėju kiekvieną, kuris leidžiasi 
apipjaustomas: jis tampa įpareigotas laikytis viso įstatymo. Jūs, 
ieškantys nuteisinimo įstatyme, atsiskyrėte nuo Kristaus, praradote 
malonę. O mes, Dvasios vedami, iš tikėjimo laukiame ir tikimės 
nuteisinimo. Juk Kristuje Jėzuje nieko nereiškia nei apipjaustymas, 
nei neapipjaustymas, o vien tikėjimas, kuris veikia meile. 

Kaip anksčiau, taip ir čia, skaitant paviršutiniškai, galima rasti 
teise ir papročiais besiremiančios religinės bendruomenės priešpriešą 
bendruomenei, pagrįstai vidiniais meilės ir tikėjimo reiškiniais, 


implikuojančią, jog ta pirmoji yra netikra, tariama ir antrarūšė, o 

antroji — autentiška ir esminė. Bet, kaip ir anksčiau, tokia interpre- 
tacija atrodo pernelyg skubota, nes šv. Pauliaus kritikos objektas yra 
ne teisė ir papročiai savaime, o veidmainystė, kuri jais remiasi“. 
Ber ir apipjaustymo šalininkai, — rašo Paulius paskutiniame Laiško 
skyriuje, — patys nesilaiko įstatymo, o tenori jūsų apipjaustymo, 
kad galėtų pasigirti jūsų kūnu. <...> Juk nieko nereiškia nei 


apipjaustymas, nei neapipjaustymas, bet vien tik naujas kūrinys. 


Šis naujas kūrinys KOIVn KTIOIČ, turintis kurti naują naujojo 
Įstatymo bendruomenę, bus „laisva“ būtybė, nors niekas Laiško tek- 
ste nerodo, kad ši dvasinė laisvė bus tapati kokiam nors išsilaisvinimui 
visuomenine ar politine prasme. Taigi meilė nėra teisės alternatyva, 
bet, kaip teigia Laiškas Romiečiams, tobulas „įstatymo įvykdymas“ 
(13, 10). 

Kitą meilės kategorijos panaudojimą, irgi poleminį, nors 
kiek mažesniu mastu, aptinkame Pirmajame laiške Korintiečiams, 
kur yra bene žinomiausias fragmentas, — Himnas meilei, — prasi- 
dedantis žodžiais: „Jei kalbėčiau žmonių ir angelų kalbomis, bet 
neturėčiau meilės, aš tebūčiau žvangantis varis ir skambantys cim- 
bolai“ (13, 1). Kaip maryti iš prieš šį himną esančio fragmento, 
meilė čia pateikta ne vien kaip naujos religijos esmė, bet ir kaip 
pamatiniai religinės bendruomenės saitai. Bet kuri bendruomenė 
yra natūraliai nevienalytė — žmonės joje atlieka įvairias funkcijas, 
subordinuoti įvairių hierarchijų ir priklausomybės sistemų; naują 
bendruomenę nuo kitų skiria faktas, jog per Kristų kiekvienas jos 
dalyvis tampa lygiateisiu nariu ir gali, nepriklausomai nuo savo 
visuomeninės padėties, įgyti aukščiausių dvasinių dovanų. Meilė 
yra kelias tų dovanų link, ir tai kelias ėTI Kau UTTEPBOANV, pranok- 


stantis kitus. Tačiau himne meilei visiškai neteigiama, kad ši dvasinė 

bendruomenė, tobulumu bei reikšmingumu pranokstanti visus ki- 
tus visuomeninius saitus, turi šiuos saitus pašalinti. Net atvirkščiai. 
Nors Himnas pradedamas formule, kuri, atrodytų, sumenkina 
žinojimą („jei kalbėčiau žmonių ir angelų kalbomis“), jau kitas 
fragmentas yra šio žinojimo („proto“ — vouc; „kalbomis kalbančio 
žmogaus“ — AaAwv) bei visuomeninių saitų („bendruomenės“ — 
ĖKKAnOIO) gynimas: 
Siekire meilės, taip pat rūpestingai ieškokite dvasinių dovanų, 
labiausiai pranašavimo. Kas kalba kalbomis, ne žmonėms kalba, 
bet Dievui; juk niekas jo nesupranta, jis Dvasioje kalba slėpiningus 
dalykus. O kas pranašauja, tas sako žmonėms pamokymus, 
paskatinimo bei paguodos žodžius. Kas kalba kalbomis, pats save 
tobulina, o kas pranašauja — ugdo Bažnyčią. Aš norėčiau, kad jūs 
visi kalbėtumėte kalbomis, bet būtų geriau, jei pranašautumėte. 
Kas pranašauja, yra didesnis už tą, kuris kalba kalbomis, nebent 
pastarasis ir aiškintų, ugdydamas Bažnyčią (14, 1-5). 
Ir toliau: 
Taigi ir jūs, uoliai ieškantys Dvasios dovanų, siekite jų gausos 
Bažnyčiai ugdyti. Todėl, kas kalba kalbomis, temeldžia, kad 
galėtų ir aiškinti. Jei meldžiuosi kalba, meldžiasi mano dvasia, 


o protas lieka bevaisis. Ką daryti? Aš melsiuosi dvasia ir melsiuosi 


protu; giedosiu dvasia ir giedosiu protu (14, 12-15). 

Laiške Romiečiams meilė artimui, arba broliškoji meilė 
(piAačelgIa), savo ruožtu atsiranda dviejose didesnio fragmento, 
kalbančio apie pagrindines moralines krikščionio pareigas, dalyse (12, 
9—21; 13, 8-10). Šis pasažas nebūtų čia aprariamu požiūriu itin intri- 
guojantis, jeigu ne tas faktas, kad dvi apie meilę teigiančias teksto dalis 


skiria fragmentas, kuris, atrodo, joms prieštarauja. Juk jame kalbama 

apie pareigą paklusti valstybės valdžiai. Taigi interpretuodami meilę 
kaip žmogiškųjų saitų formą, kuri naikina politines institucijas, likvi- 
duoja valdžios prievartą ir švelnina teisių bei viršininkų griežtumą, 
susidurtume su interpretaciniu keblumu. Šv. Pauliaus žodžiai čia ne- 
palieka nė mažiausios abejonės: rašydamas apie meilę, jis anaiptol ne- 
sugestionavo jokio politinio sentimentalizmo. 
Kiekvienas žmogus, — teigė jis, — tebūna klusnus viešajai valdžiai, 
nes nėra valdžios, kuri nebūtų iš Dievo, o kurios yra, tos Dievo 
nustatytos. Kas priešinasi valdžiai, priešinasi Dievo sutvarkymui. 
Kurie priešinasi, užsitraukia teismą. Juk vyresnybės bijoma ne gera 
darant, o pikta. Nori nebijoti valdžios? Daryk gera, ir susilauksi iš jos 
pagyrimo. Juk ji yra Dievo tarnaitė tavo labui. Bet jei darai bloga, 


bijok, nes ji ne veltui nešioja kalaviją (13, 1—4). 


Meilė ir politinė tvarka: 
pirmoji pagunda 


Krikščioniškoji meilė, tokia, kokia pasirodo šventuosiuose šios 
religijos tekstuose, yra, pakartokime, komplikuota sąvoka, todėl ją 
rizikinga vartoti, nes gali kilti pagunda sumenkinti religines apeigas, 
žinojimą, teisę, moralinį griežtumą ar politinės valdžios sankcijas. 
Ši pagunda yra dviejų pavidalų — abu lygiai klaidingi: arba laikysi- 
me meilę tokiu giliu bei fundamentaliu saitu, kad teisė, žinojimas, 
apeigos, politika, kad ir kokie jie būtų, tiesiog nepajėgūs prie jos 
prisiliesti, arba matysime joje tokį gilų bei fundamentalų saitą, kad 

ji privalėtų palenkti savo pusėn ar atstoti teisę, žinojimą, apeigas, 
politiką. Pirmuoju atveju turėtume galimybę suderinti meilę su 
teisinių ir politinių institucijų represyvumu — juk šios susijusios 
vien su išorinėmis elgesio formomis, o meilės ryšiai siekia gerokai 
giliau; antruoju atveju ryškėtų troškimas atmesti anas institucijas 
ar sumažinti jų reikšmę įteisinant jų vietoje naujus, meilės dvasios 
įkvepiamus bendruomeninius saitus. 

Pirmosios interpretacijos — nuo jos pradėsiu savo komentarą — 
pagrindas būtų paskutinis cituotas Laiško Romiečiams fragmentas, 
ryžtingai teigiantis paklusnumą valdžiai. Nors ši interpretacija re- 
miasi veikiau stoiška nei krikščioniška dvasia, ji turi bent jau vieną 
tikrą prielaidą. Ji kyla iš teisingo teiginio, jog krikščioniškosios meilės 
turinys yra gerokai gilesnis nei politiniai ryšiai. Jos neįmanoma 
apriboti institucinėmis struktūromis, tai yra pripažinti kokią nors 
santvarką ją atitinkančia, o kitą — jai prieštaraujančia. Valstybė ir 
meilė priklauso dviem skirtingiems žmogiškosios egzistencijos 
būdams bei lygmenims. Meilė, nors ir suponuoja lygybę tų, kuriuos 
sieja, visiškai neturi dėl to mus versti pripažinti egalitarinę santvarką 
ar kokią nors politinio egalitarizmo formą. Taip pat neįmanoma 
paneigti, kad meilė gali egzistuoti nepaprastai hierarchizuotoje san- 
tvarkoje, net tarp žmonių, radikaliai skirtingų valdžios ar socialinės 
padėties atžvilgiu. Ji gali egzistuoti ir vergovės sąlygomis, kaip liu- 
dija Laiškas Filemonui, kuriame šv. Paulius, siųsdamas pabėgusį 
vergą šeimininkui, apeliuoja į jo gerumą ir meilę „kaip žmogaus ir 
kaip Viešpaties tikinčiojo“ (16). Taigi galima pagrįstai teigti, kad 
„niekur Naujajame Testamente nesugestionuojama visuomeninė 
kristologinė etika“; vienintelis toks kristologinis elementas yra „ra- 


ginimas mylėti“, tačiau nėra pagrindo kurti ant jo instituciją. Meilės 

priesakas galioja krikščioniui, veikiančiam įvairiose, nors ir kitais 
principais tvarkomose šio pasaulio institucijose, bet jis niekuomet 
negali būti jose įkūnytas“. 

Meilės sąvokoje — šį argumentą galima rutulioti toliau — taip pat 
nėra kokio nors idealaus charakterio modelio, veikiau tik orientacija 
į elgseną konkrečiose situacijose ir konkrečių žmonių atžvilgiu. Todėl 
jos nelydi moralinės ar kokios kitos edukacijos koncepcija, kaip, 
pavyzdžiui, ji lydėjo klasikinę, ypač platoniškąją, eroso koncepciją. 
Meilės sąvoka, darykime išvadas toliau, turi ir negatyvios prasmės, nes 
implikuoja savo egoizmo, savo naudos bei teisių atsižadėjimą, ir for- 
malios prasmės, nes nepostuluoja kokių nors „konkrečių veiklos tikslų 
[...nei] visuomenės pertvarkymo programos“. Meilės nepavyktų 
apibrėžti ar paaiškinti teisės nuostatais, pilietinėmis pareigomis ar 
visuomenę valdančiomis moralės normomisė. 

Tačiau iš šios teisingos prielaidos galima padaryti abejotinų 
išvadų pabrėžiant perdėtą „vidinio žmogaus“, kuris yra tikra- 
sis meilės subjektas, ir „išorinio žmogaus“, kuris paklūsta viso- 
kioms politinėms, teisinėms ir moralinėms taisyklėms, kontrastą. 
Susiformuotų įsitikinimas, kad artimą galima mylėti jo vidinėje 
būryje ir pritarti smurtui jo atžvilgiu išorinėje būtyje. Remiantis 
papildomais samprotavimais bei pasitelkus tam tikras papildo- 
mas prielaidas apie žmogaus psichiką ir prigimtį, galima padaryti 
kontroversišką išvadą, jog ne tik lengvai pavyktų suderinti prievartą 
ir meilę, bet ir kad prievartą kieno nors išorinės egzistencijos atžvilgiu 
galima, jį mylint, išnaudoti jo vidinės egzistencijos labui. Tie, kurie 
tokiai išvadai pritaria, randa jai paramą Naujojo Testamento tekste, 
būtent šv. Luko evangelijos pasakojime apie pakviestuosius į pokylį 


(14, 15-24). Šio pasakojimo Jėzui reikia, kad paaiškintų posakį „Pa- 

laimintas, kas vaišinsis Dievo karalystės pokylyje“. Jis pasakoja apie 
žmogų, kuris nusprendė iškelti didelę puotą ir pakvietė daug svečių. 
Kai svečiai ėmė atsikalbinėti, tas žmogus „įsakė tarnui: Skubiai eik į 
miesto aikštes ir skersgatvius ir vesk čionai visus vargšus, paliegėlius, 
aklus ir luošus. Tarnas ir vėl pranešė: Šeimininke, kaip buvai liepęs, 
padaryta, bet dar yra vietos. Tada šeimininkas tarė tarnui: Eik į ke- 
lius bei patvorius ir varu atvaryk, kad mano namai būtų pilni. Sakau 
jums, — nė vienas iš anų kviestųjų žmonių neragaus mano vaišių . 
Formulė „varu atvaryk“ (avūykačov evūehyeTwV, compelle in- 
trare) buvo šventojo Augustino panaudota polemizuojant su 
donatistų erezija. Šis autorius ne tik neįžvelgė jos prieštaravimo 
krikščioniškosios meilės idėjai, bet manė, kad toji prievarta yra šios 
idėjos apraiška („geriau mylėti griežtai nei nuolankiai apgaudinėti), 
todėl vėliau sulaukė dvasinio „inkvizicijos tėvo bei persekiojimų pa- 
triarcho“ vardo". Eventualiam priekaištui, kad priverstinis atsiver- 
timas prieštarauja Evangelijos dvasiai ir paties Kristaus požiūriui 
į savo mokinius, atremti šv. Augustinas apeliuodavo į visuotinio 
krikščionybės triumfo pranašystę; jo argumentas skelbė, kad nuo- 
lankumas Bažnyčiai derėjo ankstyvajame etape, tačiau jai nuolat 
plečiantis, didėjant jos kontrolei pasaulyje, ji gali jau ne tik kviesti, 
bet ir priversti priimti gėrį'?. Remdamasis tokiu argumentu, šv. Au- 
gustino skaitytojas galėjo padaryti išvadą, kad savo žemiškoje eg- 
zistencijoje Bažnyčia ilgainiui įgijo tam tikrų politinių institucijų 
prerogatyvų ir turi elgtis pagal politinio gyvenimo taisykles. 
Naujojoje epochoje ginčų apie toleranciją metais Anglijoje ši 
šv. Augustino pozicija buvo prisiminta ir išnaudota nuolaidumo ki- 
tatikiams priešininkų"!. Nesunku suprasti, kodėl būtent anglų anti- 


tolerancionistai pripažino formulę compelk intrare ir jos augustinišką 

interpretaciją ypač patogiomis. Jie taip pat pasitelkė, prisiminkime, 
savąją „vidinio žmogaus“ ir „išorinio žmogaus“ distinkciją, šiam 
pirmajam suteikdami visišką pažiūrų laisvę, o antrąjį priversdami 
absoliučiai paklusti. Remiantis šia distinkcija buvo galima patei- 
sinti prievartą kaip išoriniam žmogui taikomą dalyką ir nesusijusį 
su vidiniu žmogumi. Taigi Parkeris galėjo rekomenduoti griežtumą 
kitatikių, kaip valstybei gresiančios grupės, atžvilgiu ir kartu su pa- 
garba rašyti apie krikščionybę kaip apie vidinį žmogų išlaisvinančią 
religiją, o apie šv. Paulių — kaip apie maištininką, kuris išlaisvino 
žmoniją iš „ceremonialinės teisės jungo“, pavergiančio žmonių 
sąmonę ir sąžinę". Juk šis išlaisvinimas susijęs tik su viena žmogaus 
gyvenimo puse ir nėra politinio pobūdžio. Parkeris ir panašiai 
mąstantys jo amžininkai pernelyg pesimistiškai žiūrėjo į žmogaus 
prigimtį ir pernelyg menkai vertino didžiulės žmonijos daugumos 
veiksmus, kad mėgintų panaudoti krikščioniškuosius meilės prie- 
sakus politiniais tikslais. Jeigu jau toks meilės ir politikos derinys 
išryškėjo, tai tik tam, kad būtų pabrėžta, kaip žmonija degrada- 
vo nuo ankstyvosios krikščionybės laikų. Tuomet galbūt vyravo 
meilė ir caritas, bet vėliau „švelnumo ir nuolankumo dvasia grei- 
tai iširo *. Todėl iškilo būtinybė primesti griežtą politinę drausmę 
ir besąlygiškai naikinti atskalūnybę, kuri prieštarauja „švelnumo ir 
nuolankumo dvasiai“, o tokius valdžios veiksmus pavyko pagrįsti 
ypatinga šv. Pauliaus interpretacija. 

Reikia vis dėlto pabrėžti, kad anglų antitolerancionistai itin 
retai vartoja kraštutinę tokio argumento versiją, kuri galėtų pagrįsti 
ką nors panašaus į inkvizicinį meilės kryžiaus žygį, taigi prievar- 
tos panaudojimą nuoširdžiai rūpinantis artimo siela. Veikiau buvo 


manoma, kad meilė netrukdo griežtai politikai, nei teigiama, kad 

griežta politika privalo veikti meilės vardu. Pirmame šio veika- 
lo skyriuje nustatėme šį antitolerancionistams būdingą moralinių 
bei religinių kryžiaus žygių atsižadėjimą. Jie buvo labiau linkę, pa- 
sakykime tai dar kartą, rūpintis valstybės saugumu bei stabilumu 
nei jos piliečių sielų išganymu. Parkeris, tiesa, galėjo savo darbo 
pratarmėje rašyti, kad kova su religine atskalūnybe, o ypač su papi- 
stais, „kyla iš nuoširdaus troškimo palaikyti visuotinę žmonių meilę 
ir draugystę !*, tačiau ir iš konteksto, ir iš knygos apskritai matyti, 
kad iš tikrųjų jam rūpėjo visai ne žmonių meilė ir draugystė, bet 


politinė ramybė ir stabili valdžios sistema. 


Meilė ir politinė tvarka: 
antroji pagunda 


Antroji pagunda, kurią skatina krikščioniškoji meilė, yra no- 
ras užkrauti jai politines ar visuomenines funkcijas. Jeigu meilė yra 
krikščionybės esmė ir bet kokios moralės pagrindas, kitos visuome- 
ninio bendradarbiavimo formos turėtų atrodyti netobulos ir nevai- 
singos, o tas, kurios meilės neatitinka, dera atmesti. Jei meilę pavyktų 
paversti bendrojo gyvenimo principu, įsivyrautų tikroji taika ir har- 
monija. Įsitikinimas tokia didžiule dvasine meilės galia krikščionims 
buvo būdingas nuo pat pradžių. Jau Origenas pasakojo romiečiams, 
kurie politinio bei ekonominio imperijos pajėgumo požiūriu laikė 
krikščionis nekonstruktyviąja grupe, kad etiniame naujos religijos 


turinyje glūdi didžiulis potencialas. 

Niekas, — rašė jis, - nekovoja dėl karaliaus geriau už mus. Tai tiesa, 
kad einame su juo į karą, kai jis to reikalauja, bet kovojame dėl jo 
sudarydami mūsų pačių maldingumo armiją. <...> Kai visi žmonės 


taps krikščionimis, net barbarai bus linkę į taiką“. 


Naujų krikščioniškųjų bendruomenių, naujų bendrijų, 
bažnyčių bei religinių sąjungų, kuriamų autentiškos krikščionybės 
dvasia, koncepcija vėl įgijo reikšmės Reformacijos religinio atgimimo 
laikotarpiu. Atsirado daugybė konfesinių grupių, nusiteikusių prieš 
Visuotinę Bažnyčią ir prieš valstybę, traktuojamą kaip aukščiausia 
pasaulietinė institucija, kontroliuojanti savo piliečių įsitikinimus 
bei religinius papročius. Šių grupių skaičius, reikšmė, doktrinalinė 
raida, jų valdžios koncepcija ir visuomeninis mokymas — tai itin 
komplikuoti klausimai, kuriuos sunku apibrėžti vienareikšmiškai *. 
Kaip bandymą taip mąstyti galima paminėti būdingiausią (o galbūt 
irsėkmingiausią) siekimą praktiškai realizuoti krikščioniškąją meilės, 
gailestingumo ir gerumo etiką; tokiam siekiui atstovavo kvakerių 
sąjūdis. Štai kelios taisyklės, pagal kurias kvakerių bendruomenė 
gyveno ir kurios atspindėjo jų sąjūdžio dvasią: 

Gyvenkite meilėje kaip broliai krikščionys, pasiruošę vienas kitam 

padėti ir vienas kitą užjausti sunkiomis gyvenimo akimirkomis. 

Palaikykite taiką su visais, trokšdami visiems tikrosios laimės; būkite 

dosnūs vargšams, stengdamiesi pagerinti trapią jų moralinę bei 

religinę būtį. Jautria sąžine ir atsižvelgdami į Evangelijos priesakus 
paisykite Tiesos Dvasios ribų, kai siekiate šio gyvenimo gėrybių. 

Griežtai laikykitės padorumo visose prekybinėse transakcijose, 

sandoriuose su kitais, nepamiršdami, kad turėsite duoti ataskaitą 


apie savo nuosavybės įgijimo ir panaudojimo būdus!'. 


Religinė tolerancija, atsiradusi vykstant daugybės įvairialypių 


religinių bendrijų formavimosi procesui ir kaip jo rezultatas, 

visų pirma lėmė tai, kad valstybė neteko teisės primesti religinius 
įsitikinimus. Tačiau kilo nauja problema, susijusi su bendrijų 
tarpusavio santykiais. Faktas, kad valstybė pasidarė tolerantiška, 
anaiptol nereiškė, jog pačios bendrijos tarpusavyje vadovavosi 
meilės dvasia. Toleranciją kitoms konfesijoms skelbė ir praktikavo 
baptistai bei kvakeriai, tačiau kitos grupės nerodė tokio nuolaidumo. 
Veiksnys, stabdantis toleranciją tarp bendrijų, buvo, be abejo, 
bendrijų vidaus drausmė, reikalaujanti laikytis savų principų ir būti 
budriam atskalūnų atžvilgiu, taip pat teisė pašalinti iš bendrijos 
gretų. Ši drausmė, aišku, buvo bendrijų egzistavimo bei religinės 
laisvės sąlyga, bet kartu galėjo skatinti neapykantą svetimiems ir 
atskilėliams. Tolerancijos gynėjai, pavyzdžiui, Locke 'as, pabrėždavo, 
kad bendrijos turi išsaugoti teisę į vidaus drausmę ir rūpintis savo 
gretų grynumu, kartu neprarasdamos nuolaidumo ar bent būdamos 
neagresyvios kitų konfesijų atžvilgiu!*. Tai visiškai nereiškia, jog turint 
teisę pašalinti bendrijos narius ir neigiant kitų bendrijų teisingumą 
automatiškai turėjo būti laužomas krikščioniškosios meilės principas. 
Tiesa, kai kurie, pasinaudodami valstybės tolerantiškumu, iš tikrųjų 
skelbė neapykantą išpažįstantiems netikras religijas, bet buvo ir 
tokių, kurie stengėsi suderinti įsitikinimą erezijos klaidingumu su 
pagarba krikščioniškosios meilės principams"". 

Pabrėžkime, kad dviejų įtakingiausių Reformacijos atstovų — 
Lutherio ir Calvino - požiūris į meilę kaip politinį principą nebuvo 
itin palankus. Calvinas, polemizuodamas su, jo manymu, schola- 
stine tradicija, tiesiog rašė, kad teigti, jog „meilė yra pirmesnė už 
tikėjimą ir viltį, yra gryna beprotystė'*?. Tokia meilės koncepcija, 
pasak jo, piršo veiksmingą malonės teoriją, kuri vedė į pelagia- 
nizmo ereziją. Kitaip tariant, tokiame meilės supratime slypėjo 


nuodėmingas optimizmas ir puikybės kupinas įsitikinimas, kad 

nuodėmingoji žmogiškosios prigimties pusė gali būti sutramdyta 
moralinėmis žmogaus pastangomis. Savo ruožtu Lutheris šv. Pau- 
liaus Laiško Romiečiams komentare skyrė truputį dėmesio meilei, 
bet ne tiek, kad iš to būtų galima daryti kokias nors politiškai svar- 
bias išvadas“. Tiesa, Lutherio raštuose galima aptikti tolerancijos 
deklaracijų??, bet apskritai jis rėmė stiprią politinę valdžią ir smerkė 
bet kokias anarchijos formas“. Tam tikru požiūriu jo pozicija labiau 
atitinka ankstesniame skyrelyje aprartą schemą: religiniai ir dvasi- 
niai saitai tampa tokie gilūs ir vidiniai, kad išoriniams dalykams 
politinė valdžia įgyja visišką veiklos laisvę“*. 

Žinomiausias tarp Reformacijos autorių meilės ir švelnumo, 
kaip krikščioniškosios bendruomenės principo, šalininkas buvo, be 
abejo, Erazmas Roterdamietis. Kai kurie krikščionybės sanavimo en- 
tuziastai norėjo griebtis radikalių politinių, net karinių priemonių ir 
todėl rėmėsi Senuoju Testamentu“, o štai pamatinė Erazmo propa- 
guojama mintis buvo atgaivinti naujais laikais paprasto ir nuoširdaus 
religingumo dvasią, kurią liudijo Naujasis Testamentas. Net jo 
priekaištai savo epochai skamba panašiai į poleminius Naujojo Te- 
stamento fragmentus. Šiuolaikinė krikščionybė, kokią ją rodo Eraz- 
mo raštai, gerokai nutolo nuo savo ištakų, apsitvėrė papročių, teisių, 
institucijų, elgesio taisyklių regimybėmis. Šioje religijoje, ypač jos 
papročiuose, įsiviešpatavo veidmainystė. Todėl ne tik buvo prarasta 
pirmųjų krikščionių dvasia, bet ir susiformavo įsitikinimas, jog šie 
smerktini papročiai atspindi nepriekaištingą religingumą: 

nes jokie žmonės negyvena taip patogiai ir nerūpestingai kaip tie, 

kurie mano, kad visiškai patenkino Kristų, jeigu paslaptingais ir kone 

teatriniais kostiumais, su ceremonijomis, tituluoti „palaimintaisiais“, 

„gerbiamaisiais“ bei „šventaisiais“, laimindami ir prakeikdami atlieka 


vyskupų vaidmenį“. 

Visi šie dalykai — ceremonialai, teorijos, nurodymai, įstaigos, 
interesai — taip atitraukia žmones nuo krikščionybės, kad ji tam- 
pa jiems nesuprantama; jie ima taikytis prie gyvenimo kovos dėl 
valdžios ir turto pasaulyje; šitaip išauklėtam žmogui „mirti būtų ne- 
malonus dalykas, būti nukryžiuotam — šlykštus“. Verta paminėti 
dvi šių negalių, kurios, pasak Erazmo, žudo Evangelijos dvasią — 
abi jos glaudžiai susijusios su ano meto institucionalinės religijos 
netolerantiškumu ir su ta kritikos linija, kurią aptinkame Naujajame 
Testamente. Pirmoji — tai prievarta, net brutaliausia: karai, pavergi- 
mai, egzekucijos, žmogžudystės. Niekinant vidinius dalykus, taigi 
širdies gerumą, ir aukštinant išorinius, — „laikus, miestus, duokles, 
mokesčius, užgrobtus kraštus“, — juos visus ginant, „uoliai atsida- 
vus Kristui, kovojama ugnimi bei kardu gausiai liejant krikščionišką 
kraują ir manoma, kad deramai atsispiriama šiems, kaip sakoma, 
priešams. Kadangi Kristaus Bažnyčia buvo įsteigta kraujo auka, 
krauju sutvirtinta, krauju išplėsta, jie, lyg jau nebebūtų Kristaus, 
kuris tikinčiuosius savo pavyzdžiu gali ginti, gina juos geležimi“*. 

Antras būdas, kuriuo išoriniai, taigi netikri ir menami dalykai 
nusveria vidinius, tikrus ir autentiškai krikščioniškus, yra filosofija. 
Kritikos objektas čia, aišku, nėra visa filosofija, — Erazmas aukštai 
vertino Platoną, — bet scholastika ir, jo manymu, iš jos išaugęs 
perdėtas teorizavimas. Tai jiems tenka atsakomybė už Kristaus mo- 
kslo paprastumo ir didingumo tepliojimą, mokslo, kuris užkariavo 
pasaulį ne moksliškumu, o savo tiesos suprantamumu?. Tačiau šio 
pseudomoksliškumo kaltė yra ne vien intelektuali. Erazmas jai ski- 
ria pamatinę reikšmę: teršiant pagrindinę Kristaus žinią suteikiama 
proga iškilti aikštėn žmogiškajai niekšybei — visų pirma karams bei 


turto siekimui. 

Visiškai neprieštarauju, — rašė jis, - kad mano priešininkai, jeigu jie 
taip nori, skelbtų tą savo išmintį tobuliesiems. Vis dėlto paprasti 
krikščionys gali guostis tuo, kad apaštalai tikrai tų subtilybių 
nemokė, o ar jas apskritai išmanė — tuo tegu rūpinasi kas kitas. Ir 
jeigu šiuos plebėjiškus principus demonstruotų valdovai, kaip 
dera užimant tokią padėtį, jeigu juos akcentuotų pamoksluose 
dvasininkai, jeigu juos diegtų vaikams mokytojai mokyklose, užuot 
dėsrę tas moksliškas žinias, kurios kyla iš Aristotelio ir Averojaus, 
tuomet krikščioniškojo pasaulio nepersekiotų visuotinis ir beveik 
nesibaigiantis karinis sąmyšis, nevyrautų visur beprotiškas troškimas 
bet kokiais būdais įsigyti turtų, nekunkuliuotų aršūs ginčai nei apie 


religinius dalykus, nei apie pasaulietinius““. 


Kyla, aišku, klausimas, kiek kritiškoji Erazmo pažiūrų dalis 
papildoma pozityviosios jų dalies, arba kokiu mastu tikėjo jis ga- 
limybe sukurti krikščioniškąją visuomenę, atsikračiusią netoleran- 
cijos ir pagrįstą meilės etikos principais. Nors tiesioginių autoriaus 
deklaracijų šia tema aptikti nepavyksta, bet apie jo intencijas galima 
spręsti iš bendrojo raštų tono. Visos Erazmo pastangos skirtos įrodyti, 
kad krikščioniškoji etika yra visuotinė, kad jos nevaržo intelektua- 
liniai, visuomeniniai ar religiniai apribojimai. Apie „vidinį žmogų“ 
jis rašo ne tam, kad skatintų žmones pabėgti nuo realybės į vidinį 
asmeninės patirties pasaulį, ir ne tam, kad nuo išorinio pagedimo 
žmonės gelbėtųsi nedidelėse uždarose religinėse bendruomenėse, ku- 
rios puoselėja krikščioniškąjį dvasingumą nepaisydamos pagrindinių 
institucionalinės religijos srovių ar laikydamosi nuošaliai nuo jų. 
Nors ir sunkoka įžvelgti tikslią ir detalią Erazmo koncepciją, kaip 
turėtų atrodyti krikščioniškoji visuomenė, gyvenanti pagal Kristaus 
etiką, kokia tuomet būtų politika, valdymo būdas, ekonomika, vis 


dėlto nėra abejonių, kad jis tikėjo, jog tokia visuomenė yra galima 

(nors jo Pagiriamasis žodis kvailybei piešia veikiau slogų tuometinės 
dvasios ir papročių būklės vaizdą) ir kad jai atsirasti nereikia jokių 
ypatingų institucinių ar doktrininių reformų. 

Galbūt raktas į jo intencijos supratimą būtų žodis „tolerancija“ 
(nors jis pats jo nevartoja) daugmaž ta prasme, kurią galima išgauti 
iš kai kurių Naujojo Testamento fragmentų. Užuot kreipus politi- 
nes pastangas kitatikiams atversti ar spirti blogus, kad taptų gerais, 
geriau pasistengti prasibrauti prie jų esmės. Tik tokiu būdu - mylint 
vidinį žmonių pasaulį, taigi tai, kas liudija jų žmogiškumą ir kas 
yra natūralus krikščioniškosios meilės objektas — galime patvirtinti 
nuostatą, kurią skelbia Naujasis Testamentas. 

Tegu [krikščionis], — rašė Erazmas, — myli dievotus Kristuje, 

bedievius — atsižvelgdamas į Kristų, kuris mus, dar priešiškus jam, 

pirmas taip stipriai pamilo, kad visiškai atsidėjo mūsų išganymui. 

Tegu vienus apgaubia meile už tai, kad jie geri, kitus dėl to, kad 

juos padarytų gerais. Jam nevalia neapkęsti jokio žmogaus, bent 

jau ne labiau nei doras gydytojas neapkenčia ligonio; galima būti 
tik nuodėmių priešu. Juo sunkesnė liga, juo didesnį rūpestingumą 
atvers tyra meilė. <...> Tegu keikia svetimautoją, ne žmogų; tegu 
niekina šventvagį, ne žmogų; tegu žudo turką, ne žmogų. Turi 
pasistengti, kad žūtų bedievis, kuris pats save pavertė bedieviu, bet 


kad išsigelbėtų žmogus, kurį sukūrė Dievas*!. 


Ar Erazmas postuluoja čia, kad meile pagrįsta krikščioniškoji 
moralė turi tapti pamatine jėga, remiančia visuomeninio gyveni- 
mo harmoniją, svarbesne už teisę, valdžią, papročius ar institucijas? 
Griežtai teigiamas atsakymas į šitaip suformuluotą klausimą būtų 
neteisingas, nors reikia pripažinti, jog toks mąstymo būdas, ko- 
kiam atstovauja Erazmas, krypsta būtent tokia linkme. Palyginti 


su atitinkamais Naujojo Testamento fragmentais - kur pabrėžiama 

proto, teisės ar valdžios svarba — jo pastabos apie meilės galią turi 
didžiulę politinio sentimentalizmo dozę. Kai Erazmas mėgina nu- 
tolti nuo šio paprasto teiginio ir atsižvelgti į politinio racionaliz- 
mo reikalavimus, jis priverstas šiek tiek modifikuoti savo poziciją. 
Praktiškesnė jo sumanymo versija skelbia, kad dvasininkai, taigi tie, 
kurie yra „arčiausiai Kristaus“, privalo emanuoti meile ir perteikti 
jos dvasią kitiems, būtent valdovams ir prastuomenei*?, kurie — tai 
neišvengiama — turi susidurti su „niekšiškiausiu žemiškuoju pur- 
vu ir... šio pasaulio reikalais“**. Erazmas tad aiškiai suvokė valdžios 
funkcionavimo taisykles ir neketino jų visiškai pasmerkti ar pakeisti 
kitomis; ir vis dėlto manė, jog dvasininkai gali čia daug nuveikti, 
nors nebūtinai atvirai konfliktuodami su valdžia vardan evangelinių 
vertybių; veikiau, jo manymu, derėtų elgtis atsargiai, neatitraukiant 
valdovų nuo jų pareigų ir jų neerzinant“*. Apie liaudį jis manė, kad ji 
irgi priklauso Kristaus kūnui, — juk kūno dalys yra ne vien akys, bet 
ir „sarmatos“, — ir dėl jos menkumo reikia į ją „žiūrėti nuolaidžiai, 
tačiau taip, kad visada, jei tik įmanoma, kreipti [jos] siekius į tas 
dalis, kurios Kristui yra vertingesnės'*. 

Nesunku įžvelgti tam tikrą teorinės ir praktinės Eraz- 
mo sumanymo dalių skirtumą; tai yra skirtumas tarp bendrųjų 
maksimalistinių moralinių deklaracijų, kai Erazmas liepia „apgaubti 
meile“ svetimautoją, šventvagį bei turką, ir kiek tonuotų politinių 
teiginių, kai jis rekomenduoja atsargią, sumanią įtaką valdovams ir 
prastuomenei. Todėl papildžius Erazmo moralistiką tam tikrais prak- 
tiniais elementais, būtina kiek pakoreguoti pačią tolerancijos prasmę: 
nuo stipraus ryšio su kitu „vidiniu žmogumi“ prie santykių su kitais 


švelnumo, paremto tam tikra praktinės inteligencijos doze“. 

Meilė prieš netoleranciją: 
argumentas 44 bominem 


Locke'o — filosofo, puikiausiai suvokusio etikos ir institu- 
cijos santykių sudėtingumą bei blaivaus politinio racionalizmo 
šalininko — atveju, aišku, nėra nė kalbos apie tokį požiūrį į politi- 
nes krikščioniškosios meilės konsekvencijas. Nors reikėtų pabrėžti, 
kad jis stojo į Low Church (liberalesnės nei High Church) pusę, o 
anglikonybės orientacija, kuriai jis priklausė, buvo „latitudinaria- 
nizmas“ su jam būdinga geranoriška ir taikia nuostata kitų konfesijų 
atžvilgiu“", vis dėlto krikščioniškosios meilės argumentas nekėlė jam 
(nei Bayle'iui**) troškimo evangelizuoti politinį gyvenimą. Loc- 
ke'as, tiesa, rašė, kad dvasininkai privalo „priminti tikintiesiems 
apie būtinybę laikytis taikos ir geranoriškumo visų žmonių — ir 
klystančių, ir tikratikių — atžvilgiu [bei] kviesti meilei, nuolanku- 
mui, tolerancijai , ir kad „daug naudos būtų bažnyčiai ir valstybei, 
jeigu iš sakyklų skambėtų taikos ir tolerancijos mokslas'**, tačiau 
tokio pobūdžio teiginiais visiškai neįteiginėjo ko nors panašaus į 
Erazmo įsitikinimą dėl tramdančios bei taurinančios krikščionių, 
ypač dvasininkų, įtakos politiniam valdovų ar liaudies elgesiui. Eraz- 
mui tai buvo tiesiog vienintelis būdas krikščioniškąją etiką įdiegti į 
politinį gyvenimą, o štai Locke'as politinio gyvenimo organizacijos 
problemą išsprendė kitaip, nepriklausomai nuo religijos (tai sufor- 
muluota Antrajame traktate apie valdžią). 

Tad jeigu Locke'o apeliavimas į krikščioniškąją meilę nekelia 
aiškių politinių konsekvencijų ir neskatina noro kurti krikščioniškąją 


bendruomenę, kokia gi šio argumento funkcija ginče apie 

toleranciją? Manding pirmiausia tai yra argumentas 44 bominem: jis 
atskleidžia prieštaravimą, kylantį tarp antitolerancionistų praktikos 
ir jų religinio tikėjimo principų, tarp brutalumo traktuojant kita- 
tikius ir tikrosios krikščioniškosios religijos bei moralės dvasios, kuri 
meilę paverčia pagrindiniu elgesio principu. O jeigu taip, nebesvar- 
bus priekaištas, jog Locke'as, Bayle'is ir kiti meilei neskyrė deramos 
vietos savo sistemose. Argumentų 44 hominem panaudojimas šiame 
kontekste neimplikuoja, kad tie, kurie juos iškelia, patys turi būti 
politinio evangeliškumo šalininkai, kad jie maksimalistinę meilės 
etiką privalo suderinti su politinio pragmatizmo blaivumu, nei kad 
toks evangeliškumas turi būti bet kokios tolerancijos koncepcijos 
pagrindas. Visą aiškinimosi naštą jie gali užkrauti kitai pusei: tai 
konvertistai (taip Bayle'is vadino tuos, kurie prievarta piršo kitiems 
savo religiją) privalo atsakyti į klausimą, kodėl kyla toks ryškus 
prieštaravimas tarp krikščioniškosios religijos idealų ir jų veiklos. 
Ner jeigu tolerancijos šalininkai patys pripažintų evangelinės meilės 
principą nerealiu ir nepraktišku, net jeigu jie ieškotų savo konce- 
pcijos pagrindo už krikščionybės ar tiesiog už bet kokios religijos 
ribų, vis vien konvertistai eventualiai gali būti rimtai apkaltinti savo 
religijos tiesų išdavyste. 

Meilės sąvokos panaudojimas argumentui 44 hominem buvo 
nepaprastai efektyvus net nepriklausomai nuo to, kokią gudrią 
interpretaciją suteiktume šv. Luko evangelijos formulei compelle in- 
trare, norėdami pateisinti energingus veiksmus kitatikių atžvilgiu. 
Juk nelengva atsakyti, pavyzdžiui, į tokius Locke'o žodžius: 

Evangelija kaskart liudija, kad tikrieji Kristaus mokiniai turi laukti 

ir kęsti persekiojimus, tačiau niekaip negaliu prisiminti, kad būčiau 


kur nors Naujajame Testamente skaitęs, jog tikroji Kristaus bažnyčia 


a i ži Šias a Fe i 

turi persekioti ar engti kito tikėjimo šalininkus arba smurtu, geležimi 


ir ugnimi versti juos priimti savo tikėjimą ar dogmas“. 


Kartais šis argumentas sustiprinamas dar labiau, kai 
krikščionims primenama, jog ir jie buvo kadaise persekiojimų 
aukos. Tokios argumentacijos pėdsakus aptinkame anksčiau cituota- 
me Erazmo Pagiriamojo žodžio kvailybei tragmente, primenančiame 
tiems, kurie Kristų „gina geležimi“, jog „Kristaus Bažnyčia buvo 
įsteigta kraujo auka, krauju sutvirtinta, krauju išplėsta“. Bayle is irgi 
vartojo ją Fi/osofiniame komentare, ram paskyręs visą skyrių. Jeigu 
Romos pareigūnai būtų žinoję compelle intrare principą ir tikslią jo 
prasmę, jie galėjo, atkuria jų mąstymą Bayle'is, šitaip pasakyti per- 
sekiojimais besiguodžiantiems pirmiesiems krikščionims: 

Kodėl aimanuojate, ponai? Traktuojame jus taip, kaip jūs 

traktuotumėte mus, būdami mūsų vietoje. Turite tad pareikšti 

pagarbą mūsų apdairumui ir kaltinti metą, kuriuo jums teko 
gyventi, o ne mus. Metas jums yra nenaudingas, nes mes esame 
stiprioji pusė. Sveikas protas reikalauja, kad neprarastume progos, 
kurią mums davė likimas, ir sutraiškytume sektą, kuri yra priešiška 
ne tik mūsų šventovėms ir mūsų dievams, bet ir mūsų gyvenimui bei 
sąžinei. Jūsų Dievas įsakė jums versti visus, kad eitų paskui jį. Ką tad 
padarytumėte, jeigu valdžia atsidurtų jūsų rankose? Pasmerktumėte 
myriop visus, kurie negalėtų prieš savo sąžinę garbinti jūsų 


nukryžiuotojo Dievo?*'“ 


Bayleis primena krikščionims „inkviziciją, šv. Dominyko 
kryžiaus žygius, kankinius ant laužo karalienės Marijos laikais, 
žudynes Kabriere, Merindole ir Piemonto slėniuose, kankinimus val- 
dant Pranciškui I ir Henrikui II, skerdynes šv. Baltramiejaus naktį **. 


Bayle'is taip pat primena, plėtodamas argumento 44 hominem schemą, 

jog krikščionys visada smerkė islamą už netikinčiųjų persekiojimą, 
taigi turėtų vengti viso, kas leistų juos apkaltinti tuo pačiu“. 
Nesunku pastebėti, kad argumente 44 bominem slypi 
gilesnė prasmė. Juk svarbu ne tik tai, kad kyla moraliai skaudus 
prieštaravimas tarp krikščioniškosios meilės etikos ir inkvizicinės 
praktikos. Kitatikiai, kaip teigiama, buvo taip brutaliai verčiami 
priimti svetimą religiją, kad galima, maryt, kalbėti apie šį tą daugiau 
nei prieštaravimas skelbiamiems krikščioniškiems principams. Tole- 
rancijos šalininkai vartojo tokius apibrėžimus kaip „kančia“, „skau- 
smo sukėlimas“, „kankinimai“ ar „skerdynės“ anaiptol ne retoriniais 
tikslais, bet ir neturėdami galvoj vien kraštutinių plataus netoleran- 
cijos reiškinio apraiškų. Prievarta, kuriai apibūdinti buvo pavartota 
netolerancijos sąvoka, susijusi būtent su tokio pobūdžio faktais ir 
tik su jais. Šiuolaikinis prievartos — vadinamosios struktūrinės prie- 
vartos, figūruojančios mąstymo būde, kalboje, kultūroje, veiklos lo- 
gikoje ir pan., taigi gana tolimos nuo kankinimo bei kraujo pralieji- 
mo — supratimas netaikytinas Locke'o, Bayle'io, Voltaire'o ir kitų 
anos epochos autorių tolerancijos koncepcijai. (Tam tikra išimtis čia 
galėtų būti Erazmas, tačiau ir jis neteigė, kad scholastika yra prievar- 
ta, bet kad, tiksliau neapibrėžta, ji gali ją sukelti.) Tad netolerantiškų 
nuostatų bei veiksmų aprašymas visada buvo itin tikslus. Locke'as 
apie netolerantiškus žmones rašė, kad jie, „prisidengdami religija, 
kankina, žaloja, plėšia, žudo kitus“. Voltaire'as aprašinėjo Airijos 
katalikų veiksmus - jie 
aukoja Dievui piliečius protestantus, laidoja juo gyvus, karia motinas 
kartuvėse, pririša dukras joms ant kaklo ir žiūri, kaip jos atiduoda 
dvasią, perpjauna pilvus nėščioms moterims, ištraukia pusiau 


suformuotus vaikus ir atiduoda suėsti šernams ir šunims, įdeda 

durklus į surištų kalinių rankas ir nukreipia jas į žmonų, tėvų, motinų, 
dukterų krūtines, manydami, kad padaro juos nusikaltėliais, motinų 
ir vaikų žudikais, kad naikindami visus visitelius šitaip pasmerkia 


juos amžinai kančiai“. 


Ner jeigu šie arvejai nebuvo tipiški arba iš tikrųjų buvo ne 
tokie drastiški, kaip parodė Volraire'as, pati moralinė idėja juk yra 
aiški. Prievarta — kankinimai, persekiojimai, skerdynės ir žudynės — 
vienareikšmiškai yra nederamas dalykas, ją galima pasmerkti įvairių 
religijų, įvairių nereliginių etikų požiūriu, subjektyviai ir objek- 
tyviai, todėl čia įmanoma gana plati santarvė. Ją turi pasmerkti ir 
krikščionys, remdamiesi Evangelijos priesakais, ir prigimtinės teisės 
šalininkai, kuriems prievarta tiesiog prieštarauja proto reikalavi- 
mams, taip pat daugelis (kaip matėme ankstesniuose skyriuose) 
naujojo racionalaus autoritarizmo skelbėjų; tradicionalistai, apeliuo- 
jantys į gyvuojančius papročius, ir utilitarizmo šalininkai, apeliuo- 
jantys į asmeninį naudingumo jausmą. Religinių zelotų prievarta - ir 
tai yra tezė, kuriai, prisiminkime, pritarė kone visi — prieštarauja po- 
litikos reikalavimams ir elementariems moralės principams. Bayle'is 
rašė, kad formulė compelle intrare „prieštarauja akivaizdžiausioms 
natūralios šviesos idėjoms“ **. 

Pritarus, kad kankinimai ir skerdynės yra moraliai neleisti- 
ni, nebūtina, aišku, reikalauti pritarimo sprendžiant kokias nors 
konkretesnes etines ar politines problemas; tačiau šitaip galima 
siekti visuotinio, kad ir ne itin aiškaus, įsitikinimo, jog politinių 
papročių evoliucija turėtų vykti didesnio pakantumo link. Kitaip 
tariant, nuo apeliavimo į krikščioniškąją meilę, kai netolerancija 
smerkiama kaip brutali prievarta, reikėtų pereiti prie taikos sąvokos, 


kaip kolektyvinio gyvenimo pagrindo. Iš tikrųjų galima pastebėti, 

kad Locke'o darbuose taikos sąvoka (kuri jam buvo pagrindinis 
geros valstybės kriterijus) neretai figūruoja šalia krikščioniškojo 
meilės principo. Laiške apie toleranciją jis rašė, kad religinės grupės, 
įgijusios įtakos politinėje valdžioje, ima „tučtuojau prievartauti taiką 
ir krikščioniškąją meilę“ (pax et charitas Christiana)“, o be jų, kaip 
reikia suprasti, politinis gyvenimas neįmanomas. 

Tačiau, nors ir tiesa, kad krikščioniškoji meilė ne tik 
neprieštarauja politinei taikai, bet ir gali ją gerokai paremti, čia kyla 
vis dėlto tam tikrų abejonių. Pirma būtų tokia: savo taikos kon- 
cepcijos Locke'as anaiptol negrindė meilės idėja. Jeigu ieškorume 
kokių nors teologinių jos pagrindų, tai būtų veikiau, kaip parodėme 
ankstesniame skyriuje, voliuntaristinė dieviškosios teisės konce- 
pcija. Prisiminkime, kad Antrajame rraktate apie valdžią Locke'as 
įrodinėjo, jog esame Viešpaties nuosavybė ir neturime teisės prie- 
vartauti nei savęs, nei kitų. Kita abejonė kyla todėl, kad realizuo- 
jant politinę taiką meilė vaidino antraeilį vaidmenį, kitaip sakant, 
geriau ir efektyviau ją realizuodavo politiniai sprendimai. „Dievas, 
be abejo, tam sušaukė valdžią, kad ji slopintų žmonių smurtą ir 
šališkumą , — rašė Locke'as Antrajame traktatė““. Abi šios abejonės 
neturi, aišku, lemiamos reikšmės, nes nepaneigia pagrindinio tei- 
ginio, kad kovoje su gyvenimo brutalumu krikščioniškosios meilės 
idėja suvaidino tam tikrą vaidmenį ir kad tolerancijos šalininkai šį 


vaidmenį puikiai suvokė. 

Voltaire as ir nauja 
tolerancijos samprata 


Šiame lygmenyje argumentaciją būtų galima nutraukti, tačiau 
tokiu atveju, kaip nesunku pastebėti, tolerancijos sąvoka visų pir- 
ma turėtų negatyvią prasmę, taigi būtų apibrėžiama kaip netole- 
rancijos, t. y. brutalios prievartos nebuvimas. Tai tolerancijos prin- 
cipui suteiktų minimalistinę prasmę, kurią galima suformuluo- 
ti priesaku: „likviduokime vien brutalią prievartą kaip religijos 
plėtimo instrumentą, o tuomet politinės santarvės problema galės 
būti išspręsta atsižvelgiant į valstybės interesus, etikos principus, 
įsigalėjusius papročius, filosofijos postulatus ir t. t.“ Jeigu pačiai to- 
lerancijai norėtume suteikti kokį nenegatyvų turinį, jis būtų tik la- 
bai bendro pobūdžio: ji apimtų visas elgesio formas, visas papročių, 
idėjų, institucionalinių darinių rūšis, kurios leidžia sulaikyti religijos 
primetimą šitaip sukeliant skausmą ir kančias užsispyrėliams. 

Juo brutalesni buvo religiniai persekiojimai, juo labiau buvo 
akcentuojama negatyvi tolerancijos samprata. Juo drastiškesnius 
pavyzdžius pateikdavo Locke'as, Bayle'is ar Voltaire'as, juo labiau 
atrodė, kad tolerancija yra veikiau ne ko nors darymas, bet susi- 
laikymas nuo ko nors, o būtent — susilaikymas nuo tos brutalios 
prievartos. Toks minimalizmas atrodė esąs natūraliausia nuostata, 
nes apeliavo į moralinį akivaizdumą ir pragmatiškumo jausmą. 
Apribojus reikalavimus tik brutalios prievartos nevartojimu, viso- 
kie vienų grupių kompromisai kitų atžvilgiu atrodė potencialiai 
įmanomiausi ir, bent jau susidarydavo toks įspūdis, nereikalaujantys 


jokių doktrinalinių išsižadėjimų. Jeigu negatyvi tolerancija ir piršo 

kokią nuostatą, tai galėjo būti nebent siekimas įvaldyti praktinius 
gyvenimo su kitų religijų atstovais įgūdžius. Kaip jų skirtumai turėjo 
būti sušvelninti, — ne politinių institucijų lygmenyje, o tiesiogiai 
bendraujant, - nebuvo bandoma nulemti. Nereikalauta net religijų 
lygiateisiškumo, religinio pranašumo atmetimo; religinei daugumai 
nebuvo liepiama atsisakyti savo privilegijuotos padėties. Voltaire'as, 
pavyzdžiui, nesmerkė tokio fakto, kad religinių mažumų atstovai 
negalį užimti svarbių valstybinių postų. 

Nemanau, - rašė jis, - kad visi tie, kurie neišpažįsta valdovo religijos, 

turi lygiai taip pat gauti pareigas ir pagarbą, kaip vyraujančios 

religijos šalininkai. Anglijoje katalikai, laikomi pretendento į sostą 
šalininkais, negali patekti į įstaigas, moka net dvigubą mokestį, užtat 
naudojasi visomis kitomis piliečių teisėmis“". 

Kitatikių galimybė užimti bet kokias pareigas būtų, žinoma, 
Voltaire o pripažinta pagyrimo vertos tolerancijos apraiška; ir vis 
dėlto tokių galimybių apribojimas, jei tik tai nesusiję su kalėjimu, 
kankinimais ar kraujo praliejimu, jo nebuvo kvalifikuojamas kaip 
netolerancijos forma. 

Negaryvi tolerancija — svarbus ir platus sepryniolikto ir 
aštuoniolikto amžiaus teoretikų darbų motyvas, daug svarbesnis ir 
platesnis nei vėlesnių autorių. Drįsčiau apibendrinti, jog sąvokos 
evoliucija vyko nuosekliai apribojant negatyvų supratimą ir plečiant 
pozityvų“?. Šį procesą galima aiškinti įvairiais veiksniais, tačiau ypa- 
tingas vaidmuo teko negatyvios tolerancijos principo įgyvendinimui. 
Laužų ir kankinimų erai grimztant į praeitį pirminis minimalizmas 
neteko reikšmės. Maža to (neįmanoma nepastebėti, nutolimas nuo 
politinio bruralumo skatino įdėmiau įsižiūrėti į pozityvią prasmę, 


juk, kaip buvo konstatuota, negaryvioji koncepcija davė aiškią 

formuluotę to, kas yra netolerancija, tačiau nelabai aišku buvo, kas 
yra tolerancija. Tradiciškai suprantamai netolerancijai tampant isto- 
rija, tolerancijos sąvoka tapo ne itin suprantama ir net, atrodė, bus 
liautasi ją vartojus. 

Šią problemą gerai iliustruoja Voltaire'o Traktatas apie 
toleranciją — veikalas, nepatobulinęs titulinės sąvokos refleksijos, o 
veikiau užfiksavęs sąmonės būklę. Knygos fonas yra gerai žinomas: 
ji turėjo apginti Jeaną Calasą, prancūzų protestantą, neteisingai 
pasmerktą mirti už sūnaus kataliko nužudymą". Šis išeities taškas 
jau savaime rodo naujos situacijos dviprasmybę ir dalyko neaiškumą. 
Paprasčiausia ir įtikinamiausia būtų pasakyti, kad Calaso byla 
atsidūrė to brutalaus zelotizmo aplinkoje, su kuriuo jau daugiau 
nei šimtmetį buvo stengiamasi kovoti. Už neteisingo nuosprendžio 
slypėjo religinis fanatizmas, kuris pripažino Calasą kaltą todėl, kad 
jis buvo protestantas, o auka buvo katalikas, bet ne todėl, kad buvo 
suklysta vertinant argumentus. Visoje byloje rūpėjo ne teismas, nors 
ir defektyviai veikiantis, bet religinis kerštas. 

Tiesa, yra argumentų, ir nemenkų, tokios proceso ir 
nuosprendžio interpretacijos naudai, tačiau jie neišryškina proble- 
mos esmės. Galima intuityviai nujausti, kad Calaso byla ne visai 
atitinka tą reiškinių tipą, kuris paskatino Locke'o ir Bayle'io re- 
Heksijas apie toleranciją. Jie protestavo prieš religijos primetimą 
prievarta. Voltaire'as pateikia pavyzdį, kuriame nėra nė kalbos apie 
religijos primetimą. Kalbama veikiau apie teisingumo sistemos 
funkcionavimą, tiksliau — apie šios sistemos panaudojimą religi- 
niam kerštui. Nors tai yra moraliai bjaurus dalykas, bet juk kitokio 
pobūdžio. Teisingumo sistemos funkcionavimas yra gana konkretus 


ir religiškai neutralus dalykas, juo labiau kai kalbama apie tokius 

nusikaltimus kaip žmogžudystė ar vagystė, ir dažniausiai turi būti 
tvarkomas reformomis, nedaug bendro turinčiomis su tolerancija. 
Kitaip tariant, puikiausiai galima įsivaizduoti teismo procedūros, 
pasmerkusios Calasą mirti, kritiką, griežtesnę nei Voltaire'o ir 
taikliau nukreiptą, neapeliuojančią į tolerancijos sąvoką. Pagaliau 
galima argumentuoti, kad dėl Calaso mirties kalta ne prancūzų 
katalikų netolerancija, bet blogi teisėjai, bloga teisinė sistema ir 
blogos procedūros; o blogis yra tas, kad jie pasidavė visuomenės 
nuotaikoms. Su teismų nepriklausomybės nuo nuotaikų problema 
visuomenės susidurdavo nuo pat savo egzistavimo pradžios ir re- 
tai taikydavo čia ne itin tikslų „netolerancijos“ raktą; juk teismo 
užduotis yra kovoti su grėsmėmis teisingumui nepriklausomai nuo 
to, ar visuomenė yra „tolerantiška“, ar „netolerantiška“. 

Nors galima turėti tam tikrų abejonių, ar „netolerancijos“ 
kategorija labai tinka Calaso bylai, tačiau atrodo neabejotina, kad 
„tolerancijos“ kategorija Voltaire'ui praranda kokią nors aiškesnę 
prasmę. Veikiau joje sutelpa viskas, kas leidžia žmonėms daugmaž 
taikiai koegzistuoti. Čia būtų papročiai, idėjos ir principai: altruiz- 
mas, teisėtumas, taktiškumas, kilniadvasiškumas, protingumas, tei- 
singumas. Taigi tolerancijos šaltinis būtų ir institucionaliniai spren- 
dimai, ir žmonių polėkiai, ir abstraktūs teiginiai, ir visuomeniniai 
papročiai. Volraire'as smarkiai išplečia šią sąvoką ir tarp tolerancijos 
mechanizmų nurodo net kai kuriuos žmogaus prigimties instink- 
tus, tokius kaip savo poreikio jausmas ir savisaugos instinktas. 
Kartais jis linkęs prie šių mechanizmų pridurti tam tikras žmonių 
ydas, kurios taip pat gali būti visuomeniškai naudingos. Pavyzdžiui, 
veidmainystę, ir tai itin svarbu, nes ši yda buvo tradiciškai smerkiama, 


o ankstesnieji tolerancijos šalininkai, tarkim, Bayle'is, pasipiktinę 

teigė, kad ji kyla iš netolerancijos. Voltaire ui vis dėlto tam tikras 
veidmainystės elementas turi gyvenimą palengvinančio sveiko pro- 
to atspalvį ir yra doktrinieriškumo atsisakymo ženklas, kaip jo pa- 
teikiamame anekdote apie dominikoną ir jėzuitą. Vienuolių ginčas 
buvo toks smarkus, kad pagaliau 
jie ėmė tąsytis už plaukų. Valdovas, informuotas apie šį viešą konfliktą, 
pasodino abudu į kalėjimą. Vienas valdininkas paklausė teisėjo: „Kiek 
laiko jo ekscelencija nori laikyti juos kalėjime?“ „Kol susitaikys“, — 
atsakė teisėjas. „O! - tarė valdininkas, - vadinasi, sėdės visą gyvenimą“. 
„Na, gal, - tarė teisėjas, — tol, kol atleis vienas kitam“. Tada valdininkas: 
„Neatleis niekados, aš juos pažįstu“. „Tuomet, - atkirto teisėjas, — gal 


«I 


tol, kol sukurs regimybę, kad vienas kitam atleido““*. 


Tolerancija prieš 
krikščionybę 


Be lig šiol minėtų aspektų, Voltaire'o veikale yra dar vienas 
refleksijos lygmuo, rodantis kitą tolerancijos aspektą ir kitą argu- 
mento, apeliuojančio į etiką, meilę ir nuolaidumą, panaudojimą. 
Volraire o argumentas 44 hominem ne tik nurodė vidinį konvertistų 
pozicijos prieštaringumą, ne tik apeliavo į natūralaus religinės prie- 
vartos nemoralumo jausmą, bet ir galėjo įgyti antikrikščioniškojo ar- 
gumento formą". Šis Volraire'o antikrikščioniškumas, gerai žinomas 
iš kitų jo veikalų, Traktate apie toleranciją ne itin pastebimas teksto 


retorikoje (nėra čia, pavyzdžiui, tokių agresyvių fragmentų kaip ci- 

tuoti pirmame skyriuje), tačiau aiškus bendrame kontekste. Jis nesi- 
tenkino nurodęs esminį doktrinos ir praktikos bei nuolat vykdomų 
priverstinių konversijų ir natūralaus gėrio jausmo prieštaravimą; 
jo pasisakymų tonas, teksto stilistika ir pats turinys liudija stiprų 
priešiškumą krikščionybei, o ypač — katalikybei. Pagrindinė min- 
tis, kurią jis stengiasi įrodyti Traktate, yra ta, jog krikščionybė yra 
esminė, o gal ir vienintelė netolerancijos nuodėmės kaltininkė, ir ji 


visada buvo brutalumo ir prievartos religija. 


Tai mes, krikščionys, mes buvome persekiotojai, budeliai, žudikai. 
Ir kieno? Mūsų brolių! Tai mes sugriovėme šimtą miestų laikydami 
rankose krucifiksą ar Šventąjį Raštą, tai mes nesiliovėme lieję kraują 
ar deginę laužus nuo Konstantino valdymo laikų iki pat kadaise 


Sevenuose gyvenusių žmogėdrų siautėjimų,“. 


Tokio samprotavimo logika yra paprasta, o jo pamatą sudaro 
visiško pritarimo deklaracija ne tik meilės etikai, bet ir ypatingam 
krikščionybės vaidmeniui ją įvedant. Įvesdama ją, krikščionybė 
prisiėmė didžiulę atsakomybę, o ją laužydama, nusižengė dar labiau 
nei kitos religijos, kurios tokios žinios nesuvokė ar bent jos neartiku- 
liavo. Voltaire'as, kaip matyti, taiko čia samprotavimo formą, kurios 
pėdsakų būtų galima aptikti pas kai kurios Reformacijos periodo 
autorius, gynusius krikščionybę, kad ir kokia ji būtų; šiems auto- 
riams meilės etika liepia visada užsikrauti kaltę sau pačiam — savo 
silpnybėms, institucijoms ar bendratikiams. Skirtumas vis dėlto 
vyra toks, kad, pavyzdžiui, Erazmas mėgina ginti tikrąją moralinę 
religijos substanciją bei tikrąjį ir nuoširdų pamaldumą kartu itin 
griežtai smerkdamas visas institucijų ir papročių ligas, o Voltaire'as 
ketina krikščioniškąją meilės etiką perkurti į nekrikščioniškąją (arba, 


šiandieniniu žargonu — „postkrikščioniškąją ) tolerancijos etiką. 

Kaltinimas, kurį formuluoja Voltaire'as, yra sąmoningai ir nuo- 
sekliai apibendrintas. Dėl netolerancijos jis kaltina krikščionybę kaip 
visumą, o ne kokį nors jos fragmentą ar srovę (nors progai pasitaikius 
tam tikras marginalines sroves iš šio kaltinimo pašalina, pavyzdžiui, 
kvakerius). Netolerancijos dvasia priskiriama religinei praktikai, bet 
ir doktrinai; valdovams, bet ir visuomenėms; konvertistams, kurie 
ugnimi bei kardu primesdavo kitiems savo religiją, bet tokiu pat ma- 
stu ir krikščionims kankiniams, kurie žuvo atmesdami jiems svetimas 
valstybines religijas. Būdinga, jog, išplėsdamas savo kaltinimą į kas- 
kart naujus krikščionybės aspektus, jis stengiasi kartu parodyti, kad 
kitos religijos, civilizacijos ir imperijos — net tos, kurios tradiciškai 
europiečių laikomos žiauriausiomis — yra ne tik tolerantiškesnės už 
krikščionybę, bet yra tiesiog tolerancijos židinys. Štai tik kai ku- 
rie pozityvūs pavyzdžiai, kuriuos pateikia Voltaire'as krikščionims 
sugėdinti: Turkijos valstybė („sultonas taikiai valdo dvidešimt įvairių 
religijų tautų“, o „turkų kronikos neskelbia jokių žinučių apie kokį 
nors maištą, sukeltą kokios nors šių religijų“); Indija, Persija ir Tur- 
kestanas („pamatysite ten tokią pat toleranciją ir tokią pat ramybę"); 
Rusija (Petras Didysis rėmė visokius papročius savo plačioje imperi- 
joje. Dėl to suklestėjo prekyba ir žemės ūkis. O ir valstybės teritorija 
niekad dėl to nenukentėjo ')**; Kinija („Kinijos valdovai per visą mums 
žinomą laikotarpį, taigi daugiau nei keturis tūkstančius metų, visada 
laikėsi įsakymų, panašių į nojiškuosius — paprasta pagarba vieninte- 
liam Dievui, bet toleruoja kartu Fo prietarus ir daugybę bonzų, kurie 
būtų pavojingi, jeigu tribunolų išmintis nuolat rankose nelaikytų jų 
vadžių ); Japonija („japonai buvo iš visų žmonių tolerantiškiausi“, kol 
į jų kraštą atvyko jėzuitai)*“; senovės graikai (Sokratas „buvo vie-nin- 


telis, kuriam už jo pažiūras graikai liepė mirti“)“. 

Volraire'as gynė ir senovės romėnų, net Romos imperijos 
tolerantiškumą. Primindamas gana paplitusį požiūrį, jog romėnai 
visaip persekiojo krikščionis, jis teigia: „Man atrodo, kad šis reikalas 
yra akivaizdžiai pramanytas'*. Ir aiškina, apeliuodamas į Apaštalų 
darbus, kad už krikščionių persekiojimus atsakingi buvo žydai. 

Taip skelbia pati Šventoji Dvasia, — rašo jis, — romėnai nebuvo 

persekiotojai, jie buvo teisuoliai. Ne romėnai sukilo prieš šventąjį 

Paulių, o žydai. Šventasis Jokūbas, Jėzaus brolis, buvo užmėrytas 

akmenimis žydui sadukėjui, o ne romėnui paliepus. Patys žydai 

užmėtė akmenimis šventąjį Steponą, o šventasis Paulius, saugojęs 
budelių apsiaustus, aišku, neatstovavo Romos piliečiams. Pirmieji 
krikščionys tikrai neturėjo jokių konfiktų su romėnais, jų 
priešai buvo tik žydai, nuo kurių jie ėmė skirtis. Žinome, kokios 
nepermaldaujamos sektantų neapykantos nusipelno tie, kurie palieka 


jų sektą“". 


Romėnų tolerantiškumo gynimą Volraire'as baigia tokiais 
žodžiais: „Kad ir kaip norėtume pasiduoti iliuzijoms, neįmanoma 
netolerancijai priskirti tų smūgių, kuriuos už Neroną gavo keli ne- 
laimingi pusiau žydai ir pusiau krikščionys“*?. 

Tačiau klystume iš cituorų pasisakymų darydami išvadą, kad 
judaizmui ir žydų tautai Voltaire as priskiria tokį pat amžinų to- 
lerancijos priešų vaidmenį kaip krikščionims. Veikiau, būdamas 
aiškiai priešiškas žydams, jis vis dėlto stengiasi įrodyti, kad jie gana 
dažnai elgėsi tolerantiškai. „Visoje šios tautos istorijoje, — rašė jis, — 
nerandame nė vieno kilnumo, didžiadvasiškumo, labdaringumo 
bruožo, tačiau tarp ilgiausios ir bjauriausios barbarybės debesų su- 
spindi visuotinės tolerancijos spinduliai *!. 

Volraire'o antikrikščioniškumas, pakartokime, vis dėlto 


nereiškia, kad jis atmeta krikščioniškąjį meilės principą ir viską, su 

kuo jis yra susijęs. Šį principą jis gynė nuolat ir net, kaip pats teigė, 
priešgyniaudamas pačiai krikščionybei. Juk krikščionybė skelbė 
tikėjimą „gailestinguoju Dievu... kurio visas įstatymas rėmėsi 
žodžiais „mylėkite Dievą ir savo artimą“, o patys krikščionys ap- 
sunkino šį gryną ir šventą įstatymą sofizmais ir nesuprantamais 
išvedžiojimais... kurstė nesantaiką tai dėl kokio nors naujo termi- 
no, tai dėl vienos vienintelės abėcėlės raidės... grasino amžinomis 
bausmėmis praleidus kelis žodžius, prasilenkus su keliomis apeigo- 
mis, kurių kitos tautos negalėjo nė žinoti“. Paklausius krikščionių, o 
ne krikščioniškojo meilės principo, tai Dievas „savo galia ir buvimu 
nesibaigiančia bausme“ turėtų skirti „išmintingam ir dorybingam 
Konfucijui... įstatymų kūrėjui Solonui... Pitagorui, Zaleukui, So- 
kratui, Platonui... dieviškiesierms Antoninam.... gerajam Trajanui... 
Titui, žmonių padermės pažibą... Epikterą“, o žiauriems kitas reli- 
gijas išpažįstančiųjų kankintojams turėtų pasakyti paskutiniame tei- 
sme: „jūs, mano numylėtiniai... mirę su nurodytomis formulėmis 
lūpose, dalinkitės amžinai mano dešinėje mano karalyste bei mano 
laime “". 

Ką vis dėlto reiškia Voltaire'ui meilės principas? Ankstesnės 
pastabos rodo, kad vieną kraštutinumą galime drąsiai arme- 
sti. Be jokios abejonės, nerūpi jam įdiegti evangeliškąją meilę į 
žmonių santykius, taigi kaip nors atkurti buvusias — tikrąsias ar 
įsivaizduojamas — pirmųjų krikščionių bendruomenes. Pabrėžkime 
akivaizdų dalyką, būtent: krikščioniškoji meilė ne tik neperteikia 
Volraire o kūrybos dvasios, bet atrodo esanti vienas menkiausių 
motyvų, kuriuos būtų galima šiai kūrybai priskirti. Voltaire'as turi 
daug ir aistringų antipatijų; jis yra beatodairiškas, kandus, užgaulus 


ir net šventvagiškas“'. Visa jo nuostata yra veikiau destruktyvi, jis 


160) TOLERANCIJA 


linkęs polemizuoti, konfliktuoti, aršiai ginčytis. Ecrasez Vinfame, 
garsus Voltaire'o šūkis, gali, aišku, turėti savo šalininkų ir nebanalių 
remiančių argumentų, tačiau jokiu būdu, nepaisant geriausių 
norų, jis nerodo krikščioniškosios meilės dvasios net laisviausia šios 
sąvokos prasme. 

Taigi kas tuomet, pakartokime, yra toji meilė, į kurią Vol- 
taire'as taip mielai apeliuoja? Formuluojant trumpiausiai: nors 
krikščioniškoji mintis meilę traktavo veikiau kaip virš- ar ne- 
politinę kategoriją, Voltaire'ui ji yra glaudžiai susijusi su politika. 
Meilės idealas yra visų jo filipikų ir poleminių kryžiaus žygių prieš 
Vinfūme, visų jo ginčų ir politinių debatų fonas, suteikiantis jiems 
pozityvaus moralinio turinio. Tai ne principas, kurio jis laikėsi ir 
kurio siekė, o veikiau vienintelis etinis atskaitos taškas, kuris, pasak 
jo, gali egzistuoti politikoje. Kadangi meilę, todėl ir toleranciją, jis 
traktavo labai plačiai, daugybė yra ir apeliavimo į ją būdų. Čia iškyla 
tam tikra dviprasmybė, gana svarbi šiam Voltaire'o mąstymo aspek- 
tui. Viena vertus, idėja, kurią atspindi krikščioniškoji meilė, atrodo 
esanti vienintelė tikra ir universali moralinė kategorija, bendra vi- 
soms religijoms ir visiems žmonėms; tačiau kita vertus, šį idealą jis 
traktuoja taip plačiai ir laisvai, — iš dalies tai nulemta jo negatyvaus 
suvokimo, — kad galima susimąstyti, ar tai nuolat vis tas pat idealas. 
Kitaip tariant, gali kilti įtarimas užgaidumu: iš pažiūros laikoma- 
si vieno kriterijaus, nors naudojamasi keliais. Voltaire'as pasitelkia 
šią moralinę idėją vertindamas valdžios veiklą ir kalbėdamas apie 
valdinius, kai pasipiktinęs rašo apie inkvizitorius ir su panieka — 
apie kankinius, kaltindamas ir bandydamas užtarti, kai rašo apie 
pragmatišką modus vivendi ir svajoja apie idealią žmonių brolybę, 


spręsdamas teologijos problemas ir įžengdamas į teisės sferą. Ar esant 

tokiai įvairovei nuolat susiduriame su ta pačia idėja? Ar krikščionių 
kankinių netolerancija yra tokia pat kaip ir Torguemados netoleran- 
cija? Ar Petro Didžiojo tolerancija yra tokia par kaip ir Filadelfijos 
kvakerių tolerancija? 

Veltui ieškotume Traktate — ar jo apologetiniuose fragmentuo- 
se, ar kritiniuose — kokios nors koherentiškos ir preciziškos etinės 
interpretacijos ar aiškios valdžios bei politinės tvarkos koncepcijos. 
Veikiau yra taip, kad ši meilės idėja, kylanti iš religijos ir retorinėse 
deklaracijose susijusi su Evangelija bei šv. Pauliaus mintimi, bet per- 
tvarkyta į politiškesnius tolerancijos ar nuolaidumo idealus — leidžia 
Voltaire'ui skelbti radikalias ir be galo arbitralias vertinamąsias nuomo- 
nes. Atrodo, kad jį valdo aiškiau neapibrėžiama, bet nepaprastai stipri 
pamatinė etinė intuicija, kuri toleranciją paverčia sunkiai racionalizuo- 
jamu ir niekam nepavaldžiu tribunolu. Tik šitaip galima paaiškinti čia 
atsirandančius kaltinimus ar pagyrimus, skirtus ištisoms civilizacijoms, 
visuomenėms ir religijoms. Žvelgiant į reikalą iš esmės galima, aišku, 
pašiepti pastraipos ar skyrelio dydžio Voltaire'o išvedžiojimus, kuriuos 
baigia pasmerkimo nuosprendis ar pritarimas krikščionybei, judaiz- 
mui, islamui, Kinų imperijai, japonų tradicijai ir t. t. 

Gal ir prasminga būtų aiškinti tokią nerimtą procedūrą vien 
publicistiniu rašytojo temperamentu, tačiau čia turime, ko gero, tam 
tikrą precedentą literatūros apie toleranciją istorijoje. Ši sąvoka visai 
netikėtai tampa lengva priemone simpatijai ar antipatijai pareikšti, 
o ir pateikti jas vertinančių apibendrinimų forma. Derėtų tad pak- 
lausti, kokios yra šio reiškinio priežastys. Kodėl šitaip suprantama 
tolerancija, kaip kone jokia kita idėja, suteikia galimybę taip radika- 
liai - apskritai ir vienareikšmiškai — vertinti? 

Pastebėkime pirmiausia, kad tolerancija volteriškąja prasme 


pajėgi panaikinti visas į objektyvumą pretenduojančias etines nuo- 

statas. Ne kartą susidaro įspūdis, kad joje susilieja dvi klaidingos 
krikščioniškosios meilės interpretacijos, į kurias atkreipiau dėmesį 
skyriaus pradžioje: meilei suteikiamas varomosios jėgos vaidmuo 
politikoje, bet kartu ji panardinama taip giliai, kad leidžia naudoti 
ryžtingas politines priemones. Pirmąją atitinką kvakerių papročių 
pagyrimas, antrąją — Petro Didžiojo politikos. Volraire'as tad mei- 
lei suteikia galią sumenkinti tai, kas laikoma gėriu, ir pateisinti tai, 
kas laikoma blogiu. Ji tampa ypatingu nepaprasto griežtumo ir ne- 
paprasto nuolaidumo mišiniu. Tas pat impulsas, kuris skatina taip 
negailestingai atsikeršyti krikščionybei, — ne tik jos inkviziciškajai 
versijai, bet ir dvasiai, filosofijai, elgesiui, — taip giliai ieškoti zelotų 
brutalumo ištakų bei įžvelgti net krikščionių kankinių netoleranciją, 
atsiskleidžia neregėtame didžiadvasiškume Rusijos imperijos ar Rytų 
despotijų atžvilgiu. Arbitralumo įspūdis čia kyla dėl to, kad galuti- 
nis nuosprendis atrodo nenuspėjamas. Neįmanoma užbėgti už akių 
Volraire'o samprotavimui ir numatyti jo išvados, nes neaišku, koks 
elementas nulems negatyvų ar pozityvų nuosprendį: ar Sokrato mir- 
tis sukompromituos Atėnų civilizaciją, ar pasirodys menkas dalykas; 
ar kokio nors Rytų valdovo griežtumas yra racionalumo, ar tironijos 
įrodymas. Kartais atrodo, kad stebime kažką panašaus į meninę 
kūrybą, kuri gali išburti tezę, jog judaizmas yra netolerantiškas, bet 
gali išburti ir jai priešingą tezę. 

Voltaire o tolerancijos sampratoje galima, žinoma, matyti tam 
tikrą krikščioniškosios etikos versiją, reikalaujančią nuolankumo 
ir meilės priešams. Tačiau Naujajame Testamente tokia etika buvo 
veikiau dvasinio pobūdžio ir susijusi su moraline individo pastan- 
ga. Volraire'as jai suteikia politinę formą ir pasitelkia ją vertinda- 
mas valdžią, valdovus, žmonių grupes, istorinius įvykius. Juk etinis 


Kalno pamokslo principas „mylėkite savo priešus“ neimplikuoja 

būtinybės palankiai vertinti Rusijos carus, o nuolankumo priesakas 
ar Erazmo nuostata pradėti pakeitimus nuo savęs nesiūlo peržiūrėti 
Nerono santykių su krikščionimis. Vis dėlto atrodo, kad Voltaire'o 
meilės principo versija yra būtent tokio pobūdžio. Ji ne itin susiju- 
si su moraline individo pastanga, bet turi, ko gero, daug bendro 
su geismu politiškai pertvarkyti pasaulį. Šiuo požiūriu suvokiamas 
Volraire'o Traktatas apie toleranciją yra troškimo pervertinti visą 
žmonijos istoriją apraiška, bet ne noras atskleisti tiesą siekiant pakei- 
sti žmonių sąmonę ir mąstymo būdą. Visi teiginiai, — negatyvūs ir 
pozityvūs, — be savo informacinio turinio, dar turi ir instrumentinių 
bruožų. Jie skirti ne musulmonams ar žydams, ne Rusijos imperijos 
ar Japonijos gyventojams, ne žmonėms nepriklausomai nuo jų kon- 


fesijos, bet katalikams — kad pakeistų jų požiūrį. 


Tolerancija ir naujoji 
tvarka 


Koks turėtų būti tas požiūris, kuriuo Voltaire'as nori pakei- 
sti esantįjį? Ar tikrai pavyktų — kaip sugestionuoja kai kurie cituo- 
ti fragmentai — kvalifikuoti visą šią koncepciją kaip universalistinę 
postkrikščioniškąją etiką, kur iš Kristaus meilės principo kilusi to- 
lerancijos kategorija tampa pagrindiniu politiniu kriterijumi verti- 
nant tautas, valstybes, religijas, papročius ir teorijas? Ar šiuo atveju 
Volraire'o tolerancijos sąvoka pašalina visas komplikacijas politiškai 


vertinant santvarkas, papročius ir institucijas, kaip kai kurių 

krikščioniškųjų autorių meilės sąvoka atstodavo teisę, papročius ar 
institucionalinę tvarką? 

Atsakyti į šį klausimą nėra lengva, ir ne tik dėl to, kad Kandi- 
do autorius, kaip teisingai pastebi vienas jo biografų“, skirtinguose 
tekstuose mėgo prisistatyti kaip skirtingų pasaulėžiūrų skelbėjas. 
Teigiamas atsakymas iš dalies prieštarautų tam, kas anksčiau buvo 
pasakyta apie negatyvios Voltaire'o tolerancijos motyvą — kad jis 
smerkė gyvenimo brutalumą ir rėmė visus jį švelninančius veik- 
snius. Šiaip jau visa Voltaire'o tolerancijos koncepcija buvo tokia, 
kad darė neįmanomą kokį nors esminį šios problemos sprendimą. 
Jai būdingas arbitralumas leidžia nesunkiai pakeisti požiūrį. Kaip 
Apšvietos racionalistas Voltaire'as turėjo pripažinti, kad reiškiniai 
turi savo esmę ar prigimtį; todėl galėjo kritikuoti krikščioniškąją 
religiją įsitikinęs, kad jo kaltinimai visiškai neliečia giliausios reli- 
gijos esmės — meilės principo. Tačiau šis principas buvo būtent toks, 
kad, kaip stengiausi parodyti, neleido laikytis tvirtų ir objektyvių 
kriterijų. Dėl tokios maišaties galėjo išnykti, ir neretai iš tikrųjų 
išnykdavo, ribos tarp teorijos ir taktikos: kai kuriais atvejais sunku 
suprasti, ar Voltaire'ui rūpi įsitraukti į ginčą apie tai, kas yra religija 
apskritai, o ypač krikščionybė, ar jis siekia praktinių rezultatų, kitaip 
tariant, nori suformuoti krikščionių elgseną; taip pat neaišku, ar jis 
iš tikrųjų manė, jog Rytų religijos iš prigimties yra tolerantiškos ir 
norėjo išsiaiškinti šio reiškinio priežastis, ar tiesiog troško sugėdinti 
krikščionis ir sukelti jiems autokriticizmo protrūkį. Formuluoki- 
me tai kiek kitokiu požiūriu: dažnai sunku nustatyti, ar Voltaire'as 
rūpinasi vidiniu žmogumi, tai yra ieško etinio modelio, telkiančio 
visa tai, kas yra geriausio įvairiose pasaulio religijose, ar jis tvarko 
vien išorinį žmogų, gindamas tam tikrą konkrečių žmonių bei 


konkrečių grupių politinio bendradarbiavimo minimumą ir pa- 

likdamas kiekvienam žmogui ar kiekvienai dvasinei bendrijai pa- 
tiems apibrėžti vidinius dalykus. 

Ši maišatis nėra atsitiktinė; ji kyla ne iš konceptualaus neapdai- 
rumo, juo labiau ne iš autoriaus temperamento. Meilę pripažinus 
krikščioniškosios religijos esme ir kartu susiejus ją taip glaudžiai su 
politiniu požiūriu į tikrovę, kaip tai buvo Voltaire o atveju, pertvara 
tarp teorijos ir taktikos turi smarkiai sumažėti. Ir sunku bus nu- 
statyti, kada autorių reikia vertinti tiesos ir melo kategorijomis, o 
kada — vaisingumo, jei kalbama apie tam tikrų praktinių rezultatų 
siekį. Ar Voltaire'ui iš tikrųjų atrodė, kad pasaulis be krikščionybės 
būtų geresnis, o gal, taip kandžiai rašydamas apie šią religiją, jis 
norėjo sukrėsti krikščioniškąją sąžinę? Ar jis manė, kad kokiai nors 
nekrikščioniškai religijai sėkmingiau realizavus meilės principą, mes 
būtinai turėtume į ją atsiversti, ar tik erzino Visuotinės Bažnyčios 
pareigūnų puikybę? Į jokį šių klausimų nėra paprasto ir tvirto atsaky- 
mo. Kaip ir nėra paprasto, tvirto atsakymo į šio skyrelio pradžioje 
iškeltą klausimą: kokiu požiūriu norėjo Volraire'as pakeisti plačiai 
paplitusią netolerancijos nuostatą? 

XXIII skyriuje, pavadintame Malda į Dievą, jis aiškina poziciją, 
artimą vadinamajai natūraliai religijai, kurią skelbė dauguma 
Apšvietos deistų, tai yra hilosofinei moralinei nekultinei ir nedogmati- 
nei religijai, priimtinai visiems žmonėms, šlovinančiai Aukščiausiąją 
Būtybę, visuotinę dorovę ir visuotinę brolybę. Tokia religija būtų 
doktrininis meilės principo vainikavimas ir koncepcinis jo garantas. 
Nes tik ji būtų nuosekliai universalistinė, o jos laikantis, toleranciją 
galima paversti visuotiniu reiškiniu. Taigi atrodytų, kad Voltaire o 
tikslas buvo pašalinti apreikštąsias, prietarais besiremiančias religijas 
ir sukurti visuomenę, kurioje būtų privaloma deistinė tolerancijos 


religija. Apšvietos epochai būdingo esencializmo požiūriu, čia ga- 

lima matyti ir antikrikščioniškąją, ir superkrikščioniškąją poziciją. 
Postuluodami natūraliąją religiją ar tikėdami ją ateinant galime su- 
laukti priekaišto, jog krikščionybę siekiame nustumti į periferiją ar 
net visai ją panaikinti. Kartu — kadangi religijos esmė yra meilės 
principas, o šį principą daug geriau įgyvendina natūralioji religija — 
remdami ją, vykdome savo tikrąją krikščioniškąją pareigą. Visa, kas 
vertingiausia Kristaus religijoje, išliks ir įsitvirtins, nors ji pati neteks 
savo reikšmės. Šitaip krikščionybė nugali liaudamasi egzistavusi, 
tiksliau — ištirpdama natūraliojoje religijoje. 

Tačiau, kita vertus, pati tolerancijos idėja neleidžia eiti šia 
kryptimi pernelyg toli. Kadangi taikai visuomenėje garantuoti 
būtina nesikišti į kitas konfesijas, vadinasi, reikia išsaugoti visus jų 
elementus. Net jeigu kas nors, kaip Voltaire'as, manytų, kad kulti- 
niai papročiai, apeigos ar dogmatika yra nesvarbūs religijos bruožai, 
gal net tiesiog žalingi, nes artimi prietarams, net jeigu natūralioji 
religija yra konceptualiai tobulesnė tolerancijos apraiška ir patiki- 
miausias jos garantas, negalima — apeliuojant į toleranciją — reika- 
lauti pašalinti tradicinius kultus iš visų religijų. Nekrikščioniškosios 
religijos irgi turi savo kultus, kurie, kaip įsitikinę jų atstovai, atlieka 
pamatines funkcijas ir priklauso konfesijos esmei. Todėl Voltaire'as 
nepostulavo visuotinio natūraliosios religijos įvedimo ir neskelbė 
karo visoms apeigoms ar religinėms dogmoms. Atrodo tad, ir tai 
suprantama, kad jo deizmas dažniausiai pasireikšdavo kalbant apie 
krikščionybę, o prisimindamas kitas religijas, jis mieliau rėmėsi po- 
zicija, kurią būtų galima pavadinti religiniu pliuralizmu. Būtent 
krikščionybę jis norėjo pertvarkyti į natūraliąją religiją, bent jau su- 
teikti jai tokią formą, kuri būtų artimesnė anai filosofinei moralinei 


formulei nei tradicinei paprotinei dogmatinei sampratai. 

Abu šie komponentai yra svarbūs Voltaire'o tolerancijos kon- 
cepcijai suprasti ir abu, — tam tikru mastu, — nulems tolesnę šios 
sąvokos evoliuciją. Natūraliąją religiją ėmus traktuoti kaip aukščiau- 
sią moralinę pakopą, įvyko tam tikras lūžis, nes tai buvo naujojo to- 
lerancijos supratimo pradžia. Kai krikščioniškoji meilė buvo paversta 
visų žmonių brolybės idealu, tolerancijos siekimas iš esmės tapo tam 
tikros visiems priimtinos, su priklausymu žmonių šeimai susijusios 
pasaulėžiūros siekimu. Naujai suprasta tolerancija jau nepriklausė 
nuo argumento 44 bominem ir neturėjo negatyvaus turinio; ji tapo 
visiškai pozityvia sąvoka, atitinkančia postkrikščioniškosios arba, 
tiksliau, postreliginės bendruomenės idealą. Buvo manoma, kad šis 
idealas, nors ir visiems privalomas, nesuponuoja diskriminacijos, nes 
ne skiria žmones, bet sieja juos bendruoju žmogiškumo jausmu. 

Savo ruožtu religinis pliuralizmas buvo, be abejo, negaryvio- 
sios tolerancijos interpretacijos palikimas, kilęs iš pirminės prasmės: 
jeigu neturime vieni kitų išžudyti, privalome kęsti vieni kitų buvimą 
šalia. Jo funkcija buvo tramdyti perdėtas ambicijas, susijusias su 
visuotinės brolybės idealu. Kol sulauksime jos triumfo, o natūralioji 
religija suvienys visus į vieningą Žmonių šeimą, turime toleruo- 
ti kitas konfesijas, tai yra: kęsti jų buvimą šalia ir nesipriešinti jų 
viešajam kultui. Be to, įtikėjus natūraliosios religijos perspektyva 
kaip galutine religinės sąmonės raidos stadija, grynai negatyvus 
požiūris tapo neįmanomas. Kitos konfesijos jau buvo imtos toleruo- 
ti labiau. Tasai, kuris suprato natūraliosios religijos prasmę, buvo 
pajėgus jas toleruoti, nes suvokė, kad religiniai papročiai ir dogmos 
yra tik religijos akcidencijos ir neverta dėl jų vaidytis. Jis galėjo trak- 
tuoti kitatikius kaip moralės subjektus, nes natūraliosios religijos 
perspektyvoje matė, kiek daug bendro gali turėti skirtingų konfesijų 


žmonės, jeigu vadovaujasi meile ir žmogiškuoju gėriu. Jis galėjo būti 

nuolaidus, pakantus, geranoriškas ir palankus kitoms Bažnyčioms 
ir bendruomenėms, nes, suvokęs religijos esmę apskritai, — galėjo 
teisingai įvertinti jų moralinę vertę. 

Atrodo, tokia perspektyva Voltaire'ui buvo artimiausia. Nei 
skubus ir visuotinis natūraliosios religijos kultas, nei įprastinis re- 
liginis pliuralizmas, kilęs iš negatyviosios tolerancijos koncepcijos, 
jam nebuvo tinkami sprendimai. Nors anksčiau buvo linkęs ir 
į viena, ir į kita, — jo tekste rasime fragmentų, iliustruojančių abi 
šias pozicijas, — įsivyravo nuostata, kurią, jo nuomone, būtų gali- 
ma pavadinti racionalistine. Tikėdamas žmogaus proto ir dvasios 
pažanga, jis skyrė savo mintis krikščionims, kurie suprato „natūralią“ 
krikščionybės šerdį, taigi potencialiai, o gal aktualiai galėjo pritarti 
natūraliosios religijos prasmei. Atsiranda tam tikra politinio ir religi- 
nio tolerancijos aspektų analogija. Politinio religinių bendruomenių 
koegzistavimo atveju tolerancijos šalininkai darė prielaidą, jog visų 
bendruomenių narius turi sieti politinė vienybė kaip svarbiausia ir 
pamatinė bendrystės forma, o dėl religinių sąjungų Voltaire'as buvo 
linkęs manyti, kad tolerancija gali remtis religijos natūralumo in- 
tuicija, taigi tokia intuicija, kuri kiekvienoje apreikštoje religijoje 
įžvelgia natūralų dėmenį. Kitaip tariant, tikroji meilės bendrystė yra 
iš esmės, nors gal ne praktiškai, natūrali bendrystė, bet ne susitelki- 
mas apie apreikštąją religiją. 

Taigi jeigu Voltaire'as demonstruoja savotišką savųjų ir sveti- 
mųjų traktavimo asimetriją, - priešiškumas krikščionybei šalia nepa- 
prasto nuolaidumo nekrikščioniškosioms religijoms, — tai nebūtinai 
turi būti religinės ksenofilijos ir religinės oikofobijos apraiška. 
Veikiausiai jo religijos sampratą sudarė keli aspektai: universalistiškai 
suprastas žmogaus gėris kaip pasaulietiška krikščioniškojo meilės 


principo konsenkvencija, deistinė natūralioji religija kaip dvasinio 

žmonių bendrumo pagrindas, triūsas, kad krikščionys perprastų to- 
kias gėrio ir žmonių bendrumo koncepcijas. Griežtai kritikuodamas 
krikščionybę, jis norėjo parodyti, kad savo papročiuose ji nesiekia 
tikros universalios moralės, įrodyti, kad ji neatsiskleidžia visiems 
žmonėms priimtiname turinyje ir galop —- sukrėsti krikščioniškąją 
sąžinę bei padaryti ją atviresnę natūraliosios religijos reikšmėms. 
Panašiai kai rodė ypatingą nuolaidumą nekrikščioniškosioms reli- 
gijoms, jo tikslas buvo pademonstruoti, kaip reikia taikyti univer- 
salistinius kitų konfesijų vertinimo kriterijus, kaip galima kitose 
religijose atpažinti visiems žmonėms bendrą moralinį turinį bei 
kaip tikras krikščionis privalo elgtis su tomis religijomis. Voltaire'o 
pozicija buvo ne vien taktikos ir teorijos mišinys. Joje susiplakė 
priemonės ir tikslai, universalioji nuolaidumo dorybė ir visuoti- 
nis brolybės principas, būsimosios moralinės bendrijos projektas ir 
aktualūs vardai, religijos atmetimas ir bandymas tam tikrą jos versiją 
paversti aukščiausiu moraliniu idealu. 

Volraire'o Traktate, kur dalyvauja visi šie elementai, jau matyti 
būdingas būsimųjų rašymų apie toleranciją bruožas. Šis žodis - kaip 
jį supranta Voltaireas — įgyja pernelyg daug prasmės atspalvių, 
o pirmiausia — prisiima pernelyg daug funkcijų: apibūdinimas, 
psichinė dispozicija, istorijos interpretacija, religinė kategorija, mo- 
ralinis kriterijus, reguliatyvi optimalios visuomeninės tvarkos idėja 
ir t. t. Kaip anksčiau žodis meto/erancija reiškė visa, kas blogiausia ir 
brutaliausia konfesijų santykiuose, taip dabar žodis zo/erancija ima 
reikšti visa, kas geriausia. Kai tik jis tapo pamatiniu universalistinės 
natūraliosios religijos elementu, jo pozityviajai prasmei nebebuvo 
jokių apribojimų. Kadangi nacūralioji religija virto nauju būsimųjų 
žmonių santykių pamatu, tolerancijos kategorija liovėsi buvusi 


praeities kaltinimų motyvas ir ėmė reikšti ateities lūkesčius. 

! Lis o solerangi, op. cit., p. 6. 

* Ten par, p. 2. 

3 Ten pat, p. 3. 

* Philosophical Commentary, op. cit., p. 40-42. 

23 Taip buvo Thomo Muentzerio atveju, kuris Pamoksle kunigaikščiams (op. cit., p. 67) 

„Protestantai tvirtina, kad Romos Bažnyčia ne tik nėra Jėzaus Kristaus sužadėtinė, tapu- 
si visų tikrų krikščionių motina, bet kad iš tiesų ji yra prasčiausios reputacijos paleistuvė, 

mentary, op. Cit., p. 14). 

SAŽINĖS 
NELIEČCIAMUMAS 
IR VIDINIO 
GYVENIMO LAISVĖ 


Skepticizmas ir 


subjektyvizmas 


Paskutinis argumentas už toleranciją, apeliuojantis į sąžinės 
neliečiamumą, istoriškai turėjęs tapti įtakingiausiu, daugeliu 
atžvilgių remiasi ankstesniais argumentais. Laisvai vadovautis savo 
sąžinės balsu religijos srityje galima tik tuo atveju, jeigu politinė 
valdžia bus atribota nuo religinio gyvenimo, jeigu tikėjimo sfera 
bus atskirta nuo proto sferos ir jeigu tikruoju religijos subjektu taps 
„vidinis žmogus“, orientuotas į giliausią tikėjimo turinį, slypintį po 
papročiais, apeigomis bei dogmomis ir nuo jų nepriklausomą. Nors 
tezė apie būtinybę saugoti individo sąžinės integralumą gali būti 
suvokiama kaip kitų argumentų išvestinė, vis dėlto esama pagrindo 
šią tezę traktuoti kitaip. Ankstesnės nuostatos, apeliuojančios į Baž- 


nyčios atskyrimą nuo valstybės, į prigimtinę teisę ar krikščioniškąją 


niai Mis E 
Sąžinės neliečiamumas ir vidinio gyvenimo laisvė 17' 


meilę, leido kištis, kartais itin smarkiai, į religinius jausmus ir iš 
jų kylančius sprendimus, o sąžinės neliečiamumo argumentas bet 
kokį įsikišimą daro neįmanomą. Jeigu sąžinės esmė yra tai, kad ji 
priklauso individui ir tik jam, vadinasi, niekaip — neprievartaujant 
šios esmės — negalima teigti, jog kartais kokia nors savo dalimi ji 
galėtų priklausyti kam nors kitam. Formuluojant tai kiek kitaip, 
ankstesni argumentai atsižvelgdavo į viršindividualiuosius motyvus, 
o šis remiasi tik individualaus autoriteto neredukuojamumu. 

Galutinė šio argumento formuluotė leido palikti „vidinį 
žmogų“, o jo nustatytus principus paskelbti privalomais „išoriniam 
žmogui“. Čia iškilo svarbi priklausomybė: viena vertus, tikruoju 
moralės subjektu tapo „vidinis žmogus“ - visiškai subjektyvi būtybė, 
liekanti už politinio gyvenimo ir visuomeninio pasaulio peripetijų 
ribų; kita vertus, kaip fLandamentalaus moralinio jautrumo reiškėjas, 
jis turėjo skausmingai išgyventi kiekvieną prievartą, kurią patirdavo 
„išorinis žmogus“. Šios priklausomybės esmė yra individualizmas. 
Jeigu sąžinė nulėmė, kad žmogus įgijo savo individualybės jausmą, 
tai natūralu, kad šiuo jausmu jis aprėpė visą savo gyvenimą — ir 
vidinį, ir išorinį. 

Atrodo, akivaizdu, kodėl būtent šis argumentas tolesnėje Vakarų 
kultūros raidoje tapo lemiamu. Tam tikru būdu modifikuotas, jis 
galėjo būti panaudotas nereliginėje sferoje. Taigi kai religiniai ginčai 
liovėsi taip giliai skaldę visuomenę, o religinė tolerancija — sunkiai 
konkretizuojama, bet praktiškai visų ano meto visuomenės narių 
juntama prasme — nugalėjo, visa sąžinės neliečiamumo argumente 
slypinti jėga buvo nukreipta į kitas sferas: pirmiausia į moralinius, bet 
kartu ir į politinius ginčus. Religinės paties argumento ištakos liko vis 
dėlto atpažįstamos net tuomet, kai religinės kontroversijos nebežadino 


emocijų. Kad ir kaip plačiai buvo manyta, sąžinės neliečiamumo idėja 

kilo ne iš religinio abejingumo; šios idėjos šaltinis, pakartokime, buvo 
religija', konkrečiau — religinio išgyvenimo intensifikacija, sustiprinusi 
asmens ypatingumo jausmą. 

Įsitikinimą sąžinės neliečiamumu sudaro du elementai - abu 
aiškiai artikuliuoti vykstant diskusijai apie toleranciją. Pirmas yra 
teiginys, kad protas ir mokslas nepajėgūs sankcionuoti religijos 
apskritai; kad protas ir tikėjimas gali atitikti vienas kitą tam 
tikrais aspektais, bet didžiulės tikėjimo sferos nesileidžia kaip nors 
verifikuojamos proto. Žinoma, sudėtingi protinio pažinimo ir 
tikėjimo sričių santykiai jau anksčiau buvo tapę refleksijos objektu. 
Aptariamajam laikotarpiui itin būdinga tai, jog šis tikėjimo statusas 
virto argumentu, kad tikėjimas negali būti praktinių politinių 
veiksmų pagrindas. Proto sfera nulėmė tai, kas bendra ir visiems 
privaloma, taigi gali būti visuotinių normų bei visuomeninių 
taisyklių pagrindas, o tikėjimo sferai priklausė kur kas siauresnė 
patirtis. Kaip rašė Leibnizas, vidinius religinės tiesos patyrimus 
jų unikalumo atžvilgiu galima prilyginti tam tikriems jusliniams 
dalykams, kurie bus nesuprantami tam, kas jų nėra patyręs; 
kaip, pavyzdžiui, aklam nuo gimimo veltui aiškintume spalvų 
įspūdį, taip neįmanoma perteikti dieviškosios šviesos patyrimo 
tam, kuris jos matyti nesugeba“. Jokia prievarta čia nepadės: nei 
aklam sukels spalvų įspūdį, nei suteiks reikiamą Dievo patyrimą. 
Visuomenės atžvilgiu tai turėjo rimtų pasekmių: iš tikėjimo išgautų 
nuostatų galia dažniausiai buvo ribojama grupe žmonių, turinčių 
panašaus jautrumo, nulėmusio jų priklausymą vienai konfesijai. 
Dėl reformacijos atsiradusi religinė įvairovė tapo empiriniu faktu, 
aiškiai liudijančiu, kad tikėjimo neįmanoma paversti visuotine 
ir visus vienijančia tiesų, dogmų bei apeigų sistema. Negano to, 


buvo įsitikinta, kad ne tik negalima tikėtis religinės vienybės, 

bet kiekviena konfesija turi atsižvelgti į naujų skilimų galimybę 
atsiradus skirtumams interpretuojant šventuosius tekstus, Dievo 
valią ar tinkamiausią pamaldumo demonstracijos būdą. 

Kitas sąžinės neliečiamumo idėjos elementas buvo požiūris, kad 
religija, nors ir skaidanti, o ne vienijanti, vis dėlto yra svarbus, o gal 
net svarbiausias dalykas žmogaus gyvenime; priemonės, ribojančios 
perdėtas religijos pretenzijas, — tokias kaip jos atskyrimas nuo 
politikos, tradicijų, institucijų ar filosofijos, — stiprino jos reikšmę, 
nes kreipė ją į tą sferą, kuriai iš esmės ji ir priklausė — paskiro 
žmogaus sielai, širdžiai bei sąžinei. Juo gilesniuose subjektyvumo 
kloduose įsitaisydavo religiniai jausmai, taigi juo labiau buvo 
pabrėžiamas vidinio pamaldumo vaidmuo ir sumenkinama išorinių 
religingumo formų reikšmė, tuo glaudžiau religiją buvo galima 
susieti su individualaus tapatumo esme. Žinoma, tokio religingumo 
sveikinimas, kaip nesunku pastebėti, kartu yra individo ir jo vidinės 
patirties apologija; kartais nelengva buvo nustatyti, ar giriant 
giliausiuose žmogaus jausmuose įsišaknijusią religiją buvo labiau 
ginama Dievo tiesa, kuriai pavojų kėlė institucijos, teorijos ir dogmos, 
ar skelbiamas individualaus jautrumo kultas nepriklausomai nuo 
turinio, į šį jautrumą įdėto. Galima manyti, kad čia glūdinčios 
idėjos galią lėmė savotiškas individualizmo apologijos ir autentiško 
religingumo apologijos suplakimas. 

Taigi sąžinės neliečiamumas atsirado susiliejus dviem 
elementams: viena vertus, iš religijos silpnumo vertinant 
epistemologiniais kriterijais, o kita vertus, iš jos, kaip individualaus 
religinio išgyvenimo ir gėrio siekimo reiškėjos, stiprumo. Tik sutikę, 
kad nesama jokių objektyvių religingumo matų, ir kartu kad per 
tikėjimą žmogus rodo esmingiausius savo siekius, turime pagrindo 


teigti, jog individo sąžinė negali būti išorinės agresijos objektas. 

Individo požiūriu, epistemologinis tikėjimo silpnumas pasirodė 
esąs nepaprastai naudingas: tai, ko nepavyko racionaliai pagrįsti 
pažinimo procese, negalėjo būti ir jokiu būdu racionaliai paneigta, 
nes jau tapo individualios patirties dalimi. Vadinasi, tikėjimas neturi 
racionalaus autoriteto, tačiau giliai ir nuoširdžiai individo priimtas, 
įgyja šiam individui didžiausią autoritetą, prieš kurį blanksta bendros 
proto akceptuotos racijos. 

Čia vis dėlto slypėjo dilema. Jeigu tikėjimui nepripažįstame 
racionalaus pagrindimo, vadinasi, menkindami jį, apeliuojame į 
aiškius intersubjektyvius ar net objektyvius žmonių įsitikinimų 
vertinimo kriterijus; darome prielaidą, kad tam tikrose ribose (ne 
tikėjimo sferoje) esama griežtų žmonių nuomonių ir veiksmų matų, 
kurie leidžia priimti ryžtingus sprendimus. O jeigu individualią 
sąžinę giname kaip funkciją, kuri įgyja galios būtent todėl, kad jos 
turinio neįmanoma pagrįsti objektyviai ar racionaliai, apeliuojame 
į subjektyvizmo autoritetą, į įsitikinimą, jog kažkas turi būti 
saugoma būtent todėl, kad lieka už visokių proto ar bendrosios 
patirties kriterijų. Galbūt tai yra ne dilema, o savotiškos dinamikos 
atskleidimas. Nes diskusijos apie toleranciją inicijavo dvišakį procesą, 
kurio abi srovės, atrodo, kurį laiką stiprėjo: siekimas nuosekliai taikyti 
visiems privalomus empiristinius racionalistinius standartus už 
pažinimo ribų paliko didžiulę su tikėjimu bei subjektyviu gyvenimu 
susijusių dalykų sferą; kita vertus, didėjant subjektyvių dalykų sferai 
turėjo augti individo vaidmuo — vienintelio autoriteto, kuris dėl 
prigimtinio subjektyvumo galėjo būti šios sferos šeimininkas. Taigi 
juo labiau didėjo racionalistinio empiristinio pažinimo reikšmė 
ir juo didesni buvo mokslo laimėjimai, juo labiau subjektyvumo 
sfera turėjo prasilenkti su jų kriterijais ir juo drąsiau ją ėmė valdyti 


individas“. 

Sąžinės reikalavimų 
atitikimas 


Šį savitą skepticizmo ir subjektyvizmo  susiliejimą su 
racionalizmu geriausiai atskleidžia Bayle'io filosofija — šalia Locke'o 
jis labiausiai paveikė naujosios tolerancijos sąvokos formavimąsi. 
Tačiau Locke'as šią sąvoką formavo pirmiausia remdamasis 
politiniais samprotavimais, o Bayle'is svyravo būtent apie sąžinės 
neliečiamumo koncepciją. 

Bayle'io racionalizmas yra lengvai atpažįstamas, o jo įsitikinimas 
proto galia kilo Descartes'o įtakoje. Negatyviai suprantamas, jis 
reiškė nuolatinę kovą su prietarais, nusistatymais, nemokšiškumu ir 
tradicijos inertiškumu. Ankstyvą garsų Bayle'io darbą /vairios mintys 
apie kometą galima traktuoti būtent kaip išplėtotą polemiką su 
bukaprotišku požiūriu į tikrovę, gamtos reiškiniuose reikalaujančiu 
matyti antgamtinius ženklus. Vėlesniame Filosofiniame komentare 
jis tiesiog parašys, kad religija — ne vien besiremianti melu ar 
stabmeldyste, bet apskritai — negali būti pažinimo įrankis; toks 
vaidmuo turi būti rezervuotas racionaliajai refleksijai. Pozityviai 
suprantamas Bayleio racionalizmas „proto šviesos“ vaidmenį 
pabrėžė kaip aukščiausio autoriteto sprendžiant tiesos ir melo 
klausimus. Kaip ir Descartes'as, jis manė, kad žinios turi būti 
sutvarkytos dedukcinių sprendinių grandinės forma; jo pateikiami 
modelinių teiginių pavyzdžiai (pvz., „dalis yra mažesnė už visumą) 
aiškiai atitinka analitinius ar apriorinius sakinius, kurie figūruoja 
logikoje ar 2076 geometrico formuluojamoje metafizikoje*. Kita 


vertus, Bayle'is suvokė racionalaus pažinimo ribas, kylančias dėl to, 

kad protas lengviau vykdė destrukciją nei leido kurti konstrukcijas. 
Skepticizmas tam tikra prasme buvo neišvengiama racionalaus 
mąstymo konsekvencija“, o jo griaunamoji jėga galėjo būti itin 
efektyvi. Straipsnyje Pironas savo Žodyne Bayle'is atkreipė dėmesį 
į pavojingą optimistinį požiūrį, jog įgudęs protas savaime įveiks 
skeptikų argumentus, išnaudojančius visokius, net preciziškiausiai 
sukonstruotų teologinių sistemų, netikslumus. Jis teigė, kad, 
deramai naudodami protą, mes anksčiau ar vėliau turime suabejoti 
proto išvadomis ir todėl pastebėti tikėjimo būtinumą“. 
Manydamas, kad filosofinis racionalizmas panaikina 
universalistines atskirų religijų pretenzijas, Bayle'is nesiskyrė nuo 
daugelio kitų mąstytojų, pavyzdžiui, Locke'o, kuris irgi pabrėždavo, 
jog neįmanoma racionaliai svarstyti tikėjimo doktrinų ir kad reikia 
pripažinti individualaus religinių tiesų suvokimo vertę'. Kas gi 
tuomet išskiria Bayle'į kitų tolerancijos koncepcijų fone? Manyčiau, 
kad tai stipresnis išvadų artikuliavimas, be to, jų artikuliavimas 
tokiu būdu, kuris skatino naujai pažvelgti į toleranciją. Locke'ui jo 
teiginiai padiktavo tezę, jog neįmanoma racionaliai nustatyti ribos 
tarp ortodoksijos ir erezijos“, o Bayle'is suformulavo požiūrį, kad 
neįmanoma racionaliai atskirti dvasinio teisingą religiją išpažįstančio 
žmogaus išgyvenimo nuo dvasinio išgyvenimo žmogaus, kuris 
išpažįsta klaidingą religiją. Taigi Lockeas atmetė tas religijų 
pretenzijas į pranašumą prieš kitas religijas, kurios buvo grindžiamos 
jų skelbiamo mokymo; Bayle'is atmetė ir tas pretenzijas, kurios galėjo 
kilti iš išgyvenimų galios; klystančio žmogaus patirtis, - įrodinėjo 
jis, — yra lygiai tokia pat kaip ir žmogaus, žinančio tiesą apie Dievą. 
Šių patirčių skirtumo neįmanoma matyti ne dėl mūsų pažintinio 


luošumo, bet dėl jų identiškumo, o todėl - ir tai yra esminė Bayle'io 

tolerancijos koncepcijos mintis — klaidingos religijos išgyvenimas 
vertas tokių pat teisių ir privilegijų kaip ir teisingos religijos 
išgyvenimas. 

Teiginio apie abiejų išgyvenimų identiškumą Bayle'is 
nepagrindžia jokia sudėtinga fenomenologine analize. Jie pripažinti 
neatskiriamais todėl, kad, būdami vienodai „proto šviesos“ 
neperregimi tiesos ir melo atžvilgiu, turi tokią pat akivaizdumo 
galią tiems, kurie juos išpažįsta; šią akivaizdumo galią — kaip galima 
manyti, remiantis pironizmo refleksijomis, — konstituoja tikrumas, 
kurį žmogus įgyja jo sąmonei peržengus proto sukeltas abejones. 
Taigi racionalizmas identiškumo tezę sankcionuoja negatyviai: abu 
išgyvenimai vienodai neturi tiesos ar melo ženklų; skepticizmas 
leidžia ją teigti pozityviai: abu išgyvenimai iš esmės patiria tikrumą — 
vienintelį, kurį žmogus gali įgyti už racionalaus žinojimo ribų. 
Mažesnis tikrumas anaiptol nereiškia mažesnio teisingumo — tai 
tik mažiau intensyvus išgyvenimas. Pakankamai stiprus religinis 
išgyvenimas visuomet suteikia tvirtą tikrumo jausmą. Skirtumas 
tarp akivaizdumo galios, kurią suteikia racionalus žinojimas, ir 
tos, kuri slypi tikėjime, yra tas, jog pirmoji yra bendra visiems, o 
antrajai būdingas individualumas ir neperteikiamumas; be to, šis 
individualumas auga intensyvėjant išgyvenimui. 

Čia Bayle'io samprotavimas dar nesibaigia. Tuo atveju, kai net 
didžiausiomis pastangomis nepavyksta išgyvenimo turinyje rasti 
jokio ženklo, liudijančio tiesą ar melą, vienintelis protingas būdas 
moraliai apginti šį išgyvenimą — apeliuoti į ką nors, kas nepriklauso 
nuo turinio. Negalėjęs pasinaudoti dalykiniu kriterijumi, Bayle'is, 
kaip ir dera racionalistui, pasinaudojo koherentiniu. Kadangi 
religinic žmogaus vertinimas negali priklausyti nuo jo tikėjimo 


objekto vertės (čia jau protas yra bejėgis), vienintelis protui 

priimtinas tokio vertinimo būdas yra patikrinti, ar veiksmai ir 
pažiūros atitinka sąžinės reikalavimus. Formuluojant tai kitaip, kai 
neturime galimybės verifikuoti principų, kuriais remiantis priimami 
sprendimai, galime įvertinti — ir net gana vienareikšmiškai — tiesiog 
principų ir sprendimų vienybę. Tokios vienybės stoka neįrodo 
principų klaidingumo ar sprendimų žalingumo, bet nurodo 
moralinį veikiančio subjekto defektą — jis atsiskleidžia kaip žmogus, 
ne tik ignoruojantis bet kokius principus, bet ir atsigręžiantis prieš 
tuos principus, kuriuos pats autonominiu sprendimu pripažino 
švenčiausiais. 

Neišvengiama tokio veiksmų vertinimo konsekvencija turi 
būti tolerancija, taigi visų konfesijų atstovų akceptavimas, jei tik 
pavyksta įrodyti autentišką jų siekį laikytis skelbiamų principų, 
arba, imlesnėje versijoje, jeigu tokio autentiškumo nėra pagrindo 
kvestionuoti. Ši tolerancija yra gana plati, bet turi aiškias ribas: 
eliminuojami žmonės, kurie veikia prieš jų pačių švenčiausiais 
pripažintus principus, taigi prieš sąžinę. Bayle'is atsižvelgė į tokį 
apribojimą ir jį aprobavo: 

Nors išplečiu religinę toleranciją labiau nei kas nors kitas, — rašė jis, — 

bet visiškai nepripažįstu jos tiems, kurie niekina dievybę, esančią jų 

deklaruotu tikėjimo objektu, net jeigu tai būtų šlykščiausi moliniai 


dievukai, apie kuriuos kalbama Šventajame Rašte“. 
Jeigu tad, - aiškino Bayle'is, - žydas išniekins šventovę Jeruzalėje, 
o graikas išniekins šventovę Delfuose, abu veiksmai bus vienodai 


smerktini, nors Apolonas ir nėra tikras dievas. Svarbiausia, kad šį 


veiksmą Delfuose įvykdęs graikas Apoloną laikė tikruoju dievu. 


Sąžinės neliečiamumas ir vidinio gyvenimo laisvė 185 


Religinis egalitarizmas ir 
tikėjimo heroizmas 


Vis dėlto tokia formulė kelia tam tikrų keblumų. Jeigu 
samprotavimo išeities taškas buvo tezė, jog nėra aiškaus skirtumo 
tarp tikrosios religijos išgyvenimo ir netikrosios religijos 
išgyvenimo, ir jeigu paskui buvo paskelbta tolerancija, pagrįsta vien 
koherentiškumo kriterijumi, ar šitaip nepostuluojamas tam tikras 
religinis egalitarizmas, kitaip tariant, požiūris, kad visos religijos yra 
vienodai vertingos? Ar kartu tai neskatina išvados, jog proto požiūriu 
nėra skirtumo tarp tikėjimo krikščioniškuoju Dievu ir tikėjimo 
Apolonu ar moliniais dievukais? Ar todėl Bayle'io tolerancijos 
koncepcija nepostuluoja tokio religinio atvirumo, kad praktiškai 
išstumia religiją iš bet kokių racionalių vertinimų sferos, priskirdama 
ją neriboto subjektyvizmo domenui? Neįmanoma paneigti, kad 
tokios implikacijos slypi Bayle'io nuostatose, nors pats jis norėjo jų 
išvengti. Juk vienas dalykas yra tolerancija visų autentiškai išgyventų 
religinių patyrimų atžvilgiu bei priešiškumas savo kulto objektų 
profanacijai, o visiškai kitas — teiginys (krikščioniui neįprastas ir 
labai jam skausmingas), jog tarp krikščionybės ir molinių dievukų 
kulto nėra protu identiikuojamo skirtumo. 

Bayleis, kaip buvo sakyta, nenoriai akceptavo griežtai 
suformuluotą visuotinio religinio egalitarizmo tezę — bent jau esama 
fragmentų, leidžiančių taip suprasti jo intenciją. Filosofhiniame 
komentare šiuo atžvilgiu jis pasitelkia skirstymą į krikščioniškąsias ir 
nekrikščioniškąsias religijas su užuomina, kad pateikta argumentacija 


skiriama pirmiausia krikščionybei. Jis įrodinėjo, jog net jeigu kokia 

nors sekta tyčia griauna krikščioniškosios religijos pamatus, vis vien 
jai priklauso „teisė į toleranciją tuo pačiu pagrindu, kuriuo vienaip ar 
kitaip toleruojami žydai **. Iš to galima padaryti tokią išvadą. Egzistuoja 
du tolerancijos pagrindai, turintys bendrą šaltinį, kuris yra tikrosios 
ir netikrosios religijos išgyvenimo neatskiriamumas. Pirmosios jų, 
tai yra krikščionybės atveju pasitelkiamas argumentas, jog negali 
būti objektyvaus sprendimo apie tiesą, todėl visos krikščioniškosios 
konfesijos traktuojamos kaip krikščioniškai lygiateisės". Vienintelis 
teisėtų vertinimų būdas yra įrodymas, kad tariamieji religijos griovėjai 
ardo krikščionybės pamatus, kuriuos patys pripažįsta pamatais. Bet ir 
šiuo atveju negalima jų persekioti, o reikia toleruoti, kaip toleruojamos 
nekrikščioniškosios religijos ir sektos. 

Tačiau būtent šių nekrikščioniškųjų religijų atžvilgiu 
tolerancijos principas nesiremia teze apie visų autentiškų religinių 
grupių lygiateisiškumą. Bayle'io argumentas skamba kiek kitaip: 
jeigu pripažintume, kad religiją galima primesti ugnimi ir kardu, 
šią teisę, kaip kylančią iš autentiško sąžinės balso, suvokiamo kaip 
Dievo įsakymas, reikėtų taikyti visoms religijoms ir konfesijoms. 
Tuomet Apolono šalininkai ir molinių dievukų garbintojai turėtų 
tokią pat teisę į prievartą kitatikių atžvilgiu kaip ir Jehovos, Kristaus 
ar Alacho garbintojai. Bet tokia išvada yra nesąmonė ir beprotybė. 
Todėl krikščioniškosios grupės turi būti saugomos tolerancijos, 
panašiai kaip tokia apsauga priklauso krikščioniškosioms konfesijoms 
islamo, budizmo, judaizmo ir kitų religijų visuomenėse“*. 

Dviejų argumentų skirtumas yra akivaizdus. Pirmame 
iš prielaidos apie tiesos problemos religiniuose išgyvenimuose 
neišsprendžiamumą daroma išvada, jog visos konfesijos yra 
lygiateisiai tiesos suvokimai; antrame iš tos pačios prielaidos daroma 


išvada, jog lygiateisiai būtų visi persekiojimai, o tai yra absurdas. 

Antras argumentas, kaip nesunku pastebėti, apima platesnę sritį 
ir yra susijęs su visomis religijomis bei konfesijomis, taigi ir su 
grupėmis, esančiomis krikščionybės ribose. Pirmas argumentas 
(pakartokime) susijęs vien su krikščionybe. Todėl derėtų paklausti, 
kas gi jame yra tokio, kas neleidžia jo išplėsti ir kitoms religijoms. 
Kodėl iš prielaidos apie tiesos problemos religiniuose išgyvenimuose 
neišsprendžiamumą negalima padaryti išvados, kad visos religijos 
yra lygiateisiai tiesos suvokimai? Bijau, kad Bayle'io koncepcijoje 
nėra gero atsakymo į šį klausimą. Jei tik pripažintume, jog yra koks 
nors racionaliai identifikuojamas krikščioniškosios religijos bruožas, 
kuris daro ją aukštesnę už nekrikščioniškąsias religijas, nes tose jo 
nėra, turėtume paneigti pamatinę prielaidą apie tiesos problemos 
religiniuose išgyvenimuose neišsprendžiamumą, o tai išklibintų 
sąžinės neliečiamumo pamatą. 

Galima, aišku, manyti, kad pirmas argumentas buvo pavartotas 
politiniais sumetimais, o jo dalykinis turinys tiesiog nebuvo svarstomas. 
Šiuo atveju sakytume, jog Bayle'is į visus Kristaus šalininkus apeliavo 
kaip į bendriją, kuri — ne intelektualiai, bet intuityviai, dėl savo 
tikėjimo — jaučia pranašumą prieš kitas religijas, laikomas, irgi remiantis 
tikėjimu, klaidingomis. Būtent tokiai kuo plačiausiai krikščioniškajai 
bendrijai Bayle'is paskyrė savo kreipimąsi, iš kurio matyti, kad nėra 
apčiuopiamo kriterijaus, tikresnius Kristaus šalininkus atskiriančio 
nuo ne itin tikrų ir todėl nėra prasmės ginčytis apie atskirų konfesijų ir 
konstitutyvinių pačios religijos principų atitikimą. Jeigu iš tikrųjų tokia 
buvo Bayle'io intencija, ir jis apeliavo į bendrojo tikėjimo jausmą, - o 
šis, kaip žinome, visada suteikia protu nepagrindžiamo tikrumo, — 
tuomet jam adresuotinas jo paties priekaištas. Galima tad įrodinėti, 
kad tikrumo jausmas, kurį visi krikščionys jaučia Kristaus atžvilgiu, 


niekuo nesiskiria nuo jausmo, kurį musulmonai jaučia Mahometo 

atžvilgiu arba žydai dėl to, kad Kristus nebuvo mesijas. Vadinasi, 
turime pripažinti, jog šios religijos yra lygiateisės kalbant apie Dievo 
tiesos suvokimo teisingumą. Remdamiesi šių trijų religijų bendrumu 
bei apeliuodami į vieno bendrojo Dievo egzistavimo intuiciją, gausime 
kažkokią eilinę praskiestą tikėjimo bendriją ir jai galėtume skirti tą 
patį priekaištą. Žengę dar kelis tokius žingsnius, turėsime pripažinti, 
kad visi tikėjimo būdai yra absoliučiai lygiateisiai ir šiuo atžvilgiu nėra 
skirtumo tarp krikščionybės ir molinių dievukų kulto. 

Tokia išvada patvirtintų požiūrį, jog skirti toleranciją 
krikščionių ir nekrikščionių atžvilgiu galima tik suteikus jai politinę 
prasmę. Būdami artimesnių pažiūrų, krikščionys turi sudaryti 
labiau susitelkusią grupę nei krikščioniškos-=musulmoniškos ar 
kitos mišrios visuomenės; iš jų galima reikalauti pagarbos kitoms 
krikščioniškoms konfesijoms kaip lygiai taip pat teisingoms. 
Kitoms religijoms toks reikalavimas nekeliamas, bet tik dėl politinių 
priežasčių: tolerancija tokiu atveju reikštų faktiškai krikščionybės, 
kaip ypatingos religijos, likvidaciją, ir todėl — likvidaciją tos 
bendrijos, kurią įkvėpė krikščioniškoji religija. Formuluojant šį 
reikalavimą nepolitinėmis kategorijomis, tai būtų ketinimas pakeisti 
krikščionybę ir visas kitas religijas kažkokia gryna, visuotine ar 
natūraliąja religija. Tokio pobūdžio bandymų būra, kaip minėjome 
ankstesniuose skyriuose, tačiau toks Bayleio ketinimas šiame 
kontekste nepaprastai sukomplikuotų visą problemą. Jo sumanymas 
čia buvo ginti toleranciją kaip taikaus įvairių religijų koegzistavimo 
būdą, o ne likviduoti bendrojo gyvenimo labui visas religijas ir jų 
vietoje įkurti vieningą tiesų sistemą. 

Priėmus tokią interpretaciją, kyla dar viena problema. 
Jeigu Bayle'io skirstymas į toleranciją krikščionims ir toleranciją 


nekrikščionims turi vien politinę prasmę ir jeigu todėl religinis 

egalitarizmas atrodo teisėta išvada iš tezės apie teisingo ir klaidingo 
tikėjimo išgyvenimų neatskiriamumą, dar reikia pripažinti, kad ne tik 
nėra racionaliai identifikuojamo skirtumo tarp teisingos ir klaidingos 
pamatinių krikščionybės principų interpretacijos, bet nėra skirtumo 
ir tarp šios religijos interpretatorių bei griovėjų. Rašydamas, kad 
griovėjus galima toleruoti taip, kaip toleruojami žydai ar musulmonai, 
Bayle'is taikė politinį skyrimą, kurio neįmanoma išsaugoti religinio 
egalitarizmo sąlygomis. Tokiu atveju nepavyktų nustatyti ir to, kuri 
krikščionybės versija priklauso anai Kristaus šalininkų bendrijai, į 
kurią kreipėsi Bayle'is, o kuri yra arčiau nekrikščioniškųjų religijų, 
kurios siekia sugriauti — ne fiziškai, bet įtikindami savo religijos 
teisingumu — pamatinius krikščioniškosios religijos principus. 
Religijų lygiateisiškumas ir visa, kas su juo susiję, krikščionį 
įstumia į keblią padėtį: jis turi besąlygiškai atsiduoti savo tikėjimui 
Kristumi, bet kartu turi prisipažinti, kad proto požiūriu jo tikėjimas 
nėra vertingesnis už primityviausius dievukų kultus; jis privalo 
kitus krikščionis laikyti broliais Kristuje, o protas gali jį gundyti 
įtarimu, jog kai kurie jų naikina jo religijos pamatus. Aišku, tokia 
situacija, nors ir sunki, neturi atrodyti beviltiška. Būtų net galima 
įrodinėti, — remiantis fideistine nuostata, turėjusia didelį pasisekimą 
protestantiškoje aplinkoje, — kad ne tik stiprus tikėjimas dėl to 
nesilpnėja, o kritinis proto įvertinimas neturi įtakos jo intensyvumui, 
bet, maža to, visa tai turi būti jam savotiškas išbandymas; jeigu 
tikėjimas sunyksta, suvokus, jog jis nebus paremtas nei proto, nei 
bendruomeninio intereso, nei tradicijų ar politinių institucijų, 
vadinasi, jis nėra tikras ir gilus. Tokios paramos troškimas tiesiog 
įrodo tikėjimo silpnumą ir nesugebėjimą prilygti tam, kuo iš tikrųjų 
esama — būtent tikėjimu, o ne racionaliąja metafizika, politiniu 


bendruomenės saugos instinktu ar naudinga valstybine ideologija. 

Kartais galėtų atrodyti, kad tolerancija kai kuriems jos 
šalininkams buvo savotiškas tikėjimo heroizmo maras. Toleruoti 
kitas konfesijas, kaip matyti iš ankstesnių svarstymų, jiems reiškė ne 
vien kęsti jų buvimą ir susilaikyti nuo prievartos; tai buvo veikiau 
savo tikėjimo verifikacijos, net sutaurinimo būdas. Jis skatino 
suvokti čia kylančias daugybę rimtų kliūčių, trikdančių individualų 
Dievo patyrimą, tokių kaip abejonė dėl šio patyrimo autentiškumo, 
proto sukeliamos abejonės kaskart bandant objektyviai pagrįsti 
religiją, potencialių naikintojų įtarimas dėl politiškai neracionalaus 
interpretacijos ir destrukcijos skirtumų nepaisymo, pagaliau 
skaudžios abejonės dėl tikėjimo vertės ir prasmės, kylančios iš tezės 
apie religinį egalitarizmą. Taigi tolerancija buvo rimtas ir būtinas 
iššūkis žmogui, kuris norėjo kartu pasitikėti ir proto teiginiais, ir 
tikėjimo turiniu, kad ir kokia dramatiška būtų tarp jų įtampa. 

Taigi sąžinės neliečiamumo apskritai, o ir giliausių kitų 
žmonių religinių įsitikinimų neliečiamumo principas galiausiai tapo 
savo tikėjimo vertės kriterijumi. Sakytume net, jog tai buvo toks 
griežtas kriterijus, — ne dėl nemalonumo, kurį sukėlė pritarimas 
klaidingą religiją išpažįstančių asmenų draugijai, bet dėl potencialių 
savo įsitikinimų atžvilgiu keliamų abejonių, — kad galėjo gerokai tą 
tikėjimą išklibinti. Kadangi tolerancija suponuoja aiškiai fideistinį 
religijos suvokimą, bet kokie bandymai racionalizuoti tikėjimą iš 
esmės turėjo atrodyti kaip religijos dvasios sumenkinimas, o tai 
atvertų galimybes racionalistiškai kvestionuoti religinį egalitarizmą 
ir — netiesiogiai — skatintų netoleranciją. Religinio išgyvenimo 
grynumas ir jėga, kuriais rėmėsi ši koncepcija, stūmė tikėjimą taip 
toli už populiariai suprantamos proto sferos ribų, - knieti pasakyti: 
tikėjimo heroizmo link, - kad jis darėsi įmanomas tik nedaugeliui, 


tik vadinamiesiems tikėjimo riteriams, apie kuriuos vėliau rašys 

Kierkegaard'as. Nuo įtarumo potencialiems tikėjimo naikintojams 
ir nuo proto sukeliamų abejonių galėjo apginti tik dar gilesnė 
išgyvenimo subjektyvizacija ir dar herojiškesnis pasipriešinimas 
viskam, kas rėmėsi racionalizmo, politikos ar visuomeniškumo 


autoritetu. 


Moralinė sąžinė ir 
galutiniai reikalai 


Sąžinės ir sprendimų koherentiškumo kriterijus, apie kurį 
lig šiol kalbėjome, vis dėlto buvo gana ribotas. Kadangi svetima 
sąžinė paprastai mums yra neprieinama, negalime nustatyti, ar kas 
nors elgiasi pagal jo pripažįstamus sąžinės principus, ar laužo juos 
prisidengęs veidmainiška kauke. Tiesa, Bayle'is pabrėždavo išgyvenimų 
lygiateisiškumą tiesos ir melo atžvilgiu, o ne jų neprieinamumą 
išoriniam stebėtojui, bet į šią pastarąją aplinkybę — sprendžiant 
iš jo pateiktų pavyzdžių — irgi atsižvelgdavo. Kai jis rašė apie savo 
kulto objektų profanaciją, buvo akivaizdu, kad tai ryškus veiksmų 
prieštaravimas skelbiamiems įsitikinimams; religija pagaliau, be kita 
ko, suponuoja viešą savo įsitikinimų manifestaciją, taigi natūralu 
manyti, jog atvirai prieš juos veikiantieji laužo savo šventuosius 
principus. Tačiau Bayle'iui kalbant apie duodančius išmaldą — o šiam 
reikalui jis skyrė nemažai dėmesio — tas principų ryškumas pranyksta. 
Turėdami du pavyzdžius žmonių, remiančių elgetas — vienas daro tai 


širdies paliepimu, kitas veidmainiaudamas, taigi tam, kad sudarytų 

kitiems dorybingo žmogaus įspūdį — galime, remdamiesi Bayle'io 
teiginiais, pirmąjį vertinti griežtai teigiamai, antrąjį griežtai neigiamai; 
tačiau negalėtume atskleisti tikrųjų jų intencijų iš paties akto, kuris 
abiem atvejais yra tas pat. Panašiai ir atsisakymo duoti išmaldą atveju: 
vienas daro tai iš egoizmo, kitas įsitikinęs, kad šitaip skatins prašytojo 
nenorąenergingai ieškoti sau darbo; pirmąjį pasmerksime kaip moraliai 
nusikaltusį, antrojo ne, nes, kad ir nepritartume jam, suvokiame, jog 
jis nuoširdžiai tiki moraline savo veiksmų motyvacija; tačiau praktiškai 
neįmanoma nustatyti, kuris yra nusipelnęs pasmerkimo, o kuris yra 
nuo jo apsaugotas. 

Taikydamas tokiais atvejais sąžinės sąvoką, Bayle'is įvedė naują 
samprotavimo elementą. Jis ne tik apsunkino, o kai kuriais atžvilgiais 
padarė negalimą veiksmų vertinimą, neleisdamas pažintiniam 
išoriniam stebėtojui kontroliuoti tikrosios veikėjo motyvacijos, bet 
ir, negana to, ėmė svarstyti naują problematiką. Iki šiol buvo kalbama 
apie religiją ir religinį tikėjimą, o dabar Bayle'is pradėjo nagrinėti 
moralės problemas, kurios jau buvo įgijusios saugos statusą kaip 
sudedamosios sąžinės dalys; maža to, ši sauga atrodė net stipresnė, 
nes dažnai — dažniau nei religija - darė neįmanomą koherentiškumo 
kriterijaus pritaikymą. Taigi dera paklausti, ar Bayle'is tikėjo, kad 
tokiais atvejais sąžinės neliečiamumo principas irgi yra privalomas. 
O suformulavus tiksliau: ar rasime Bayleio samprotavimuose 
argumentų, leidžiančių taikyti sąžinės neliečiamumo principą 
moralinės motyvacijos sferai tokiu pat pagrindu, kokiu jis buvo 
taikytas religinės motyvacijos sferai? 

Šiuo požiūriu religijos ir moralės sugretinimas nėra akivaizdus. 
Tikėjimo sfera — paradoksaliai tariant — stiprybės sėmėsi iš savo 
silpnumo; būtent todėl, kad netilpo proto ribose ir buvo susijusi su 


neišsprendžiamais galutiniais reikalais, ji tapo vieninteliu įmanomu 

individualaus tikrumo šaltiniu. Iš to dar negalima daryti išvados, 
kad kiekviena problema, dėl kurios protas turi abejonių, nedelsiant 
įgyja neliečiamumo statusą. Proto bejėgiškumas nėra juk pakankama 
sąlyga; taip pat nepakanka ir tiesiog stipraus individualaus įsitikinimo. 
Ypatingas veiksnys čia, atrodo, bus patyrimo rūšis, taigi faktas, 
kad jis susijęs su skepticizmo dėl galutinių reikalų įveikimu; kitaip 
tariant, sąžinės neliečiamumą lemia jos turinys — stiprus jausmas 
to, kas individualu, ir kartu stiprus jausmas to, kas tikra matuojant 
galutinių dalykų masteliais. Tiesą sakant, — jei pasitelktume jau 
anksčiau cituotą analogiją — neregio neįmanoma priversti patirti 
spalvas, tačiau įgimtas kai kurių žmonių percepcijos negalimumas 
nereiškia, kad negali būti geresnio ar prastesnio spalvų suvokimo. 
Moralės problemos, - svarbesnės nei spalvų percepcija, — tokios 
kaip, pavyzdžiui, išmaldos davimo reikšmė, irgi galbūt galutinai 
neišsprendžiamos, bet jos nepriskirtinos tai pačiai kategorijai, 
kaip Dievo bei religinio tikėjimo reikalai. Net nesvarstant fakto, 
kad kai kurias jų galima iš dalies išspręsti, o kitose išsiderėti tam 
tikrą kompromisą, aišku, jog pagrindinis argumentas prieš jų 
identifikavimą kyla išto, kad daugelis jų neišvengiamai postuluojamos 
arbitraliu politinės valios aktu; juk moralės dalykai tai ne tik „vidinio 
žmogaus“ reikalas — jie susiję su žmonių santykiais ir yra politinių 
bei teisinių institucijų rūpesčių objektas. Neretos situacijos, kai 
sprendimas yra būtinas, pavyzdžiui, karo veiksmai ar su morale 
susiję pakeitimai, kad ir eutanazijos draudimas ar leidimas, - tuomet 
į sąžinės neliečiamumą, kaip į lemiamą argumentą, neatsižvelgiama. 
gyvybę, kad jis nesikankintų, gali būti traktuojami kaip ypatingos 


švelninančios aplinkybės, tačiau nėra jokios moralinės būtinybės 

laikytis jų kaip griežtai saugomų sąžinės neliečiamumo principo, 
bent jau nėra tokios akivaizdžios būtinybės tuomet, kai kalbama 
apie religinio tikėjimo ar jo nebuvimo problemas. 

Ėmęs svarstyti moralinius reikalus ir kartu pateikęs pavyzdžių, 
rodančių, kad koherentinio kriterijaus taikyti neįmanoma, Bayle'is 
potencialiai sukūrė naują situaciją. Manyčiau, kad jis ne iki galo 
suvokė, kaip susikomplikavo jo iškelta problema ir kokias ji skatina 
konsekvencijas; iš čia, be kita ko, kyla tam tikrų prieštaravimų, šiuo 
požiūriu pastebimų jo nuostatoje. Esama, atrodo, dviejų pagrindinių 


interpretacijos krypčių, slypinčių šiame jo koncepcijos fragmente. 


Religinė sąžinės prigimtis 


Pirma jų yra pripažinti, — o tai natūralu, nes išorinis 
vertinimas neįmanomas, — kad suinteresuotasis pats yra galutinis 
save vertinantis autoritetas. Kadangi svarbiausias veiksnys — kaip 
liudija išmaldos pavyzdys — yra intencijos autentiškumas, o ji 
negali būti objektyvizuota, turime akceptuoti tai, ką žmonės 
patys sako apie nuoširdumą sekant paskui sąžinės balsą. Nesunku 
pastebėti, jog toks požiūris išplėstų toleranciją taip, kad praktiškai 
išnyktų visi apribojimai; juk reikėtų aprobuoti visas individualias 
opinijas bei veiksmus, jei tik jų autoriai būtų nurodę sąžinę kaip 
šaltinį. Daugmaž taip galėjo mąstyti Bayle'is rašydamas, kad 
neįmanoma falsifikuoti sąžinės priesako diegti kitiems savo religiją 


ugnimi ir kardu. Taigi Bayle'io suformuluotas argumentas prieš 

netoleranciją galėjo būti pavartotas ir demonstruojant spąstus, 
kuriuos paspendžia tolerancijos pagrindimas sąžinės neliečiamumu. 
Juk niekas netrukdo apeliuoti į sąžinę pavojingiems, tiesiog 
nusikalstamiems veiksmams pagrįsti. Tokioje situacijoje - kaip rodo 
anksčiau aptarta Bayle'io argumentacija — apsaugos priemonė buvo 
ne autentiškesnės ir nuolaidesnės sąžinės ieškojimas (nes tai reikštų 
bandymą objektyvizuoti jos vertinimus), bet nurodymas į racionalų 
abipusiškumo principą ir abipusiškumo naudą. Jeigu visiems būtų 
leidžiama ugnimi ir kardu atversti į tikėjimą, vadinasi, leidžiama 
ir vieniems kitus sunaikinti; taigi kiekvienam protingam žmogui 
atvertimas ugnimi ir kardu turi atrodyti absurdiškas. 

Šis samprotavimas mus kiek nutolina nuo sąžinės neliečiamumo 
problemos ir atskleidžia tam tikras galimas aptarimo argumento 
implikacijas. Jeigu pripažįstame, kad sąžinė yra kontroliuojama 
vien individo, taigi sutinkame teigti pagrįstus visokius, net beprotiš- 
kiausius jos padarinius, vadinasi, potencialus jų reguliavimo būdas 
būtų apeliacija į individualų naudingumo jausmą; kitaip nei sąžinė, 
jis suvokiamas ir kitų žmonių, nes remiasi bendrais dalykais, kad ir 
tokiais kaip troškimas išsaugoti gyvybę. Šitaip naudingumo jausmas 
atliktų vidinės galios vaidmenį slopinant sąžinės neatsakingumą, 
kartu išsaugodamas jos vidinio autoriteto nesugriaunamumo 
principą; ne politinė valdžia ar bažnytinė institucija neleistų žmogui 
eiti paskui vidinį balsą, bet pats žmogus savo suvereniu sprendimu 
pripažintų tokio žingsnio neišperkamumą. 

Tokiam samprotavimui — jei suteiktume jam esminį vaidmenį 
aptariamame argumente - galima turėti tam tikrų priekaištų. Sąžinės 
ir naudingumo jausmo derinimas ne visuomet veda prie Bayle'io 
užsibrėžtų tikslų. Ypač moralinių problemų atžvilgiu. Galima 


įrodinėti, kad žmogus neverstų savęs būti nuoširdus duodamas ar 

atsisakydamas duoti išmaldą, bet dažnai elgtųsi taip, kaip reikalauja 
tradicija ar aplinkos spaudimas. Visiškai nėra reikalo kiekvienam, 
besivadovaujančiam tarpusavio naudingumo principu, susikurti 
motyvacijos autentiškumą. Daug labiau tikėtina, kad naudingumo 
instinktas suformuos tam tikrą hipokrizijos mechanizmą, ypač ne 
itin svarbių reikalų atvejais. Matydami dramatinį vidinio priesako 
vartoti ugnį ir kardą dėl savo religijos triumfo ir racionalumo 
jausmo kontrastą, galbūt sugebėtume pertvarkyti sąžinę taip, 
kad ji atsikratytų šio priesako. Tačiau sunku įsivaizduoti vykstant 
tokį procesą išmaldos ar žmonių santykių atveju; labiau tikėtinas 
yra vadovavimasis naudingumu, kurį gali pridengti klaidinanti 
draugystės, gailesčio, gailestingumo ar užuojautos kaukė. 

Beje, šios interpretacijos yda dar gilesnė. Atrodytų, jog 
beveik nepastebimai persikėlėme iš vidinių balsų pasaulio į 
tvirto racionalizmo bei utilitarizmo tikrovę. Jeigu sąžinė yra gana 
giliai paslėpta nuo išorinio stebėtojo, o racionaliai kalkuliacijai 
priskiriamas gana svarbus vaidmuo, anksčiau ar vėliau tokia sąžinė 
išnyks iš mūsų akiračio, užleisdama vietą hobsiškajai ar kokiai 
nors panašiai perspektyvai. Kam kalbėti apie neprasiskverbiamą 
individualią sąžinę, jeigu galutinį sprendimą priimame remdamiesi 
rules of prudence, kurias supranta visi racionalūs subjektai? Svarbu 
ne tik tai, kad Bayle io argumentas, skelbiantis, jog visos pasaulio 
religijos privalo toleruoti viena kitą, nes kitaip kiekvienai jų būtų 
leidžiama vartoti prievartą, puikiausiai galėjo būti suformuluotas ir 
kokio nors Hobbeso šalininko. Dar svarbiau yra tai, kad žmonių 
sąžinei esant kitiems neįskaitomai, visus moralinius ginčus būtų, 
be abejo, geriau reguliuoti racionalia kalkuliacija nei kokiais nors 


moralinės veikiančių žmonių intencijos autentiškumo motyvais. 

Taigi nepralaidžios individo sąžinės koncepcija kelia tokią 
dilemą: arba absoliuti visų sąžinės sprendimų tolerancija, arba 
racionalios kalkuliacijos kriterijų taikymas sąžinei. Pirmuoju atveju 
turėsime sveiką protą įžeidžiantį tolerancijos neribotumą, antruoju — 
sąžinės sąvoka neteks prasmės. Tačiau Bayle'is neskelbė naivaus 
tikėjimo taikiu, vien individualia sąžine besivadovaujančių žmonių 
koegzistavimu, bet ir nebuvo hobsininkas. Sąžinės sąvoka jam reiškė 
ne tik vidinį balsą ar nepaneigiamą teisingumo ar neteisingumo 
jausmą, eventualiai modifikuoto remiantis utilitaria kalkuliacija. 
Jis ją interpretavo pirmiausia religinėmis kategorijomis, taigi kaip 
bandymą suvokti Dievo valią. Todėl sąžinė buvo ne duotybė, o 
procesas, veikiau nuolatinis iššūkis, kuriam religingas žmogus turi 
priešintis. Ir toleranciją padarė įmanomą prielaida, jog kiekvienas 
jautrus religingas individas daro nuoširdžią dvasinę pastangą tiesos 
pažinimo kryptimi ir todėl nusipelno akceptacijos. 

Dievas mums rodo tiesą, — rašė Bayle'is, — užkraudamas pareigą 

apmąstyti tai, kas buvo perteikta, ir ištirti, ar tai tiesa, ar ne. Taigi 

reikėtų manyti, jog jis tiesiog reikalauja iš mūsų, kad sąžiningai 
nagrinėtume ir ieškotume, o kai jau kuo geriau atliksime tyrimus, 
jis bus patenkintas priėmęs mūsų įsitikinimus, kurie mums atrodo 
teisingi, ir mūsų meilę šių įsitikinimų objektams kaip dangaus 


dovanai“. 


Sunku nustatyti, kiek čia Bayle'is buvo linkęs manyti, kad visi 
žmonės faktiškai tokiu būdu formuoja nuomones ir veikia, taigi kad 
šis mechanizmas, daugeliu konkrečių atvejų mums nesuvokiamas, 
vis dėlto iš esmės suprantamas, o kiek įtaigavo kažkokį naują 
moralinį postulatą, jog tolerancija turi formuoti būtent tokią 
žmonių nuostatą, nes tik tuomet nekiltų įtarimų, kad ji skatina 


melą. Neabejotina bent jau tai, kad, norėdami pripažinti Bayle'io 

koncepciją įtikinančia, turime — pabrėžkime tai dar sykį — priimti 
jos religinį pobūdį. Individualių sąžinių neįskaitomumas taps 
tolerancijos pagrindu tik tuomet, jei pripažinsime, kad kiekvienas 
individas nuoširdžiai skrodžia savo sąžinę tiesos šviesa, ogi tai, pasak 
Bayle io, galime padaryti tik laikydami Dievą tos sąžinės šaltiniu. 
Juk tik tuomet žmogus atsiduria tokios didžiulės atsakomybės ir 
tokios stiprios motyvacijos akivaizdoje, kad įtarinėti jį tiesiog nėra 
reikalo; sąmoningai apgaudinėti sąžinę mėginant suvokti Dievo 
valią — šiaip jau didelis blogis — turėtų būti retenybė. Moralinės 
problemos, — pabrėžkime, - tokios kaip išmaldos davimas, netelpa 
šioje kategorijoje, o jeigu ir gali čia atsirasti, tai tik kaip religinių 
problemų išvestinės; visokioms žemesnio rango problemoms, 
nesusijusioms su Dievo valia, šis argumentas netaikytinas. Taigi 
vėl išryškėja fideistinis koncepcijos aspektas: kelią į kitų religijų ir 
konfesijų toleranciją atveria įsitikinimas, kad tikėjimo ir pamaldumo 
jėga yra galingiausias žmogaus sąžinės reguliatorius. 

Fideistinis sąžinės argumento pobūdis dar aiškesnis Bayle'io 
pastabose apie ateistus. Kad ir kaip ryžtingai reikalavęs tolerancijos 
ir ateistų atžvilgiu, šitaip samprotaudamas jiems sukėlė gana 
dviprasmišką situaciją. Juk ateisto sąžinė pasirodė ydinga palyginti su 
tikinčio žmogaus sąžine: jai trūksta religinio turinio, kuris valdovui 
ar teisėjui yra „neįveikiama kliūtis“ ir garantuoja „būtiną apsaugą 
Taigi ateistas negali apeliuoti į argumentą „Geriau klausytis Dievo 
nei žmonių", o jo veiksmai ir žodžiai, nebūdami susiję su nuoširdžiu 
Dievo valios prasmės ieškojimu, praranda kontaktą su tolerancijos 
šaltiniu. Tai nereiškia, kad Bayle'is siūlė čia pasmerkti ateistus 
kaip nepatikimus žmones. Jis tik teigė, jog sąžinės neliečiamumo 
prielaida jiems netaikoma, o todėl jie labiau rizikuoja politinės 


valdžios veiksmų akivaizdoje ir turi būti pirmąja jos įtarumo auka. 


Sąžinės neliečiamumas ir vidinio gyvenimo laisvė 199 


Eliminavus iš ateistų sąžinės religinį turinį, juos imama traktuoti 
vien kaip politinę grupę, taigi visa, ką jie nuveiks ar pasakys, bus 
svarstoma rigoristinėmis saugumo bei politinės tvarkos stabilumo 


karegorijomis!*. 


Moralės atskyrimas 
nuo religijos 


Antra interpretacijos kryptis keliais atžvilgiais yra priešinga. 
Ankstesnė prielaida lėmė, kad pats suinteresuotasis yra vienintelis 
autoritetas, vertinantis savo įsitikinimų autentiškumą bei savo 
sąžinės nuoširdumą; dabar manoma, kad dėl veiksmo ir pripažįstamo 
principo koherencijos neįskaitomumo geriau apskritai atsisakyti 
religinių bei vidinių motyvacijų svarstymo ir apsiriboti vien veiksmų 
vertinimu. Taigi religija, suprantama kaip individualus dvasinis 
išgyvenimas, turėjo atsidurti už suinteresuotumo sferos ribų, o 
moraliniai ir politiniai papročiai įgijo ypatingos reikšmės. Sąžinė 
ir toliau buvo laikoma neliečiama, tačiau kiek kitokiu aspektu: jos 
neliečiamumą lėmė tai, kad ji buvo eliminuota iš vertintinos srities 
ir apie ją liautasi kalbėjus. Ir dar vienas skirtumas: anksčiau kalbėta 
apie individus, o dabar susidomėjimą kėlė veikiau kolektyvai. 
Filosofas vertino religiją ne pagal jos turinį, ne pagal ją išpažįstančiųjų 
išgyvenimo nuoširdumą, ne pagal jų pastangas suvokti Dievo valią, 
o pagal moralinį papročių, kuriuos bendruomenės sugebėjo sukurti, 


lygmenį. 

Filosofiniame komentare šis motyvas nėra itin išplėtotas, užtat jis 
dominuoja ankstesniame darbe — Įvairiose mintyse apie kometą. Čia 
Bayle'is daro dvi svarbias išvadas, glaudžiai susijusias su toleranci- 
jos kategorija ir rodančias, kurlink turi kreipti priimta įžanginė 
prielaida. Pirma išvada — tai religijos atskyrimas nuo moralės. 
Mėgindami spręsti, — rašė Bayle'iis, — apie moralinę visuomenės 
būklę pagal jos išpažįstamos religijos turinį, susidarytume 
nepaprastai klaidinantį vaizdą. Norėdami, pavyzdžiui, įvertinti 
krikščioniškąją bendruomenę remdamiesi čia paplitusiu tikėjimu 
paskutiniuoju teismu, rojumi ir pragaru, be abejo, turėtume būti 
tikri, kad bendruomenės nariai gyvena bijodami Dievo, vengia 
nuodėmių ir puoselėja dorybes. Tačiau, — teigia Bayle'is, - pakanka 
probėgšmais susipažinti su tikrove, kad įsitikintume tokios 
diagnozės absurdiškumu. Tai reiškia, kad religija tik vos vos veikia 
visuomenės elgesį. Faktas, jog kas nors tiki religija, skleidžiančia 
gėrio ir meilės idealus, nesuteikia nė mažiausios garantijos, kad jis 
pats gyvena pagal šiuos idealus. Panašiai faktas, jog kas nors netiki 
tokia religija, anaiptol neimplikuoja, kad jo elgesys stokoja gėrio ir 
meilės, o jis pats yra prastas artimas ar pilietis. Religijos ir moralės 
susiejimo klaida kyla iš neteisingos žmonių elgesio interpretacijos, 
pagrįstos prielaida, jog žmogus vadovaujasi pirmiausia bendrais 
principais. O juk kur kas labiau jis yra veikiamas kitų veiksnių, visų 
pirma „temperamento, natūralaus polinkio į malonumą, tam tikrų 
daiktų poreikio, troškimo kam nors patikti, bendravimo su kitais 
suformuotų įpročių“!*. Taigi už abstrakčius religinius principus 
stipresnės tampa passions prėsentes du coeur““, ir ši taisyklė taikoma 
visų konfesijų ir visų religijų žmonėms. 

Antra išvada — iš dalies pirmosios padarinys — yra susijusi su 


ateistais, kurie, vadovaujantis ankstesnėmis nuostatomis, turi būti 

pripažinti lygiateise grupe". Juk jeigu religija nesusijusi su moraliniu 
visuomenės lygiu ir neformuoja jos papročių, nėra pagrindo 
ją atmetančius ateistus laikyti moraliai destruktyvia grupe. Juk 
passions prėsentes du coeur veikia visus žmones daugmaž vienodai — 
ir tikinčiuosius, ir tuos, kurie neturi tikėjimo. Tad nėra pagrindo 
teigti, kad ateistinė visuomenė turėtų kokių nors ypatingų keblumų 
formuodama atitinkamus papročius ir jų laikydamasi. Taisyklės, 
valdančios visas visuomenes, — krikščioniškąsias, pagoniškąsias 
ar, hipotetiškai, ateistines, — kyla ir iš naudingumo mechanizmų, 
nulemtų saugumo bei gyvybės išsaugojimo būtinybės, ir iš natūralių 
dorybių, — sąžiningumo, garbės, pagarbos troškimo, — kurios yra 
senesnės už bet kokią religiją, nes tai „grynas Gamtos, arba bendro- 
sios Apvaizdos, kūrinys“. Taigi ateistai turi laikytis naudingumo 
principų, bet kartu jiems gali būti būdingas garbės jausmas ar šlovės 
ir pagarbos siekimas; nes, nors jie ir netiki amžinuoju gyvenimu, 
bet trokšta įamžinti savo vardą ir darbus. Kad taip yra iš tikrųjų, 
rodo pagoniškų visuomenių pavyzdžiai: nepripažįstantys vienintelio 
asmeninio Dievo ir absoliutaus teisingumo ar amžinojo gyvenimo 
idėjos, jie buvo artimesni ateizmui nei krikščionybei. Stiprus 
sąžiningumo jausmas irgi nesvetimas ateistams, ir tai įrodo faktas, 
kad jie turi savo kankinių, kurie atidavė gyvybę už ateizmą, nes 
manė jį esant teisingą. 

Daugelis problemų, kylančių iš abiejų išvadų, kreipia mus 
į jau anksčiau svarstytas sferas, — religijos pašalinimas iš viešojo 
gyvenimo ar prigimtinės teisės elementų pašalinimas iš jos, - kurios 
šiaip jau tiesiogiai nesusijusios su sąžinės sąvoka. Vis dėlto atsiranda 
motyvų, ypač santykio su ateistais kontekste, kur sąžinė atlieka tam 
tikrą vaidmenį ir — įdomiausia — atrodo kiek kitaip suvokiama. 


Prisiminkime, kad anksčiau - Fi/osofinio komentaro koncepcijos kon- 

tekste — ateistų sąžinė buvo pripažinta iš dalies esanti detektyvi, nes 
neturinti religinio turinio, o tai yra veiksnys, mobilizuojantis uoliai 
ieškoti tiesos ir atvirai vertinti save. Tačiau dabar ateistai neatrodo 
blogesni už tikinčiuosius; maža to, Bayle'is vertina juos aukščiau už 
stabmeldžius, labai plačiai vartodamas šį terminą ir taikydamas jį, be 
kita ko, tiems, kurie gamtos reiškiniuose (kaip, pavyzdžiui, kometa) 
ieško Dievo įsikišimo. Taigi kas nulėmė, kad ateistai buvo taip aukštai 
įvertinti filosofo, kuris šiaip buvo pamaldus krikščionis? Ogi religijos 
atskyrimas nuo moralės. Juk jis ne tik likviduoja ankstesnį tikinčiųjų 
pranašumą prieš netikinčiuosius, moralumo šaltinį priskirdamas 
visiems bendrai sferai, bet ir -— tiesiogiai ar netiesiogiai - daro 
ateistus tinkamiausia grupe natūraliam moralumui taikyti ir jam 
paklusti. Passions prėsentes du coeur juos veikia lygiai taip pat stipriai 
kaip ir kitus, užtat ateizme nėra stabmeldystės pagundos. Taigi, 
jeigu dorybingi ir pamaldūs krikščionys būtų Bayle'iui optimali 
grupė, antroje vietoje jis, be abejo, matytų ateistus, vertindamas juos 
aukščiau už tuos krikščionis, kurie arba nusigręžia nuo prigimties, 
matydami moralumo kriterijų tikėjime, o ne prigimtyje, arba puola 
į stabmeldystės nuodėmę, gamtos procesuose ieškodami tiesioginio 
Dievo įsikišimo. 

Bet kuo čia vis dėlto dėta sąžinė? Kol arsakysime į šį klausimą, 
atkreipkime dėmesį į tai, kad dvi išvados, Bayle'io padarytos /važriose 
mintyse, skirtingai traktavo žmogaus prigimtį: pirmoji pabrėžė 
utilitarinius šios prigimties aspektus, o antroji išryškino natūralaus 
jos moralumo bruožus. Apsiribojus utilitariniu aspektu, sąžinė 
netektų bet kokio aiškinamojo turinio: žmogaus gyvenimas būtų 
kontroliuojamas arba taikomosios suverenių individų kalkuliacijos, 
arba aukščiausio naudingumo, reprezentuojamo valstybės, kuri 


paimtų nagan individualiuosius egoizmus. Pabrėžus natūraliąją 

žmogaus prigimties moralę atsiveria nauja perspektyva. Savaran- 
kiškas ir suverenus žmogus gali įveikti apribojimus, kuriuos primeta 
passions prėsentės du coeur, vadovaudamasis natūraliosios moralės 
reikalavimais. Šioje srityje ateistai gali lygiai taip pat nepriklausomai 
ir savarankiškai siekti dorybės kaip ir krikščionys ar pagonys, o tokio 
sugebėjimo įrodymas yra, priminsiu, ateistai kankiniai. Mirdami 
dėl teisingais laikomų įsitikinimų, jie paliudijo vidinį savo dorumą, 
kuris primena — iš pažiūros, kaip paaiškės vėliau — tą sąžinę, apie 
kurią rašė Bayle'is Fihosofiniame komentare. Abiem atvejais vidinė 
dermė laikoma moraliai sutaurinančiu dalyku. Skirtumas tik tas, kad 
Komentare sąžinės šaltinis buvo religinis — tai buvo pastanga suvokti 
Dievo valią, o Įvairiose mintyse jos šaltinis natūralus — vadinasi, ji 
yra individualus jautrumas, duotas žmogui gamtos ir leidžiantis jam 
savarankiškai ir nepriklausomai siekti moralinių tikslų. Taigi sąžinė, 
kilusi iš religijos, ir sąžinė, kilusi iš natūralaus moralumo, gerokai 
tarpusavyje skiriasi ir atskleidžia visiškai skirtingus sąmoningumo 
aspektus. 

Svarbiausias skirtumas yra tas, kad vidinis ateistų dorumas ir 
jų sugebėjimas atiduoti gyvybę dėl įsitikinimų anaiptol nepagrindžia 
natūraliosios sąžinės neliečiamumo. Pripažinus natūralias, o ne 
religines dorybės šaknis, iš tikrųjų būtų galima laikyti ateistus 
lygiateisiais moralės subjektais ir priskirti jiems tokius pat ketinimus 
siekti moralinio tobulumo, kokie buvo būdingi tikintiesiems, 
tačiau toks pripažinimas neleido taikyti sąžinės kriterijaus. Tai, kad 
ateisto dorybės troškimas buvo toks pat stiprus kaip ir krikščionio, 
nereiškia, kad jo vidinis įsitikinimas, jog jis pasiekė dorybę, įrodo 
tikrai tą dorybę pasiekus ar neleidžia bandyti tai įrodyti objektyviai. 
Priėmus moralės natūralumą, derėtų taip pat pritarti — ir Bayleis, 


be abejo, tokį pritarimą pareiškė — daugiau ar mažiau objektyviam 

moraliniam veiksmų ir papročių vertinimui. Pati moralės atskyrimo 
nuo religijos idėja buvo motyvuota ne vien troškimu negrįsti religija 
aiškiai nemoralių veiksmų (tokių kaip persekiojimai, kankinimai ir 
t. t.), bet ir noru tiksliai, vadovaujantis proto šviesa, atskirti moralius 
veiksmus ir papročius nuo nemoralių. Sutikdami ką nors, pasiryžusį 
mirti dėl savo moralinių įsitikinimų, galime, remdamiesi Bayle'io 
koncepcija, laikyti jį asmenybe, sugebančia pasiekti dorybę, tačiau 
visiškai neturime jaustis įpareigoti vertinti jo veiksmus ir papročius 
kaip dorybingus. Šis žmogus gali klysti, o mes turime teisę pasmerkti 
jo veiksmus ir papročius nepriklausomai nuo to, ar jis yra pamaldus 
krikščionis, religinis veidmainys, ar aršus ateistas, pasiryžęs atiduoti 


gyvybę už tiesą. 


Dualizmo dinamika 


Iš trijų Bayle'io sąžinės traktuočių ši pastaroji neimplikuoja jokios 
naujos tolerancijos vizijos, palikdama ją tose ribose, kurias nustatė 
moralios prigimtinės teisės koncepcija (analizuota antrame skyriuje). 
Įdomesnės yra dvi kitos traktuotės. Pirmoji — prisiminkime — kildinta 
iš religinio egalitarizmo, kuris akivaizdžiai susijęs su tolerancija; 
kadangi religiniai išgyvenimai pasirodė esą nevertintini tiesos ir melo 
kategorijomis, visas religijas ir konfesijas reikėjo laikyti lygiateisėmis. 
Antroji sąžinės traktuotė irgi implikavo toleranciją; kadangi žmogus, 
patirdamas religinį išgyvenimą, nuoširdžiausiai ir uoliausiai siekė 


suvokti Dievo valios prasmę, tad išorinė intervencija, pavyzdžiui, 

valstybės ar bažnytinių institucijų, ne tik buvo nereikalinga, bet 
tiesiog naikino tikrojo pamaldumo esmę. 

Taigi abiem atvejais tolerancija kildavo iš religinio išgyvenimo 
specifikos ir buvo jo egzistavimo sąlyga. Prievarta kiekvienu atveju 
buvo pasikėsinimas į šio išgyvenimo esmę, arba pasikėsinimas 
į tikėjimą, taigi ir pasikėsinimas į pačią religiją. Tikėjimas ne tik 
nereikalavo jokios paramos ar jokio galutinio pagrindo, — tokia 
parama ar toks pagrindas taikė į jo prigimtį, — bet, maža to, visi 
jo kelyje pasitaikydavę sunkumai jam buvo svarbus savo vertės 
išbandymas. Pagal pirmą traktuotę tolerancija implikavo tam 
tikrą tikėjimo heroizmą — jis atsirasdavo suvokus įvairias skaudžias 
išvadas, kurias primesdavo protas ir kurios buvo nulemtos religinio 
egalitarizmo; pagal antrąją tolerancija įprasmindavo pastangas, 
būtinas individui, kad suprastų Dievo valią. Todėl toleranciją reikėjo 
ginti ir kaip taisyklę, suteikiančią galimybę veikti kitoms religijoms 
ir konfesijoms, ir kaip būtiną savo tikėjimo tobulinimo sąlygą. 
Kitaip tariant, toleranciją giname dėl kitų religijų, bet pirmiausia — 
dėl savo tikėjimo. 

Šitaip suprantama tolerancija buvo nepaprastai stipriai pagrįsta; 
norint jai pasipriešinti, reikėjosumenkinti tikėjimo reikšmę religijoje, 
o tai turėjo atrodyti rizikinga. Vis dėlto šis pagrindimas gali sukelti 
tam tikrų abejonių, kurių svarbiausios yra dvi. Pirmiausia neaiškus 
yra tikėjimo ir moralumo santykis. Atskyrus tikėjimą nuo papročių 
ir įtaisius jį giliuose subjektyvumo kloduose, būtų galima tikėtis, kad 
jis gerokai nutols nuo moralės ir politikos reikalų, ir jam taikomas 
tolerancijos principas šiems reikalams neturės jokios įtakos. Todėl 
Bayle'is šias sferas aiškiai atskyrė: viena vertus, turime tikėjimą, kurį 


tolerancija saugo ir taurina; kita vertus, turime papročius, moralę 

ir politinį gyvenimą, kur privalomi yra įstatymų griežtumas ir 
valstybės nutarimų kategoriškumas. Be abejo, toks tikslus dviejų 
sferų atskyrimas išspręstų keblumą, tačiau neatrodo, kad jis būtų 
atliktas iki galo, ir net paties Bayle'io koncepcijoje. Prisiminkime, 
kad religiškai traktuojamą sąžinę jis laikė moraliai pritaikoma 
(pavyzdžiui, išmaldos klausimo atveju) ir vartojo sąvokas, tokias 
kaip moralinis sąžiningumas, kurios turėjo religinių konsekvencijų 
(pavyzdžiui, moraliai pagrįsdavo ateizmą). 

Visa tai turėtų liudyti, kad Bayle io žmogui būtų nepaprastai 
sunku gyventi tikslioje dualistinėje schemoje, kur religinė sąžinė 
veikia vien tikėjimo sferoje, o moralė ir politika paklūsta griežtoms 
taisyklėms. Labai tikėtina, jog toks žmogus į religinės tolerancijos 
domenąvis mieliau stengtųsi įtraukti tam tikras moralines problemas, 
traktuodamas jas — nepaisant pirminės dualistinės schemos - kaip 
savo statusu giminingas tikėjimo reikalams. Kur kas mažiau tikėtinas 
atrodo atvirkščias procesas, taigi vis nuoseklesnis prigimtinės teisės 
taisyklių taikymas problemoms, netelpančioms tiksliai apibrėžtame 
religinio tikėjimo lauke, kitaip tariant, stipraus subjektyvaus 
galutinių reikalų jausmo sferoje. Šiai pastarajai galimybei nei Bayle'io 
filosofija, nei dauguma kitų ano meto filosofinių koncepcijų nebuvo 
pakankamai gerai pasiruošusios, todėl prigimtinės teisės rigorizmas, 
turėjęs reguliuoti netikėjimo sferą tam, kad tikėjimo sfera galėtų 
būti saugoma tolerancijos, pamažu prarasdavo privalomąją galią. 
Papročių ir moralės sfera įgydavo vis daugiau atsparumo rigoristinių 
kvalifikacijų atžvilgiu ir buvo pripažinta — maždaug nuo Johno 
Stuarto Millo laikų — reguliuojama subjektyvių individualių 
jausmų. Taigi stiprius individualius jausmus moralės reikaluose imta 


saugoti remiantis sąžinės neliečiamumo principu, nors jie neturėjo 

nieko bendro su religiniu tikėjimu, dėl kurio šis principas buvo 
suformuluotas ir be kurio atrodė neturintis prasmės. 

Kalbos apie moralinės sąžinės neliečiamumą — pagal analogiją 
su religine sąžine — sukėlė naujų komplikacijų. Nors „tikėjimo 
heroizmas“, arba laikymasis savo subjektyvios Dievo traktuotės, 
neatrodo esąs kokia nesąmonė, „moraliniame heroizme“ vis dėlto 
matyti kažkokia paikybė. Tai anaiptol nereiškia, kad nebūna situacijų, 
kurios reikalautų tokio heroizmo; tai reiškia tik tiek, kad kiekvienąsyk 
tokia situacija yra gilios krizės ir moralinių principų lūžio ženklas. Juk 
moralė taikoma kolektyviniam gyvenimui, kuris būtent jos normų 
yra reguliuojamas. Jeigu kyla individualaus didvyriško veiksmo 
būtinybė, vadinasi, taisyklės funkcionuoja prastai arba yra ydingai 
traktuojamos. Toks žygdarbis, individualų jausmą priešpriešinantis 
kolektyvinėms taisyklėms, gali labai teigiamai paveikti visuomenę, 
tačiau tai turi būti išskirtinis reiškinys. Jeigu visi savo subjektyviais 
jausmais turėtų herojiškai priešintis visuotinėms taisyklėms, tai būtų 
gana absurdiška ir bylotų apie moralinę visuomenės ligą. Neaiškus 
yra ir autoritetas, vardan kurio reikėtų tai daryti. Galima, žinoma, 
kalbėti apie vidinį balsą, kurį traktuotume kaip religinio jausmo, 
taikliai suvokus Dievo valią, atitikmenį; tačiau toks aiškinimas ne itin 
dera teorijoms, neatsižvelgiančioms į religinį moralės šaltinį. Tokiu 
atveju kalbos apie sąžinę kaip apie vidinį balsą būtų metaforiškos 
arba retoriškos, primenančios senus religinius ginčus; ir ne jos — 
kad ir kaip deklaruotume besąlygišką būtinybę paisyti sąžinės 
neliečiamumo - saugo individualius jausmus. Jeigu ir galima kalbėti 
apie tokią apsaugą arba, plačiau, apie toleranciją, tai jos ištakos slypi 
tam tikrose Naujųjų laikų idėjose, visų pirma individualistinėse 
naudingumo ir teistų koncepcijose. Religinės sąžinės neliečiamumo 


principo įtaka buvo tokia, kad, akcentuodamas individualaus 

tikėjimo patyrimo neredukuojamumą, jis leido individualizmui įgyti 
nepaprastos jėgos; o šis ilgainiui atsiribojo nuo religinės patirties ir 
tapo autonominiu autoritetu, nusakančiu moralinius kriterijus. 

Kita iš Bayle'io koncepcijos kylanti abejonė susijusi su tikėjimo 
ir proto santykiu. Čia, kaip ir anksčiau, turime dualistinę schemą, 
kurioje tikėjimo sfera saugoma būtent todėl, kad ji susijusi su tikėjimu, 
o ne su protu, tačiau proto sfera negali būti saugoma remiantis tokiais 
argumentais, kurie naudojami saugant tikėjimo sferą. Fideistinės 
sąžinės neliečiamumo koncepcijos prielaidos lėmė, kad religinė 
tolerancija, kurią ši koncepcija grindė, liko visiškai svetima minties 
laisvės principui. Šis principas juk susijęs su proto sfera, kurią valdo 
kiti dėsniai ir kuriai taikomi kiti, aišku, griežtesni vertinimo kriterijai. 
Todėl laisvojo intelektualinio gyvenimo, minties nepriklausomybės 
nuo politinio ar institucinio spaudimo, tiesos autonomiškumo idėjos 
netapo samprotavimų apie sąžinės laisvę objektu. Jei ir buvo šioje 
argumentacijoje kokių minties laisvės motyvų, jie glūdėjo pačioje 
dualistinėje schemoje, leidžiančioje vadovautis proto teiginiais 
nepaisant tikėjimo autoritetų. Sakyti, kad laisvė siekti tiesos turi būti 
ginama remiantis tais pačiais principais kaip ir laisvė tikėti Šventąja 
Trejybe ar Nekaltu Prasidėjimu, reikštų, pasak Bayle'io, proto sferos 
degradaciją. Formuluojant tai dar vaizdžiau: tikėjimo kankinys ir 
mokslo kankinys neturi nieko bendro. 

Ir vis dėlto, kaip ir anksčiau, Bayle'io koncepcija turėjo tam 
tikros dinamikos, kuri laikui bėgant turėjo išklibinti dualistinę 
schemą. Rašydamas, kad Kūrėjas reikalauja iš žmogaus vien 
nuoširdaus siekimo atskleisti tiesą, ir pats tokios nuoširdžios 
pastangos faktas yra tikrojo krikščioniškojo pamaldumo matas, 
Bayle'is suteikė pagrindą toleruoti klaidas už religinės sferos ribų. 


Šį argumentą galima panaudoti tvirtinant, jog kiekvienoje srityje, 

nedisponuojančioje griežtais tiesos ir melo kriterijais, pats siekimo 
autentiškumas yra dorybė, kurią reikia ne tik toleruoti, bet ir aukštai 
vertinti. Taigi kai kurios filosofinės teorijos, etinės bei estetinės 
sistemos, negarantuojančios tiesos besąlygiškumo, galop galėjo 
atrodyti artimesnės religiniam tikėjimui nei mokslo teorijoms. 
Todėl — galima argumentuoti — jose atsirandantiems nuomonių 
skirtumams lygiai taip pat taikytinas tolerancijos principas kaip ir 
nuomonių skirtumams religiniais klausimais. 

Nors tolerancijos išplėtimas peržengiant tikėjimo sferos ribas ir 
įžengiant į proto sferą pasirodė neišvengiamas, filosofiniu požiūriu 
šis procesas turėjo sukelti rimtų abejonių. Apibūdindamas tikėjimą, 
Bayle'is galėjo manyti, kad galutinių reikalų akivaizdoje žmogus 
stengiasi siekti tiesos, mėgindamas kuo geriau suvokti Dievo 
valią; tačiau tokia prielaida praras daug įtikinamumo ir netgi taps 
arbitralaus pobūdžio teiginiu, jei imsime kalbėti ne apie tikėjimą, — 
ypač gilaus protestantiško fhideizmo kontekste, — o apie protą. Juk 
visai natūralu interpretuoti religingą žmogų kaip būtybę, kuri 
stengiasi gyventi pagal Dievo valią, užtat itin kontroversiška — bent 
jau Naujųjų laikų filosofijoje — interpretuoti žmogų kaip būtybę, 
kuri stengiasi gyventi pagal proto reikalavimus". O ir pars Bayleis 
rašė, kad žmogus vadovaujasi ne abstrakčiomis idėjomis, — vadinasi, 
ir ne tiesa, — bet passions prėsentes du coeur. Padarius prielaidą, kad 
žmonių gyvenimą determinuoja proto reikalavimai ir tiesa, reikėtų 
daryti išvadą apie kažkokią politinio autoritarizmo versiją, kai 
didesnės žinios suteikia didesnę valdžią; maža to, — tai buvo parodyta 
antrame skyriuje, — individo ir visuomenės gyvenimas tuomet būtų 
interpretuojamas pažinimo procesų kategorijomis ir tolerancija 
būtų tokio pat pobūdžio kaip pažinime, taigi reikštų pritarimą 


tezei, jog klaidų darymas (ir jų eliminavimas) yra neatskiriama 

tiesos siekimo proceso dalis. Tačiau padarę prielaidą, kad žmogus 
savo gyvenime nesivadovauja pirmiausia protu kaip sugebėjimu 
atskleisti tiesą ir kelti tikslus, bet jį greičiau veikia aistros, egoizmas 
ir naudos jausmas, tolerancijos negalėtume grįsti įsitikinimu, jog 
žmonės nuoširdžiai siekia tiesos, bet — kaip ir anksčiau — reikėtų 
ją sankcionuoti vien utilitarizmo kategorijomis. Tuomet sąžinės 
neliečiamumą derėtų pripažinti retorine priemone, individualiam 


naudos jausmui suteikiančia kiek daugiau svarbos. 


Autoritarizmas ir 
sąžinės laisvė 


Šalia sąžinės neliečiamumo motyvo diskusijose apie toleranciją 
skamba ir kitas, kartais asocijuojamas su pirmuoju, bet iš esmės kitoks. 
Jis susijęs su minties laisve, o plačiau — su vidinio gyvenimo laisve. 
Kiek supaprastinant galima pasakyti, kad sąžinės neliečiamumas 
buvo tolerancijos gynėjų šūkis, o mąstymo laisvė buvo kategorija, 
į kurią mielai apeliuodavo tolerancijos kritikai. Toks pastebėjimas 
neturėtų kelti nuostabos: vidinio gyvenimo laisvės argumentas buvo 
antitolerancionistams patogus būdas įrodinėti, kad griežta valdžia iš 
žmogaus neatima gilaus tapatumo jausmo. Šioje argumentacijoje, 
panašiai kaip ir ginant sąžinės neliečiamumą, buvo nurodoma į 
tą patį individualaus tapatumo šaltinį — į specifiškai suprantamą 
tikėjimą. Traktuojant tikėjimą kaip giliausią vidinio žmogaus 


gyvenimo reiškinį, galima padaryti dvi priešingas išvadas: kad 

tikėjimas, iš esmės neobjektyvizuojamas, turi būti saugomas nuo 
išorinio įsikišimo, ir kad jis pats gali būti tam tikra apsauga, nes yra 
visiškai nepasiekiamas iš išorės. Tolerancionistai akceptavo pirmą 
išvadą, jų priešininkai — antrąją. Teigdami, kad sąmonė galiausiai 
yra nepasiekiama išoriniams autoritetams, antitolerancionistai — 
sąmoningai ar ne itin — priminė seną stoikų tezę apie begalines 
galimybes trauktis į savo vidinį pasaulį ginantis nuo išorinio 
pasaulio agresyvumo. Šitaip jie nubrėžė tokią aiškią ir neįveikiamą 
ribą tarp vidinio ir išorinio žmogaus, jog praktiškai visa, kas 
nutikdavo vienam, galėjo būti visiškai nesusiję su tuo, kas vyko 
kitame. Taigi jie sugebėjo įsivaizduoti, kad, nebijodamas kaltinimo 
veidmainyste, žmogus gali politinėje sferoje dalyvauti valstybinės 
religijos apeigose, o vidinėje sferoje atsiduoti nevaržomai minties ir 
tikėjimo laisvei. Prikaišioti veidmainystę galima tik tuo atveju, jeigu 
būtų nustatyta, jog vidinė sfera privalo atitikti išorinę; tačiau tokia 
prielaida buvo atmesta. Parkeris, būdamas toks antitolerancionistas, 
krikščionybėje galėjo matyti išsilaisvinimo iš žydų teisės idėją - kaip 
liudija ankstesniame skyriuje cituotas fragmentas - būtent todėl, kad 
naujoji religija, pasak jo, suteikė vidinę laisvę ir vidinis gyvenimas 
nebuvo primetamas teisės bei papročių griežtumo. 

Parkerio tekstuose — pabrėžkime — nėra sąžinės ir minties 
distinkcijos, ir tai itin būdinga jo požiūriui. Juk radikaliai atskyrus 
vidinį pasaulį nuo išorinio, jau nebesvarbu, ar kas nors yra mintis, 
suvokta kaip neišsakytas teiginys, ar tai yra sąžinė, taigi stiprus 
pirminis tiesos ar melo, gėrio ar blogio jausmas. Vidinio pasaulio 
atskyrimas nuo išorinio taip pat neturėjo reikšti, — ir faktiškai 
nereiškė, — kad ši vidinė sfera buvo suvokta kaip teritorija, kurioje 
vyksta neįprasti, individui svarbūs procesai minties arba sąžinės 


lygmenyje. Parkerio tekstuose gausu fragmentų, liudijančių aiškią 

simpatijos šiai sferai stoką. Ir ne vien todėl, kad jį domino pirmiausia 
valdžios klausimai, o religinio išgyvenimo problemos — tik tarp 
kitko. Atrodo, jog gilus jo įrarumas kilo todėl, kad vidiniai jausmai, 
susiję su Dievu ir pareigomis jo atžvilgiu, irgi buvo atsakingi už 
religinio fanatizmo sukūrimą, o juk šis sudarė didžiausią pavojų 
taikai visuomenėje. Taigi religinis zea/ galiausiai atsiranda iš tos 
pačios laisvės, kurią žmogui atvėrė krikščionybė. Ši tezė, nors 
ir prieštaravo kai kurioms Parkerio deklaracijoms apie vidinio 
gyvenimo laisvę, iš esmės puikiai atitiko jo koncepciją, nes kilo iš 
jo įsitikinimo dėl esminio religijos vaidmens vienijant visuomenę. 
Pripažindamas ją pagrindine integracijos jėga, turėjo suvokti ir tai, 
jog tam tikromis sąlygomis ji gali virsti rimčiausia dezintegracijos 
priežastimi, ypač kai vidiniai jausmai taps tokie galingi, jog nusvers 
pareigas valstybinės religijos atžvilgiu??. Egzistuoja, rašė jis, savotiška 
„valdovo ir sąžinės prerogatyvų konkurencija“?! 

Paradoksalu, bet kai kurie Parkerio pasisakymai — nors jis 
buvo anglų bažnyčios ir tradicijos apologetas - skamba kone kaip 
pagiriamasis žodis grynajai religijai, kuri gali išsiversti be jokių 
kultų, apeigų ar tradicijų. 

Religija tiksliąja šio žodžio prasme, — rašė jis, — iš visų dorybių 

mažiausiai pavojinga valdžiai, nes tai, kas joje svarbiausia, vyksta 

žmonių protuose, širdyse ir mintyse, kurie valdovui nepasiekiami; jos 
tikrasis židinys ir šventovė yra siela, o ten žmonės gali garbinti Dievą 
taip, kaip nori, neįžeisdami valdovo. Religinio kulto esmė yra vien 


dėkingumo kupinas jausmas ir nuostata Dievo gerumo atžvilgiu““. 


Kita vertus, sąžinės laisvės sąvoka — jis tai giliai juto — buvo 
itin pavojinga ir skatino išvadas, kurių jis priimti negalėjo ir apie 


kurias ryžtingai įspėjo. Parkeris teisingai pastebėjo, kad ši sąvoka 

atgaivino daug religinių Reformacijos judėjimų, ir būtent tai kėlė 
ypatingą nerimą. Sąžinės laisvės šūkis buvo, pasak jo, politinis, su 
kuriuo vienos grupuotės siekė užvaldyti kitas, kad paskui primestų 
joms savo valią ir savo papročius. 

Daugeliu atžvilgių Parkerio veikalas labiau atakuoja 
Reformacijos dvasią nei Visuotinę Bažnyčią. Bažnyčią jis vertino 
kritiškai, bet ne ją laikė didžiausiu pavojumi. Katalikybę Parkeris 
traktavo kaip tam tikrą anachronizmą, todėl pavojaus joje buvo 
mažiau. Užtat pagrindinis anarchijos ir dezintegracijos židinys 
buvo protestantiški judėjimai — ne vien dėl savo politinių veiksmų 
ir siekių, bet visų pirma dėl vidinio religinio išgyvenimo reikšmės 
iškėlimo. Reformacijos efektas, pasak jo, buvo: 


brurali ir fanatiška ignorancija, lėmusi, kad žmonės ėmė kalbėti 
vien apie patyrimus ir pakilimus, pripildydami pasaulį Dievo 
dvasios šurmulio ir ūžesio; dėl to jie yra nepagydomai įkvėpti savo 
klaikių ir beprotiškų fantazijų, pučiasi ir darosi arogantiški religijos 
atžvilgiu, drumsčia tvarką, niekina valdžią ir vadovaujasi vien nė už 


ką neatsakingos sąžinės kaprizais ir nuotaikomis““. 


Tad Parkerio pažiūrose matome aiškų nenuoseklumą (beje, ne 
vienintelį, kaip rodo pirmame skyriuje atlikta analizė), kuris galėtų 
byloti, jog nelengva atskirti vidinį žmogų nuo išorinio, pirmajam 
priskiriant mąstymo laisvę, o antrąjį padarant be išlygų paklusnų 
griežtai valdžiai. Vidinio ir išorinio autoritetų dilema neiškilo 
Parkeriui dėl tos paprastos priežasties, jog pirmasis nebuvo jam iš 
esmės joks autoritetas. Reikšminga yra vien tai, kad jo pastabos 
rodo, kaip įsivyravęs politinis racionalizmas išklibina vidinio ir 
išorinio pasaulių pusiausvyrą, kaip nedaug reikia, kad sąžinė virstų 


„kaprizais ir nuotaikomis“, savarankiški apmąstymai - „klaikiomis ir 

beprotiškomis fantazijomis“, o vidinis dieviškosios tiesos jausmas — 


„Dievo dvasios šurmuliu ir ūžesiu“. 


Nuosaikiosios prievartos 
racionalumas 


Jeigu mąstymo laisvę apribotume ką tik aptarta traktuote, ji 
nesudarytų rimtesnių svarstymų vertos problemos. Tačiau šioje sąvokoje 
slypėjo kažkas daugiau nei galimybė nebaudžiamai plėsti politinę 
valdžią. Tai yra problema, kurią sąžinės neliečiamumo koncepcija 
ignoravo. Ši koncepcija — pakartokime tai dar sykį — nesuponavo 
sąžinei skausmingo, bet vis dėlto motyvuoto tolerancijos apribojimo 
galimybės, nes sąžinė iš prigimties negali paklusti išorinei drausmei; 
be to, ji inicijavo sąmonės procesą, kuris pamažu išplėtė neliečiamumo 
principo saugomą tolerancijos sterą. Nors ir nebuvo tikimasi visų 
įsikišimo į sąžinę formų panaikinimo, visos jos sulaukė vienareikšmiškai 
negatyvios moralinės kvalifikacijos. Šitaip buvo eliminuota nuolatinio 
neišsprendžiamo vidinių ir išorinių autoritetų konflikto galimybė — 
situacijos, prie kurios „vidinis žmogus“ būtų turėjęs prisitaikyti. Bet 
štai antitolerancionistai (arba veikiau „pusantitolerancionistai , kaip 
juos vadino Bayle is), pabrėždami išorinio autoriteto reikšmę, žmogui 
iškėlė klausimą, kuris tolerancionistams turėjo kelti sąmyšį: kaip vidinis 
žmogus gali išsaugoti savo prigimtinę laisvę, jeigu kartu jis turi sutikti 


su apribojimais, kuriuos jam kelia gamta ir politika? 


ND 
— 

Šiuo požiūriu įdomūs yra Jono Proasto — anglų 
antitolerancionisto, žinomo pirmiausia iš polemikos su trimis 
Locke'o Laiškais apie toleranciją — samprotavimai“. Priešingai 
nei Parkeris, rašantis apodiktiniais teiginiais, dažnai pasitelkiantis 
perdėtą retoriką, be to, per daug nesirūpinantis argumentų rišlumu, 
Proastas parodė aukštą polemikos kultūrą, nedaugiažodžiavo ir 
rūpestingai rinko argumentus. 

Proastas gerai suvokė keblumus, kuriuos turėjo patirti 
krikščionis, norėdamas — tolerancijai pagrįsti — perkelti tikėjimą 
už tos sferos ribų, kur buvo privalomi tiesos ir melo kriterijai. 
Nemalonias aplinkybes sudarė religinis egalitarizmas, kurį 
paprastai švelnindavo teiginiu, kad religingas ir tolerantiškas 
žmogus, suvokdamas, jog niekad neturės įrodymų, kad būtent 
jo religija yra vienintelė teisinga, giliai tiki jos teisingumu. Vis 
dėlto Proastas taikliai atkreipė dėmesį į tai, kad, pašalinę bet kokį 
išsprendžiamumą religijos sferoje, neturėsime jokios apsaugos nuo 
pagrindinės religinio egalitarizmo konsekvencijos; šitaip, objektyvių 
kriterijų požiūriu, visos dabartinės, buvusios ir būsimos religijos 
bus nuvertintos, nes nė viena niekad negalės turėti pretenzijų į 
teisingumą“. Kad tam būtų galima pasipriešinti, — tokia buvo 
Proasto intencija, — tikriausiai reikėtų pakeisti pradinę prielaidą 
apie kategorišką neišsprendžiamumą. Taigi šis autorius atmetė 
požiūrį, kuris paskui taps Bayleio išeities tašku, kad teisingos 
religijos išgyvenimo neįmanoma atskirti nuo neteisingos religijos 
išgyvenimo, teigdamas, — šiaip be jokio pagrindo, - kad egzistuoja 
tam tikras „visiškas tikrumas“ (/u// assurance)““, kuris turi lydėti visa, 
kas paremta tiesa, taip pat ir tikrąją religiją. 

Proastas, deja, nepateikė šio „visiško tikrumo“ apibūdinimo, ir 


tai komplikuoja jo argumento suvokimą. Tačiau jis ir nenurodė, — 

verta pabrėžti, — nei kuri krikščioniškoji konfesija buvo toji tikroji, 
nei kas pasiekė tą proto būseną, kuri atsiranda patyrus tiesą. Jam 
veikiausiai rūpėjo pats tiesos pripažinimo principas ar išvados, 
kurias galima padaryti šį principą priėmus ar atmetus, bet ne savos 
religijos apologija ar svetimos atakavimas. Jis tik teigė, kad tikinčiam 
žmogui turi būti būdinga tam tikra objektyvizmo dozė. Taigi jis 
turi manyti, kad tikras tikėjimas — būtent todėl, kad yra tikras — 
kažkaip įsitvirtins pasaulyje ir objektyviai išsiskirs netikrojo fone. 
Tai nebūtinai turi reikšti politinį teisingosios šalies triumfą. Proastui 
veikiau svarbu buvo štai kas: jeigu religija nėra arbitralus individų 
sąmonės aktas, esama pagrindo ieškoti jos teisingumo patvirtinimo 
išoriniame pasaulyje. Todėl visiškai pagrįstas yra įsitikinimas, kad 
šviesus ir gerai išlavėjęs Žmogaus protas greičiau išgaus iš religijos 
tiesą ir geriau atskirs ją nuo regimybės ar melo. 

Proastas manė, kad šiam tikslui reikalingas intelekto potencialas 
nebuvo pakankamai išnaudotas, ir dėl to kaltino žmogaus prigimtį. 
Kaip ir Bayle'is, jis suvokė, kad svarbiausi žmogaus veiklos motyvai 
yra praktiškumas ir naudingumas. Užuot pasinaudoję proto 
suteikiamomis galimybėmis, žmonės mieliau vadovaujasi prietarais, 
emocijomis, negalvodami mėgdžioja kitus, siekia naudos. Tačiau 
Bayle'is iš tokio pradinio teiginio darė išvadą, kad religija turi būti 
atskirta nuo moralės ir galiausiai apgaubta tolerancijos, o Proastas 
manė kone priešingai: apie valdžios prievartos būtinumą. Valdžia, 
pasak jo, religijos sferoje turi vartoti prievartą, — ribotą, arba, 
kaip jis ją vadino, „nuosaikiąją“, — tačiau ne eretikams atversti; tai 
visuomet yra brandaus proto reikalas. Čia — pastebėkime - Proastas 
buvo linkęs pritarti pagrindinei tolerancionistų tezei, jog religija yra 
toks subtilus ir iš gilaus individualaus patyrimo kylantis dalykas, 


kad prievarta, kaip galima jos skatinimo priemonė, turėtų atrodyti 

pernelyg neadekvačiai. Tai anaiptol nereiškia, — tęsė Proastas, — kad, 
priėmę aną pradinį teiginį, esame pasmerkti tolerancijai. Prievartą 
galima vartoti kaip priemonę ištraukti žmogų iš tingumo, paskatinti 
jį mąstyti apie religiją. 

Šitaip suvokiama prievarta galėjo būti dar labiau paremta 
Proasto požiūriu į politiką ir krikščioniškąją meilę. Jis atmetė 
Locke'o minimalistinės politikos — susijusios tik su saugumo, teisės 
ir nuosavybės klausimais — koncepciją, manydamas, kad tikrąją 
politinę bendruomenę turi vienyti daugiau dalykų, kurie sudarytų 
jos rūpesčių objektą. Taigi religija buvo vienas iš veiksnių, be 
kurių bendruomenė neįmanoma. O ir krikščioniškoji meilė, pasak 
Proasto, įpareigojo rūpintis artimo išganymu. Apeliuoti į meilės 
idėją ir ignoruoti mūsų artimųjų likimą matant, kad jie klysta, 
būtų tiesiog pasityčiojimas iš proto. Ir vėl, kaip ir anksčiau, Proastas 
pabrėžė, kad reikia ne žudyti ar kankinti, o pasitelkus priemones, 
kurios yra tėvų dispozicijoje vaikų atžvilgiu, mokytojų — mokinių, 
valdovų - valdinių atžvilgiu, priversti kitus kritiškai įsižiūrėti į savo 
įsitikinimus. 

Svarbiausias viso šio samprotavimo elementas yra tas, kad 
Proastas visiškai netvirtino, jog valdžia visada turi religinę tiesą. Toks 
įsitikinimas prasilenktų su jo racionalizmu. Jis tiesiog manė, jog ji 
privalo rūpintis, kad žmonės nespręstų lengvabūdiškai su religiniu 
tikėjimu susijusių klausimų, bet kad suvoktų tokiems klausimams 
priderantį rimtumą. Formuluojant tai kitaip: traktuodama religiją 
kaip politinę problemą ir taikydama jai teisines sankcijas, valstybė 
priverčia pilietį mąstyti ir savarankiškai protingai spręsti, kokia 
religija yra teisinga, o kokia — klaidinga. Tai visiškai nereiškia, kad 
šis sprendimas bus palankus valdančiajai valstybinei religijai; jis gali 


būti ir negatyvus, bet ir tuomet nauda individui bus didžiulė. 

Taikomos bausmės, — rašė Proasras, — nėra tokio pobūdžio, kad verstų 
žmones atmesti religiją, kurią jie laiko teisinga, arba priimti tokią, 
kurios jie teisinga nelaiko. Svarbu paskatinti juos rimtai ir nešališkai 
spręsti jų ginčą su valdovu: kuria kryptimi reikia eiti tiesos link. Jeigu 
išsprendus reikalą pasirodys, kad valdovas buvo neteisus, jie daug 
laimės, — net jei valdovas piktnaudžiautų savo valdžia, — nes geriau 
nei anksčiau žinos, kur yra tiesa. O visi apmaudai, su kuriais tektų 
susidurti, tai tik nepatogumai, kuriuos lengva ištverti — tai ėjimo 
paskui savo proto šviesą ir paskui savo sąžinę kaina. Aišku, tai nėra 
toks didelis nuostolis, kad turėtume atimti iš valdžios šią galią ir palikti 
kiekvienam atskiram žmogui rūpestį dėl savo sielos (kaip reikalauja 
mūsų autorius [Locke'as — R. Z.]); tokiu atveju nepatirdamas jokio 
įsikišimo, žmogus arba visai nesirūpintų savo siela, arba rūpindamasis 
ja klausytų nepagrįstų prietarų, kaprizingos nuotaikos ar kokio nors 
gudraus apgaviko, kurį laikytų deramu vedliu*". 


Neostoicizmas: 
prievarta kaip lemtis 


Kita koncepcija, derinanti vidinio žmogaus gynimą ir politinį 
griežtumą, atsirado neostoikų aplinkoje, o įžymiausias jos atstovas 
buvo pirmame skyriuje minėtas Justus Lipsijus. Tai įžvalgus autorius, 
įvairiai vertinamas savo amžininkų ir vėlesnių skaitytojų, bet jį irgi 
nelengva buvo vienareikšmiškai kvalifikuoti. Jis išgarsėjo po ginčo su 
Dircku Coornhertu, maksimalios religinės laisvės — taip pat ir ateistų 


laisvės — šalininku ir dėl to įgijo ryžtingo tolerancijos priešininko 

reputaciją. Bent jau taip jį apibūdino Bayle'is savo Filosofiniame 
komentare, pateikdamas jį kaip pavyzdį, kur veda „šlykščios mūsų 
konvertistų maksimos“. Priminė jam — cituotą pirmame skyriuje — 
sakinį iš svarbiausio jo veikalo Politicorum sive civilis doctrinae libri 
sex, kuris skambėjo: c/ementiae non bic locus, ure seca, ut membrorum 
polius aliguod guam totum corpus inreat („nėra vietos švelnumui: 
išdegink, išpjauk, nes geriau pašalinti vieną organą, negu būtų 
sugriautas visas kūnas“). Į Lipsijaus bandymą pasiaiškinti vėlesniame 
darbe De una religione Bayle is atsakė smerkiančiu komentaru: 
Tai niekšiškiausia iš jo plunksnai priklausančių knygų, jei nekalbėsime 
apie senatvėje parašytus begėdiškus istorinius apsakymus ir kvailus 
eilėraščius. [Toliau eina nepaprastai kandi - mano minėta - Lipsijaus 
asmenybės charakteristika ir pašaipų kupinas sudėtingo jo likimo 
aprašymas — R. L.] <...> Kadangi autorius neišdrįso pripažinti visko, 
kas slypi žodžiuose ure, seca, jis pateikia kažkokius apgailėtinus 
skirstymus, iš kurių turėtume spręsti, kad eretikus galima pasmerkti 
myriop retkarčiais ir slapčia, tačiau nėra jokių apribojimų baudoms, 
trėmimams, išniekinimams, rvirkinimams. Visa ši koncepcija griūva 


į šipulius dar nepradėjus jos kritiškai svarstyti-ė. 


Tačiau kvalifikuoti Lipsijų kaip paprastą tolerancijos priešininką 
būtų interpretacinis perlenkimas. Pakanka paminėti, kad jis turėjo 
sąjungininkų kitoje ginčo dalyvių pusėje. Pavyzdžiui, itin aukštai 
Lipsijų vertino Montaigne'is, pats anaiptol nepriklausydamas 
antitolerancionistų stovyklai. Esė autorius rašė apie pagrindinę 
Lipsijaus knygą Politicorum sive civilis doctrinae libri sex kaip apie 
„mokslišką ir protingai sudarytą rinkinį". O apie patį šio „rinkinio“ 
kūrėją Raymondo Seybondo apologijoje pasakė taip: „Justus Lipsijus, 
labiausiai išsimokslinęs iš mums likusių žmonių, turintis itin vikrų 


ir išlavintą protą '“*?. Montaigne'is neįžvelgė Lipsijaus veikale tų 

motyvų, į kuriuos paskui atkreipė dėmesį Bayle'is, bent jau, aišku, 
nelaikė jų pagrindiniais. Beje, abu mąstytojai panašiai vertino 
vienas kitą: Lipsijus irgi pareiškė apie pagarbos jausmą bei idėjinį 
artimumą!!. 

Bendroji Lipsijaus schema nėra originali tame fone, kurį 
randame ano ir vėlesnio meto pamfletuose prieš toleranciją, 
ginančiuose principą cuius regio eius religio: toleruoti galima tuos 
atskilėlius nuo tikėjimo, kurie užsidaro savo privatume (peccant 
privatim), o smerkti tuos, kurie savo atskalūnybę traktuoja kaip 
politinį nurodymą kitiems (publice peccant)??. Inkriminuotas 
sakinys — ure, seca — nebuvo direktyva žudyti kitatikius (beje, tekste 
niekur neminimi veiksmažodžiai occido ir interficio??), o tik citata iš 
Cicerono, susijusi su Katilinos maištu (to nesuprato Coornhertas, 
bet suprato Bayle'is, tačiau nepriėmė). Lipsijus čia priminė klasikinę 
medicinos metaforą, kuri buvo vartojama politiko vaidmeniui 
apibūdinti. Ji reiškia tik tiek, kad jeigu kai kurios konfesijos gali 
būti pavojingos visuomeninei taikai, — o juk tezė, kad jokia konfesija 
tokio pavojaus nekelia, neturi pagrindo, - tuomet politikas, kaip ir 
gydytojas, atsiduria situacijoje, kai reikia gelbėti visą politinį kūną. 
Tai tipiškas politinio racionalizmo, atsiradusio naujojoje filosofijoje, 
pavyzdys — racionalizmo, kuris nei mėgino nustatyti priemones tai 
nesveikai kūno daliai išpjauti, nei praktinių šio išpjovimo padarinių; 
bet kuriuo atveju ir racionalizmas, ir jį apibūdinanti metafora skatino 
priemonių dozavimo saikingumą atsižvelgiant į principą i2 morbis 
nibil est magis periculosum, guam immatura medicina („nėra nieko 
pavojingesnio sergant už nederamą vaistą“)?*. Žinoma, frazeologija 
tolerancionistams buvo šokiruojanti, ir tai nulėmė, kad kritikuojant 


mažiau dėmesio buvo skiriama čia iškeltai problemai — ką daryti su 

konfesijomis, kurios gresia visuomeninei taikai, o koncentruotasi 
ties erezijų „išpjovimo“ ir „išdeginimo“ siaubingumu. Pats Lipsijus 
paskui gailėjosi pavartojęs nevykusią citatą ir dėl nesusipratimų, 
kurias ji sukėlė. De una religione jis rašė: „Ure, seca. O žodžiai, sukurti 
sumišus. Kad cik galėčiau juos sunaikinti, o kartu ir plunksną, kuria 
juos parašiau *. 

Neostoicizmas, būdingas Montaigne'ui ir Lipsijui, lėmė, kad 
jie priėmė politinį griežtumą, bet padarė tai ne dėl sąmoningos 
politinės santvarkos koncepcijos ar atsižvelgdami į kokį nors moralinį 
principą, o veikiau stumiami būtinumo pripažinti tikrovę. Kad ir 
ką kalbėtų Bayle'is, Lipsijaus pasisakymai už tarpinę politiką — tarp 
radikalios religinės laisvės ir besąlygiško politinio autokratizmo — 
nebuvo intelektualaus sąmyšio ar teorijos hibridiškumo įrodymas. 
Abi kraštutinės ir priešingos politinės tvarkos koncepcijos buvo jam 
nepriimtinos, nes rėmėsi perdėtu pasitikėjimu žmogaus galimybėmis 
kontroliuoti savo ketinimus: pirmuoju atveju - daugybės konfesijų 
darna, antruoju — absoliutaus valdovo labdarysce. Jis negalėjo iki galo 
perprasti vidinio žmogaus, nes pati tikrovė yra nenuspėjama; todėl 
jos nuosprendžius dažniausiai reikia nuolankiai priimti. „Lemtis, — 
rašė jis savo pagrindiniame darbe, — valdo pasaulį, ir visus reiškinius 
sieja kažkoks dėsnis **. Taigi politinė valdžia ir dalis religijos tam 
tikru mastu priklauso „lemties“ sferai, kurią valdo aukščiausias 
būtinumas, nepaklūstantis žmonių kontrolei. Nors Lipsijaus veikalas 
yra valdovo vadovėlio pobūdžio, klystume sugrerinę jo autorių 
su Machiavelli, įsitikinusiu dėl galimybės ir būtinybės išlaisvinti 
politiką iš aukščiausios teisės. Lipsijus buvo veikiau konservatorius, 
pripažįstantis konservatyviąsias dorybes, tokias kaip sumanumas, 
lojalumas, kurios kartu su valdovo inteligentiškumu gali sudaryti 


vienintelę protingą nuostatą „lemties“ akivaizdoje. 

Panašiai — nepaisant visų skirtumų — konservatyvus savo 
iškalba buvo Montaigne'is. Jį irgi reikėtų traktuoti kaip vidurio 
žmogų: kritikuodamas kankinimus“', jis visiškai nepasitikėjo 
absoliučia religine laisve kaip principu, kuris būtų naudingas visai 
visuomenei. Jis manė veikiau, kad šis principas taikytinas kaip 
politinio rungtyniavimo įrankis skirstant bei sudarant aljansus (apie 
tai byloja jo atlikta Juliano Apostatos religinės politikos analizė). Ir 
nors jis nedaug parašė apie tai, kaip pats norėtų išspręsti daugybės 
konfesijų vienoje visuomenėje problemą, visos jo negausios pastabos 
yra panašios į Lipsijaus pastabas. 

Ginčuose, kurie dabar drasko Prancūziją nesibaigiančiais pilietiniais 

karais, — rašė jis esė Apie sąžinės laisvę, — geriausia ir sveikiausia, be 

abejo, būtų pasirinkti tą stovyklą, kuri remia nuo seno mūsų šaliai 
būdingas religiją ir valdžią?*. 

Religinės tolerancijos politiką Montaigne'is traktavo veikiau 
kaip racionalų žingsnį nei kaip absoliutaus moralinio priesako ar 


krikščioniškosios meilės etikos reikalavimų konsekvenciją. 


Verta dėmesio yra tai, — rašė jis, - kad, kurstydamas sąmyšį ir pilietinę 
nesantaiką, imperatorius Julius pasitelkia tą patį sąžinės laisvės 
receptą, kurį mūsų karaliai naudojo būtent joms malšinti. Galima 
tad teigti, viena vertus, kad paleisti grupuočių vadžias, leidžiant 
joms laikytis savo nuomonių, reiškia sėti ir plėsti susiskaldymą, 
skatinti jo stiprėjimą, nes tuomet jokios teisinės kliūtys ar stabdžiai 
nesulaiko ir nevaržo jo skriejimo. Kita vertus, galėtume sakyti, kad 
šitaip dėl didesnės laisvės ir nevaržomumo švelnėja ir silpnėja kovos 
nuožmumas ir atbunka ietis, įpratusi smailėti esant retenybėms, 
naujovėms bei pasipriešinimui. Taip veikiau norėčiau manyti, 
gerbdamas mūsų karalių pamaldumą, nes, nepajėgdami padaryti to, 


ko norėjo, jie apsimetė, kad norėjo to, ką pajėgė“". 

Jeigu tad „išorinis žmogus“ turi priimti tam tikrą politinį 
rigorizmą kaip „lemties“ efektą, kyla klausimas apie „vidinio 
žmogaus“ statusą ir apie jo sąžinės neliečiamumo mastą. Šiuo požiūriu 
Lipsijus ir Montaigne'is taip pat rėmėsi tam tikromis stoicizmo 
intuicijomis. Jie neatmetė sąžinės laisvės idėjos, bet ir nepavertė 
jos pagrindine individo raidos sąlyga. Kadangi, — teigė jie, - daug 
dalykų pasaulyje negali būti žmogaus kontroliuojami, tinkamiausia 
nuostata būtų išugdyti savyje atsparumą kintamiems lemties 
vingiams. Juk tikrovės pripažinimas primeta būtinybę ne tik saugoti 
vidinį žmogaus pasaulį nuo jam svetimų reikalavimų, bet dar labiau 
sugebėti, nemenkinant sąžinės integralumo, atitinkamai nusiteikti 
netikėtų ir dažnai skausmingų likimo nuosprendžių atžvilgiu. Taigi 
sąžinės laisvės šalininkai buvo linkę smerkti visus „vidinio žmogaus“ 
jausmams priešiškus veiksmus, o neostoikai troško, kad žmogus 
suvoktų, jog su tokių veiksmų galimybe visuomet reikia skaitytis ir 
viena, ką galima padaryti, tai pasipriešinti jų įtakai. 

Montaigne is šiame kontekste pasitelkė senovės stoikų nuostatą, 
vadinamą „ataraksija , kurią apibūdino kaip „įprotį gyventi ramiai, 
santūriai, laisvai nuo jaudulių dėl patiriamų įspūdžių, nuomonių 
ir tariamo žinojimo apie daiktus; būtent iš šių „jaudulių“ ir jais 
besiremiančio tariamo žinojimo kyla „baimė, gobšumas, pavydas, 
besaikis gašlumas, ambicija, puikybė, prietarai, naujovių geismas, 
maištingumas, nepaklusnumas, užsispyrimas ir dauguma kūno 
kančių“. Montaigne'is — tai įdomu - ataraksiją siejo su pažintiniu 
skepticizmu. Jis manė, jog tas atsparumas „jauduliams“ didėja 
mažėjant pasikliovimui savo ir kitų nuomonėmis. Apie stoikus 
sakė, kad „jie atsisako net kovoti dėl savo doktrinos teisingumo“, o 


„diskusijose žengia švelniais žingsniais ir nebijo susidurti su priešinga 

ar kitokia nuomone“*“. Šis skepticizmas vis dėlto neveda jų į politinį 
radikalizmą ir neįtikina, kad politinės santvarkos, papročiai ar 
tradicijos yra arbitralūs kūriniai, atsiradę kaip konvencijos, kurias 
būtų nesunku modifikuoti; taigi jis neskatina plėsti politinės individų 
laisvės, išlaisvinti žmones iš tiesos ar institucijų rigorizmo. Veikiau 
atvirkščiai: jis kyla iš įsitikinimo, kad reikia atsiduoti likimui, kuris 
visada bus stipresnis nei individualus tiesos jausmas. Žmonės, išugdę 
savyje ataraksiją, yra santūrūs ir ramūs; jie atsargiai vertina daiktus 
ir reiškinius tiesos bei melo kategorijomis, vadovaujasi principu: 
„geriau leistis vedamam pasaulio tvarkos nesibraunant į ją *!. 
Panašiu keliu ėjo Lipsijus, apibūdindamas privalomus likimo 
valiai paklusnaus žmogaus bruožus. Pažintiniam skepticizmui 
jis skyrė mažiau reikšmės, užtat daugiau moralinėms dorybėms, 
būtinoms žmogaus egzistencijai pasaulyje, kurio tvarkos mes 
negalime absoliučiai kontroliuoti. Šiai problemai Lipsijus paskyrė 
net atskirą knygą, pavadinęs ją De Constantia, kurios titulinė 
sąvoka — panašiai kaip ir Montaigne'io apibūdina stoišką gyvenimo 
modelį. Ši constantia tai, pasak Lipsijaus, „teisinga ir nekintama 
proto galia, neleidžianti nei iškilti, nei nupulti veikiamam išorinių 
aplinkybių“. Šalia šios sąvokos Lipsijus mini kitas, apibūdindamas 
giminingas charakterio dorybes, tokias kaip kantrumas („gera 
valia nesiskundžiant ištverti viską, kas žmogui atsitinka ir kas jame 
vyksta“) ir protingumas („teisingai suprasti ir įvertinti žmogiškuosius 
ir dieviškuosius dalykus“). Šioms sąvokoms jis priešpriešino kitas, 
kurios, nors atrodo panašios, yra ne dorybės, bet ydos: užsispyrimą, 
kuris byloja ne apie proto tolydumą, bet apie jo bukumą, ir polinkį 
į nuomones, kylančias iš klaidingo, skuboto, lengvabūdiško ar 


paviršutiniško daiktų tvarkos supratimo**. 

Heroizmas laisvės 
atžvilgiu ir heroizmas 
lemties atžvilgiu 


Proasto ir Lipsijaus koncepcijos — abi nuosaikiai anti- 
tolerancionistinės — daugeliu požiūrių yra skirtingos. Pagrindinis 
skirtumas susijęs su valstybės vaidmens interpretacija. Lipsijus aiškiai 
buvo politinio racionalizmo šalininkas, šią koncepciją suvokęs kaip 
griežtąją valstybę, kovojančią su religine atskalūnybe ne dėl piliečių 
išganymo, bet dėl vidinės tvarkos išsaugojimo, tačiau Proastui tokia 
kvalifikacija netinka. Jo teoriją kebloka apibrėžti dėl to, kad, po- 
lemizuodamas su Locke'u, jis nedaug pasakė apie politinių institucijų 
pagrindimą. Religinę valstybės politiką jis interpretavo veikiau kaip 
tiesos pasaulyje apreiškimo funkciją, o ne kaip efektyvios veiklos vi- 
suomeninės taikos labui strategiją. Todėl galima daryti išvadą, kad 
jo koncepcija buvo iš dalies žingsnis argal palyginti su politinio 
racionalizmo principais, kuriuos naujaisiais laikais suformulavo 
Machiavelli ir Hobbesas. Religinės valstybės politikos traktavimas 
tiesos apsireiškimo kategorijomis galėjo atverti — bent jau tokia išvada 
atrodo turinti pagrindo — veiklos be saiko ir proto lauką. Taigi Bayle'io 
suformuluotas priekaištas Lipsijui labiau pataiko į Proasto politikos 
koncepciją. Galima įrodinėti, kad autorius juk deklaravo saikingumą 
taikant prievartą ir neleido jos naudoti piliečiams išganyti, skyrė ją 
vien žmonėms pažadinti iš sąstingio, tačiau neaišku, kas praktiškai 
galėjo sulaikyti prievartą būtent tokiose ribose. Jeigu nėra garantijos, 


kad valstybė reprezentuoja tiesą, — o tokios garantijos niekas suteikti 

negali, - bet koks konfesinis piliečių pasipriešinimas valdžios gali būti 
traktuojamas būtent kaip sąstingis, o ne kaip savo kontesijos laikymasis 
priėmus blaivinančią prievartos dozę ir racionaliai pasvėrus visus 
argumentus; o tai gali skatinti valdžią eskaluoti prievartos priemones 
manant, jog besipriešinantis žmogus dar nėra pakankamai pabudęs. 

Šiaip jau Proastas galėjo turėti tik vieną kontrargumentą, 
būtent — apeliuoti į tezę apie „visišką tikrumą“, kuris skiria tiesą 
nuo jos regimybės. Bet jeigu net, nepaisydami Bayle'io nuomonės, 
sutiktume, kad vidinį tiesos patyrimą pavyktų atskirti nuo tariamos 
tiesos patyrimo, menkai galėtume tai pritaikyti valstybės atžvilgiu, 
nes ji vadovaujasi ir kitais (gal net visų pirma kitais) požiūriais, ne 
vien tiesa. Proasto tikėjimas, kad valstybė savo ryžtinga religine 
politika skatina tiesos apsireiškimą, yra, kiek supaprastinus, 
priešingas vėlesnėje liberalioje filosofijoje (pavyzdžiui, Johno 
Stuarto Millo) įsivyravusiai schemai. Jis tikėjo, kad atskirų individų 
atskalūnybę ir ekscentriškumą skatinanti laisvė artina mus prie 
tiesos, o Proastas, atrodo, manė, kad lygiai taip pat mus artina 
prie jos energinga konfesinė valstybių politika. Ir vienu, ir kitu 
atveju veiklos — Millo individų, o Proasto valdžios — rezultatas yra 
minties išjudinimas, raginimas mąstyti, pirmuoju atveju pabudusi 
yra valdančioji dauguma, kurią iš sąstingio išmuša nepaklusnus 
individas, antruoju — pabunda valstybės iš šios būsenos išmuštas 
individas. 

Tačiau abi — Proasto ir Lipsijaus — nuosaikiojo antito- 
lerancionizmo koncepcijas, skirtingas valstybės vaidmens traktavimo 
atžvilgiu, vienija panašus žmonių elgesio idealas: didvyriškas 
individo pasipriešinimas visiems kolektyvinio gyvenimo keliamiems 
sunkumams. Abu autoriai, atrodo, šiuos sunkumus sieja su lemtimi. 


Būdamas kolektyve, — taip, regis, jie teigia, - žmogus yra pasmerktas 

jo valiai nepavaldžių veiksnių poveikiui. Tai, žinoma, nereiškia, 
kad kiekviena valstybinės religijos forma turi nežemiškojo fatumo 
galią; tiesiog kartais individo jausmai gali prieštarauti kolektyvinio 
gyvenimo reikalavimams arba istorinėms aplinkybėms, ir tai reikia 
priimti kaip neišvengiamą gyvenimo bruožą. Tokioje situacijoje 
abu autoriai postuluoja tam tikrą heroizmą ar bent jau siūlo 
sistemiškai formuoti charakterį, kuris leistų individui atitinkamai 
priimti nemalonius likimo vingius. Galėtume lyg sakyti, — kad 
ir kaip keistai tai nuskambėtų, — jog netolerancija, kaip duotasis 
tikrovės elementas, kaip, kitaip tariant, nuolatinė priešiško išorinio 
pasaulio grėsmė, yra proga ugdyti moralų charakterį: Proasto 
atveju — formuoti įsitikinimą savo tikėjimo teisingumu, Lipsijaus 
atveju — įgyti atsparumą likimo permainoms. Taigi abu, atrodo, 
teigė, - kitaip nei liberalai, — jog Žmogaus charakteris geriau 
formuojasi valstybės ir likimo nuosprendžių griežtumo situacijoje 
nei laisvės sąlygomis. 

Heroizmas nekontroliuojamo likimo atžvilgiu, apie kurį rašė 
nuosaikieji antitolerancionistai, yra kitoks nei kylantis iš Bayle'io 
filosofijos. Tolerancijos koncepcija eliminavo iš politinės religinės 
steros likimo elementą; juk jį priėmus, kaip nesunku pastebėti, 
atsirastų. pretekstas arbitraliems diskriminuojantiems valdžios 
sprendimams, atimantiems iš religinių mažumų net ir mažiausią 
teisinę apsaugą. Tolerancijos šalininkai gynė tvirtą abstraktų principą, 
delegitimizuojantį bet kokį įsikišimą, šitaip ne tik pasipriešindami 
esamos valdžios kaprizams, bet ir iškeldami moraliai ir politiškai 
aiškų tolerancijos postulatą visoms būsimoms valdžioms ir visoms 
būsimoms visuomenėms. Jei ir likdavo kokia heroizmo galimybė, 
tai būtent laisvės situacijoje, kai iš neatsakingų valdžios sprendimų 


išsilaisvinantis žmogus atsiduria visuotinio netikrumo akivaizdoje, ir 

tuomet vienintelis atsakymas gali būti jo individualybės galia. Proastui 
ir Lipsijui tolerancijos šalininkai galėtų priekaištauti, kad jų heroizmas 
yra visiškai nereikalingas, kad žmonės daug geriau gyventų be jo, nes 
prievartą reikia minimizuoti, o ne sankcionuoti, kad pagaliau šis 
heroizmas yra dirbtinė teorinė konstrukcija, kuri galbūt gerai atrodo 
tam tikrų bendrų filosofinių — pavyzdžiui, stoikų ar neostoikų — 
prielaidų fone, tačiau neatitinka nei realių žmogaus poreikių, nei 
krikščioniškosios religijos dvasios, nei racionalumo jausmo. 

O ir tolerancijos šalininkų koncepcijai būtų galima 
priekaištauti. Apeliacijos į lemtį, aišku, be reikalo pateisindavo 
jokia būtinybe nepagrįstus valdžios kaprizus, bet, kita vertus, jos 
buvo susijusios su tam tikru faktu, kurio tolerancionistai nenorėjo 
pripažinti. Juk sunku paneigti, kad egzistuoja tokie tvirti gamtos ar 
politikos reikalavimai, neturintys nieko bendro su valdovo kaprizais, 
ir kad jų moralinė diskvalifikacija ar ketinimas juos eliminuoti yra 
tikrovės nepaisymo forma. Pakanka žiupsnelio realizmo, — tai yra 
atmesti visiško žmogaus išsilaisvinimo bei visiškos jo ir pasaulio 
harmonijos viziją, — kad galėtume įsisąmoninti faktą, jog yra 
pasaulyje žmogaus sąžinei prieštaraujančių veiksnių, kurių jis negali 
panaikinti ir su kuriais todėl turi kažkaip išmokti sugyventi. Toks 
veiksnys gali būti karas, kurio neįmanoma ignoruoti nei palenkti 
savo sąžinei, ir kai kurie beasmeniai visuomeniniai procesai, 
objektyvios politinės aplinkybės, gamtos dėsniai, papročių ar moralės 
taisyklės, kuriems mes neturime įtakos, bet kuriems dėl tam tikrų 
priežasčių esame pasmerkti. Net jeigu pasidygėtume pripažinti juos 
lemties elementais, pats jų ilgą laiką išliekančio bealternatyvumo 
faktas verčia kelti klausimą, kaip vidinis žmogus turi juos vertinti. 
Tolerancijos šalininkai, nors tikėjimo srityje patys siūlė prisiimti 


sunkią nuostatą, čia, rodos, aprobavo lengvesnę poziciją manydami, 

jog tie nemalonūs žmogui dalykai politinės veiklos gali būti 
pašalinti. Antitolerancionistai čia pasirodė esą brandesni, nes teigė, 
kad sąžinė nėra tik rodiklis politinėms struktūroms keisti, bet pati 
reikalauja lavinimo ir ypatingo vidinio ištvermingumo. Kaip turėtų 
atrodyti šis ištvermingumas, tai, aišku, ginčytinas klausimas, tačiau 
pabrėžę jo būtinumą tolerancijos kritikai, atrodo, įnešė įdomų indėlį 


sprendžiant žmogaus egzistavimo kolektyve problemą. 

BAIGIAMOSIOS 
PAS IABOS 


Veikli tolerancija 


Šiandien daugelis čia pateiktų kontroversijų atrodo jau 
išbaigtos. Pirmiausia jau nekalbama apie prievartą kaip apie 
religinės konversijos priemonę, o šiuolaikinė liberali demokratinė 
valstybė, net jeigu nėra neutrali, vengia vienareikšmiškų religinių 
kvalifikacijų. Dalis problemų paseno dėl nuoseklios Vakarų pasau- 
lio sekuliarizacijos, dalis neteko reikšmės; doktrininės problemos 
krikščionybės ribose, tokios kaip trinitorių ir unitorių ginčas, jau 
nekelia ypatingų politinių emocijų. Dalis problemų buvo išspręsta. 
Ne tik politinė sfera buvo atskirta nuo religinės, bet ir kitos sfe- 
ros tapo nepriklausomos nuo religijos. Galėtume tarti, ir tai būtų 
leistinas supaprastinimas, kad dviejų šalių — tolerancionistų ir 
antitolerancionistų — debatai vyko nuo šešioliktojo amžiaus pabai- 
gos iki aštuonioliktojo vidurio; šiandien tokie debatai jau vykti ne- 
gali dėl paprastos priežasties: viena šalis pasiekė visišką pergalę, o 
kita patyrė visišką nesėkmę. 

Ir vis dėlto — tai labai lengvai pastebima ir nereikalauja 
įrodymų - tolerancijos kategorija ne tik neprarado reikšmės, bet ir 
pelnė sau vietą tarp svarbiausių mūsų epochos vertybių. Kodėl taip 
atsitiko? Iš dalies atsakiau į šį klausimą antrojo skyriaus pabaigoje, 
parodydamas, kad maždaug nuo Volraire'o laikų tolerancijos sąvoka 


ėmė reikšti tiksliau neapibrėžtus pozityvius dalykus, sugestionuo- 

dama savotišką visų žmonių brolybės idealą, kuris kilo iš sekulia- 
rizuotos ir politizuotos krikščioniškosios meilės koncepcijos. Taigi 
iškeliant tolerancijos šūkį buvo postuluojami bendresni ir vis didesnį 
patrauklumą įgyjantys dalykai — žmonių santykių humanizacija, 
draugystė, solidarumas, pagarba, geranoriškumas ir meilė; atitinka- 
mai netolerancijos sąvoka ėmė apibūdinti visokias diskriminacijos 
formas — nuo švelnios iki nusikalstamos ir žmogžudiškos!. Toks šūkis 
gerokai skyrėsi nuo to, kuris kilo Reformacijos paskatintų religinių 
konfliktų laikais ir kuriam buvo skirta Locke'o refleksija. Šis skirtu- 
mas buvo gerai suvoktas. Jau aštuonioliktame amžiuje anglų radika- 
las Thomas Paine'as irzliai pastebėjo, kad netolerancija ir tolerancija 
nėra priešingybės, nes abi yra despotizmo formos: pirmoji „suteikia 
sau teisę atimti Laisvę ir Sąžinę, antroji - jas pripažinti. Pirmoji yra 
ugnimi ir laužu ginkluotas popiežius, antroji - popiežius, parduo- 
dantis ar skiriantis nuolaaddumą “. Netoleranciją, o ir toleranciją, — 
rašė Paine'as, — nuvertė prancūzų revoliucija, pakeisdama jas „visuo- 
tiniu sąžinės įteisinimu ?. 

Paine'ui nepavyko diskredituoti žodžio tolerancija. Žodis 
liko, tačiau prasmė gerokai pakito. Visų pirma tapo aišku, kad 
pasyvumo, kuris iki šiol, atrodė, palankiai veikė tolerantiškas nuo- 
statas, — veikli nuostata buvo būdinga netolerancijai, — jau nebe- 
pakanka. Nedarydami nieko, kad realizuotume „visuotinį sąžinės 
įteisinimą , stojame į šią realizaciją stabdančių jėgų pusę ir šitaip 
skatiname stiprėti netoleranciją. Tokius samprotavimus išplėtojo 
vėlesnė liberalioji filosofija, pirmiausia Johnas Stuartas Millas, kuris 
apvertė tradicinę schemą — dabar netolerancija galėjo būti ir pasyvi 
pozicija, užtat tolerancija tapo dažniausiai aktyvia veikla. Šis auto- 


rius vienas pirmųjų nurodė dalykus, kurie jo ir jo sekėjų buvo ver- 

tinami kaip didžiulis netolerancijos laukas — tai papročių, pažiūrų, 
nusistovėjusių veiksmų, visuomeninių stereotipų sfera. Taigi 
religinė tolerancija prarado savo ypatingą vaidmenį, ir visas dėmesys 
buvo sutelktas į visuomeninę ir moralinę toleranciją. Jeigu ir buvo 
kokių sąsajų su religijos reikalais, tai tik ta prasme, kad papročiai, 
nusistovėjusios pažiūros bei visuomeniniai stereotipai galėjo kilti iš 
tam tikrų religinių tradicijų ir panašiai kaip anos tradicijos buvo iš 
esmės pavojingas dalykas, nes atsirado kritiškajai refleksijai beveik 
nedalyvaujant. 

Papročių bei pažiūrų sferą įvardiję netolerancijos židiniu, Mil- 
las ir jo sekėjai praktiškai atvėrė neribotas galimybes sulaukti vis 
naujesnių jos formų, bet kartu ir tikėtis vis naujesnių tolerancijos 
nuostatų. Politinių priemonių, kuriomis ligi šiol buvo rūpintasi, 
tokių kaip valstybės ir Bažnyčios atskyrimas, jau nebepakako, nes 
diskriminacijos ištakos glūdėjo itin giliai visuomeninėje substan- 
cijoje ir ankstesnės politinės reformos prieš jas buvo bejėgės. Politinio 
absoliutizmo sugriovimas ir demokratinių respublikinių santvarkų 
sukūrimas, su kuriuo buvo siejamos didelės viltys, pasirodė, 
naujai pažvelgus, ne tik netenkinanti, bet ir naujų pavojų kelian- 
ti priemonė. Valdžiai perėjus į daugumos rankas, atsirado naujas 
despotizmas, dabar jau ne politinis, o nuotaikų, papročių, pažiūrų 
ar dominuojančios tradicijos despotizmas, nes visa tai dauguma sti- 
prino visuomenėje pačiu savo egzistavimu. Nauji netolerancijos pa- 
vojai, nors ir mažiau skausmingi, buvo klastingesni, giliau smelkėsi 
į žmogaus sąmonę. Netrukus iškilo visiškai nauja problema, kuri 
neegzistavo ankstesnės diskusijos apie religinę toleranciją dalyviams: 
visuomeninio žmogaus proto sąlygotumo problema. Paaiškėjo, kad 


diskriminacija ir pavergimas gali atsirasti gerokai anksčiau nei su- 

laikant kitus nuo sprendimų ar baudžiant už jau priimtus spendi- 
mus. Jie vykdomi pertvarkant sąmonę pagal dominuojančias taisyk- 
les, taigi kai ateina sprendimų metas, jie visada atitinka tai, kas 
įprasta ir intelektualiai aprobuota. Sąmonė jau nebepajėgi sukurti 
minties horizonto, kuriame galėtų atsirasti kitokie sprendimai. 

Išsikerojusi ir daugialypė netolerancija pareikalavo ne tik ak- 
tyvios pozicijos, bet ir sąmoningų veiksmų tam tikra ypatinga kryp- 
timi. Bendroji formulė, kad reikia remti mažumų pažiūras, normas 
bei sistemas ir neutralizuoti daugumą, irgi galiausiai pasirodė silpna, 
nes suponavo perdėtą nuolankumą status guo. Pati priklausomybė 
mažumai negalėjo suteikti nepriklausomybės nuo egzistuojančios 
tvarkos jausmo, o mažumos atstovavimas bendroje sanklodoje sta- 
bilizavo egzistuojantį padalijimą. Taip atstovaujamoms partijoms, 
interesams bei pažiūroms, veiksmingos tolerancijos jėgų paramos 
nereikėjo, nes jie buvo santvarkos legitimuoti ir turėjo pakanka- 
mai jėgų savo pozicijai ginti. Tolerancijos šalininkas, norintis 
pasipriešinti status guo, turi įžvelgti tokios atskalūnybės simptomų, 
kuri dar iki galo nesusiformavo ir kuri neturi nei jėgų, nei savo 
atstovybės. Jis turi paremti tuos, kuriuos privalomos teisinės, 
politinės, moralinės, paprotinės ar visuomeninės normos ima mar- 
ginalizuoti, nepripažindamos jiems jokios vertės. Jo pareiga, — rašė 
Millas, — yra žadinti ir remti visa, kas, dominuojančios sanklodos 
požiūriu, atrodo kaip keistenybė ar ekscentriškumas. Būtent iš 
tokių reiškinių gali atsirasti veiksniai, skatinantys žmonėse kritinę 
refleksiją ir savirefleksiją. 

Veikli tolerancija, kaip ją suvokė Millas, turėjo sukelti judėjimą 
nusistovėjusioje papročių ir sąmonės sanklodoje; šis judėjimas turi 


būti nuolatinis, tiesiog buvo galima tikėtis, kad visuomenės raida 

skatins vis naujų inspiruojančių stimulų paklausą; juk žmonės ilgai- 
niui apsipranta su naujovėmis ir, atlikę tam tikrą selekciją, paverčia 
jas privalomų normų rinkinio elementais. Tokioje dinamiškoje 
sanklodoje nesunku pastebėti tris aiškiai skirtingus vaidmenis: su- 
stingusi dominuojanti dauguma, nederantys prie sanklodos ekscen- 
trikai ir tie, kurie ir nebūdami ekscentrikai, suprato ekscentriškumo 
būtinybę. Kiekviena šių grupių vaidino svarbų vaidmenį, bet dvi 
pirmosios — dauguma ir ekscentrikai — lėmė viso mechanizmo 
dinamiškumą. Dauguma palaikė visuomenės stabilumą, taigi iš 
esmės turėjo formuoti netolerancijos nuostatas; ekscentrikai buvo 
už sanklodos ribų, vadinasi, iš esmės skatino toleranciją. Todėl 
dauguma, net būdama teisi, veikė prieš toleranciją, o ekscentrikai, 
net būdami neteisūs, veikė jos labui. Juk jų vaidmuo — pabrėžkime 
dar sykį — buvo ne įdiegti tiesą visuomenėje, bet sukelti joje min- 
ties judėjimą. Trečiąją grupę sunkiausia identifikuoti. Ją sudarė 
išties apsišvietę Žmonės, suprantantys daugumos ir ekscentrikų 
dinamiką; suprato jie ir tai, kad ekscentrikai gali klysti, bet būtent 
nuo jų priklauso minties judėjimas. Daugumai konfliktuojant su 
ekscentrikais jie stodavo pastarųjų pusėn, nes juos laikė ypatingu 
tolerancijos objektu. Šiems apsišvierusiems žmonėms nuolat turėjo 
kilti savotiškų vidinių konfliktų: ar stoti teisybės pusėn, ar veikiau 
paremti sistemą, kuri garantuoja, kad teisybė nepatirs degeneracijos. 
Veiklios tolerancijos logika lėmė, kad juo labiau buvo tolerantiški, 
juo nuoširdžiau rėmė pačias sąlygas pasikeisti mintimis nei šių 


minčių turinį. 

Pagarba ir nepritarimas 


Šiuolaikinė tolerancijos definicija neturi tokio aiškaus raginimo 
aktyviai angažuotis į laisvės plėtojimo darbą, kokį buvo galima ma- 
tyti Johno Stuarto Millo filosofijoje, bet vis dėlto akcento poslinkis 
nuo pasyvumo prie aktyvumo gana ryškus. Standartinis šiandien 
vartojamas apibrėžimas skamba: tolerancija yra sugebėjimas pakęsti 
tai, kas nepriimtina, kas laikoma klaidinga, antipatiška, moraliai 
neteisinga*. Kur šiame apibrėžime matyti aktyvumas? Pradėkime 
nuo to, kad esmingiausia čia yra užuomina apie negatyvų požiūrį 
į toleruojamus reiškinius. Taigi kalbame, kad toleruojame dalykus, 
kurių nemėgstame, ir tai, atrodo, atitinka sveiką protą; juk tole- 
ruoti dalykus, kuriuos mėgstame arba kuriems esame abejingi, nėra 
joks ypatingas sugebėjimas ar politinė dorybė. Ir vis dėlto kažkas 
šiame apibrėžime kelia nerimą. Galbūt toleruoti mėgstamus ar neu- 
tralius dalykus yra paprasčiausia, tačiau, kita vertus, tokių dalykų 
visuomenėje sfera — tai nemenka problema. Galėtume net sakyti, 
kad tam tikro kolektyvo stabilumo laipsnis gerokai priklauso nuo 
vertybių ar bendrųjų, bent jau nekonfliktinių, principų sferos platu- 
mo. Tolerancijos kategorija šią problemą ignoruoja ir, nepriklauso- 
mai nuo santaikos ar nekonfliktiškumo visuomenėje masto, verčia 
mus atsigręžti į konfliktinius dalykus; būtent juose įžvelgiamas kri- 
terijus vertinant, ar visuomenė išlaikė tolerantiškumo egzaminą. 

Šitaip apibrėžta tolerancija atrodo turinti savotišką vidinę 
dinamiką, giminingą tai, apie kurią rašė Millas: nepriklausomai 
nuo to, kaip plačiai pavyko išplėsti bendradarbiavimą, ji turi ska- 


tinti mus ieškoti vis naujų sferų, kur šio bendradarbiavimo nėra. 

Tolerancija reikalauja nepritarimo jausmo ir ieško jo, nes kitaip 
ji būtų sunkiai suprantama. Galima net teigti, kad juo stipresnis 
yra mūsų nepritarimas kam nors, juo labiau turime persilaužiti, 
tuo gilesnė turi atrodyti mūsų tolerancija. Taigi kai laužome mūsų 
paviršutiniškus įpročius ar simpatijas menkų dalykų atžvilgiu, — 
pavyzdžiui, kai sutinkame būti šalia neelegantiškai apsirengusių 
žmonių ar panašiai susitaikstome su kuo nors, kas mažai reikšminga 
ir ne itin angažuoja mūsų normos supratimą, moralinį jausmą ar 
pasaulėžiūrinį pamatą, — mūsų tolerancija yra mažesnio masto nei 
tuomet, kai sutinkame kęsti ką nors, ką laikome nemoralių principų 
manifestacija, kas mums kelia gilų pasipiktinimą bei meta iššūkį 
fundamentalioms mūsų pripažįstamoms vertybėms“. 

Šis naujų iššūkių tolerancijai ieškojimas — ne tik naujose sfe- 
rose, bet ir nuolat didinant nepritarimo intensyvumą — rodo dar 
vieną nutolimo nuo tradicinės tolerancijos aspektą. Maža to, kad 
čia ignoruojama nekonfliktinių dalykų sfera ir pastangos, padėtos 
jai sukurti, ignoruojami net būdai, kuriais nekonHiktiškumas buvo 
paverstas faktu. Daugelis šių būdų gali prasilenkti su veiklios tole- 
rancijos etika ir būti kilę iš visiškai kitokių moralinių, religinių ar 
institucionalinių tradicijų (tai labai tikėtina, nes ši veiklios toleran- 
cijos etika yra palyginti naujas fenomenas ir apima gana ribotą sritį), 
taip pat turėti savo ištakas ne itin moraliame elgesyje, pavyzdžiui, 
veidmainiškume ar konformizme. Vienas esminių elgesio, tradiciškai 
laikomo tolerantišku, bruožų yra pranašumo jausmas toleruojamo 
požiūrio ar asmens atžvilgiu; būtent šis nuolaidumo tipas suerzino 
Paine'ą, kuris anksčiau cituotame fragmente teigė, jog tolerancija 
pati yra despotizmo forma ir turi būti pakeista „visuotiniu sąžinės 


įteisinimu“. Nesunku pastebėti, kad toks pranašumo jausmas, verti- 

nant dabartinės tolerancijos definicijos požiūriu, yra diskvalihkuo- 
janti aplinkybė, nes sumenkina toleruojamo dalyko reikšmę ir kartu 
pažemina toleravimo akto rangą“. Ši definicija suponuoja pagarbą 
dalykui, kuriam nepritariame, ir mūsų pasiryžimą pripažinti jį lygų 
tiems, kuriems pritariame, kad jis galėtų pelnyti tokią pagarbą. 
Matome tad, jog tolerancija stengiasi suderinti dvi priešingas 
ir sunkiai suderinamas žmogaus emocijas — nepritarimą ir pagarbą. 
Toks suderinimas atrodo paslaptingas, bet anaiptol ne todėl, kad 
būtų neįmanomas. Nesunku įsivaizduoti situaciją, kai atmetame 
kieno nors idėjas, bet suprantame ir gerbiame žmogų, kuris jas skel- 
bia. Tuomet tolerancijos nuostata nėra kokia išimtis, nes konkrečių 
žmonių saitai dažnai būna stipresni už idėjinius antagonizmus. 
(Pastebėkime paraštėje, kad, susidarius atvirkštinei situacijai, taigi 
kai ištikimybė idėjai laikoma svarbesne už santykius su tam tikru 
žmogumi, toks pasirinkimas nėra iš esmės nei moraliai geras, nei 
moraliai blogas; atsižvelgiant į aplinkybes galima jį pagirti kaip 
kilnų sąžiningumą arba pasmerkti kaip beširdį doktrinieriškumą.) 
Šios tolerancijos formulės paslaptingumas kyla todėl, kad ji verčia 
mus atvirai prižadėti gerbti viską, kam galėtume nepritarti, anksčiau 
nei mūsų nepritarimas susiformuos ir nei turėsime progą patikrin- 
ti, ar tie dalykai verti pagarbos. Kai toleranciją liautasi siejus tik 
su religija ir imta taikyti paprotiniams, moraliniams bei kitiems 
dalykams, atsirado tokia didžiulė reiškinių sfera, — ir, pridurki- 
me, nuolat platėjanti, — kad tokio pobūdžio atvirumo deklara- 
cijos turėtų atrodyti lengvabūdiškos. Traktuodami nepritarimą ir 
pagarbą kaip tuščias formas, kurios gali būti kone automatiškai 
taikomos kiekvienoje būsimoje situacijoje, kartu sukuriame didelę 


pagundą ideologizuoti tolerancijos sąvoką: nepritarimą ir pagarbą 

darome nepriklausomus nuo to, kas, atrodo, turėtų būti jiems nuo- 
lat būdinga — nuo refleksijos dėl jų pagrįstumo, taigi atsisakome 
mąsliai analizuoti savo pojūčius ir tai, su kuo jie susiję. Paprastai 
pateikiami tokią toleranciją ribojantys kriterijai, - pavyzdžiui, kad 
gerbtina visa, išskyrus tai, kas „absoliučiai neverta pagarbos, nes 
manifestuoja būtent nepagarbą““, - būdami pernelyg atviri, stokoja 
ryškesnės kvalifikacijos. Nepagarba yra toks miglotas apibrėžimas, 
kad ją ir lengva, ir sunku kam nors prikaišioti. Panašiai kaip Vol- 
taire'o koncepcijos atveju čia turime principą, leidžiantį taip pat 
dosniai žarstyti tolerancijos geradarystę, kaip ir kaltinimus netole- 
rancija; linkstame toleruoti pasipiktinimą keliančius dalykus, nes 
juose įžvelgiame slaptą pagarbą (pavyzdžiui, sunku nepripažinti 
kai kurių teroristinių veiksmų moralinių prielaidų), ir smerkiame 
kitus, iš pažiūros nekaltus, nes randame juose paslėptą nepagarbą 
(pavyzdžiui, pernelyg stipri bendruomeninė retorika gali būti ver- 
tinama kaip žodinės svetimųjų netolerancijos apraiška, o religinės 
simbolikos panaudojimas mokykloje būna traktuojamas kaip noras 
parodyti pranašumą prieš kitatikius ar ateistus). 

Priekaištas, jog toks tolerancijos supratimas yra pernelyg ofen- 
zyvinis ir nepripažįsta jau sukurtų ir svarbių visuomeninio ben- 
dradarbiavimo sferų, nėra menkas. Nekalbant apie kryžiaus žygio 
dvasią, kuri čia kartais apsireiškia, pagrindinė abejonė yra susijusi 
su sąvokos veiksnumu apskritai. Jeigu ji kreipiasi į ateitį, ieškoda- 
ma naujų konfliktų židinių, kaip papildomų moralumo rodiklių, 
gali kilti įtarimas, kad, priešingai nei Locke o koncepcijoje, naujoji 
tolerancijos sąvoka neturi jokių būtinų sąsajų su visuomeninės 
taikos reiškiniu, kad, kitaip tariant, galima įsivaizduoti gerai 


funkcionuojančią, didelės vidinės darnos pliuralistinę tvarką, 

atsiradusią visiškai nesirūpinant tolerancija, kuriai tolerancioniz- 
mo raktas apskritai netinka. Reikalas tas, kad skirtingų tikėjimų, 
tradicijų ir kultūrų individų ar grupių sugebėjimas praktiškai 
sugyventi vienoje politinėje bendruomenėje kyla iš įvairių ir 
neretai sunkiai identiikuojamų veiksnių: istorinio paveldo, 
institucionalinių darinių, neformalių sąjungų, kontormizmo, po- 
litinio apdairumo, veidmainiškumo, išorinės grėsmės, pasyvumo, 
praktinio inteligentiškumo, grupinio intereso jausmo, hierarchinio 
stabilumo, abejingumo ir daugelio kitų; kai kurie jų gali būti pozi- 
tyvaus moralinio turinio, kiti negatyvaus arba moraliai neutralūs. 
Vertinant tokią visuomenę tolerantiškumo požiūriu neišvengiamos 
paradoksalios išvados. Kadangi joje nėra bent kiek reikšmingos tar- 
pusavio nepritarimo sferos (o tai juk akivaizdi prielaida: jei neprita- 
rimas būtų stiprus, darnus koegzistavimas pasidarytų neįmanomas), 
nėra tad ir pagrindo apibūdinti jos tolerantiškumą. O jeigu taip 
atsitiktų, kad ji nenorėtų, pavyzdžiui, paskelbti atviros imigracinės 
politikos, ši, atrodytų, tiesiog nuostabi visuomenė kaipmat susidurtų 
su kaltinimu netolerancija, ir to negalėtų neutralizuoti visos jos bu- 
vusios sėkmės derinant visuomeninius skirtingumus. 

Įtarimas dėl tolerancijos sąvokos neveiksnumo kyla todėl, kad 
nežinia kokius bendradarbiavimo bei visuomeninės tvarkos mecha- 
nizmus ji turėtų apibrėžti. Pritaikius ją kartu visiems anksčiau 
minėtiems mechanizmams — moraliniams, instrumentiniams 
(taip pat ir moraliai smerktiniems, tokiems kaip konformizmas ar 
veidmainystė) ar esantiems istorinių atsitiktinumų padariniais — ji 
taptų klaidinančia ir neparankia vartoti kategorija, nes būtų su- 
sijusi su įvairiais elgesio būdais, kurių kiekvienas savaip ir tiksliai 


identiikuojamas. Tuomet būtų galima tarti, jog besaikis tokios 

sąvokos vartojimas rodo savotiškai degradavus moralės kalbą; tai 
liudytų mūsų nesugebėjimą suprasti sudėtingą visuomeninio ben- 
dradarbiavimo dinamiką ir identifikuoti įvairialypės moralines 
praktikas bei papročius, kurie sudaro visuomeninį gyvenimą. O 
jeigu traktuotume toleranciją kaip vieną iš daugelio visuomeninės 
tvarkos komponentų, — o tai atrodo protingiausia, — ji prarastų savo 
pirmaujančią moralinę poziciją, tapdama vienu iš daugelio bruožų, 
nebūtinai svarbiausiu. Kadangi visuomeninė taika atsiranda for- 
muojant ir tvirtinant bendradarbiavimo praktikas egzistuojančios 
moralinių normų bei tradicijų sistemos ribose, galima daryri išvadą, 
jog tolerancija dėl savo perdėto abstraktumo palyginti nedaug 


dalyvauja šiame procese. 


Autonomija, vertybių 
pliuralizmas 


Dabartiniai tolerancijos gynėjai, žinoma, aiškiai suvokia tokio 
priekaišto galimybę ir turi ką į tai atsakyti. Jie teigia, kad ne tik 
neatskiria tolerancijos nuo visuomeninės tvarkos, bet paverčia ją 
šios tvarkos elementu. Ankstesni filosofai daugiau samprotavo apie 
taikos problemą, tad į tvarką bei toleranciją žiūrėjo iš esmės >m20- 
dus vivendi rakursu, o dabartiniai autoriai išeities tašku laiko tam 
tikrus etinius kriterijus, pirmiausia individo autonomiją ir vertybių 
pliuralizmą, ir jais grindžia savo tvarkos koncepciją, kuri turi garan- 


tuoti taiką. Abi šios kategorijos - asmenybės autonomija ir vertybių 

pliuralizmas — glaudžiai susijusios tarpusavyje: jeigu individai yra 
autonomiški, taigi puikiai sugeba formuoti savo gyvenimą pa- 
gal individualias gėrio koncepcijas, natūrali šio konsekvencija turi 
būti vertybių pliuralizmas — turi egzistuoti daug lygiateisių, vienas 
į kitą neredukuojamų ir bendrų dėmenų neturinčių etinių idealų, 
kurių neįmanoma sudėti į vieningą sistemą. Tolerancija — tokio aki- 
vaizdumo nereikia nė aiškinti — būtų esminis šios sistemos bruožas: 
gyvendami pasaulyje, kuriame joks žmogus ir jokia grupė negali 
pasiekti vienintelio idealo, ir kuriame kiekvienas turi teisę priimti 
individualius sprendimus, esame pasmerkti nuolat būti tarp žmonių 
ir idėjų, kurių neakceptuojame. Pagarbos ir nepritarimo derinys 
liaujasi buvęs mįslingas: turime gerbti visus, nes autonomiją prii- 
mame kaip moralinį idealą, o nepritarimas yra natūrali reakcija si- 
tuacijoje, kai mūsų moralinis idealas paprasčiausiai yra vienašališkas 
(priimdami jį, sukuriame antagonistinius santykius su kitais idea- 
lais, kurių su juo suderinti neįmanoma)". Taip pat nėra nė kal- 
bos, — argumentuotų tokios koncepcijos šalininkai, — kad toleran- 
cijos sąvoka turėtų skatinti mūsų perdėtą moralinį agresyvumą ar 
verstų atmesti realius laimėjimus vardan abstrakčios idėjos. Kadangi 
tolerancija yra autonominių individų visuomenės gyvenimą orga- 
nizuojantis principas, kiekvienas rimtas jos pažeidimas gali sudaryti 
precedentą konstituciniam principui laužyti. Požiūris į toleranciją 
šia prasme nesiskiria nuo mūsų požiūrio į lygiateisiškumą; atskiras 
tokios lygybės pažeidimas, pavyzdžiui, privilegijuojant ką nors ar 
skriaudžiant, irgi turi sukelti didį pasipiktinimą, nes kvestionuoja 
visos teisinės sistemos stabilumą. 

Toks atsakymas kelia naują problemą. Anksčiau buvo 


priekaištauta, kad tolerancija visiškai ignoruoja tvarkos klausimą, o 


246 TOLERANCIJA 


dabar būtų galima prikišti, kad ji puikiai dera itin ryškioje tvarkos 
koncepcijoje, tokioje ryškioje, kad tiesiog kyla klausimas dėl pačios 
jos prasmės. Tam tikro moralinio ir politinio idealo postulavimas 
ketinant jį įgyvendinti visuomet turi sukelti rimtą konfliktą su realia 
visuomenine patirtimi. Čia nesvarbu, ar šis idealas skelbia moralinio 
atvirumo, ar moralinio rigorizmo šūkius, nes pagrindinių kokios 
nors realios visuomeninės grupės įsitikinimų požiūriu, jo realiza- 
cija bet kuriuo atveju turi įgyti invazijos į egzistuojančius papročius 
pobūdį. Taigi nepriklausomai nuo to, ar postuluojama transforma- 
cija nukreipta į liberalizmą, ar į tradicinės tvarkos restituciją, atlikus 
pakeitimus, ši grupė patirtų daugmaž vienodą sukrėtimą. Vienintelis 
skirtumas gali būti susijęs su transformacijos priemonių pasirinki- 
mu, bet ir čia - pripažinti tinkamesniais švelnesnius ar drastiškesnius 
yra ne doktrinos, o reformuotojų temperamento reikalas. Postuluo- 
jantys tokį tolerancijos variantą — tarsi užbėgdami už akių šiai kri- 
tikai — dažnai aiškina, kad jie neteigia vien politinio idealo, bet daro 
išvadas iš pliuralizacijos proceso, kuris vyksta dabartiniame Vakarų 
pasaulyje*. Taigi netiesiogiai leidžia suprasti, kad jie neorganizuoja 
hipotetinės tikrovės, bet atsako į tikrovės iššūkius. 

Ar taip yra iš tikrųjų, dabar ne metas svarstyti, bet jeigu net 
taip būtų, pagrindinis prieštaravimas nepraranda reikšmės. Įrašyta 
į sistemos struktūrą tolerancija ima veikti jos labui — ginti, for- 
muoti ir stiprinti (nepriklausomai nuo to, ar ši sistema yra abstrak- 
tus modelis, ar įkurdintas Vakarų tradicijoje darinys"), ir gerokai 
mažiau vykdo savo grupių prieštaravimų švelninimo funkcijas. 
Visų pirma atsiranda galimybė diskvalifikuoti daugybę grupių, ku- 
rios nepasirašo po autonomijos ir pliuralizmo idėjomis, taigi tokių, 


kurių nariai nedisponuoja tokia vidine ir išorine laisve, kad galėtų 

skelbti savo poreikius, ginti savo vertybes ir įsitraukti į sąmoningą 
bei atsakingą viešą diskursą su kitomis grupėmis. Autonomijos stoka 
daro šiuos žmones nepajėgius bendradarbiauti su kitais, nes atima 
jiems kritiško ir savikritiško mąstymo gebą, o be tokių sugebėjimų 
negalima būti lygiateisiu pliuralistinės sistemos dalyviu. Ši išvada 
yra svarbi, bet ne todėl, kad tolerancija tokioje sistemoje turi aiškias 
ir griežtai prižiūrimas ribas; juk tolerancija be ribų — tai idėja, ku- 
rios pagrįsti neįmanoma. Didžiausias priekaištas susijęs su tuo, kad 
tolerancija praktiškai dingsta kaip savita idėja, nes optimaliu jos 
įkūnijimu tampa pliuralistinė tvarka, o ją grindžiantys principai 
virsta griežtais kriterijais, skiriančiais akceptuotinus dalykus nuo 
neakceptuotinų. Tai tolerancijos atmetimas, tačiau pliuralistinės 
tvarkos ir autonomijos idėjos aprobacija tampa moraliai grįstinos 
žmonių ir grupių taikos sąlyga. 
Tradicinėms bendrijoms, — rašė viena šios koncepcijos šalininkių, — 
negalima leisti griauti kritiško mąstymo pamatų - nei savo narių 
atžvilgiu, nei kitų. Individo autonomijos pripažinimas tampa 
moraliniu mūsų politinių santykių su neliberaliomis mažumomis 


pagrindu. Nereikia jokio atskiro tolerancijos principo (išskirta mano — 


R. L)“, 


Ne visi autoriai eitų taip toli kaip šioji cituota, tačiau 
argumentų logika atrodo panašiai: autonomija ir pliuralizmas tampa 
fundamentinėmis kategorijomis ir jų akcepravimas toleranciją daro 
aiškiai silpnesne sąvoka!''. Faktas, jog tokioje sistemoje tolerancija 
gali išnykti kaip principas, nes liaujasi buvusi paranki, nėra savai- 
me kompromituojanti aplinkybė. Apie jos neparankumą jau buvo 
kalbėta, kai formulavome priekaištą veikliai tolerancijai, be reikalo 


antagonizuojančiai ir nepripažįstančiai egzistuojančių visuomeni- 

nio bendradarbiavimo sferų, kurios atsiranda iš kolektyvinės patir- 
ties kumuliacijos tolerancijos idėjai per daug nedalyvaujant. Šitaip 
kurtųsi savotiška simetrija — tų, kurie visuomeninės taikos šaltiniu 
laiko bendradarbiavimo patirties kumuliaciją, ir tų, kurie ją kildina 
iš etinių pliuralistinės sistemos pagrindų. Ir vienu, ir kitu atveju to- 
lerancija netenka prasmės: pirmuoju ją išstumia istoriniame procese 
sukurti bendradarbiavimo mechanizmai, antruoju ji tampa antrine 
autonomijos ir pliuralizmo principų atžvilgiu. 

Taigi priekaištas pliuralistinei koncepcijai būtų susijęs ne su 
tolerancijos nuvertinimu, bet, paradoksalu, su galima perdėta re- 
strikcija. Tokio įtarimo pagrindas būtų autonomijos sąvoka, ir ar- 
gumentas skambėtų šitaip: individuali autonomija yra laipsniško 
pobūdžio kategorija, be to, — tai nediskutuotina, - ji niekuomet ne- 
gali būti absoliutu; nebūna taip, kad žmogus galėtų visiškai kontro- 
liuoti savo gyvenimą iki smulkmenų, ir net galima įtarti, jog tokia 
kontrolė, jei net būtų įmanoma, neišeitų jam į gera. Individualistinės 
šios koncepcijos prielaidos verčia vis dėlto pasirinkti didesnį ar 
mažesnį jos mastą. O jeigu taip, kadangi neįmanoma nurodyti 
aiškios ribos, už kurios toliau siaurinti autonomijos jau neleistina, 
kyla įtarimas, kad ši koncepcija diskvaliikuotų ne vien pernelyg 
tradicionalistines ir griežtai hierarchizuotas visuomenes, bet kartu 
smerktų ir tas, kurios paprasčiausiai jos požiūriu būtų nepakanka- 
mai individualistinės. Taigi labai tikėtina, kad ne itin palankiai būtų 
įvertintos bendruomeninės koncepcijos, besiremiančios aristotelišku 
požiūriu į žmogų kaip politinę būtybę, kuri savo individualioje egzi- 
stencijoje nėra savipakankama!?. Žvelgiant iš individualistinės filoso- 
fhijos pozicijos, toks vertinimas yra suprantamas ir gerai motyvuotas. 


Tačiau pripažinus, kad ši filosofija ir ja grindžiama sistema reprezen- 

tuoja toleranciją, dalykas ima kelti nerimą; tuomet kritikuojamos 
koncepcijos gali būti pateiktos ne kaip neindividualistinės, bet - be 
jokio pagrindo — kaip netolerantiškos. 

Tolerancijos įtraukimas į konkrečią moralinę ir politinę sistemą 
ydingas dar ir tuo, kad — panašiai kaip ir Millo sistemoje — jis tam 
tikroms grupėms ir idėjoms suteikia moralinę privilegiją ne todėl, kad 
jos skelbia tiesą, o todėl, kad atstovauja sveikesnei moralinei sistemai, 
kur žodis „sveikesnė“ susijęs su pliuralizmą skatinančiais bruožais (net 
ir netiesiogiai, kaip, pagal Millą, buvo ekscentrikų atveju). Liberalios 
sistemos šalininkai gali tuomet, pasitelkę tolerancijos sferos plėtimo 
šūkį ir remdamiesi paprasta dichotomine schema, atskiriančia pliu- 
ralizmo jėgas nuo fanatizmo jėgų", primesti savo valią neliberalioms 
grupėms. Kadangi kartais galėtų kilti neišsprendžiamas tokių grupių 
ir pliuralizmo šalininkų konfliktas, — pirmieji pasisems įkvėpimo iš 
šventųjų knygų ir religinių dogmų, antrieji pirminiais pripažins ra- 
cionaliai suderinamus principus, — išryškės ir išvedančio iš aklavietės 
sprendimo būtinybė. Sprendimas, primetantis bendruomenėms ne- 
liberalius principus, atitinkančius individualios autonomijos idėją, 
turėtų, be abejo, autoritarizmo ar paternalizmo bruožų. Tačiau - kaip 
rašė kita tokios koncepcijos šalininkė — kartais „paternalizmas yra ne 
tik neišvengiamas, bet gali būti ir geras. Juk įstatymų kūrėjai gali būti 
ir mokytojai. Reikia tikėtis, kad jie nesivadovaus beprotiškomis (vio- 
lent) idėjomis, kurias jiems perša fanatiška ir nemokyta mažuma "“. 
Šie žodžiai — kaip ir ankstesni — neskamba kaip disonansas, jeigu 
paternalizmą traktuosime kaip politinę jėgą, stiprinančią egzistuojančią 
institucinę, teisinę ir moralinę santvarką, tačiau tolerancijos atžvilgiu, 
ypač suvokiant ją šiuolaikiškai, girdima tam tikra nedermė. Sunku su- 
derinti paternalizmą su požiūriu, teigiančiu, kad turime ryžtis gerbti 


idėją, kuriai nepritariame“. 

Tiesos netolerancija 


Millo veiklios tolerancijos koncepcija turėjo dar vieną svarbią 
konsekvenciją: dėmesio centre atsidūrė žinojimo ir netoleran- 
cijos santykio problema. Iš dalies šią problemą kėlė jau ankste- 
snieji filosofai, pavyzdžiui, Locke'as, tačiau jų versija neatrodė 
itin kontroversiškai. Jeigu norime pažinti tiesą, — skelbė argumen- 
tas, — ir patobulinti mūsų žinias, turime būti atviri kontrargumen- 
tams, kritiški savo prielaidų atžvilgiu, pajėgūs įžvelgti oponentų 
teisumą, pasiruošę modifikuoti savo įsitikinimus, jei tik aptiktu- 
me jų silpnumą; o įžengę į neišsprendžiamų problemų sritį, turi- 
me sutikti toleruoti įvairius požiūrius, pripažinę juos lygiateisiais 
dėl jų neišsprendžiamumo. Šį argumentą Locke'as iškėlė tikėjimo 
ir žinojimo sferų atskyrimo kontekste, o paskui jis buvo vartoja- 
mas stiprinti empirizmui (prieš pernelyg dogmatišką nativizmą). 
Tačiau, nepaisant to, ką teigė Locke'as, galima parodyti, kad to- 
kio pobūdžio pažintinė nuostata būdinga ne vien empiristams; tai 
iš esmės akivaizdi bet kokio filosofavimo ir bet kokios pažintinės 
veiklos sąlyga. Kas nesugeba būti savikritiškas, kas nepaliaujamai 
ir nešališkai nekontroliuoja pažinimo proceso ir jo rezultatų, kas 
ignoruoja pagrįstus kontrargumentus, tas diskvalifikuoja save kaip 
filosofą ir tyrinėtoją. Šia prasme galima sakyti, kad tokia pažinimui 
keliama tolerantiškumo sąlyga yra lygiai taip pat fundamentali, kaip 
ir banali; juk visi didieji filosofai stengėsi kuo geriau pagrįsti savo 
teorijas ir skrupulingai analizavo potencialius priekaištus. 

Ši koncepcija įgijo kontroversiškumo — apie tai buvo kalba 
antrame skyriuje — tuomet, kai toks pažinimo modelis buvo pri- 


taikytas politinei tikrovei teigiant, jog visuomenėje turi būti pri- 

valomas panašus problemų sprendimo būdas. Tai leido iškelti kirą 
klausimą: apie galimą reliatyvizmo — bendrąja filosofine prasme - ir 
tolerancijos santykį, o kita vertus — apie absoliutizmo ir netoleran- 
cijos santykį. Millas pats nebuvo reliatyvistas; jis tikėjo galimybe 
priartėti prie tiesos didžios kritiškos įvairiausių nuomonių diskusijos 
keliu, bet jo schema galėjo būti nesunkiai panaudota reliatyvizmui 
apginti. Tam tikra prasme reliatyvizmas rodės net įtikinamesne Mil- 
lo schemos išvada nei jo didžios diskusijos vizija. Tokią išvadą skati- 
nantis samprotavimas atrodytų maždaug šitaip: kadangi netoleran- 
cijos priežastis yra aršus priešiškumas kitokioms pažiūroms, kylantis 
dėl to, kad savo pažiūras laikome teisingomis, o kitas neteisingomis, 
reikia tikėtis, kad priėmus reliatyvistinę nuostatą, skelbiančią, jog 
visos pažiūros yra reliatyvios, vadinasi, lygiai teisėtos ir todėl lygiai 
teisingos, išnyks priešiškumo pagrindas. O jeigu laikysimės prin- 
cipo, kad yra tik viena absoliuti tiesa, anksčiau ar vėliau imsime 
manyti, jog mes ją įgijome labiau nei kiti, ir tai sužadins mums 
vis didėjantį nepalankumą kitoms pažiūroms kaip neteisingoms 
(sunku juk mylėti tai, ką laikome netiesa), o ilgainiui gali sukelti 
netoleranciją praktine prasme: kovosime su jais kaip kenkėjais, ri- 
bosime jų įtaką, gal net imsime persekioti. 

Tačiau tokia argumentacija neįtikina, nes pernelyg lai- 
svai suplaka pažinimo ir politikos sferas, o dar vartoja populiarų 
psichologizmą perėjimui nuo idėjos prie praktikos paaiškinti. Šitaip 
traktuojami absoliutizmas ir reliatyvizmas yra veikiau temperamen- 
to rūšys nei filosofinės pozicijos. Bet čia priekaištai dar nesibaigia. 
Šiam samprotavimui būdinga klaida panaši į tą, kuri buvo padaryta 
formuluojant pliuralistinės tvarkos, kaip tolerancijos institucionali- 
zacijos, koncepciją, būtent: gresia pačios tolerancijos idėjos likvida- 


cija. Reliatyvizmą pripažinus jos filosofiniu garantu, ji pati tampa 

nereikalinga; kad įgytume išsvajotą atsargumo taikant savo idėjas 
įgūdį, pakanka mokyti reliatyvistinės filosofijos apie visų pažiūrų ir 
visų moralinių sistemų lygiateisiškumą, ir pasieksime būseną, kuri 
atitinka tolerantiškumo kriterijus. O jeigu tolerancija taps vienos, 
labai konkrečios filosofinės pozicijos funkcija, ji ims prieštarauti 
sau pačiai: juk pamename — pirminis impulsas skelbti tolerancijos 
principą buvo nuostata neversti žmonių užimti vieną poziciją. Ga- 
lima tiesiog teigti, jog šis šūkis atsirado ne tam, kad absoliutizmą 
pertvarkytume į reliatyvizmą, o kad galėtų koegzistuoti įvairūs abso- 
liutizmai. Reikalavimas, kad absoliutistai atsižadėtų savo pretenzijų, 
struktūriškai nesiskiria nuo reikalavimo, kad visi protestantai 
paklustų Visuotinei Bažnyčiai arba visi katalikai jos atsisakytų. 
Argumentas kiek pagerėtų, jeigu sušvelnintume reliatyvistinę 
formulę ir sakytume, kad svarbu pripažinti ne vertybių, o vertinimų 
reliatyvumą. Tai reikštų, jog absoliutūs standartai egzistuoja, kad 
normų ir nuostatų hierarchizacija galima (pavyzdžiui, pagrįstai 
teigtume, kad liberalioji demokratija yra geresnė už komunizmą), 
tačiau šitaip hierarchizuojant būtina aiškiai suvokti, jog kiekvie- 
nas žmogiškas vertinimas, kiekviena konkreti absoliučių standartų 
objektyvizacija, kiekviena realiai egzistuojanti teisinių ar paprotinių 
normų sistema yra paženklinti žmogaus prigimčiai būdingu neto- 
bulumu ir todėl tų standartų neatitinka!“. Absoliučių standartų ir 
konkrečių jų realizacijų dualizmo akcentavimas yra šios argumen- 
tacijos pranašumas. Silpnoka ji atrodo todėl, kad, priklausomai 
nuo to, kaip būtų patogiau, ją galima interpretuoti ir kaip pernelyg 
banalią, ir kaip pernelyg restriktyvią. Sunku juk būtų rasti filosofą ar 
teisininką, kuris teigtų, kad jo proto kūrinys yra galutinis ir nekei- 
stinas; kita vertus, hierarchizacijos kartais gali būti tokios griežtos, 


kad anas dualizmas neteks savo raminamojo efekto. 

Esama vis dėlto dar rimtesnio trukdžio vartoti reliatyvizmo 
kategoriją grindžiant toleranciją. Šis argumentas remiasi funda- 
mentaliu nesusipratimu, būtent — etinio ir metaetinio lygmenų 
sumaišymu. Reliaryvizmas yra tam tikra metaetinė nuostata, tei- 
gianti, jog įvairios moralinės sistemos yra lygiai gerai pagrįstos ar 
lygiai darningos; tokią nuomonę gali suformuluoti šių sistemų 
stebėtojas. O tolerancija nuleidžia mus į žemesnį — konkrečių 
sistemų vartotojų — lygmenį. Reliatyvistas gali būti tolerantiškas, 
bet ne kaip išorinis stebėtojas, o kaip tam tikros moralinės sistemos 
dalyvis, kuris priima moralinius sprendimus remdamasis konkrečia 
moraline pozicija; šitaip jis liaujasi buvęs stebėtojas. Kai stebėtojas 
sako, jog „moralinės sistemos A ir B yra vienodai geros“, o dalyvis 
teigia, kad „A negali primesti B savo normų“, šių sakinių nesieja 
loginė implikacija. Tokiai išvadai padaryti reikia iš anksto priim- 
ti kitą teiginį: „niekas neturi teisės kitam primesti savo normų . 
Tačiau toks teiginys atsiranda ne metateoriniame lygmenyje, bet 
yra tam tikra moralinė tezė, kurią galima priimti ar atmesti prik- 
lausomai nuo moralinio angažuotumo į konkrečią etinę sistemą. 
Reliatyvistinėje nuostatoje nėra nieko, kas skatintų stebėtoją pasi- 
rinkti šią tezę, jeigu jis norėtų nebestebėti, o norėtų tapti dalyviu. 
Tokį pasirinkimą — pakartokime anksčiau išsakytą mintį — galima 
paaiškinti tik psichologiškai". 

Proto netolerancija 


Be jau minėtų argumentų apie tiesos ir netolerancijos santykį, 
kuriuos galima įžvelgti Millo filosofijoje — svarbus kritiškumo ir 
savikritiškumo vaidmuo pažinimo procese bei moralinis reliatyviz- 
mas — buvo dar vienas, irgi itin reikšmingas. Jis kilo iš to teorijos frag- 
mento, kuriame buvo kalbama apie visuomeninį proto sąlygotumą. 
Nurodžiusi, kad mūsų mąstymas dažnai nėra autonomiškas, nes su- 
formuotas visuomeninių įpročių bei stereotipų, ir kad, dar blogiau, 
mes šio neautonomiškumo nesuvokiame, ši hlosofija — nepriklau- 
somai nuo autoriaus intencijų — padarė įtaką stipriam intelektua- 
linio įtarumo sąjūdžiui. Šį sąjūdį inicijavę filosofai atmetė Millo 
optimizmą ir žengė gerokai toliau. Jo įsitikinimas, jog individai 
yra tokios protingos būtybės, kad kritiškos diskusijos procese gali 
priartėti prie tiesos, vėlesnių kartų buvo pripažintas kaip neturintis 
jokio pagrindo, o tikėjimas ekscentriškumu - tiesiog naivus. Buvo 
teigiama, kad tarpusavyje kovojančios valdžios ir laisvės jėgos, apie 
kurias rašė Millas, nėra lygios. Įrodinėta, jog valdžios jėgos itin 
griežtai kontroliuoja sistemą, netgi mūsų mėginimus ištrūkti iš 
privalomųjų taisyklių. Išvados buvo stulbinančios: visuomenė ėmė 
nuo šiol panėšėti į didžiulę represyvią, sielas pavergiančią sistemą, 
kurioje visi esame iš dalies netolerancijos aukos, iš dalies - egzekuto- 
riai. Aiškiausiai tai parodė Sartre as Frantzo Fanono Prakeiktų žemės 
žmonių pratarmėje, teigdamas, kad „kadangi visa, pradedant poli- 
tine sistema ir baigiant jūsų laisvomis nuo prievartos mintimis, yra 
represijų tūkstantmečių padarinys, jūsų abejingumas prilygina jus 
budeliams“. Daug yra autorių, skatinusių įtarumą visokiais intelek- 


tualiais ir visuomeninės tvarkos sąlygotumais, o kartu ir visuotinės 

vergystės bei pasaulį persmelkiančios netolerancijos vaizdo plitimą: 
nuo Karlo Marxo, Frankfurto mokyklos iki Sartre'o, Foucault ir 
šiuolaikinių postmodernistų. 

Aišku, galima buvo tikėtis, - bent jau kai kurie puoselėjo to- 
kias viltis, - kad, supratęs savo visuomeninį sąlygotumą ir kartu savo 
ligšiolinį pasyvų ar aktyvų pataikavimą valdžios struktūroms, pro- 
tas savo jėgomis sugrąžins intelektualiai refleksijai jos visuomeninių 
reiškinių kontrolės funkciją. Tokią poziciją prieš tris dešimtmečius 
pademonstravo Herbertas Marcuse, kviesdamas atmesti seną, 
pavergiančią tolerancijos formą ir priimti naują. Senoji, taria- 
mai leisdama įvairius požiūrius, giliai suklaidino sąmonę ir šitaip 
liovėsi vykdžiusi savo funkcijas. Naujoji turėjo išlaisvinti protus iš 
senų įpročių, o tai savo ruožtu atgręžtų anksčiau juos formavusius 
procesus. Marcuse manė, kad savikritiškas protas gali „racionaliai 
bei remdamasis empirija“ nustatyti kriterijus, pagal kuriuos reikia 
skirti toleranciją ir netoleranciją. Nuo šiol derėjo teikti žmonėms 
„informaciją apie priešingą šališkumą“, o tai Marcusei buvo 
vienareikšmiška. „Išlaisvinanti tolerancija, — rašė jis, — yra netole- 
rancija dešiniesiems judėjimams ir tolerancija kairiesiems: ji apima 
veiklos, diskusijų, taip pat propagandos, veiksmo bei žodžio sferą“. 
Klaidingų įpročių pašalinimas iš proto reikalavo „sulaikyti žodžius ir 
vaizdus, kuriais ana sąmonė minta. Žinoma, tai būtų cenzūra, netgi 
pre-cenzūra, tačiau atvirai nukreipta prieš daugiau ar mažiau paslėptą 
cenzūrą“, kuri slypi informacijos priemonėse ir kultūroje'*. 

Dinamikos atžvilgiu Marcuses koncepcija buvo sudaryta panašiai 
kaip ir Millo koncepcija: pagrindinį vaidmenį čia atliko visuomeninė 
mažuma, savo veikla plėsdama daugumos sąmonę, nes kitaip ši dau- 


guma liktų netolerantiškai neveikli. Millo ekscentrikai ir Marcu- 

ses revoliucionieriai buvo panašūs dar ir tuo, kad ir vienus, ir kitus 
atpažinti buvo galima ne iš pasisakymų ar veiksmų turinio, bet iš jų 
padarinių: abi grupės išjudindavo represyviai stabilią sistemą. Tačiau 
skirtumas buvo toks, kad Marcuses revoliucionieriai patys buvo inte- 
lektualai, kurie — kitaip nei Millo ekscentrikai — suvokė globalią savo 
šališkumo prasmę permainų visuomenėje procese. Taigi Marcuses 
koncepcija buvo dalis politinės programos, kurios tikslas — sugriauti 
sistemą ir perimti valdžią. Todėl sąvoka tolerancija vėl buvo pavojingai 
išplėsta. Millas kalbėjo apie ekscentrikų, skelbiančių drumsčiančias 
pažiūras, toleravimą, ir tai dar buvo sveiko proto ribose, bet Marcuse, 
postuluodamas toleranciją revoliucionieriams, šias ribas peržengė. Juk 
vienas dalykas yra reikalauti ginti nepaklusnią mintį, o kitas —- gin- 
ti nepaklusnius veiksmus, juolab kad jų rezultatas gali būti politinės 
sistemos nuvertimas. Kodėl, galima paklausti, tokie veiksmai turėtų 
būti ginami? Marcuses atsakymas, deja, rėmėsi ne itin sąžiningu 
žodžio tolerancija vartojimu, kuris jam reiškė iš esmės tą pat, kaip ir 
revoliucija. Toks sumaišymas turėjo pateisinti revoliucines praktikas: 
kaip ekscentrikai buvo atleisti nuo atsakomybės už savo pažiūras, taip 
turėjo būti atleisti nuo atsakomybės revoliucingi intelektualai, griau- 
nantys kapitalistinę sistemą. 

Įrarumo filosofams nesunku buvo kritikuoti Marcuse. Jie 
galėjo pasakyti, kad jis nepadarė pakankamai radikalių išvadų iš 
tezės apie visuomeninį proto sąlygotumą. Senosios epistemolo- 
gijos bei ontologijos paveiktas, jis tikėjo, kad, ilgus amžius klydęs, 
žmogaus protas pagaliau išsilaisvins iš visuomeninio sąlygotumo, 
taikliai įvertins situaciją ir ims neklystamai vadovauti veiksmams iš 
griežto teisingumo tribunolo pozicijos. Ber — galėjo teigti kritikai — 


šiuo tikėdamas, filosofas padarė lygiai tokią pat klaidą, kokią padarė 

jo pirmtakai, — sumenkino proto įsinarpliojimo į visuomeninį 
kontekstą mastą. Geresnis pagrindas - geresnis todėl, kad labiau ati- 
tinka natūralų proto šališkumą — buvo priimti radikalią jo visuome- 
ninio sąlygotumo versiją. Tai faktiškai reiškė atakuoti visą filosofiją, 
kuri pagrindiniu savo tikslu laikė būtent proto išlaisvinimą iš vi- 
suomeninio sąlygotumo. Taigi atakos objektu tapo beveik viskas, 
ką ligi šiol filosofija laikė savo laimėjimais: esminės klasikinės epi- 
stemologijos ir metafizikos distinkcijos, racionalaus diskurso kaip 
priemonės tiesai pasiekti idėja ir ypatingas žinojimo kultas, kuriuo 
rėmėsi Vakarų kultūra. 

Šis žmogaus žinojimo pagrindų puolimas — įvykdytas pasta- 
raisiais dešimtmečiais daugelio intelektualinių grupuočių — tam 
tikrais atžvilgiais priminė religijos puolimą didžiosios diskusijos 
apie toleranciją metais. Panašiai kaip absoliučiose religijos pre- 
tenzijose buvo įžvelgiamos priemonės konkretiems tam tikrų 
grupių bei valdžios sistemų interesams stiprinti, taip absoliučiose 
proto ir žinojimo pretenzijose ignoruojant savo šališkumą bei 
determinuotumą, klasės, aplinkos, tradicijos, lyties, kultūros ar rasės 
pažiūromis imta matyti absoliutistinių konkrečių valdžios sistemų ar 
ideologijų pagrindą, kuris lemia netoleranciją, diskriminaciją ir net- 
gi genocidą. Jeigu tad - toks buvo šio argumento tęsinys — tariamas 
žinojimas būtų demistifikuotas ir niekas daugiau nebūtų veikiamas 
jo kategoriškumo miražų, žmonių gyvenimas, be abejo, galėtų būti 
lengvesnis“. Paskui teologija (vadinasi, netiesiogiai — proto kultu) 
paremtą religiją išnyktų dar vienas pagrindas smerkti atskalūnybę, 
kitoniškumą, netipiškumą ar neįprastumą. 

Tačiau šis puolimas įsipainiojo į paradoksą“. Viena ver- 
tus, sutikus, kad visi žmogaus proto, pretenduojančio į tiesą ir 


tikrumą, kūriniai sukelia netoleranciją, reikėtų tiesiog atmesti bet 

kokią santarvės galimybę. Jeigu, kaip rašė Foucault, tiesa yra vienų 
viešpatavimo kitiems forma“!, vienintelis filosofo vertas darbas būtų 
griauti visas mąstymo schemas, vis giliau slypinčias kultūroje ir prote 
bei primetančias diskriminuojančias hierarchijas. Tačiau kita vertus, 
jeigu tiesa ir protas yra visuomeninė konstrukcija (veikianti, kaip rašė 
Rorty, visada kokių nors „interpretacinių bendruomenių“ ribose“) 
ir negali būti nešališki tikrovės liudytojai, mums nelieka nieko kito, 
kaip pripažinti visus įmanomus tikrovės supratimus ir visus kultūros 
kodus. Paradoksas yra tas, kad, sumanę nuversti objektyvų protą nuo 
sosto, turime kartu viską priimti ir viską atmesti: taigi visuotinės ne- 
tolerancijos griovimą lydi viltis pasiekti visuotinę toleranciją. Kai ku- 
rie autoriai linkę šias nuostatas suderinti vienoje koncepcijoje. Taigi, 
viena vertus, piešiamas pasaulis, kuriame prievarta ir netolerancija 
siekia giliausių kultūros klodų, kur laisvė yra tik tobulesnė kontrolės 
forma, o svarbiausiais žmogžudysčių inspiratoriais laikomi įžymiausi 
Vakarų filosofai, o kita vertus, skelbiamas įsitikinimas, kad ant 
klasikinės metafizikos ir epistemologijos griuvėsių, pasaulyje, kur de- 
mistifikuoti visi absoliutūs tvarkos pagrindai, visuotinio svetimumo ir 
daugiareikšmiškumo pasaulyje gali atsirasti nauja tolerancija, neapsi- 
ribojanti vien pakantumu tam, kas kitoniška, bet paremta tarpusavio 
supratimu bei solidarumu“. Dėl šio paradokso tolerancijos ir neto- 
lerancijos sąvokos netenka bet kokios aiškios, suvokiamos prasmės, 
virsta grynomis arbitralybėmis, o todėl ir parankiu įrankiu formuluoti 
nepagrįstai rimtus kaltinimus bei skelbti nepagrįstai gundančias visų 


žmonių susivienijimo vizijas. 

! Toks platus, maksimaliai kontrastiškas abiejų sąvokų vartojimas populiarėjo, o pastarąjį 

